
ETIKA GLOBALIZACIJE PETERA SINGERA 


Pred nama je treća (nakon Oslobođenja životinja i Praktične etike) 
na hrvatski prevedena knjiga Petera Singera, profesora bioetike na 
Sveučilištu Princeton i jednog od najutjecajnijih i najkontrover- 
znijih moralnih filozofa današnjice.! Njezina je temeljna filozofska 
pretpostavka jednostavna: razlozi zbog kojih je neki postupak mo- 
ralno ispravan odnosno moralno pogrešan vrijede neovisno o tome 
radi li se o postupcima pojedinaca ili o postupcima organiziranih 


! Peter Singer (1946.), nakon doktorata na Oxfordu kod R.M. Harea (1971.) 
vraća se u rodnu Australiju gdje pri Sveučilištu Monash u Melbournu osniva 
Centar za humanu bioetiku — disciplinu koja prije njega: praktično nije 
postojala. Osnivač je i dugogodišnji predsjednik Međunarodnog društva za 
bioetiku. Djeluje i izvan akademskih krugova zalažući se, između dstalog, za 
smanjivanje apsolutnog siromaštva na globalnoj razini, uvažavanje interesa 
životinja i uvjetnu eutanaziju ljudskih bića koja su izgubila (ili uopće nisu 
stekla) status osobnosti. Za jednu od svojih mnogobrojnih knjiga (Rethirking 
Life and Death, 1995.), u kojoj brani stajalište da je kvaliteta života važnija 
od svetosti života, dobiva nagradu za najbolju stručnu publikaciju godine. 
Djela su mu prevedena na preko 15 jezika, a predavao je na najprestižnijim 
sveučilištima Europe i Amerike. Zbog stavova koje zagovara njegovo 
pojavljivanje u javnosti često je praćeno prosvjedima. Godine 1999., uz otpor 
dijela akademske i šire javnosti, prelazi na Sveučilište Princeton gdje preuzima 
profesuru WW. Decamp pri Sveučilišnom centru za ljudske vrijednosti. Na 
području primijenjene etike i bioetike najcitiraniji je autor današnjice, a 
časopis New Statesman uvrstio ga je među 12 najutjecajnijih mislilaca našeg 
vremena.. Kao odličan izvor bio-bibliografskih podataka o Peteru Singeru, 
njegovih izvornih tekstova, intervjua, polemika i tekstova o njemu može se 
preporučiti sljedeća internetska stranica: http://www.utilitarian.net/singer/ . 

skupina i bez obzira prelaze li učinci postupanja nacionalne grani- 
ce ili ostaju u njihovim okvirima. Uvjeti u kojima je, primjerice, 
eutanazija moralno prihvatljiva, a ubijanje ili ugrožavanje zdravlja 
ljudi bez njihova znanja i pristanka nije, određeni su načelno, dakle 
neovisno o svim onim okolnostima za koje se ne može utvrditi da 
su na bilo koji način etički relevantne. Ako smo ustanovili da je po- 
sljedica postupka neke vlade ili zakona koji je ona donijela moralno 
neprihvatljiva, onda ne bi smjelo igrati ulogu to koliko je dugačak 
i složen uzročno-posljedični lanac koji vodi od postupka do po- 
sljedice, kao i to živi li osoba koja trpi posljedicu unutar ili izvan 
legitimnog djelokruga neke vlade, uživa li blagodati nekog pravnog 
poretka, i je li uopće u stanju razumjeti što se s.njome događa.? 

To da isto načelo — u Singerovu slučaju riječ je o utilitaristi- 
čkom načelu jednakog uvažavanja interesa zajedničkih svim ljud- 
skim odnosno svim osjetilnim bićima [sentient beings)? — određuje 
uvjete moralne ispravnosti postupanja na svim razinama i neovi- 
sno o etički irelevantnim čimbenicima, formalna je vrlina etičke 
teorije. Nije li onda, imajući u vidu tu vrlinu — vrlinu poopćivosti 
etičkih sudova — samorazumljiv apel Jednog svijeta o potrebi da 
naše obzire prema bićima s kojima dijelimo užu društvenu okolinu 
proširimo na što je moguće širi krug stanovnika Zemlje? 

Na prvi pogled da. No vrijednost neke normativne teorije ne 
može se prosuđivati isključivo prema njezinim teorijskim vrlinama, 
neovisno o uvjetima i mogućnostima njezine praktične primje- 
ne u stvarnom svijetu.“ Imajući u vidu narav suvremenog svijeta 


2 Međutim, to koliko je osoba pogođeno nekim postupkom, moglo bi, pod - 


određenim uvjetima, igrati ulogu. 

> Vidi njegovu Praktičnu etiku, Zagreb: Kruzak, 2003. (hrv. prev. T. Bracanović), 
str. 9-11 i 16-19. 

4“ U svojoj Praktičnoj etici (str. 2) Singer primjećuje: “Erika nije idealan sustav 
koji je divan u teoriji, ali beskoristan u praksi. Bliže istini je suprotno: etički 
sud koji nije dobar u praksi također mora patiti od teoretskog nedostatka, jer 
čitava stvar s etičkim sudovima jest u tome da vode u praksu." 

— svijeta satelitske televizije i Interneta, međunarodne trgovine i 
transkontinentalnih migracija — apel za globalnim moralnim obzi- 
rima doista se čini samorazumljivim. U uvjetima lokalnog svijeta, 
kao što je u najvećoj mjeri bio svijet naših baka i djedova, takav 
bi apel bio besmislen jer bi bio uzaludan. U onoj mjeri u kojoj 
je uvažavanje tuđih interesa stvar “srca", a ne razuma, nerealno je 
očekivati da oni koji su nam “daleko od očiju" budu “blizu srca" 
— u dosegu našeg moralnog uvažavanja. 

Znači li to da su stupanj i vrsta moralnog uvažavanja uvjetovani 
isključivo stupnjem i vrstom povezanosti među ljudima? Singer nije 
nesklon poznatoj Marxovoj tezi prema kojoj je moral ovisan o vrsti 
društva kojemu služi. Premda taj odnos ne shvaća deterministički 
(poput Marxa) i premda naglašava utjecaj bioloških (genetskih) 
čimbenika u razvoju moralne svijesti, Singer ipak pretpostavlja po- 
stojanje neke vrste uzročne povezanosti između prevladavajućeg 
oblika intuitivnog morala i njegova “materijalnog temelja": eko- 
nomsko-tehnoloških uvjeta koji vladaju u danom društvu. Budući 
da su se ti uvjeti toliko promijenili u odnosu na uvjete u kojima je 
prevladavajući moral bio “plemenski" ili “nacionalistički, to nam 
daje pravo, smatra Singer, govoriti o “novoj etici" — o etici global- 
nog društva ili etici za globalno društvo: 


Naše novonastalo globalno društvo međusobne ovisnosti, 
sa svojim zadivljujućim mogućnostima povezivanja lju- 
di širom planeta, daje nam materijalni temelj nove etike. 
Marx bi smatrao da bi takva etika služila interesima vla- 
dajuće klase, to jest bogatim nacijama i iz njih proizišlim 
multinacionalnim tvrtkama. No možda je naša etika po- 
vezana s tehnologijom na labaviji, manje determinističan 
način nego što je mislio Marx. Etika je, kako se čini, na- 
stala iz ponašanja i osjećanja društvenih sisavca. U trenu- 
tku kada smo počeli koristiti naše misaone sposobnosti da 
bismo vlastito ponašanje opravdali pred drugim pripadni- 
cima naše skupine, etika je postala različita od svega što 

možemo promatrati kod naših najbližih bioloških rođaka. 
Ako je skupina pred kojom se morao opravdati pleme ili 
nacija, onda je vjerojatno da će naš moral biti plemenski ili 
nacionalistički. Ako je pak komunikacijska revolucija proiz- 

. vela globalnu publiku, onda bismo mogli osjetiti potrebu 
da naše ponašanje opravdamo pred čitavim svijetom. Ova 
promjena stvara materijalnu osnovu nove etike koja će slu- 
žiti interesima svih koji žive na ovom planetu, i to na način 
na koji, unatoč svoj velikoj retorici, nijedna prethodna eti- 


ka nije služila. (Jedan svijet, str: 12) 


Ovdje se, međutim, postavlja pitanje (na koje Singerova knjiga 
ne daje jasan odgovor): zahvaća li promjena materijalnog temelja 
etike i njezin normativni temelj? Drugim riječima, mijenja li se 
s povijesnim kretanjem i sadržaj naših moralnih načela i pravila 
ili samo doseg njihove primjene? Je li “nova erika? doista nova ili 
je nova tek potreba da naše ponašanje opravdamo — u skladu s 
jednim te istim intuitivnim mjerilima, inherentnim ljudskoj vrsti 
— pred sve širim krugom onih s kojima dijelimo temeljne interese, 
nade i strepnje, a koji nam pritom ne moraju biti ni rođaci ni pri- 
jatelji ni susjedi, pa ni sunarodnjaci/sudržavljani? | 

Netko skloniji biološkom nego socijalnom determinizmu i/ili 
netko općenito skeptičniji prema sposobnosti ljudske vrste za mo- 
ralno usavršavanje mogao bi tvrditi da se naše temeljne moralne 
intuicije tijekom povijesti nisu mijenjale, već da se mijenjala naša 
spremnost da u skladu s njima dosljedno postupamo, i to razmjer- 
no sve većoj ulozi koju je sve širi krug ljudi (ali i drugih bića) po- 
 čeo igrati u našim životima. Singer bi na tu primjedbu vjerojatno 
odgovorio na sljedeći način: ako “nova etika" i ne znači stvarnu 
promjenu naših općih moralnih sklonosti i implicitnih moralnih 
* Usp. Jonathan Haidt 8 Craig Joseph, “Intuitive Ethics: How Innately 

Prepared Intuitions Generate Culturally Variable Virtues", Daedalus: Journal 
. of the American Academy of Arts and Sciences, jesen 2004., str. 55-66 ( htep:// 
www.bec,ucla.edu/papers/Haidt_1-31-05.pdf ki 

nazora, već njihovo prilagođavanje društveno-povijesnim, okol- 
nostima globalizacije, riječ je o dobrodošloj promjeni — promjeni 
koja treba naći izraz i u etičkoj teoriji. 

Valja pritom uvesti važnu distinkciju. Kada u upravo citiranom 
odlomku govori o “opravdanju našeg ponašanja pred drugim pri- 
padnicima naše skupine" Singer je dvosmislen. Opravdanje, nai- 
me, može značiti dvije stvari. Jedno je opravdanje na razini intu- 
itivnog morala; drugo je opravdanje na razini etičke teorije.“ Što 
se intuitivnog morala tiče, opravdanje podrazumijeva odgovornost 
za naše postupke prema svima onima za koje vjerujemo i osjećamo 


da su pripadnici “naše skupine", da su na neki način “poput nas" 


(bez obzira kako definirali skupinu odnosno kriterij sličnosti/bli- 
skosti). Što se tiče filozofske teorije, opravdanje znači mogućnost | 
racionalne provjere moralnih intuicija u skladu s nekim općim i : 
univerzalno primjenjivim mjerilom. Budući da temeljno - mjerilo 
ispravnosti moralnih sudova na kojemu Singer zasniva svoju eti- 
ku globalizacije nije originalno, već osuvremenjena inačica starog 
dobrog utilitarizma, postavlja se pitanje po čemu je takva “etika? 
posebna, tj. zašto je uopće potrebna. Dva su razloga koja opra- 
vdavaju Singerov projekt usprkos činjenici da on, strogo uzevši, 
ne nudi nikakvu “novu etiku" (u filozofskom smislu). U nastavku 
želim iznijeti i obrazložiti te razloge. 

Prvi razlog proizlazi iz činjenice da se moralno relevantne po- 
sljedice nekih naših postupaka ili propusta, makar na vrlo posredan 
i ponekad teško uočljiv način, tiču ljudi na različitim krajevima svi- 
jeta. Za razliku od pitanja eutanazije, pobačaja, spolne orijentacije, 
jednakosti u zapošljavanju ili političkom odlučivanju — pitanja za 
koja nam se ze čini da ih treba rješavati na globalnoj razini, ili ba- 
rem ne vidimo kako bi to (za sada) bilo moguće — postoji čitav niz 
drugih pitanja, ništa manje složenih i ništa manje neodgodivih, za 


*. Odnos između ove dvije razine jedno je od zanimljivijih pitanja filozofske 
etike. Usp..bilješku 12 dolje. 

koja je očito da se mogu riješiti samo zauzimanjem globalnog sta- 
jališta i potiskivanjem kratkoročnih i partikularnih (pojedinačnih, 
etničkih, nacionalnih itd.) interesa. Pitanja zagađivanja atmosfere, 
ribolova u “ničijim" vodama, apsolutnog siromaštva, dječjeg rada, 
dvostrukih mjerila Svjetske trgovinske organizacije, međunaro- 
dnog terorizma, toleriranja masovnih zločina na drugom konti- 
nentu, moralno dubioznih kriterija vojne intervencije i pružanja 
humanitarne i/ili razvojne pomoći — specifična su pitanja globalne 
etike koja zahtijevaju specifičan pristup. Kada jedinstvene moralne 


standarde primjenjujemo na različitim razinama — kada, drugim | 


riječima, uzimamo u obzir različite skupine ljudi (i životinja) kao 
potencijalne trpitelje dobrih i loših posljedica nekog postupka — to 
može rezultirati vrlo različitim zaključcima o moralnoj opravdano- 
sti tog postupka. Ono što je prihvatljivo na nacionalnoj razini, po- 
staje neprihvatljivo iz rransnacionalne perspektive, i obrnuto. Osim 
toga, ponekad nije jasno koga i na koji način stvarno pogađaju 
posljedice nekog postupka ili propusta; i neće li provođenje rigoroz- 
nih, premda možda opravdanih mjera u praksi polučiti suprotan 
učinak od namjeravanog (kao što je, primjerice, slučaj s mjerama 
ograničenja emisije plinova koji izazivaju efekt staklenika). Razma- 
tranja ove vrste predmet su triju središnjih poglavlja Jednog svijeta 
(2., 3. i 4. poglavlja) koja se bave trima.osnovnim izazovima glo- 
balizacije: ekološkim, gospodarskim i pravnim. U tim poglavljima, 
koja obuhvaćaju gotovo dvije trećine knjige, Singer pokušava po- 
kazati na koji nam način opća načela pravednog postupanja mogu 
pomoći ne samo u prosudbi konkretnih poteza konkretnih vlada, 
već i u formuliranju općeg pravnog okvira međunarodnog poretka 
i, u idealnom slučaju, međunarodnih zakona koji će obvezivati sve 
vlade na usklađeno i učinkovito djelovanje. Tti su skupine načela 
kojima Singer posvećuje osobitu pažnju: načelo prvobitne stečevine 
nasuprot načela trenutnog stanja [eng]. time-slice principle| (u kon- 
tekstu problema raspodjele apsorpcijskog kapaciteta atmosfere); 

načelo razlikovanja proizvoda od postupka kojim je proizveden (u. 
kontekstu pravila međunarodne trgovine koja nameće Svjetska 
trgovinska organizacija); i načela koja određuju uvjete vojne inter- 
vencije (ili trgovinskih sankcija) u slučaju genocida, zločina protiv 
čovječnosti ili masovnog kršenja ljudskih prava. 

Prvi razlog posebnosti etičke teorije globalizacije (u odnosu na 
neku drugu etičku teoriju) tako se može sažeti u jednoj rečenici: 
globalni problemi zahtijevaju globalna rješenja, a primjena glo- 
balnih rješenja zahtijeva globalnu razinu odlučivanja koja pak za- 
htijeva specifičan pristup, širi i složeniji od pristupa koji uzima u 
obzir isključivo dobrobit sugrađana/sudržavljana. To ne znači da 
se svojom knjigom Singer obraća vladama utjecajnih zemalja kako 
bi one izmijenile svoja tradicionalna stajališta o inozemnoj politici 
i međusobno ih uskladile na dobrobit svih stanovnika Zemlje. U 
onoj mjeri u kojoj se vlade biraju demokratskom procedurom i 
u mjeri u kojoj postoji neki oblik nadzora građana nad njihovim 
predstavnicima, Jedan.svijet se obraća svima koji imaju mogućnost 
utjecaja na donositelje globalno relevantnih odluka. Ipak, imajući 
u vidu slabe izglede da se etički poželjne promjene ostvare politi- 
čkim sredstvima (bilo izravnim bilo neizravnim), a pogotovo da se 
ostvare brzo, knjiga se prvenstveno obraća stanovnicima bogatih 
zemalja kao najodgovornijim pojedinačnim subjektima globaliza- 
cijskih procesa — bilo u ulozi konzumenata nesrazmjerno velikog 
dijela prirodnih resursa Zemlje bilo u ulozi potencijalnih donatora 
inozenine humanitarne pomoći. Od svih bogatih zemalja, bilo bi 
neprimjereno ovdje ne istaknuti onu jednu — Sjedinjene Ameri- 
čke Države — čiji su postupci i propusti najčešći predmet Singe- 
rovih analiza, kritika i apela. Protuamerički ton knjige — koji je, 
7 “Ako se može pokazati da je nesklad između onoga što bismo trebali činiti i 

 onogašto činimo oštar, jasan i neizbježan, onda će možda to što bismo trebali 
činiti, dugoročno, imati nekog utjecaja na to što činimo." (Peter Singer, govor 


održan 29. listopada 2003. na The Carnegie Council, hp://www.utilitarian. 
net/singer/by/20031029.htm ) 

uzgred, u skladu s uljepšanom slikom o Europskoj uniji (usp: str. 
147, 200) — u funkciji je isticanja moralne neodrživosti aktualne 
američke vanjske politike (nepotpisivanje Protokola iz Kyota i Ria, 
manipuliranje Svjetskom trgovinskom organizacijom, Afganistan- 
ska intervencija, Iračka kriza, ignoriranje Ujedinjenih naroda itd.) 
— politike koju Singer vidi kao glavnu prepreku izgradnji globalne 
zajednice." S tim u vezi treba reći sljedeće: uvjerljivost Singerova 
kritičkog stava prema američkoj ulozi u globalnim procesima ne 
može se procjenjivati generalno, dakle neovisno o kontekstualnim 
specifičnostima. Kada je, primjerice, riječ o zagađivanju atmosfere 
ili o humanitarnoj pomoći siromašnim zemljama, Singerova kriti- 
ka zvuči uvjerljivo (u okvirima opće etičke pozicije koju zagovara). 
Kada je pak riječ o inozemnoj vojnoj intervenciji, ona zvuči manje 
uvjerljivo, osobito ako se uzmu u obzir utilitaristički argumenti koje 
“sam Singer razmatra u poglavlju posvećenom tom problemu.!? 


“Kada se najmoćnija država svijeta zaogrne u nešto što je— do 11. rujna 2001. 

- smatrala sigurnošću svoje vojne moći i arogantno odbije odreći se, u korist 

zajedničkog dobra, bilo kojeg od svojih prava i bilo koje od svojih povlastica 

— čak i kada se druge nacije odreknu tih istih prava i povlastica — izgledi 

da se iznađu rješenja za globalne probleme postaju slabi. Možemo se samo 

nadati da će, nakon što ostatak svijeta ipak nastavi kročiti pravim putem, kao 

što je to učinio kada je odlučio nastaviti s ostvarenjem Protokola iz Kyota i 

kao što to sada čini s Međunarodnim kaznenim sudom, sram možda nagnati 

Sjedinjene Države da se pridruže. Ako ne, one riskiraju da dođu u situaciju da 

ih svi — osim njezinih vlastitih samozadovoljnih državljana — promatraju kao 

“zlu velesilu" svijeta." (Jedan svijet, str. 199) 

U tom kontekstu posebno su upečarljivi rezultati istraživanja “PIPA" koje 

Singer navodi u prilog tezi o iskrivljenosti slike koju američki građani imaju o 

ulozi svoje zemlje u pružanju inozemne humanitarne pomoći i umanjivanju 

apsolutnog siromaštva (usp. Jedan svijet, st. 152-153). 

Ti ga argumenti dovode do sljedećeg zaključka: “Postoji samo jedno mjerilo 
(ispravnosti inozemne vojne intervencije]: da je ispravno učiniti ono što će 
imati najbolje posljedice, a to nam mjerilo govori da ne interveniramo kada 
je vjerojatno da bi šteta prouzročena takvim postupkom nadmašila ostvarene 
koristi." (Jedan svijet) U predgovoru drugom izdanju Jednog svijeta Singer 


kJ 

Toliko o prvom razlogu postojanja etike globalizacije kao nor- 
mativne teorije postupanja na globalnoj razini. Kao što sam, među- 
tim, najavio, osim potrebe da se pojasni veza između općeg utilita- 
rističkog načela i konkretnih načela koja reguliraju postupke vlada i 
pojedinaca u specifičnim uvjetima ekološke, ekonomske i političke 
globalizacije, postoji još jedan —metaetički — razlog koji objašnjava 
potrebu za pisanjem ovakve knjige. Temeljna normativna pretpo- 
stavka Singerova projekta — pretpostavka o potrebi širenja moralnih 
obzira preko granica tradicionalnih, povijesno etabliranih oblika 
zajedništva — ne znora biti svima prihvatljiva. Ona zahtijeva neovi- 
sno — metaetičko — opravdanje. To je tema pretposljednjeg i filozof- 
ski najzanimljivijeg poglavlja knjige: poglavlja koje se — kako s de- 
skriptivnog tako s normativnog gledišta — bavi našom pristranošću 
prema onim pojedincima i skupinama s kojima smo genetski i/ili 
kulturno povezani. “U kojoj mjeri", glasi ključno pitanje ovog di- 
jela knjige, “stvarno možemo, ili trebamo, jedan svijet postaviti kao 
moralno mjerilo koje transcendira državu-naciju"? Odgovor na ovo 
pitanje pretpostavlja neku vrstu nepristrane obrane nepristranosti. 
Takva je obrana, kantovski rečeno, “uvjet mogućnosti" postojanja 
globalne zajednice kao etički relevantne kategorije. 


moguće koristi američke intervencije. u Iraku smatra toliko neznatnima u 
odnosu na počinjenu štetu da ih ni ne pokušava sagledati. Naravno, netko 
bi mogao ustvrditi da u vrijeme same intervencije i neposredno nakon nje 


. nikakve dobre posljedice nisu ni mogle doći do izražaja — za razliku od onih 


evidentno loših. No to dosljednog utilitarista a la Singer ne oslobađa obveze 
da ih anticipira. Ono što je pritom osobito nejasno jest zašto bi se autoritetu 
Ujedinjenih naroda trebala pridavati onakva moralna težina kakvu mu pridaje 
Singer, tj. zašto bi taj autoritet trebao biti važniji od povoljnih učinaka koje 
zbacivanje tiranskog režima ima za milijune ljudi. Ako je u pitanju dugoročna 
globalna šteta koju osporavanje tog autoriteta navodno sa sobom nosi (kao 
što se može naslutiti iz ključne uloge koju Singer dodjeljuje Ujedinjenim 
narodima u uspostavi globalne zajednice), to zahtijeva dodatno obrazloženje i 
neovisnu analizu — neovisnu kako o kontekstu dnevne politike tako i o općem 
stavu prema instituciji Ujedinjenih naroda. 

Malo tko bi osporavao činjenicu da ogromna većina nas osje- 
ća sklonost prema onima s kojima nas vežu genetski ifili kulturni 
“interesi — prema onima za koje vjerujemo da su na ovaj ili onaj 
način “poput nas" [bose of our own kind). Pitanje je, međutim, je li 
postupanje u skladu s tom sklonošću moralno prihvatljivo (ako se 
već ne imože pokazati da je moralno poželjno). To, za početak, ovisi 
“o tome koga podrazumijevamo pod onima “popur nas". 


Nekada nije bilo problema s definiranjem toga pojma. Da bi 


to pokazao Singer se poziva na klasično mjesto engleske moralne 


filozofije, na odlomak iz Henrya Sidgwicka u kojem se nabrajaju 
stupnjevi moralnog uvažavanja koje dugujemo pojedinim kate- 
gorijama osoba, ovisno o stupnju njihove bliskosti prema nama 
samima. Na vrhu Sidgwickova popisa nalaze se djeca, roditelji i 


bračni drugovi, zatim dolazi na red šira rodbina, prijatelji, susjedi | 


i “oni koji su nam čiriili usluge", a onda “zemljaci"! i oni “naše 
vlastite rase". Popis završava s “ljudskim.bićima općenito, razmjer- 
no njihovoj naklonosti prema nama samima“. Promjenu koja se u 
“zdravom moralnom razumu" dogodila u odnosu na Sidgwickovo 
doba!?, zgodno ilustrira Singerovo iskustvo s etičkog seminara: 


Kada ovaj popis čitam studentima, oni potvrdno kimaju 
glavama na pojedine stupnjeve moralnog uvažavanja koje 
spominje Sidgwick — sve dok ne dođem do prijedloga da 
bismo trebali dati prednost našoj vlastitoj rasi u odnosu na 
“crne ili žute ljude". U tom trenutku svi se osupnuti usprav- 


ljaju u klupama. (Jedan svijet, str. 154) 


H Koje ovdje treba shvatiti više u etničkom, nego u političkom smislu. 

12 Premda se to doba savršeno poklapa s viktorijanskom epohom — Sidgwick 
je rođeni godinu dana nakon što je Viktorija stupila na englesko prijestolje, 
a umire 1900., šest mjeseci prije njezine smrti — moralni standardi te epohe, 
koje je Sidgwick eksplicitno izrazio i pokušao “nepristrano" opravdati, ostaju 
na snazi još duboko u dvadesetom stoljeću (što se lijepo vidi na primjeru 
moralnog statusa rasnog identiteta). 

Odakle ova razlika u reakciji? Zašto je pristranost prema onima 
s gornjeg dijela popisa (djeci, supružnicima, rodireljima, rodbini) 
prihvatljivija od pristranosti prema onima sa sredine popisa (su- 
sjedima i prijateljima), a prema onima sa sredine popisa od one 
prema onima s dna popisa; s time da oni pri dnu popisa nisu svi je- 
dnako neprihvatljivi kao što pokazuje nelagoda studenata pri spo- 
menu pojma “rasa — nelagoda koja je postala neka vrsta indikatora 
moralnog zdravlja (barem dijela) čovječanstva? Singer ne ulazi u 
povijesne, sociološke ili psihološke uzroke ovog fenomena. Njega, 
kao moralnog filozofa nesklonog intuiciji kao konačnom mjerilu 
moralne prihvatljivosti!?, zanima “može li išta s popisa izdržati za- 
htjev za nepristranim opravdanjem, a ako da, što". 

Govoreći o mogućim načinima nepristranog opravdanja pri- 
stranosti, Singer se poziva na slavnog engleskog etičara R.M, Ha- 
rea koji je predložio sljedeći kriterij poopćivosti moralnih sudova: 
“osoba koja govori mora biti spremna preporučiti da se sudovi pri- 
mijene u svim stvarnim i hipotetičnim situacijama, dakle ne samo 
u onima u kojima ona od njih ima koristi, već i onda kada se nađe 
na gubitničkoj strani." To, naravno, pretpostavlja da se koristi i 
štete mogu identificirati i izmjeriti na neki nepristran način. 

Ako uzmemo prvu kategoriju sa Sidgwickova popisa, roditelj- 
sku brigu za vlastitu djecu!*, nesporno je da ta vrsta pristranosti ima 
genetsku osnovu i da svaki pokušaj njezina “ispravljanja' ogromna 
većina ljudi doživljava kao težak oblik nasilja koji proizvodi dale- 
ko više nesreće nego sreće. (Singer se pritom poziva na iskustvo 
židovskih kibuca, a mogao se pozvati i na druge slične socijalne 
eksperimente u povijesti: od antičke Sparte do današnje Sjeverne 
Koreje.) Osim toga, istraživanja pokazuju da djeca koju odgajaju 


1 Usp. Peter Singer, “On the Appeal to Intuitions in Ethics", u: Dale Jamieson 


(ur.), Singer and His Critics, Oxford,. 1999, str. 316-318 (hrep://www. 
utilitarian.net/singer/by/1999-—-.htm). . k 
"4 S time da intenzitet i narav te brige može znatno varirati, ovisno ponajprije 

(ali ne isključivo) o spolu roditelja. 

osobe koje im nisu biološki roditelji imaju daleko veće izglede da 
postanu žrtve raznih oblika zlostavljanja nego djeca koja odrastaju 


u roditeljskom domu. Singer iz toga zaključuje: “Uzevši u obzir: 


neminovna ograničenja ljudske prirode i važnost odgoja djece u 
ozračju ljubavi, postoji nepristrano opravdanje za pristanak na one 
oblike društvenog postupanja koji pretpostavljaju da će roditelji 
pokazati neki stupanj pristranosti prema vlastitoj djeci." (Jedan svi- 
jet, str. 163) 

“Što se tiče nepristrane obrane pristranosti koja se temelji na 
rodbinskim vezama, prijateljstvu i (neroditeljskoj) ljubavi, tu je za 


Singera stvar još jasnija: naime, dobra koja proizlaze iz tih osjećaja, 


prema njemu, daleko nadmašuju njihove loše učinke.!* Među one 
prve ulaze, između ostalog, briga za stradale u slučaju nevolje i 
suradnja unutar sustava rodbinskih veza tipičnih za tradicionalna 
društva. (Nepristranom čitatelju — osobito domaćem — moglo bi 
se ovdje učiniti neobičnim da autor prešućuje neke očigledno loše 
posljedice navedenih oblika pristranosti. Razlog tome mogao bi 
biti što Singer dolazi iz sredine u kojoj su pojave poput nepotizma 
daleko manje izražene nego u tradicionalnim i/ili postkomunisti- 
čkim društvima poput našeg.) 

Važno je istaknuti da činjenice o uzrocima navedenih oblika 
pristranosti same po sebi nisu, niti mogu biti, dokaz njihove eti- 
čke prihvatljivosti, Takvi nam uvidi tek pomažu da bolje shvatimo 
stvarnu narav pristranosti, uvjete pod kojima bi se ona mogla isko- 
rijeniti i izglede na uspjeh takvog pozhvata. U Singerovim izvodima 
teret nepristrane obrane pristranosti s početka Sidgwickova popisa 


15 “[V]ezezahtijevaju pristranost, no onesu jače tamo gdje postoje iste vrijednosti 
ili barem međusobno uvažavanje različitih vrijednosti. U slučajevima kada 
iste vrijednosti uključuju brigu za tuđu dobrobit, bez obzira radi li se o 
prijateljima ili strancima, pristranost koju nalaže ljubav ili prijateljstvo neće 
biti tako velika da bi ozbiljno ugrozila sposobnost da se pomaže onima koji su 
u velikoj nevolji." (Jedan svijet, str. 165) Ostaje nejasno zašto se isti argument 
ne bi mogao primijeniti i na nacionalnu pristranost. 

— pristranosti prema djeci, roditeljima, bračnom i/ili spolnom par- 
tneru — ne pada na činjenicu njihove duboke ukorijenjenosti, bilo 
genetske bilo kulturne, već na činjenicu da eventualne loše poslje- 
dice tih oblika pristranosti, ukupno gledano, predstavljaju manje 
zlo nego loše posljedice pokušaja da ih se iskorijeni. Kada bi isto 
vrijedilo za rasnu pristranost — pretpostavivši da ona uopće može 
imati neke društveno povoljne učinke — i ona bi — ceteris paribus 
— mogla biti moralno prihvatljiva. To što to nije slučaj, akciden- 
talna je činjenica ljudske povijesti, a ne rezultat apriornog uvida 
u neovisno carstvo moralnih istina. Vrijedi i obrnuto: u trenutku 
kada za neki intuitivno prihvatljivi oblik pristranosti loši učinci 
(u moralno relevantnom smislu) prevagnu nad dobrima, taj oblik 
pristranosti postaje moralno sporan. Ovdje, da ne bi bilo zabune, , 
nije riječ o tzv. “kritičkom stupnju" moralne svijesti'*, dakle'o ne- 
kom sofisticiranom filozofskom izvodu. Svaki roditelj, i bez pomo- 
ći etičke teorije, zna da će ako pretjera u popuštanju djeci i počne 
udovoljavati svakoj njihovoj želji, to imati loše posljedice — kako 
za budućnost same djece tako i za zajednicu u kojoj ona odrastaju 
i u kojoj će kasnije živjeti. Odgojne prednosti svjesnog odricanja 
kod djece iz bogatih obitelji jasno su vidljive na primjeru inoze- . 
mne humanitarne pomoći — primjeru kojemu Singer posvećuje 
osobitu pozornost. Isto tako, neki oblici pristranosti potiču ljude 
na učinkovitije oblike pomoći drugima. Velikodušnost i nesebi- 
čnost prema članovima šire obitelji i prema prijateljima ponekad 
urodi većom spremnošću na odricanje u korist nepoznatih osoba 
na drugom kraju svijeta. S obzirom na činjenicu da su naši kapa- 
citeti brige za druge ograničeni, ravnomjerna distribucija te brige 
prvorazredan je etički zadatak. | | 
15 Za razlikovanje između intuitivne i kritičke razine moralne svijesti usp. 
Singerov esej. “R.M. Hare's Achievements in Moral Philosophy", Urilitas, 
sv. 14, br. 3; 2002. (htep://www.utilitarian.net/singer/) napisan u spomen 
njegovome učitelju i jednom od najvećih moralnih filozofa prošlog stoljeća. 
Također usp. Jedan svijet, str. 133-136. 

me ža“ 


načina na alsji rješava taj zora jest Singerov osvrt na oblike 
pristranosti prema osobama s kojima nismo povezani genetskim 
interesom — prema “onima koji su nam činili usluge", zatim susje- 
dima i sunarodnjacima. Na razini deskriptivne etike, ni ova vrsta 
. pristranosti ne može se do kraja razumjeti izvan evolucijskog kon- 
teksta. No, kao i u slučaju roditeljske ljubavi, evolucijske činjenice 
— uvjeti pod kojima su naši preci razvili suradničke oblike ponaša- 
nja (tzv. “recipročni altruizam"!?) — nisu presudne za normativnu 
prosudbu. Uostalom, filogenetski uzroci su jedno, a neposredni 
motivi ponašanja nešto sasvim drugo. (“Dati (...) evolucijsko obja- 
šnjenje (...) ne govori nam ništa o motivima koje imaju ljudi kada 
. se ponašaju suradnički ništa više nego što nam objašnjenje spolnog 
ponašanja pomoću razmnožavanja ukazuje da su ljudi motivirani 
za spolni odnos jer žele imati djecu." Jedan svijet, str. 166) Drugim 
riječima, bez obzira što se suradnja evolucijski razvila u uvjetima 
genske sebičnosti, neposredni motivi suradničkog ponašanja dana- 
šnjih ljudi, kao i njegove posljedice, podliježu etičkoj prosudbi. 
Na kojim se etički relevantnim činjenicama treba temeljiti ta 
prosudba? Za razliku od odnosa prema svim onim osobama s ko- 
jima smo povezani nekim neposrednim i obično jasno prepozna- 
tljivim interesom (bilo kratkoročnim bilo dugoročnim), u našem 
odnosu prema sunarodnjacima/sudržavljanima. nije lako prepo- 
znati interesnu osnovu na kojoj se zasniva suradnja niti dobre po- 
sljedice koje bi proizlazile iz te suradnje. Singer razmatra nekoliko 
poznatih teorija o tom problemu — teorije Callana i Feinberga o 
naciji kao zajednici uzajamnosti, Andersonovu teoriju nacije kao 
zamišljene zajednice, Goodinovu teoriju o državi-naciji kao sred- 
stvu za zaštitu i promicanje interesa svih pojedinaca unutar njezina 
teritorija — ali ni u jednoj od razmatranih teorija ne nalazi takav 


"Vidi R. L. Trivers, “The Evolution of Reciprocal Altruism", Quarterly Review 
of Biology, sv. 46, str. 35-57, 1971. 

oblik suradnje koji bi opravdao veću brigu za pripadnike vlastite 
nacije nego za pripadnike čovječanstva u cjelini. Ipak, kao i u slu- 
čaju nekih drugih vrsta pristranosti, stječe se dojam blage pristra- 
nosti u vaganju argumenata. Naime, možemo se zapitati, nemaju 
li patriotizam i nacionalna lojalnost i neke dobre učinke za širu 
zajednicu — učinke koji bi taj oblik pristranosti svrstali u istu sku- 
pinu s onim uvjetno prihvatljivim oblicima pristranosti? Singer ne 
razmatra ovo pitanje. Da ga je razmotrio, njegova bi argumentacija. 
zvučala uvjerljivije, čak i ako bi se na kraju pokazalo da takvih do- 
brih učinaka nema ili da su inferiorni u odnosu na one loše. _ 
Razmatrajući implikacije Andersonove teorije o naciji kao zami- 
šljenoj zajednici za problem nacionalne pristranosti, on zaključuje: 


Ako je Anderson u pravu — ako moderno shvaćanje nacije 
počiva na zajednici koju zamišljamo tako da smo mi njezin 
dio, a ne na zajednici čiji smo stvarno dio — onda je također 
moguće da sebe zamišljamo kao dio neke druge zajednice. 
Ovo se dobro slaže s primjedbom da bi nas složeni skup 
događaja koji zovemo globalizacijom trebao navesti da pre- 
ispitamo moralnu težinu koju trenutno pripisujemo nacio- 
nalnim granicama. Moramo se zapitati hoće li, dugoročno, 
biti bolje ako nastavimo živjeti u zamišljenim zajednicama 
koje poznajemo kao države-nacije ili ako se počnemo sma- | 
trati članovima zamišljene svjetske zajednice. (...) Naši su 
problemi sada i suviše isprepleteni da bi ih se moglo uspje- 
šno rješavati unutar sustava koji se sastoji od država-nacija, 
unutar kojih su državljani prvenstveno — i gotovo isključivo 
— vjerni svojoj vlastitoj državi-naciji umjesto široj globalnoj 
zajednici, a takav sustav nije proizveo dovoljno snažnu volju 
da se zadovolje nasušne potrebe onih koji žive u krajnjoj bi- 
jedi. Zamišljati sebe kao dijelove nacionalne zajednice čini 
se u redu kada o toj zajednici mislimo kao o načinu širenja 
naše brige preko uskih granica plemenskih lojalnosti; no ta 
je zamisao manje privlačna kada o njoj mislimo kao o nači- 
nu ograđivanja od ostatka svijeta. (Jedan svijet, str. 171-2) 


Singer — Jedan svijet 


Ali zašto se ne bismo trebali ograđivati od ostatka svijeta? Ako | 
odgovor glasi: “Zato što će to imati loše posljedice za ostatak svi- 


jeta", onda bi netko — npr. etički egoist — na to mogao uzvratiti: 
“Što nas briga za ostatak svijeta". Jedino što nam tada preostaje kao 
moguće opravdanje proširenja brige za druge preko nacionalnih 
granica je Hareov formalni zahtjev poopćivosti moralnih sudova 
— hipotetička mogućnost da bismo se mogli naći na “gubitničkoj 
strani" neke granice. . 

Za etičkog univerzalista poput Singera svi oblici pristranosti 
predstavljaju “neminovna ograničenja ljudske prirode". Oni su 
neka vrsta evolucijskih i historijskih atayizama naše vrste koji ote- 
žavaju dosljednu provedbu načela nepristranog uvažavanja inte- 
resa svih kojih se naši postupci tiču. Kada bismo bili.bića lišena 
takvih ograničenja, bića sposobna za apsolutno nepristrano po- 
stupanje u svim okolnostima — ili kada bismo, poput Rawlsovih 


zamišljenih birača u “početnom položaju“, bili zaogrnuti velom .. 


neznanja o tome u kakvom smo interesnom odnosu s bićima koje 
naš postupak pogađa — tada ne bi bilo potrebno nikakvo nepri- 
strano opravdanje pristranosti. Svaka bi pristranost bila a priori 
moralno neprihvatljiva. No budući da (srećom!) nismo apsolutno 
racionalna bića, već bića sklona postupanju u skladu s pristranim 
osjećajima koji su dio našeg bio-socijalnog nasljeđa — osjećajima 
ljubavi, brižnosti, sućuti, zahvalnosti, solidarnosti, privrženosti; ali 
i mržnje, sebičnosti, zavisti i ljubomore — potrebno je jasno raz- 
dvojiti one oblike pristranosti koji su moralno prihvatljivi od onih 
koji to nisu. Kao kriterij opravdanja Singer uzima utilitarističko 
mjerilo dobrih posljedica za najširi mogući krug onih kojih se neki 
postupak može ticati, u skladu s Hareovim zahtjevom poopćivosti 
moralnih sudova. 

No ako je neki oblik pristranosti prihvatljiv samo u onoj mjeri 
u kojoj ima više dobrih posljedica nego loših, onda je potrebno s 
jednakom nepristranošću identificirati i odvagati sve posljedice — i 

dobre i loše — svih oblika pristranosti. U protivnom, ako se prešu- 


te moguće dobre posljedice intuitivno manje prihvatljivih oblika 


pristranosti (kao što je npr. nacionalna pristranost) i loše posljedice 
prema djeci, prijateljima i, osobito, prema dubioznoj kategoriji 
“onih koji su nam činili usluge"), onda bi to mogla biti indikacija 
da se u nepristrano opravdanje, makar i nenamjerno, uvukla klica 
pristranosti koja je čitavu argumentaciju odvukla u intuitivno po- 
željnom smjeru. Konkretno, ako je za rasnu pristranost očigledno 
da njezino toleriranje ostavlja više loših posljedica nego što je ko- 
ličina loših posljedica njezina iskorjenjivanja, u slučaju nacionalne 
pristranosti to nije sasvim jasno. 

Na prvi pogled, pojam nacionalne pristranosti svojom definici- 
jom proturječi zamisli globalne dobrobiti. Dok, primjerice, brižan 
roditelj ili vjeran prijatelj, pristran prema vlastitoj djeci odnosno 
znancu, mogu istovremeno biti i nepristrani donatori inozemne 
humanitarne pomoći, netko pristran prema vlastitoj naciji ili ne- 
koj subnacionalnoj skupini, kako nam Singerova analiza implici- 
tno sugerira, to ne bi mogao. Ali zašto bi to bilo tako? Ne bi li 
bilo ispravnije reći da to ovisi o stupnju (intenzitetu) pristranosti? 
Roditelj potpuno fiksiran na vlastito dijere može se pokazati vrlo 
sebičnim kada .su u pitanju bilo čiji tuđi interesi. Istovremeno, 
umjerenog nacionalista, bilo etničkog bilo političkog tipa, može- 
mo bez problema zamisliti kao organizatora humanitarne pomo- 
ći inozemstvu, kao pristalicu smanjenja emisije štetnih plinova u 
vlastitoj zemlji (radi globalne dobrobiti), ili kao protivnika uvoza 
robe proizvedene dječjim radom, Ne bi li stoga bilo prikladnije 
pristranosti razlikovati ze prema njihovu objektu, kao što to čini 
Singer (slijedeći Sidgwicka), već prema njihovoj intrinzičnoj vri- 
jednosti? Ne bi li, na primjer, bilo plodonosnije sve oblike pri- 
stranosti podijeliti na one sključive (koje bismo mogli nazvati i 
uskogrudnim pristranostima), i one uključive (koje bismo mogli 

nazvati i širokogrudnim pristranostima)? U prvom slučaju, pri- 
stranost prema jednoj skupini inhibira svaku brigu za interese onih 
izvan te skupine, dok u drugom slučaju pristranost prema jednoj 
skupini potiče brigu za interese onih izvan te skupine. Vjerujem 
da bi stvarno nepristrana analiza pokazala kako se ova podjela ni 
na koji pravilan način ne poklapa sa Sidgwickovim popisom — na- 
ime, na način da bi se sve instancije neke kategorije s tog popi- 
sa dale klasificirati zli kao uključive li kao isključive pristranosti. 
Drugim riječima, smatram da bi se moglo pokazati da svaki oblik 
pristranosti sa Sidgwickova popisa (osim možda rasne pristrano- 
sti) može biti i isključiv i uključiv, ovisno o moralnom subjektu i 
okolnostima u kojima se nalazi. Kada razmišlja o pristranostima 
roditelja prema vlastitoj djeci ili pristranosti prema prijateljima ili 
susjedima, pa čak i onima koji su nam činili usluge, Singeru pa- 
daju na pamet samo uključivi primjeri tih pristranosti; i obrnuto: 
kada razmišlja o nacionalnoj pristranosti, on je uvijek (implicitno) 
tretira kao vrstu isključivosti. 

Nekome, pak, kome ovo ne zvuči uvjerljivo, mogao bi se ponu- 
diti i drugačiji argument koji vodi u istom smjeru. Jedan od Sin- 
gerovih neistomišljenika u pitanju nacionalne pristranosti, Robert 
Goodin, ovu vrstu pristranosti vidi kao prirodan oblik odgovor- 
nosti za vlastite sudržavljane.!* Kada bi takav oblik odgovornosti 
bio rašireniji, smatra Goodin, to bi nas lišilo potrebe za global- 
nom odgovornošću koja je etički sporna, a praktično neučinko- 
vita. Premda Goodinov argument Singer proglašava argumentom 
“s vrlo ograničenom primjenom u stvarnom svijetu", nije jasno 
zašto on ne bi mogao poslužiti za nepristranu obranu nacionalne 
pristranosti, barem u onom smislu i u onom razmjeru u kojem to 
vrijedi i za obiteljsku, prijateljsku ili uslužnu pristranost. 


18 Goodin, Robert, “What Is So Special about Our Fellow Couritrymen?" Ethics, 
98, 1988. 

Stajalište koje zauzima prema nacionalnoj pristranosti — a za 
koje nas, dakle, nije uvjerio da je plod sasvim nepristrane analize 


i aa određuje Singerovu kritičku poziciju u odnosu na one norma- 


tivne teorije koje se bave pitanjem ekonomskih nejednakosti (tzv. 

distributivne pravednosti). To se pitanje pojavljuje na dvije razine: 

jedna je razina nejednakosti #uutar pojedinog društva ili nacije, 
a druga razina nejednakosti između društava ili nacija. Singero- 
va kritika Rawlsove teorije iz Prava naroda zvuči uvjerljivo kada 
Rawlsa optužuje za nedosljednost u odnosu na stajalište koje je 
on (Rawls) zagovarao u Zžoriji pravednosti, gdje se na nacionalnoj 
razini zalaže za ono isto što osporava na globalnoj razini: naime, 
za preraspodjelu bogatstva u korist onih koji su u prirodnoj i/ili 
društvenoj lutriji najgore prošli. (Točnije, Singer Rawlsu prigova- 
ra zašto među kontingentnosti nečijeg budućeg statusa, koje hi- 
potetičkom biratelju u početnom položaju ostaju nepoznate, nije 
uvrstio i to hoće li ra apstraktna osoba biti rođena kao državljanin 
bogate nacije, poput Amerike, ili siromašne, poput Bangladeša.) 
No nekome za koga je sporan svaki oblik preraspodjele kao vid 
moralne obveze, Singerova argumentacija teško da bi mogla biti 
dovoljan razlog da promijeni stajalište. Ako je točno da se obveza 
pomoći/preraspodjele na nacionalnoj razini ne može opravdati ne- 
zavisno od obveze pomoći/preraspodjele na globalnoj razini, time 
još ništa nije rečeno o moralnim razlozima za Oovezi pomoći/pre- 
raspodjele kao takve. 

Slična primjedba vrijedi i za Singerovo ih Wellmano- 
vih razloga u korist prvenstva preraspodjele na nacionalnoj pred 
preraspodjelom na globalnoj razini. Singer, naime, tvrdi: 

Ako ja, živeći u Americi, mogu učiniti više na umanjivanju 
nejednakosti u, recimo, Bangladešu nego što mogu učini- 
ti da umanjim nejednakost u mojoj vlastitoj zemlji, onda 
mi Wellman nije pružio nikakav razlog zašto bih trebao 
dati prednost umanjenju jednakosti u Americi — a ako će 

davanje novca onima pri samom dnu ekonomske ljestvice 
u Bangladešu ujedno umanjiti nejednakost u toj zemlji i 
umanjiti nejednakost između nacija, čini se da je to najbo- 
lji izbor. Wellman nije uspio otkriti nikakvu čarobnu moć 
u zamjenici “moj". (...) U svakom slučaju, u postojećoj 
situaciji imamo dužnosti prema strancima koje potiskuju 
u drugi plan dužnosti prema sudržavljanima. Naime, čak 
i ako je nejednakost često relativna, stanje apsolutnog si- 
romaštva (...) jest stanje siromaštva koje nije relativno u 
odnosu na nečije tuđe bogatstvo. Smanjiti broj ljudskih 
bića koja žive u apsolutnom siromaštvu zasigurno je pr- 
venstvo većeg stupnja nego umanjiti relativno siromaštvo 
uzrokovano činjenicom da neki žive u palačama, dok drugi 
žive u kućama koje zadovoljavaju tek najnužnije potrebe. 


Pretpostavimo da je Singer ovdje u pravu. Pretpostavimo da 
između dvaju oblika nejednakosti: onih apsolutnih, na globalnoj 
razini, i onih relativnih, na nacionalnoj razini, apsolutna nejedna- 
kost ima moralnu prednost.! Ipak, još uvijek ostaje nejasno zašto 
bi umanjivanje bilo kakvih nejednakosti predstavljalo nečiju mo- 
ralnu obvezu? Zašto bismo uopće trebali pomagati drugima na vla- 


*? Definiciju stanja apsolutnog siromaštva Singer preuzima iz izvješća Svjetske 
Banke World Development Report iz 2002. To je stanje u kojem su “Životni 
uvjeti obilježeni takvom neishranjenošću, nepismenošću, bolestima, zapuš- 
tenom životnom sredinom, visokom smrtnošću novorođenčadi i niskim 
očekivanim životnim vijekom da su ispod svake razumne definicije ljudskog 
dostojanstva". “Nasuprot tomu", nastavlja Singer, “prosječan prihod po glavi 
stanovnika najbogatijih svjetskih država (u kojima živi manje od 15 posto 
svjetskog stanovništva) iznosi 27.500 dolara. Ovih 15 posto stanovništva 
među sobom dijeli gotovo 80 posto bogatstva što ga svijet proizvede, dok 
imetak onih 46 posto najsiromašnijih na svijetu čini samo 1,25 posto svjetskog 
bogatstva. Izvješću o razvitku čovječanstva [Human Development Report) iz 
1999. dugujemo onaj često spominjani simbol krajnjih raspona nejednakosti 
u raspodjeli svjetskog bogatstva: da imetak troje najbogatijih pojedinaca na 
svijetu nadilazi zajednički bruto društveni proizvod svih najmanje razvijenih 
zemalja s ukupnom populacijom od 600 milijuna ljudi." (Jedan svijet, str. 84) 

stitu štetu? Za to je potreban nezavisan argument — argument koji 
ni po čemu nije specifičan za etiku globalizacije, a koji bi trebao 
moći zadovoljiti i nekoga tko. ne dijeli Singerovu inačicu utilita- 
rizma ili nekoga tko zagovara sasvim drugačiji oblik opravdanja 
moralnih sudova (npr. neku vrstu deontološke etike). 

Takav argument Singer doista pokušava formulirati u odjeljku 
pod naslovom “Etički izazov". Način na koji to čini karakterističan 
je za tradiciju analitičke etike: najprije se odabere neki zamišljeni 
primjer — u Singerovu slučaju primjer je preuzet iz knjige Living 
High and Letting Die američkog filozofa Peter Ungera — koji sadrži 
neku moralnu dilemu, a onda se način rješenja te dileme (koji je 
intuitivno očigledan) per analogiam primjenjuje na neku dilemu iz 
stvarnog života (čije je rješenje daleko manje očigledno). Ne ulaze- 
ći u valjanost ovakve metode?" niti u izglede da se njome uvjeri eti- 
čkog egoista ili deontologa, treba primijetiti sljedeće: ako Singerov 
argument išta pokazuje, onda to da se na pitanje o moralnoj obvezi 
pomaganja drugima ne može odgovoriti načelno, bez podrobnije 
analize uvjeta u kojima se javlja dvojba o postojanju i naravi obve- 
ze. Naša duboko ukorijenjena intuicija o postojanju takve obveze 
u svim situacijama ugroženosti nečijih temeljnih interesa ne može 
nadomjestiti pažljivu situacijsku analizu koja podrazumijeva odgo- 
vor na pitanja poput sljedećih: o kakvom obliku pomoći je riječ, 
koje bi bile posljedice uskraćivanja pomoći za njezina primatelja u 
odnosu na posljedice davanja pomoći za njezina davatelja, i kakva 
bi optimalna pomoć trebala biti (uzevši u obzir i činjenicu da bi 
nerealno ambiciozan zahtjev za pomoći mogao izazvati suprotan 


učinak?!) 


* Valjanost zaključka po analogiji ovisi o stupnju sličnosti između dvaju slučajeva. 
U konkretnom primjeru ta jesličnost dvojbena. Usp. odličnu recenziju Jednog 
svijeta pod http://www.complete-review.com/reviews/divphil/singerp1.htm. 

" Vidi Jedan svijet str. 195. 

Način na koji rezultati ovih općih razmatranja Singera dovode 
do rješenja konkretnog pitanja globalizacijske etike — pitanja visine 
izdvajanja (izražene u američkim dolarima) za inozemnu humani- 
tarnu pomoć kao moralne obveze državljana bogatih zemalja — više 
je nego zanimljiv. To je ujedno i najkonkretnji prinos Jednog svijeta 
uspostavi jasnih i racionalno utemeljenih standarda globalnog po- 
stupanja. Isto se može reći i za Singerovu zamisao o trgovini do- 


puštenim kvotama emisije plinova koji izazivaju efekt staklenika iz 


drugog poglavlja knjige ili za njegov prijedlog reforme Ujedinjenih 
naroda s kraja knjige (kojim nastoji pomiriti kriterij učinkovitosti 
odlučivanja s kriterijem globalne reprezentativnosti). 

To koliko će, ako uopće, ovi prijedlozi utjecati na odluke i do- 
gađaje u stvarnom svijetu, vrlo će malo ovisiti o konzistentnosti 
etičkog stajališta koje im leži u temelju. No Singer je toga svjestan 
i zato svoj optimizam ne temelji toliko na vjeri u spremnost sta- 
novnika bogatih zemalja — još manje njihovih vođa — da se pove- 
du za dobrim etičkim razlozima koliko na sasvim pragmatičnim 
okolnostima — na činjenici da je “propust bogatih nacija da usvoje 
globalno etičko stanovište (...) postao prijetnja i njihovoj vlastitoj 
sigurnosti" (Jedan svijet, str. 13). 

Tomislav Janović 


PREDGOVOR DRUGOM IZDANJU 


Glavna tvrdnja ove knjige glasi: dok nacije svijeta čvršće zbijaju 
redove kako bi se uhvatile u koštac s globalnim problemima kao 
što su trgovina, klimatske promjene, pravednost i siromaštvo, naši 
nacionalni vođe moraju usvojiti šire gledište nego što je gledište 
interesa vlastite nacije. Ukratko, moraju usvojiti etičko gledište o 
globalizaciji. No devet mjeseci koliko je prošlo od objavljivanja 
knjige bilo je obilježeno Iračkim ratom — najprije polaganom pri- 
premom rata, potom samim ratom i, konačno, njegovim epilo- 
gom. Na koji su se način ti događaji odrazili na izglede za uspjeh 
etičkog pristupa koji se zagovara na narednim stranicama? 

Iračka je kriza započela izraženom odlučnošću Bushove vlade 
da, nakon događaja 11. rujna i rata u Afganistanu, okonča prijet- 
nju koju je, kako je tvrdila, predstavljalo oružje masovnog unište- 
nja u rukama Sadama Huseina. Premda je taj cilj otvorio mnoga 
etička pitanja, možda je najrelevantnije od njih, barem sa stano- 
višta ove knjige, bilo sljedeće: hoće li način na koji su Sjedinjene 
Države ostvarile priželjkivani ishod osnažiti ili oslabiti autoritet 
Ujedinjenih naroda, jedinog međunarodnog tijela koje je u stanju 
osigurati forum za miroljubivo rješenje sličnih kriza? Od samog 
početka slušali smo izjave američkog vodstva da Ujedinjeni narodi 
nisu uspjeli nametnuti provedbu svojih rezolucija u cilju razoruža- 
nja Iraka i da.je Amerika spremna djelovati samostalno ili u “ko- 
aliciji voljnih" ako bi to bilo nužno za postizanje željenog učinka. 


XXVII 


Singer — Jedan svijet 


Kada je predsjednik George W. Bush došao u Ujedinjene narode 
u rujnu 2002. kako bi obrazložio svoje optužbe protiv Iraka, neki 
su taj čin protumačili kao da se Bush, kako se izrazio Dominique 
de Villepin, francuski ministar vanjskih poslova, uspio oduprijeti 
“kušnji jednostranog djelovanja". No pitanje koje je Bush postavio 
u svome govoru zapravo je bilo: “Hoće li Ujedinjeni narodi služiti 
svrsi svoga utemeljenja, ili će postati irelevantni?". Sasvim je jasno 


na što je time ciljao: ako Vijeće sigurnosti UN-a ne bude suglasno: 


s napadom na Irak kojim bismo se riješili Sadama Huseina, poka- 
zat će da više nije relevantno za ciljeve radi kojih je osnovano. 

U konačnici, upravo je Bush bio taj koji je Ujedinjene narode 
učinio irelevantnima u iračkom slučaju, pokazujući da oni mogu tek 
stajati postrani dok njihova najmoćnija članica, s jednom ili dvije 
saveznice, napada praktički bespomoćnu državu-članicu koja u to 
vrijeme nije bila uključena ni u kakvu agresivnu aktivnost izvan vla- 
stitih granica: Povelja Ujedinjenih naroda u članku 2., stavak 3. kaže: 
“Sve će se članice u svojim međunarodnim odnosima suzdržavati od 
prijetnji ili upotrebe sile protiv teritorijalne cjelovitosti ili političke 
neovisnosti bilo koje države." Bushove prijetnje Iraku i kasniji vojni 
nasrtaj na tu zemlju bili su jasna povreda Povelje Ujedinjenih naro- 
da, no ovi potonji bili su nemoćni da tim povodom išta poduzmu. 

Kada su Sjedinjene Države krenule u rat s Irakom u ožujku 
2003. činilo se da je autoritet Ujedinjenih naroda doživio uda- 
rac i da će biti potrebna desetljeća da se od tog udarca oporave. 
Jesmo li ovime ušli u novo razdoblje — razdoblje kojim umjesto 
neke međunarodne organizacije za očuvanje mira vlada jedina glo- 
balna velesila? Nema nikakve dvojbe da se nekim utjecajnim čla- 
novima Bushove vlade ovakva mogućnost svidjela. Dok su borbe 
u Iraku još trajale Richard Perle, utjecajni član Pentagonova Vijeća 
za obrambenu politiku, objavio je ogled u kontroverznom britan- 
skom magazinu The Spectator izrazivši nadu da će Sadam Husein, 
kada bude silazio s vlasti, “povući sa sobom i Ujedinjene narode" 

te da će “ono što će umrijeti u Iraku biti maštarija o Ujedinjenim 
narodima kao osnovici novoga svjetskog poretka". Ono što je pri- 
tom osobito mučilo Perlea bila je zamisao da Ujedinjeni narodi 
predstavljaju jedinu ovlaštenu ustanovu za primjenu sile. Zašto, 
pitao se on, “ne bi NATO bio jednako ovlašten kao UN koji, kako 
stvari stoje, ima u sebi dosta toga dikratorskog?"' Odgovor na Per- 
leovo piranje je nedvosmislen: Ujedinjeni narodi otvoreni su za 
bilo koju naciju koja im se želi pridružiti; NATO je pak klub u koji 
ne možeš ući bez pozivnice. Zašto bi samoodabrana skupina nacija 
trebala biti ovlaštena upravljati svijetom? Sviđalo se to nekome ili 
ne, UN je trenutno jedino tijelo koje ima moralni autoritet rješa- 
vati sporove među svim nacijama svijeta. 

Urjecajne osobe u Bushovoj vladi imaju alternativu za Ujedi- 
njene narode: “pax americana", globalni mir koji nameću Sjedinje- 
ne Države. Tri godine ranije, još prije nego što će Bush [prvi puta, 
prim. prev.) biti izabran za predsjednika, skupina konzervativnih 
mislilaca pod vodstvom Williama Kristola, urednika Weekly Stan- 
darda, pokrenula je “Projekt za novo američko stoljeće". Kristol i 
njegovi pristalice svoj cilj nisu držali u tajnosti: “Mi želimo j javno 
iznijeti razloge i pridobiti podršku za američko globalno vodstvo." 
Pozvali su Sjedinjene Države da iskoriste svoj položaj vrhovne 
svjetske sile “kako bi novo stoljeće oblikovale u skladu s američkim 
načelima i interesima". Točnije, izjava se zalagala za povećanje tro- 
škova obrane kao izazov režimima koji su neprijateljski nastroje- 
ni prema američkim interesima i vrijednostima, i za prihvaćanje 

“američke jedinstvene uloge u očuvanju i širenju međunarodnog 
poretka koji će biti prijateljski nastrojen prema našoj sigurnosti, 
našem napretku i našim načelima". Među potpisnicima ove izjave 
bili su Bushov brat Jeb, njegov budući potpredsjednik Dick Che- 
ney i petoro drugih ljudi koji će biti u službi njegove vlade.? | 

U Ratu za Irak, knjizi koja je Amerikance poticala da uđu u rat 
s Irakom prije nego što se sam događaj odigrao, Kristol i njegov 

koautor Lawrence Kaplan prilično su otvoreni kada je u pitanju 
podrška američkoj prevlasti. Prethodno citiravši nekog kritičara 
te zamisli, postavljaju pitanje: “Što je onda pogrešno u prevlasti 
ako je ona u službi razumnih načela i uzvišenih ideala?"5 No ako 
američka razumna načela i uzvišeni ideali išta znače, onda znače 
demokraciju. Zagovornici demokracije trebali bi uvidjeti da nešto 
ne valja sa zamisli da nacija od 300 milijuna ljudi dominira pla- 
netom od preko šest milijardi stanovnika. To znači da pet posto 
stanovništva vlada nad preostalih 95 posto — bez njihova pristan- 
ka. Ako Amerika ima prevlast, onda Kongres Sjedinjenih Država i 
predsjednik Sjedinjenih Država vladaju svijetom — ali samo ameri- 
čki državljani dobivaju prigodu da ih izaberu. 

Nakon demokracije, sljedeće razumno načelo koje Americi leži 
na srcu jest zamisao, toliko važna samim utemeljiteljima nacije, da 
su potrebne kočnice i utezi kako bi se spriječilo da se bilo koja grana 
vlasti pretvori u oblik tiranije. Ako je Amerika nadmoćna, što je 
priječi da počne postupati tiranski u provođenju svoje volje? Možda 
postoje kočnice i utezi unutar njezine vlastite ustavne strukture, ali 
oni svi djeluju iznutra — američki Kongres djeluje kao kočnica u 
odnosu na američkog predsjednika, a američko pravosuđe je ko- 
čnica objema drugim granama vlasti. Ne postoje nikakve vanjske 
kočnice koje bi ograničavale američku vlast nad ostatkom svijeta. 

Tvrdnja da bi Amerika upotrijebila svoju prevlast samo “u slu- 
žbi razumnih načela i uzvišenih ideala" stoga je od samog početka 
proturječna, budući da su takva načela i takvi ideali nespojivi s 
nametnutom, neizabranom globalnom prevlasti nad bilo kojom 
drugom nacijom. No, čak i da to nije slučaj, dosadašnje djelovanje 
Amerike kao globalnog građanina ne ulijeva povjerenje da je upra- 
vo Amerika, među svim nacijama svijeta, ta kojoj se može vjerovati 
da svoju globalnu nadmoć koristi u interesu svih ljudi, a ne samo 
Amerikanaca. Kao što ćemo vidjeti na drugim mjestima u ovoj 
knjizi, američko odbijanje da supotpiše Protokol iz Kyota izuzetno 

podsjeća na nacionalnu sebičnost, kao što na nju podsjeća njezino 
odbijanje da dade podršku nastojanjima da se vladavina prava pro- 
širi na čitav svijet uspostavom međunarodnog kaznenog suda koji 
bi, prema strogoj pravnoj proceduri, sudio optuženima za genocid 
ili zločine protiv čovječnosti. A niti njezino djelovanje u pružanju 
međunarodne pomoći ne ukazuje na veliku brigu za interese onih 
najsiromašnijih na svijetu. | 

I još važnije, kada bilo koja nacija sebe proglasi svjetskim po- 
licajcem, to zapravo znači da je odbacila mogućnost da svijetom 
vladaju pravedni zakoni umjesto očitovanja gole vojne sile. Kao 
što ističe Jonathan Glover, ravnatelj Centra za medicinsko pravo 
i etiku na King's Collegeu u Londonu i autor knjige Čovječanstvo: 
moralna povijest 20. stoljeća, pax americana podrazumijeva vladara 
poput onoga kojeg je zamislio filozof sedamnaestog stoljeća Tho- 
mas Hobbes — vladara koji ima moć, ali ne i moralni autoritet — i 
svijet u kojem se sukobi uvijek samo prigušuju, ali nikada ne ra- 
zrješuju. Gloveru je draža vizija svijeta koju nudi njemački filozof 
osamnaestog stoljeća Immanuel Kant u svojem ogledu Prema vjeć- 
nom miru. Kant je zagovarao sustav u kojem bi se države odrekle 
monopola na upotrebu sile u korist svjetske federacije. Svjetska 
federacija posjedovala bi moralni autoritet tijela koje je ustanovlje- 
no međusobnim dogovorom, a svoje bi odluke donosila nepristra- 
no. Primijenjena na naše doba, ta bi zamisao značila reformirane 
Ujedinjene narode koji bi na raspolaganju imali odgovarajuću silu 
te nepristranu proceduru u skladu s kojom bi se odlučivalo o pri- 
mjeni sile. . 

Predsjednik Bush bi na to mogao odgovoriti na način na koji 
je to učinio u svome govoru budućim zapovjednicima vojske Sje- 
dinjenih Država u West Pointu: u trenutku kada se nalazimo na 
“opasnom raskrižju radikalizma i tehnologije" ne možemo si pri- 
uštiti luksuz da desetljećima mukotrpno radimo na usavršavanju 
Ujedinjenih naroda i stvaranju uvjeta za njihovo pravilno funkci- 

oniranje kako bi se navedenoj opasnosti stalo na kraj. Istina je da 
je svijet u kojem su religijski i politički radikali u stanju pribaviti 
oružje za uništenje stotine tisuća ljudi opasniji od svijeta u kojem 
takva oružja ne postoje. No, jesmo li baš sigurni da put kojim kreće 
Bush ima više izgleda da nam priskrbi sigurnost? Međunarodni nas 
terorizam više nego ikada prije čini svjesnima da živimo u jedin- 
stvenom svijetu čije se granice ne mogu hermetički zatvoriti. Zau- 
stavljanje međunarodnog terorizma zahtijeva međunarodnu sura- 
dnju. Najveću opasnost predstavlja mogućnost da obogaćeni uran 
ili plutonij padnu u ruke terorista. Rusija posjeduje više od 1.000 
tona takvih materijala, a Sjedinjene Države više od 800 tona. Druge 
nacije, uključujući Pakistan i Indiju, također posjeduju određenu 
količinu. (Irak nije posjedovao ništa.) Kako navodi Bulletin of Ato- 
mic Stientisis dovoljno je 55 funti — 25 kilograma — obogaćenog 
urana ili 17,6 funti — 8 kilograma — plutonija da bi se izgradilo 
najjednostavnije nuklearno oružje. Od raspada Sovjetskog Saveza, 
zabilježeno je stotine pokušaja krijumčarenja radioaktivnog ma- 
terijala, uključujući 18 slučajeva obogaćenog urana ili plutonija. 
Vjerojatno najučinkovitije što se može poduzeti u cilju sprječavanja 
terorista da se domognu nuklearnog oružja jest paziti da se sav fisij- 
ski materijal, koji potječe bilo od programa nuklearnog naoružanja, 
poput onih Rusije ili Pakistana, bilo od energetskih programa ili 
učini neškodljivim ili sigurno pohrani odnosno stavi pod zaštitu. 
To pak zahtijeva suradnju svih zemalja koje posjeduju ili su u stanju 
proizvesti navedeni materijal. Jednako tako, možemo biti zaštićeni 
od biološkog oružja samo ako ostvarimo suradnju svih zemalja koje 
raspolažu stručnim znanjem za njegovu proizvodnju. Izgledi da se 
to postigne bit će veći ako se ostvari suradnja kroz ugledne među- 
narodne ustanove, nego ako se pokuša vladati drugim nacijama. 


Istina, Ujedinjenim narodima nužno je potrebna strukturna | 


reforma, uključujući i preispitivanje prava stalnih članica Vijeća si- 
gurnosti — Britanije, Kine, Francuske, Rusije i Sjedinjenih Država 

— da ulože veto na bilo koju rezoluciju. Taj zahtjev, za koji sam se 
zalagao u prvom izdanju ove knjige, u međuvremenu je zadobio 
još veću potporu zahvaljujući činjenici da su, tijekom priprema 
za rat s Irakom, Sjedinjene Države i Britanija — a nakon što je 
postalo jasno da će Francuska, Rusija, a možda i Kina, uložiti veto 
na rezoluciju Vijeća sigurnosti kojom bi se odobrila upotreba sile 
protiv Iraka — nastavile s lobiranjem za glasove, dajući do znanja 
da će prihvaćanje rezolucije od strane većine u Vijeću sigurnosti 
doživjeti kao moralnu pobjedu.“ (Na kraju su rezoluciju povukle 
s glasovanja jer je postalo jasno da ona ne bi uspjela dobiti ni ve- 
ćinu ukupnog broja glasova.) Ovaj potez pokazuje da niti same 
Sjedinjene Države ni Britanija ne vjeruju da bi njihov vlastiti glas 
“protiv" bio dovoljan da spriječi rezoluciju iza koje stoji većina 
članica Vijeća sigurnosti. Općenitije gledano, to nas upućuje na 
postojanje spremnosti da se preispita sam sustav veta: da se veto 
možebitno nadomjesti kvalificiranom većinom, recimo tročetvr- 
tinskom ili dvotrećinskom, kao uvjetom za prihvaćanje rezolucija. 
U tom bi se slučaju i stalno članstvo u Vijeću moglo učiniti repre- 
zentativnijim u odnosu na svjetsko stanovništvo. 

Imajući u vidu da je napad Bushove vlade na Irak neizravno 
značio nepriznavanje Organizacije ujedinjenih naroda, ima ironi- 
je u činjenici da se 23. rujna 2003., šest mjeseci nakon napada, 
predsjednik Bush obratio Općoj skupštini UN-a tražeći podršku 
UN-a za pretežno američke snage koje su okupirale Irak, i to uz 
cijenu od gotovo milijardu dolara tjedno. No, još znakovitiji od 
Bushova govora toga dana bio je govor koji je uslijedio neposre- 
dno nakon njegova: onaj glavnog tajnika Kofija Annana. Annan 
je pred Općom skupštinom izjavio da su argumenti onih koji se 
zalažu za pravo preventivnih napada usmjerenih protiv drugih na- 
cija u suprotnosti s Poveljom Ujedinjenih naroda i predstavljaju 
prvorazredan izazov načelima prema kojima su Ujedinjeni narodi 
djelovali u proteklih 58 godina. Stoga smo, kako je ustvrdio, suo- | 

čeni s povijesnim trenutkom “ništa manje sudbonosnim od same 
1945. godine, kada su Ujedinjeni narodi utemeljeni." Ono što 
nam je potrebno, pozivao je, nije samo odbacivanje jednostranog 
djelovanja i doktrine preventivnih napada — doktrine na koju su 
se Sjedinjene Države oslanjale u svome napadu na Irak — nego i 
reforma Ujedinjenih naroda s ciljem povećanja njihove učinkovi- 
tosti u odgovaranju na one prijetnje koje bi pojedine zemlje mo- 
gle potaknuti na preventivno djelovanje. Među reformama koje je 
spomenuo bio je i preustroj Vijeća sigurnosti kako bi ga se učinilo 
reprezentativnijim. 

Annan je bio u pravu. Prihvatiti pravo bilo koje sile da dje- 
luje jednostrano, i to kada nije napadnuta i kada nema dokaza 
da joj prijeti napad, značilo bi otvoriti put širokoj upotrebi sile i 
potkopati međunarodni mir i stabilnost. U okolnostima koje nisu 
samoobrana sila bi se trebala primjenjivati isključivo s ovlaštenjem 
Ujedinjenih naroda. No da bi se osnažio njihov autoritet i da bi 
se Ujedinjeni narodi učinili djelotvornijima u sprječavanju prije- 
tnji, potrebne su korjenite promjene. Ove promjene ne bi trebalo 
smatrati nemogućima, pod uvjetom da ih nekolicina vlada, uklju- 
čujući Sjedinjene Države, snažno podrže. (Premda se ovo pod po- 
stojećom američkom vladom ne čini vjerojatnim.) 

Izgledi za reformu Ujedinjenih naroda nude nam tračak nade 
da konačni ishod Iračke krize, gledajući dugoročno, ne mora biti 
posve negativan za UN. No, postoji i važniji razlog za nadu. U 
mjesecima uoči napada na Irak, Bushova vlada i njezini pristalice 
tvrdili su da UN ne uspijeva nametnuti rezolucije koje su zahtije- 
vale od Iraka da se razoruža. Reagirajući na ovo, Vijeće sigurnosti 
je od Iraka zahtijevalo da se podvrgne inspekcijama koje bi utvrdile 
je li postupio u skladu s rezolucijama. Istovremeno, dok inspe- 
kcije nisu uspijevale pronaći nikakvo oružje masovnog uništenja, 
Sjedinjene Države su ustvrdile da posjeduju nepobitne dokaze o 
postojanju takvog oružja u Iraku. Ustrajale su na tome da Vijeće 

sigurnosti treba prihvatiti navedene dokaze, proglasiti da Irak krši 
svoje obveze i odobriti upotrebu sile radi nametanja primjene rezo- 
lucija. Kada su Francuska, Rusija i druge nacije posumnjale u do- 
kaze koje su podastrijele Sjedinjene Države i zatražile više vremena 
za inspektore UN-a kako bi ovi mogli završiti posao, Sjedinjene 
Države uzvratile su uvrijeđenošću, ustvrdile da je prijeteći veto do-. 
kaz neuspjeha Ujedinjenih naroda i nastavile s vojnim pohodom 
na Irak. 

Tijekom rata u Iraku, premda su američke trupe bile opskr- 
bljene zaštitnom odjećom i opremom za disanje, nikakvo oružje 
masovnog uništenja nije bilo upotrijebljeno. Niti su okupacijske 
trupe, nakon Sadamova poraza, pronašle takvo oružje. Naknadno 
se ispostavilo da su obavještajni podaci koje su Sjedinjene Države 
i Britanija predočile Ujedinjenim narodima daleko slabiji nego što 
se to isprva činilo. Za jedan od dokumenata, na koji se pozivao 
državni tajnik Colin Powell kako bi pokazao da je Irak bio na putu 
da kupi uran, kasnije se priznalo da je krivotvorina; a i drugi su do- 
kazi postali otvoreni za neviniju interpretaciju od one koja je bila 
ponuđena Ujedinjenim narodima. Drugim riječima, proces koji 
je pokrenulo Vijeće sigurnosti — da se inspekcijski utvrdi je li Irak 
postupio u skladu s rezolucijama koje mu zabranjuju posjedovanje 
oružja masovnog uništenja — bio je ispravan put. Francuzi, Ni- 
jemci i Rusi imali su pravo u svojoj ustrajnosti da se inspekcijama 
pruži više vremena. Bushova je vlada, naprotiv, imala krivo. 

Tako je za svakog nepristranog promatrača zainteresiranog za 
pitanje dobrih i loših strana upotrebe Ujedinjenih naroda u rješa- 
vanju globalnih kriza zaključak koji treba izvesti iz načina na koji 
se postupalo s Iračkom krizom upravo suprotan onome koji je ve- 
selo anticipirao Richard Perle u vrijeme samog sukoba. Iračka kriza 
i rat koji je uslijedio pokazuju opasnosti nestrpljive jednostranosti 
i treba ih shvatiti kao pouku o opasnostima poigravanja autorite- 
tom Ujedinjenih naroda. 

Razmotrimo dvije slike globalizacije: prvu, zrakoplove koji ek-| 
splodiraju udarajući u Svjetski trgovinski centar, i, drugu, emisiju 
ugljičnog dioksida iz ispušnih cijevi snažnih sportskih vozila, tih 
moćnih gutača goriva. Prva je donijela trenutnu smrt i za sobom 
ostavila nezaboravne slike s televizijskih ekrana širom svijeta; dru- 
ga pridonosi klimatskim promjenama koje je moguće otkriti tek 
upotrebom znanstvenih instrumenata. Ipak, obje ukazuju na na- 
čin na koji smo postali jedinstveni svijet, a one jedva zamjetne pro- 
mjene kojima vlasnici sportskih automobila daju svoj nenamjerni 
prinos zasigurno će dovesti do smrti daleko većeg broja ljudi nego 
što je donio prvi, neposredno vidljivi način. Kada ljudi koji žive 
u razvijenim zemljama počnu koristiti vozila koja troše više gori- 
va od onih koja su koristili prije, tada pridonose klimatskim pro- 
mjenama u Mozambiku ili Bangladešu — promjenama koje mogu 
uzrokovati podbačaj žetve, podizanje razine mora i širenje tropskih 
bolesti. U trenutku kada znanstvenici gomilaju dokaze u prilog 
spoznaji da će nesmanjeno ispuštanje plinova koji uzrokuju efekt 
staklenika ugroziti milijune života, vođa nacije koja ispušta najveći 
dio tih plinova izjavljuje: “Nećemo učiniti ništa što bi naškodilo 
našem gospodarstvu, jer pred svime drugim prednost imaju ljudi 
koji žive u Americi."! U skladu s ovim pristupom, kako raste pro- 
daja terenskih vozila tako pada prosječna vrijednost prijeđene uda- 
ljenosti po jedinici goriva za automobile prodane u Sjedinjenim 

Državama, a američki Kongres svake godine odbacuje donošenje 
mjera za pooštrenje standarda iskoristivosti goriva za automobile i 
kamione. Posljednji su puta savezni standardi pooštreni 1985.? 

Primjedbe predsjednika Georgea \W, Busha nisu bile tek iz- 
dvojeni ispad, nego izraz etičkog gledišta kojega se on već neko 
vrijeme drži. U doba predizborne kampanje, tijekom drugog kru- 
ga predsjedničke debate s potpredsjednikom Goreom, tadašnji je 
guverner Bush bio upitan na koji bi način koristio američku moć 
i američki utjecaj u svijetu. Odgovorio je da bi ih koristio na do- 
brobit svih Amerikanaca. Moguće je da se ovoj etici naučio od 
svoga oca. Naime, prvi je predsjednik Bush na Zemaljskom skupu 
u Rio de Janeiru 1992. [World Summit| izjavio u biti istu stvar. 
Kada su predstavnici zemalja u razvoju od njega (Busha starijeg) 
zatražili da u dnevni red uvrsti pitanje pretjeranog iskorištavanja 
prirodnih bogatstava od strane razvijenih zemalja, a naročito Sje- 
dinjenih Država, njegov je odgovor bio da “američki način života 
nije stvar pregovora." I doista, on nije bio stvar pregovora, premda 
će daljnje održavanje tog načina života dovesti do smrti: milijuna 
ljudi izloženih sve manje predvidljivoj klimi i do gubitka zemlje 
za daljnjih desetak milijuna uslijed rastuće razine svjetskih mora i 
lokalnih poplava.?: 

No nisu samo dvije vlade klana Bush interese Amerikanaca pre- 
tpostavile svemu drugom. Kada je zaškripilo na Balkanu, tadašnja 
Clinton-Goreova vlada veoma je jasno dala do znanja da nije spre- 
mna ugroziti život ni jednog jedinog Amerikanca radi smanjivanja 
civilnih žrtava. U kontekstu rasprave o tome treba li posredovati u 
Bosni kako bi se spriječilo srpsko “etničko čišćenje" upereno pro- 
tiv bosanskih muslimana, Colin Powell, tadašnji načelnik združe- 
nog stožera, s odobravanjem je citirao izreku Otta von Bismarka, 


njemačkog državnika devetnaestog stoljeća, kako cijeli Balkan nije. 


vrijedan kostiju jednog jedinog njegova vojnika.“ Kao kancelar 
Njemačkog Carstva, Bismark je smatrao da njegova zemlja samo 

slijedi svoje nacionalne interese. Koristiti njegovu izreku danas, 
kao argument protiv humanitarne intervencije, znači povratak na 
devetnaestostoljetnu politiku moći, zanemarujući ne samo dva kr- 
vava rata prve polovine dvadesetog stoljeća, kao plodove upravo 
te politike, već i napore druge polovine dvadesetog stoljeća da se 
postave temelji mira i sprječavanja zločina protiv čovječnosti. 

Na Kosovu, premda politika davanja apsolutnog prvenstva oču- 
vanju američkih života nije spriječila intervenciju u cilju zaštite ko- 
sovskih Albanaca, ta je politika dovela do ograničenja intervencije 
na bombardiranje iz zraka. Takva je strategija polučila posvema- 
šnji uspjeh: NATO-snage nisu pretrpjele nikakve gubitke u bor- 
bi. Ubijeno je približno 300 kosovskih Albanaca, 209 Srba i tri. 
kineska civila. Razmatrajući američku politiku, Timothy Garton 
Ash je napisao: “Izopačen je moralni kodeks koji dopušta da mili- 
juni nedužnih civila druge rase budu osuđeni na propast zbog toga 
što nisre spremni ugroziti život nijednog profesionalnog vojnika." 
Ova otvorena osuda određenog shvaćanja dužnosti nacionalnog 
vođe — shvaćanja koje su usvojila (barem) tri posljednja arnerička 
predsjednika —.sili nas da razmotrimo temeljno etičko pitanje: u 
kojoj bi mjeri političke vođe trebale svoju ulogu shvaćaci suženo, u 
smislu promicanja interesa vlastitih državljana, a u kojoj bi yen 
trebali biti zaokupljeni dobrobiti ljudi kao takvih? 

Romano Prodi; u.to vrijeme predsjedavajući Europskog povje- 
renstva i bivši talijanski premijer, odgovorio je na izjavu predsje- 
dnika Georgea Busha o “prvenstvu interesa" ovim riječima: “Ako 
netko želi biti svjetski vođa, tada on/ona mora znati kako da se 
brine o čitavoj Zemlji, a ne samo o američkoj industriji." No, pi- 
tanje se ne postavlja samo onima koji teže postati svjetski vođe. 1 
vođe manjih nacija trebaju razmisliti, i to kontekstu pitanja po- 
put globalnog zatopljenja, trgovinskih sporazuma, strane pomoći 
i postupanja s izbjeglicama, do koje su mjere spremni uvažavati 
interese “izopćenih". 

Kako ukazuje Ash, postoji jak etički razlog protiv tvrdnje da 
vođe trebaju davati apsolutnu prednost interesima vlastitih drža- 
vljana. Vrijednost života nevinog ljudskog bića ne ovisi o njegovoj 
nacionalnosti. No, netko bi mogao primijetiti, apstraktna etička 
zamisao da svi ljudi zaslužuju jednako uvažavanje ne može bici 
smjernica za djelovanje. političkih vođa. Naime, kako se od rodi- 
telja očekuje da brinu ponajprije o interesima vlastite djece, a ne 
o interesima drugih ljudi, tako je i George W. Bush, preuzevši du- 
žnost predsjednika Sjedinjenih Država, pristao na osobitu ulogu 
koja mu nameće dužnost da štiti i promiče interese Amerikanaca. 
Druge zemlje imaju vođe sa sličnim ulogama u odnosu na interese 
svojih sudržavljana. Ne postoji svjetska politička zajednica, a dokle 
god je tako moraju postojati i nacionalne države, a njihove vođe 
moraju davati prednost interesima vlastitih državljana. U protiv- 
nom, osim ako se birači odjednom ne pretvore u altruiste, i to u 
dosad neviđenim razmjerima, demokracija ne bi mogla zaživjeti. 
Američki birači ne bi izabrali predsjednika koji njihovim interesi- 
ma ne bi pridavao veću važnost nego interesima Bosanaca ili Af- 
ganistanaca. Naši vođe osjećaju kako ipak moraju davati određenu 
prednost interesima vlastitih državljana, i na to, u skladu s gornjim 
obrazloženjem, imaju pravo. Ali na što se ta “određena prednost" 
svodi u praksi? 

Ima još jedno pitanje povezano s dužnostima nacionalnih vođa: 
Je li podjela čovječanstva na suverene nacije dominancna i neiz- 
mjenjiva činjenica? Na naša razmišljanja o tome utjecali su užasni 
događaji u Bosni, Ruandi i na Kosovu. U Ruandi je, prema za- 
ključcima istrage koju su proveli Ujedinjeni narodi, 2.500 vojnika, 
uz primjerenu obuku i s pravim ovlastima, moglo spasiti 800.000 
života." Glavni tajnik Ujedinjenih naroda Kofi Annan, koji kao 
tadašnji glavni podtajnik za misije očuvanja mira mora snositi dio 
odgovornosti za ono što je u istrazi nazvano užasnom i ponižava- 
jućom' paralizom, nešto je naučio iz te situacije. On danas upo- 

zorava da “svijet ne može stajati postrani u trenucima opsežnog i 
sustavnog kršenja ljudskih prava." Ono što nam je potrebno, izja- 
vio je, jesu “legitimna i jedinstvena načela" na kojima možemo 
temeljiti naše posredovanje.“ To pak iziskuje redefiniciju državnog 
suvereniteta, ili točnije, napuštanje apsolutne ideje o državnom su- 
verenitetu koja je vladala Europom od trenutka potpisivanja Vest- 
falskoga mira 1648. | 

Događaji koji su uslijedili nakon napada 11. rujna 2001. na 
sasvim su drugačiji način pokazali do koje se mjere tijekom pro- 


šlog stoljeća promijenilo naše razmišljanje o suverenosti države. U 


ljeto 1914. jedan je drugi teroristički čin zgranuo svijet: ubojstvo 
austrijskog prijestolonasljednika Franje Ferdinanda, zajedno s nje- 
govom suprugom, što ga je počinio srpski nacionalist. Kao odgo- 
vor na taj nasilan čin Austrougarska je uručila Srbiji ultimatum u 
kojem je predočila dokaze da je ubojice obučila i naoružala Crna 
ruka, tajna srpska organizacija pod vodstvom načelnika srpske voj- 
no-obavještajne službe. Crnu ruku su tolerirali i podržavali drugi 
srpski vladini službenici, a srpski su službenici omogućili i siguran 
prijelaz preko granice u Bosnu sedmorici urotnika koji su sudjelo- 
vali u atentatu.? Sukladno tim činjenicama, austrougarski je ulti- 
matum zahtijevao da Srbi privedu odgovorne i da austrougarskim 
službenicima omoguće nadzor nad postupkom kako bi se uvjerili 
da je sve što je zahtijevano i učinjeno. 

Usprkos jasnim dokazima o umiješanosti srpskih službenih 
krugova u zločin — dokazima o čijoj se valjanosti povjesničari ugla- 
vnom slažu — austrougarski je ultimatum doživio široku osudu 
u Rusiji, Francuskoj, Velikoj Britaniji i Sjedinjenim Državama. 
“Najstrašniji dokument koji sam ikada vidio da ga je jedna država 
uputila drugoj, suverenoj državi." — tako se izrazio tadašnji britan- 
ski ministar vanjskih poslova, Sir Edward Gray.* U.službenoj po- 
vijesti Velikoga rata u izdanju Američke legije nailazimo na manje 
diplomatski rječnik: tu se o ultimatumu govori kao o “zlobnom 

dokumentu nepotvrđenih optužbi i tiranskih zahtjeva." Mnogi 
povjesničari koji su se bavili uzrocima Prvoga svjetskog rata osudili 
su austrougarski ultimatum kao čin kojim jedna suverena nacija 
zahtijeva od druge više nego što je prikladno. A činjenica da je Au- 
strougarska odbila pregovore nakon što je vlada Srbije prihvatila 
većinu, premda ne i sve zahtjeve ultimatuma, uzima se kao daljnji 
dokaz u prilog tezi da je Austro-Ugarska, zajedno sa svojom po- 
kroviteljicom Njemačkom, tražila tek izgovor za objavu rata Srbiji. 
Jasno je da ove dvije onda moraju snositi i odgovornost za izbijanje 
rata i za devet milijuna mrtvih kao njegovu posljedicu. 
Razmotrimo sada američki odgovor na terorističke napade 11. 
rujna. Zahtjevi Bushove administracije upućeni talibanima jedva 
da su bili blaži od zahtjeva austrougarske vlade iz 1914. godine. (S 
tom razlikom što je Austrougarska zahtijevala od Srbije da spriječi 
daljnju neprijateljsku nacionalističku propagandu. U to doba još 
nije bilo rasprostranjeno mišljenje da je sloboda govora ljudsko 
pravo.) Štoviše, američki zahtjev talibanima da izruče Osamu bin 
Ladena upućen im je bez predočenja ikakvih dokaza o njegovoj 
umiješanosti u napade 11. rujna. No, umjesto da budu osuđeni 
kao izgovor za agresivni rat, američki su zahtjevi bili prihvaćeni 


kao razumni i opravdani od strane širokog saveza nacija. Kada je 


američki predsjednik Bush u govorima i na tiskovnim konferen- 
cijama nakon 11. rujna izjavio da neće praviti razliku između te- 
rorista i režima koji im pružaju utočište, nijedan veleposlanik, mi- 
nistar vanjskih poslova ili predstavnik Ujedinjenih naroda nije to 
osudio kao “zlu" doktrinu ili kao “iranski? zahtjev upućen drugoj, 
suverenoj naciji. Vijeće sigurnosti otvoreno je podržalo ovo gledi- 
šte u svojoj rezoluciji od 28. rujna 2001. Čini se da svjetski vođe 
sada: prihvaćaju stajalište prema kojemu svaka nacija, u odnosu 
na sve ostale nacije, ima obvezu sprječavati one aktivnosti unutar 
svojih granica koje bi mogle dovesti do terorističkih napada u dru- 
goj zemlji, odnosno da je razumno ući u rat sa zemljom koja to 

ne provodi, Kada bi carevi Franjo Josip I. i Wilhelm II. mogli ovo 
vidjeti, mogli bi s pravom zaključiti da se svijet vratio na njihovo 
gledište iz 1914. godine. : 

Neposredno uoči napada 11. rujna stanovito savjetodavno. tije- 
lo Ujedinjenih naroda objavilo je izvješće u kojem se naglašava da 
bi razvijene nacije trebale pomagati siromašnima u svijetu, ako ne 
iz altruističnih pobuda, onda iz vlastita interesa: 


U globalnom selu siromaštvo drugih ubrzo postaje vlastiti 
problem: problem nedostatka tržišta za vlastite proizvode, 
ilegalnog useljavanja, zagađivanja okoliša, zaraznih bolesti, 
nesigurnosti, fanatizma, terorizma.!! 


Terorizam je naš svijet učinio cjelovitom zajednicom na nov i za- 
strašujući način. Ne samo djelatnosti naših susjeda, već i stanovnika 
najzabačenijih planinskih dolina prostorno najrasprostranjenijih 
zemalja, postali su naša briga. Moramo proširiti vladavinu prava i 
na ta područja te pronaći sredstva da teroriste privedemo pravdi, a 
da pritom ne objavimo rat dotičnim zemljama. U tu nam je svrhu 
potreban suvisao sustav kaznenog prava na globalnoj razini kako 
pravednost ne bi postala žrtvom razlika u mišljenju na nacionalnoj 
razini. Također, makar je to daleko teže postići, potreban nam je 
osjećaj da stvarno pripadamo jedinstvenoj zajednici, da smo ljudi 
koji ne prepoznaju samo snagu zabrana protiv međusobnog ubija- 
nja, već i privlačnu silu obveze da si međusobno pomažemo. Ovo 
možda neće spriječiti vjerske fanatike u izvršenju njihovih samou- 
bilačkih misija, ali će pomoći da se oni izoliraju i da se suzi podrška 
koju uživaju. Nije slučajno da su nepuna dva tjedna nakon 11. 
rujna konzervativni članovi američkog Kongresa odustali od svoga 
protivljenja da Sjedinjene Države isplate 582 milijuna dolara duga 
Ujedinjenim narodima.!'? Sada kada je Americi postala potrebna 
pomoć svijeta u iskorjenjivanju terorizma, postalo je očigledno da 
se ona više ne može izrugivati pravilima svjetske zajednice u onoj 
mjeri u kojoj je to činila prije 11. rujna. 

Toliko smo dugo živjeli s idejom suverenih država da je ta ideja 
postala sastavnim dijelom ne samo diplomacije i javne politike, 
već i etike. U pojmu “globalizacija", koji je zamijenio stariji pojam 
“internacionalizacija", implicitno je sadržana zamisao da polako 
izlazimo iz razdoblja učvršćivanja međunacionalnih veza i počinje- 
mo promišljati nešto što se nalazi s onu stranu postojećeg pojma 
nacionalne države. Ova se promjena, međutim, mora odraziti na 


svim razinama našeg mišljenja, a naročito u našem razmišljanju o 


etici. 

Da bismo uvidjeli u kojoj se mjeri naša razmišljanja o etičkim 
pitanjima trebaju promijeniti, razmotrimo djelo koje bolje nego 
ijedno drugo utjelovljuje način razmišljanja liberalne američke eli- 
te s kraja dvadesetog stoljeća: Teoriju pravednosti Johna Rawlsa. 
Kada sam prvi puta pročitao ovu knjigu; nedugo nakon njezina 
objavljivanja 1971., zaprepastila me činjenica da knjiga s tim na- 
slovom, od gotovo 600 stranica, u potpunosti propušta raspraviti 
pitanje nepravednosti ekstremnih razlika u bogatstvu i siromaštvu 
među pojedinim društvima. Rawlsova metoda (a ona je danas po- 
put majčina mlijeka svakom studentu filozofije ili politologije), 
kojom nastoji utvrditi prirodu pravednosti, sastoji se u tome da 
ispita koja bi načela ljudi izabrali ako bi se njihov izbor odvijao u 
uvjetima koji im onemogućuju da išta znaju o tome koji će druš- 
tveni položaj zauzeti. Drugim riječima, oni moraju birati a da sami 
o sebi ne znaju jesu li bogati ili siromašni, pripadnici nadmoćne 
etničke većine ili etničke manjine, jesu li religiozni ili ateisti, viso- 
ko obrazovani ili neobrazovani, i tako dalje. Ako bismo, urnjesto 
na zadano društvo, ovu metodu primijenili globalno, odmah bi 
nam upala u oči činjenica koja bi trebala ostati nepoznata svima 
koji biraju: naime, jesu li oni pripadnici bogate nacije poput Sje- 
dinjenih Država ili siromašne nacije poput Haitija. Međutim, u 
načinu na koji je izvorno postavio dvojbu Rawls jednostavno pre- 
tpostavlja da svi koji biraju pripadaju istom društvu i da izabiru 

načela kojima će ostvariti pravednost znutar tog društva. Stoga, 
kada tvrdi da bi ljudi koji biraju prema tako zadanim pravilima, 
a u okvirima ograničenja postavljenih u svrhu zaštite jednakosti 
sloboda i pravedne jednakosti izgleda, odabrali načelo koje teži 
popraviti položaj onih kojima je najgore [the worst offl, on pri- 
mjenu pojma “oni kojima je najgore" ograničava na ljude unutar 
društva kojemu i sam biratelj pripada. Kada bi Rawls prihvatio 
da je za pravedan izbor nužno da ljudi ne znaju ništa o svome 
državljanstvu, njegova bi teorija postala snažan argument u korist 
popravljanja izgleda onih najsiromašnijih na svijetu. No, u naju- 
tjecajnijem djelu o pravednosti napisanom u Americi dvadesetog 
stoljeća, to se pitanje uopće ne postavlja.! Rawls postavlja to pita- 
nje u svojoj najnovijoj knjizi Pravo naroda (The Law of Peoples), i ja 
ću o tome imati nešto reći. Njegov pristup, međutim, i dalje ostaje 
čvrsto utemeljen na zamisli da je jedinica odlučivanja o tome što je 
pravedno nešto poput današnje nacionalne države. Rawlsov model 
jest model internacionalnog, a ne globalnog poretka. Ta postavka 
zahtijeva podrobnije razmatranje. 


Tijekom najvećeg dijela postojanja čovječanstva ljudi su živjeli tek 
neznatno udaljeni jedni od drugih. No, s obzirom na to koliko su 
njihovi pojedinačni životi stvarno utjecali jedni na druge, oni su 
mogli živjeti i u potpuno odvojenim svjetovima. Rijeka, planinski 
lanac, pojas šume ili pustinje, more — ove su prepreke bile dosta- 
tne da ljude potpuno odvoje jedne od drugih. Tijekom nekoliko 
posljednjih stoljeća izolacija se smanjivala, isprva sporo, a zatim 
sve brže. Ljudi koji žive na suprotnim stranama svijeta danas su 
međusobno povezani na prije nezamislive načine. 

Prije stotinu i pedeset godina Karl Marx je svoju teoriju povije-. 
sti sažeo u jednu rečenicu: 


Ručno pokretan mlin daje društvo feudalnog gospodara; 
parni mlin daje društvo industrijskog kapitalista.“ 


Singer — Jedan svijet 


Danas bismo dodali: 


Mlažnjak, telefon i Internet daju globalno društvo transna- 
cionalnih korporacija i Svjetskog gospodarskog foruma. 


Tehnologija mijenja.sve — tvrdio je Marx, pa ako to i jest bila opa- 
sna poluistina, ipak nas je nečemu poučila. Kako je tehnologija 
- premošćivala udaljenosti, tako je slijedila ekonomska globalizaci- 
ja. U londonskim veletrgovinama povrće dopremljeno zrakom iz 
Kenije nudi se zajedno s povrćem iz obližnjeg Kenta. Zrakoplovi 
dovoze ilegalne useljenike koji žele poboljšati vlastite živote u ze- 
mlji kojoj se odavno dive. U pogrešnim rukama ti isti zrakoplovi 
postaju smrtonosno oružje koje ruši visoke zgrade. Pod utjecajem 
munjevite digitalne komunikacije narav međunarodne trgovine 
proširuje se s konkretnih dobara na specijalizirane usluge. Na kraju 
poslovnog dana banci sa sjedištem u New Yorku-račune mogu sra- 
vniti činovnici koji žive u Indiji. Prošireni smisao u kojem postoji 
nešto poput jedinstvene svjetske ekonomije odražava se u razvitku 
novih oblika globalne vlasti, od kojih je najspornija Svjetska trgo- 
vinska organizacija [World Trade Organisation — WTO], premda 
sama ta organizacija nije kreatorica svjetske ekonomije. 

Sile koje pokreću svjetska tržišta za svaku naciju pronalaze odgo- 
varajuće poticaje da navuče, kako se izrazio Thomas: Friedman, 
“zlatnu luđačku košulju" — skup mjera koje uključuju oslobađanje 
privatnog gospodarskog sektora, suzbijanje birokracije, održavanje 
niske razine inflacije i uklanjanje prepreka stranom ulaganju. Ako 
zemlja odbije nositi “zlatnu luđačku košulju? ili je pak pokuša sa 
sebe zbaciti, tada bi elektronsko krdo — trgovci devizama, dioni- 
cama i obveznicama, kao i oni koji donose investicijske odluke za 
multinacionalne korporacije — moglo odgalopirati nekamo druga- 
mo, uzevši sobom investicijski kapital kojim zemlje nastoje održati 
rast svojih gospodarstava. U uvjetima međunarodne pokretljivosti 
kapitala, povisiti poreze znači riskirati bijeg kapitala u druge zem- 
lje sa sličnim investicijskim mogućnostima, a manjim porezima. 

U konačnici, kako gospodarstvo raste i prosječni se prihodi uve- 
ćavaju, područje utjecaja politike se sužava — barem u onoj mje- 
ri u kojoj se nijedna politička stranka nije spremna suprotstaviti 
postavci o globalnom kapitalizmu kao najboljem ekonomskom 
sustavu. Kada niti vlada niti oporba nisu spremne na sebe preuze- 
ti rizik uklanjanja “zlatne luđačke košulje", razlike među glavnim 
političkim strankama svode se na sitne razlike u načinima kako se 
što bolje prilagoditi nošenju te “košulje".! Stoga, i bez WTO-a, 
rast svjetskog gospodarstva sam po sebi dovodi do slabljenja moći 
nacionalnih država. 

Marx je dokazivao da mi, dugoročno, nikada ne odbacujemo 
napredak u načinima zadovoljavanja naših materijalnih potreba. 
Prema tome, povijesni je napredak uvjetovan poboljšavanjem pro- 
izvodnih sredstava. On bi s prezirom dočekao tezu da je globa- 
lizacija nešto što je svijetu nametnuto urotom izvršnih direktora 
korporacija koji se sastaju u Švicarskoj, a mogao bi se složiti s pri- 
mjedbom Thomasa Friedmana da je temeljna istina globalizacije: 
“ Nitko ne odlučuje“! Za Marxa, ovo je tvrdnja koja opisuje čovje- 
čanstvo u stanju otuđenja, u svijetu u kojem, umjesto da upravljaj- 
mo sami sobom, našim životima upravlja naša vlastita tvorevina: 
globalna ekonomija. Za Friedmana, s druge strane, sve što treba 
reći o Marxovoj aleernativi — o nadzoru države nad ekonomijom 
— jest da ona ne funkcionira." (A vo postoji li djelotvorna alterna- 
tiva i kapitalizmu i centraliziranom socijalizmu, drugo je pitanje 
— pitanje koje nije za ovu knjigu.) 

Marx je također vjerovao da etika nekog društva odražava go- 
spodarsku strukturu do koje je doveo njegov tehnološki napredak. 
Tako feudalno gospodarstvo, u kojem su kmetovi vezani za gospo- 
darevu zemlju, daje etiku feudalnog viteštva temeljenu na vjernosti 
vitezova i vazala njihovu gospodaru, i obvezu gospodara da ih štiti 
u ratna vremena. Kapitalističko gospodarstvo zahtijeva pokretnu 
radnu snagu koja je u stanju zadovoljiti potrebe tržišta, kidajući 

tako vezu između gospodara i vazala i nadomještajući je etikom 
u kojoj središnju ulogu ima pravo kupovanja i prodaje rada. Naše 
novonastalo globalno društvo međusobne ovisnosti, sa svojim za- 
divljujućim mogućnostima povezivanja ljudi širom planeta, daje 
nam materijalni temelj nove etike. Marx bi smatrao da bi takva 
etika služila interesima vladajuće klase, to jest bogatim nacijama i 
iz njih proizišlim multinacionalnim tvrtkama. No možda je naša 
etika povezana s tehnologijom na labaviji, manje deterministički 
način nego što je mislio Marx. Etika je, kako se čini, nastala iz 
ponašanja i osjećanja društvenih sisavca. U trenutku kada smo po- 
čeli koristiti naše misaone sposobnosti da bismo vlastito ponašanje 
opravdali pred drugim pripadnicima naše skupine, etika je postala 
različita od svega što možemo promatrati kod naših najbližih bio- 
loških rođaka. Ako je skupina pred kojom se moramo opravdati 
pleme ili nacija, onda je vjerojatno da će naš moral biti plemenski 
ili nacionalistički. Ako je pak komunikacijska revolucija proizvela 
globalnu publiku, onda bismo mogli osjetiti potrebu da naše po- 
našanje opravdamo pred čitavim svijetom. Ova promjena stvara 
materijalnu osnovu nove etike koja će služiti interesima svih koji 
žive na ovom planetu, i to na način na koji, unatoč svoj velikoj 
retorici, nijedna prethodna etika nije služila.!# 

Ako .se pokaže da je ovo pozivanje na našu potrebu za etičkim 
opravdanjem utemeljeno na suvišeširokogrudnom shvaćanju ljud- 
ske prirode, postoji i sasvim drugačiji način razmišljanja koji vodi 
u istom smjeru. Velika carstva prošlosti, bilo to Perzijsko, Rim- 
sko, Kinesko ili Britansko, bila su u stanju, barem za vrijeme dok 
je trajala njihova moć, svoje najveće gradove držati sigurnima od 
barbara koji su prijetili granicama njihovih udaljenih pokrajina. U 


dvadesetprvom stoljeću, najveća velesila u povijesti nije bila spo- | 


sobna spriječiti samoproglašene ratnike različitog svjetonazora da 
istovremeno napadnu i njezin najveći i njezin glavni grad. Glavna 
je postavka ove knjige da će to koliko ćemo se uspješno provući 

kroz razdoblje globalizacije (a možda i to hoćemo li se uopće pro- 
vući!) ovisiti o tome kakav će biti naš etički odgovor na zamisao da 
živimo u jedinstvenom svijetu. Propust bogatih nacija da usvoje 
globalno etičko stanovište već dugo predstavlja ozbiljnu moralnu 
pogrešku. Sada je taj propust, dugoročno gledajući, postao prije- 
tnja i njihovoj vlastitoj sigurnosti. 

2. JEDNA ATMOSFERA 


Problem 


Ne postoji jasniji primjer potrebe globalnog djelovanja ljudskih 
bića od problema koji nastaju zbog utjecaja ljudske aktivnosti na 
našu atmosferu. Činjenica da svi dijelimo isti planet na osobito 
nam je upečatljiv način privukla pažnju 1970:ih godina, nakon 
što su znanstvenici otkrili da upotreba klorofluorougljika (CFC-a) 
ugrožava ozonski omotač koji površinu planeta štiti od učinka 
sunčeva ulrraljubičastog zračenja u njegovoj punoj snazi. Ošteće- 
nje toga zaštitnog sloja moglo bi dovesti do naglog povećanja stope 
oboljenja od raka, a moglo bi biti i drugih posljedica kao što je, 
primjerice, rast algi. Prijetnji su bili osobito izloženi najjužniji gra- 
dovi svijeta jer je utvrđeno kako se velika rupa u ozonskom sloju 
svake godine širi nad Antarktikom; dugoročno je, međutim, bio 
ugrožen cjelokupan ozonski štit. Nakon što su znanstveni dokazi 
prihvaćeni, usklađena međunarodna akcija uslijedila je razmjerno 
brzo, potpisivanjem Monrrealskog protokola 1985. Razvijene su 
zemlje, zaključno s 1999., stavile izvan upotrebe gotovo sav CFC, 
a zemlje u razvoju, kojima je odobrena desetogodišnja odgoda pri- 
mjene ove odluke, trenutno se kreću prema istom cilju. 

Pokazalo se kako je izbacivanje CEC-a iz upotrebe tek predigra 
daleko važnijem događaju: promjeni klime ili globalnom zatoplje- 
nju. Ne podcjenjujući pionirska postignuća onih koji su uspjeli 

ostvariti Montrealski protokol, problem ipak nije bio tako složen, 


budući da se CFC, u svim svojim primjenama i uz razmjerno male - 


troškove, može nadomjestiti, a rješenje problema postiže se jedno- 
stavnom obustavom njegove daljnje proizvodnje. Promjena klime 
nešto je sasvim drugo. 

Znanstvene dokaze o tome da ljudska djelatnost mijenja klimu 
našeg planeta proučavala je radna skupina Međudržavnog odbora 
za klimatske promjene [Zntergovernmental Panel on Climate Chan- 
gel ili IPCC-a, međunarodnog znanstvenog tijela osnovanog.s ci- 
ljem da se odgovornima za donošenje odgovarajućih mjera pru- 
ži autoritativno mišljenje o klimatskim promjenama i njihovim 
uzrocima. Skupina je 2001. objavila svoje Treće izvješće o procjeni 
stanja koje se temeljilo na prijašnjim izvješćima i sadržavalo nove 
dokaze prikupljene u prethodnih pet godina. Izvješće je rezultat 
rada 122 glavna autora i 515 suradnika, a istraživanja na kojima 
se temelji recenziralo je 337 stručnjaka. Kao svaki drugi znanstve- 
ni dokument, izvješće je podložno kritici drugih znanstvenika, no 
ono je izraz širokog konsenzusa vodećih znanstvenika i trenutno 
je, bez premca, najmjerodavnije gledište o tome što nam se događa 
s klimom. 

U Trećem izvješću utvrđeno je da je naš planet pokazivao ja- 
sne znakove zatopljenja tijekom prošlog stoljeća. Zabilježeno je da 
su 1990-te bile najtoplije desetljeće, a 1998. najtoplija godina u 
razdoblju od 140 godina koliko se meteorološke zabilješke vode. 
Kako se 2001. bližila kraju, Svjetska meteorološka organizaci- 
ja objavila je da će ta godina biti druga najtoplija godina nakon 
1998. Ustvari, devet od deset najtoplijih godina ikada zabilježenih 
padaju u razdoblje nakon 1990., a temperature trenutno rastu tri 
puta brže nego što su rasle ranih 1990-ih.! Razina mora porasla je 
između 10 i 20 centimetara tijekom prošlog stoljeća. Od 1960-ih 
snježni i ledeni pokrovi smanjili su se za desetak posto, a planinski 
se ledenjaci svugdje povlače, osim u blizini polova. U protekla tri 

desetljeća pojačan je utjecaj El Nifia koji je odgovoran za znatna 
odstupanja u količini kiše na južnoj hemisferi. Usporedno s tim 
promjenama, događa se do sada nezabilježeno povećanje koncen- 
tracije ugljičnog dioksida, metana i dušikovih oksida u atmosferi, 
kao posljedica ljudske djelatnosti: izgaranja fosilnih goriva, krčenja 
biljnog pokrova i (u slučaju metana) uzgoja stoke i riže. Nikada u 
proteklih (barem) 470.000 godina nije bilo toliko ugljičnog dio- 
ksida i metana u atmosferi. 

Koji udio u klimatskim promjenama ima ljudska djelatnost, a 
što se može objasniti prirodnim odstupanjima? Treće izvješće nalazi 
“nove i jače dokaze da se veći dio zatopljenja opaženih u poslje- 
dnjih 50 godina može pripisati ljudskoj djelatnosti," ili, točnije, 
ispuštanju plinova koji uzrokuju efekt staklenika. Izvješće, nadalje, 
smatra “veoma vjerojatnim" da je rast morske razine u proteklom 
stoljeću pretežno bio uzrokovan globalnim. zatopljenjem.“ Oni 
među nama koji ne posjeduju stručno znanje o znanstvenim vido- 
vima procjene klimatskih promjena i uzroka tih promjena nipošto 
ne smiju zanemariti mišljenje pretežne većine onih koji posjeduju 
takvo stručno znanje. Ovi potonji možda griješe — većina znan- 
stvenika ponekad može biti u krivu — ali, imajući u vidu o kakvom 
je ovdje ulogu riječ, pouzdati se u tu mogućnost bila bi opasna 
strategija. 

Što će se dogoditi ako nastavimo ispuštati povećane količine 
plinova koji uzrokuju efekt staklenika, a globalno zatopljenje i 
dalje bude ubrzano raslo? Treće izvješće procjenjuje da će izme- 
đu 1990. i 2100. godine porast prosječne temperature na Zemlji 
iznositi najmanje 1,4%C, a moguće je da će doseći 5,8%C.? Premda 
te prosječne vrijednosti mogu izgledati male - hoće li sutra tempe- 
ratura biti 200C ili 220C ne čini se presudnim — porast prosječne 
temperature za 1%C nadmašila bi bilo koju promjenu koja se do- 
godila unutar pojedinačnog stoljeća u posljednjih 10.000 godina. 
Štoviše, neke regionalne promjene bile bi još drastičnije i znatno 

reže predvidive. Sjeverne kopnene mase, osobito Sjeverna Amerika 
i središnja Azija, zagrijat će se više nego oceani i priobalna po- 
dručja. Padaline će posvuda biti učestalije, uz znatna regionalna 
odstupanja, a neka će područja, koja trenutno imaju dovoljno kiše, 
postati sušna. Godišnja će odstupanja također biti veća nego što su 
sada — što znači da će suše i poplave biti učestalije. Pojava ljetnih 
azijskih monsuna bit će manje pouzdana. Moguće je da će promje- 


ne biti tolike da će u pojedinačnim slučajevima dosegnuti kritične , 


točke, kada se mijenja čitav vremenski sustav ili smjer glavnih oce- 
anskih struja, kao što je Golfska struja. 
Kakve će posljedice to imati za ljude? 


* Zagrijavanjem oceana uragani i tropske oluje, koje su za sada 
uglavnom ograničene na tropska područja, pomicat će se da- 
lje od ekvatora, pogađajući velika urbana područja koja nisu 
građena dovoljno čvrsto da bi ih mogla podnijeti. Riječ je o 
predviđanju koje se s osobitom zabrinutošću prati u osigurava- 
jućim tvrtkama, budući da su u posljednjih nekoliko desetljeća 
ove već doživjele dramatičan porast izdataka uzrokovanih pri- 
rodnim nepogodama,“ 

*  "Iropske bolesti još će se više proširiti. 

* Proizvodnja hrane povećat će se u nekim područjima, osobito 
u višim sjevernim širinama, a smanjiti u drugima, uključujući 
subsaharsku Afriku. | 


* Razina mora povećat će se za iznos između 9 i 88 centimetara. 


Bogate bi se nacije, uz znatne troškove, mogle nositi s ovim 
promjenama, bez većih gubitaka ljudskih života. One su u bo- 
ljem položaju da stvore zalihe hrane za slučajeve suše, da presele 
stanovništvo podalje od poplavljenih područja, da se bore protiv 
širenja zaraznih bolesti koje prenose insekci i da izgrade brane koje 
će ih štiriti od rastuće razine mora. Siromašne nacije neće biti u 
stanju poduzeti nešto slično. Bangladeš, od većih država najgušće 

naseljena zemlja na svijetu, ima najveći svjetski sustav delti i mu- 
ljevitih nizina kroz koje moćne rijeke, poput Gange ili Brahma- 
putre, utječu u more. Tlo ovih područja je plodno, ali je život na 
tako nisko položenim površinama veoma opasan, Godine 1991. 
ciklonsko je nevrijeme pogodilo obalu Bangladeša istovremeno s 
visokom plimom i za sobom ostavilo 10 milijuna ljudi bez krova 
nad glavom i 139.000 mrtvih. Većina tih ljudi živjela je u mu- 
ljevitim nizinama delte. Ljudi u velikom broju i dalje žive u tim 
područjima jer nemaju kamo. No, ako razina mora i dalje bude 
rasla, mnogi će seljaci ostati bez zemlje. U Bangladešu bi time bilo 
pogođeno gotovo 70 milijuna ljudi, a otprilike jednako toliko i 
u Kini. Ista sudbina mogla bi snaći i milijune egipatskih seljaka s 
delte Nila kojima također prijeti gubitak zemlje. U manjem mjeri- 
lu, nacije pacifičkih otoka koji se sastoje od nisko položenih atola 
suočene su s još dramatičnijim gubitkom. Kiribati, koji leže nezna- 
tno zapadnije od međunarodne datumske crte, prva su nacija koja 
je zakoračila u novo tisućljeće. Ironično, oni bi mogli biti i prva 
nacija koja će iz njega izići - potonućem. Visoke plime već sada 
uzrokuju eroziju i onečišćuju osjetljive izvore pitke vode, a neki 
naseljeni otoci već su nestali pod morem. 

Globalno zatopljenje dovelo bi do porasta broja smrtnih slu- 
čajeva u ljetno doba, kao posljedica toplinskog udara, no taj bi se 
gubitak nadoknadio smanjenom smrtnošću od hladnoće u zim- 
skim mjesecima. Znatno važniji utjecaj od dvaju navedenih imalo 
bi širenje tropskih bolesti, uključujući bolesti čiji su prijenosnici 
insekti kojima je potrebna toplina za preživljavanje. Ižeće izvješće 
razmatra nekoliko pokušaja da se izgradi model širenja bolesti kao 
što su malarija i groznica dengue, no nalazi da je istraživalačka me- 
todologija, barem na postojećem stupnju, nedostatna za davanje 
dobrih procjena o mogućem broju zaraženih osoba. 

Ako pojava azijskog monsuna postane manje pouzdana, stotine 
milijuna seljaka u Indiji i drugim zemljama suočit će se s glađu u 

godinama kada monsun donose manje kiše od uobičajene količi- 
ne. Ti ljudi nemaju drugog načina da dođu do potrebne vode za 
svoje usjeve. Općenito uzevši, manje pouzdane prosječne vrijedno- 
sti za količinu kiše zadat će velike muke znatnom dijelu svjetskog 
stanovništva koje svoje potrebe za hranom zadovoljava isključivo 
vlastitim uzgojem. 

Posljedice za druge životinje i za biološku raznolikost također 
će biti ozbiljne. U nekim područjima biljne i životinjske zajedni- 
ce postupno će se seliti podalje od ekvatora ili u više geografske 
širine, slijedeći klimatske obrasce. Drugdje to neće biti moguće. 
Jedinstvene biljke i životinje australijskih planina opstaju samo na 
najvišim visoravnima i planinskim vrhuncima te zemlje. Ako sni- 
jeg prestane padati na njihovim obitavalištima, one će izumrijeti. 
Obalni ekosustavi doživjet će dramatične promjene, a toplije vode 
mogle bi uništiti koraljne grebene. Ova predviđanja odnose se na 
razdoblje do 2100. godine, a čak i kada bi se emisije plinova koji 
uzrokuju efekt staklenika do tada stabilizirale, klimatske promjene 
trajat će stotinama, a možda i tisućama godina. Mala promjena 
prosječne globalne temperature mogla bi, tijekom slijedećeg tisu- 
čljeća, dovesti do otapanja grenlandske ledene kape, što bi, zajedno 
s djelomičnim otapanjem ledenog pokrova zapadnog Antarktika, 
moglo razinu mora povisiti za 6 metara.“ 

Sve nas ovo sili da počnemo razmišljati drugačije o našoj eti- 
ci. Naš vrijednosni sustav razvijen je u okolnostima u kojima su 
se atmosfera, kao i oceani, smatrali neograničenim resursom, a 
odgovornosti i štete uglavnom bile jasne i dobro definirane. Ako 
je netko nekoga udario, bilo je jasno tko je što učinio. Dva proble- 
ma-blizanca, onaj ozonske rupe i onaj klimatskih promjena, sada 
su iznijeli na vidjelo bizarno nove načine ubijanja ljudi. Raspršiva- 
njem deodoransa po vašem pazuhu u vašem njujorškom stanu mo- 
gli biste, ako koristite raspršivač s CFC-om kao potisnim plinom, 
pridonijeti, nakon mnoštva godina, pojavi raka kože od kojeg će 

umirati ljudi u čileanskom Punta Arenasu. Moguće je da vozeći 


vaš auromobil ispuštate ugljični dioksid, koji, na drugom kraju 
uzročnog lanca, dovodi do smrtonosnih poplava u Bangladešu 7 
Kako prilagoditi našu etiku tako da ona uzme u obzir ovu novu 
situaciju? 


Rio i Kyoto 


Činjenica da naoko bezopasni i trivijalni ljudski postupci mogu 
pogoditi stanovnike udaljenih zemalja tek se počinje znatnije 
odražavati na suverenitet pojedinačnih nacija. Prema postojećem 
međunarodnom pravu pojedinci i tvrtke mogu tražiti odštetu ako 
im je nanesena šteta zagađenjem koje dolazi iz neke druge zemlje, 
no nacije ne mogu jedne druge izvoditi pred sud. U siječnju 2002. 
Norveška je objavila da će se zalagati za obvezujući međunarodni 
zakon prema načelu “zagađivač plaća" koji bi važio za sve zemlje. 
Njezin je potez bio potaknut dokazima da britanska nuklear- 
na elektrana Sellafield ispušta radioaktivni otpad koji dopire do 
norveške obale. Jastozi i drugi ljuskari u Norveškom i Sjevernom 
moru sadrže visoki udio radioaktivnog tehnecija-99.: 

Slučaj Sellafield razotkrio je postojanje rupa u zakonskim pro- 
pisima o zagađivanju okoliša na globalnoj razini. Norveška želi me- 
dunarodni ugovor o zagađivanju okoliša, najprije na europskoj, a 
potom, uz pomoć Ujedinjenih naroda, i na globalnoj razini. Riječ 
je o načelu koje je teško osporiti; no ako Norveška uspije prisiliti 
Veliku Britaniju da plati štetu koju ispuštanje njezina nuklearnog 
postrojenja pričinja norveškoj obali, neće li nacije poput Kiribatija 
moći tužiti Ameriku zato što dopušta da se velike količine uglji- 
čnog dioksida ispuštaju u atmosferu uzrokujući rast morske razine 
i potapanje otočkih domova? Premda je vezu između rasta morske 
razine i činjenice da neka nacija ispušta plinove koji uzrokuju efekt 
staklenika znatno teže dokazati nego vezu između britanske nukle- 
arne elektrane i tehnecija-99 pronađenog uzduž norveške obale, 

teško je povući jasnu načelnu crtu između ova dva slučaja. Ipak, 
samo priznavanje prava Kiribatija da traži odštetu od Amerike 
zbog njezina ispuštanja plinova koji uzrokuju efekr staklenika čini 
nas jedinstvenim svijetom u novom i mnogo dubljem smislu nego 
što smo to bili ikada ranije. Odatle proizlazi i potreba za usklađe- 
nim međunarodnim djelovanjem. 

Promjena klime ušla je u međunarodnu političku arenu kada 
su Program za okoliš Ujedinjenih naroda [United Nations Envi- 
ronment Program| i Svjetski meteorološki ured [ World Meteorolo- 
gical Office| zajednički osnovali Međudržavni odbor za klimatske 
promjene [Intergovernmental Panel for Climate Change| (IPCC). 
1990. IPCC je objavio da su klimatske promjene stvarna prije- 
tnja i da je potreban globalni sporazum o zajedničkom djelovanju. 
Opća skupština Ujedinjenih naroda odlučila je nastaviti rad na 
donošenju tog sporazuma. 1992. postignut je Okvirni dogovor 
Ujedinjenih naroda o promjeni klime [United Nations Framework 
Convention on Climate Change) koji je bio spreman za potpisivanje 
na Zemaljskom skupu [Earth Summi:l, ili formalnije, na Konfe- 
renciji Ujedinjenih naroda o okolišu i razvitku [United Nations 
Conference on Environment and Developement| koja je iste godi- 
ne održana u Rio de Janeiru. Ovaj “okvirni dogovor" prihvatile 
su vlade 181 zemlje. Premda je, kao što mu i ime kaže, bio tek 
okvir za buduće djelovanje, on se ipak zalaže da se količina ispu- 
štenih plinova koji uzrokuju efekr staklenika zadrži na sigurnoj 
razini te propisuje da potpisnice dogovora ovaj cilj trebaju ostvariti 
“pravedno i u skladu sa svojim zajedničkim, ali jasno razlučenim 
odgovornostima i odgovarajućim mogućnostima". Razvijene naci- 
je trebale bi “preuzeti vodstvo u borbi protiv klimatskih promjena 
i njihovih raznolikih posljedica". Razvijene nacije obvezale su se 
da se emisijske razine iz 1990. neće mijenjati do 2000. godine, ali 
njihova obveza nije imala zakonsku snagu. Sjedinjenim Državama 
i nekolicini drugih zemalja to je bilo svejedno jer se one ionako 

nisu ni približile ispunjenju svojih obveza. U Sjedinjenim Drža- 
vama, na primjer, razina emisija ugljičnog dioksida u 2000. bila 
je 14 posto viša nego 1990. A ovaj se trend nije popravio, budući 
da je između 1999. i 2000. porast iznosio 3,1 posto što je najviši 


jednogodišnji porast od sredine 1990-ih.!" 


U okvirni dogovor ugrađeno je načelo, ponekad zvano “nače- 
lo opreza", koje sporazumne strane poziva da svojim djelovanjem 
izbjegavaju rizik ozbiljne i nepovratne štete čak i kada ona nije, 
znanstveno gledano, sasvim izvjesna. Dogovor također priznaje 
“pravo na održivi razvitak", smatrajući gospodarski razvitak ključ- 
nim čimbenikom u pristupu klimatskim promjenama. U skladu 
s time, Zemaljski skup u Riju zemljama u razvoju nije odredio 
nikakve kvote smanjenja emisija. 

Okvirni dogovor utvrdio je postupak u skladu s kojim bi “spo- 
razumne strane organizirale konferencije" radi procjene napretka. 
Na konferenciji održanoj 1995. odlučeno je kako je potrebno po- 
staviti strože obvezujuće kvote. Posljedica toga, nakon dvogodi- 
šnjih pregovora, bio je Protokol iz Kyota 1997., na kojemu su za 
39 razvijenih zemalja postavljene kvote ograničenja ili smanjenja 
emisija plinova koji uzrokuju efekt staklenika, i to do godine 2012. 
Ograničenja i smanjenja postavljena su radi održavanja ukupne 
emisije u razvijenim zemljama ispod razine koja bi bila najmanje 
pet posto niža od razine iz 1990. godine. Kvote za pojedine zemlje 
se razlikuju, tako da su za Europsku uniju i Sjedinjene Države 8 
odnosno 7 posto niže od razine iz 1990., dok je drugim zemlja- 
ma, poput Australije, dopuštena veća količina ispuštanja od one iz 
1990. Do ovih se kvota došlo pregovorima s predsjednicima vlada, 
tako da se kvote nisu zasnivale ni na kakvim općim načelima pra- 
vednosti niti na nečemu što bi se moglo braniti na bilo koji drugi 
način osim pukom potrebom da se sporazum postigne." Ovo je 
bilo nužno jer se u skladu s prevladavajućim shvaćanjem nacional- 
ne suverenosti zemlje ne mogu prisiliti na pridržavanje kvota osim 

ako same ne odluče potpisati sporazum koji će ih potom obvezi- 
vati da tako postupaju. Kako bi se zemljama pomoglo da dosegnu 
zadane kvote, Protokol iz Kyota usvojio je načelo “trgovine emisi- 
jama" prema kojem jedna zemlja može kupiti “emisijski kredit" od 
druge zemlje — one koja je u stanju ispuniti svoju kvotu, a da joj 
pritom ostane određeni višak. 

Skup u Kyotu nije utvrdio pojedinosti o načinima na koje će 
zemlje doseći zadane kvote: na primjer to hoće li im biti odobreni 
krediti za sadnju šuma koje upijaju ugljični dioksid iz atmosfere, ili 
na koji bi način trgovanje emisijama trebalo funkcionirati. Kako se 
na sastanku u Hagu nije uspio postići dogovor o ovim pitanjima, 
do rješenja se došlo na sastancima u Bonnu i Marakešu u srpnju 
odnosno studenom 2001. Tamo je 178 zemalja postiglo povijesni 
sporazum koji omogućuje provedbu Protokola iz Kyota. Američki 
su dužnosnici, međutim, bili tek nezainteresirani promatrači. Sje- 
dinjene Države tada više nisu bile strana u sporazumu. 

Sporazum iz Kyota neće riješiti problem utjecaja ljudske dje- 
latnosti na svjetsku klimu. On će samo usporiti promjene koje su 
u tijeku. Iz tog razloga, pojedini su skeptici prigovorili da vjeroja- 
tni učinci ne opravdavaju troškove primjene dogovora. U članku 
objavljenom u dnevniku Tbe Economist Bjorn Lomborg piše: 


Usprkos dojmu da je potrebno poduzeti nešto drastično 
u vezi s problemom koji bi nas mogao skupo stajati, eko- 
nomske analize jasno pokazuju da bi bilo daleko skuplje 
radikalno smanjiti emisije ugljičnog dioksida, nego platiti 
cijenu prilagodbe većim temperaturama. !? 

Lomborg s pravom postavlja pitanje troškova. Zamislivo je, pri- 
mjerice, da bi se sredstva što ih svijet kani utrošiti za smanjenje 
emisije plinova koji uzrokuju efekt staklenika mogla bolje utroši- 
ri na uvećanje pomoći najsiromašnijima na svijetu: za njihov gos- 
podarski razvitak, što bi im ujedno omogućilo da se bolje nose s 
problemom klimatskih promjena. No koliko je vjerojatno da bi 

bogate nacije doista na ovaj način trošile novac? Kao što ćemo 
vidjeti u petom poglavlju, dosadašnja iskustva nisu ohrabrujuća. 
Razmjerno neučinkovit način pomaganja siromašnima mogao bi 
biti bolji od nikakvog. 

Znakovito je da Lomborgova krajnje kontroverzna knjiga, Ske- 
ptični zaštitnik okoliša [The Sceptical Environmentalist|, nudi istan- 
čaniju sliku nego gorenavedena izjava, uzeta sama za sebe. Lom- 
borg sam naglašava da, čak i prema najgorem mogućem scenariju 
neučinkovite primjene Protokola iz Kyota, “nema načina da nas 
troškovi dovedu na prosjački štap". Dapače, kaže on, u slučaju da 
se odlučimo primijeniti Protokol iz Kyota, ili čak učiniti i više od 
onoga što on traži te tako stvarno stabilizirati količinu plinova koji 
uzrokuju efekt staklenika, 


[u]kupni trošak borbe s globalnim zatopljenjem bio bi, 
ad infinitum, jednak odgodi predviđene stope [gospo- 
darskog] rasta za manje od godine dana. Drugim riječima, 
trebali bismo čekati do 2051. kako bi uživali napredak koji 
bismo inače uživali 2050. A do tada bi prosječan stanovnik 
svijeta bio dvostruko bogatiji nego što je sada.! 


Lomborg, doduše, tvrdi da bi Protokol iz Kyota prouzročio čisti 
gubitak u iznosu od 150 milijardi američkih dolara. Ova procjena 
pretpostavlja da bi došlo do trgovine emisijama među razvijenim 
zemljama, ali ne i među svim zemljama svijeta. Ona također pret- 
postavlja da će zemlje u razvoju ostati izvan Protokola — u kojem 
slučaju će učinak sporazuma biti samo odgoda, i to za nekoliko 
godina, predviđenih klimatskih promjena. Ako bi se pak zemlje 
u razvoju, vidjevši kako razvijene zemlje ozbiljno smanjuju svoja 
ispuštanja, pridružile sporazumu, i ako dođe do globalne trgovine 
emisijama, tada Lomborgove brojke pokazuju da bi Protokol iz 
Kyota donio čistu dobit od 61 milijarde američkih dolara. 

Sve ove procjene pretpostavljaju da su Lomborgove brojke ute- 
meljene — što je upitna pretpostavka, jer kako odrediti cijenu veće 

smrtnosti uzrokovane tropskim bolestima i poplavama koje će do- 
nijeti globalno zatopljenje? Koliko trebamo platiti da se spriječi 
izumiranje pojedinih vrsta i čitavih ekoloških sustava? Čak i kada 
bismo mogli odgovoriti na ova pitanja i prihvatili Lomborgove 
brojke, još uvijek bismo morali propitati njegovu odluku da sve 
buduće troškove umanji po godišnjoj stopi od pet posto. Diskon- 
tna stopa od pet posto znači da će ono što danas smatramo gu- 
bitkom od 100 dolara za godinu dana odgovarati gubitku od 95 
dolara, a za dvije godine gubitku od 90,25 dolara, i tako dalje. 
Očito je, dakle, da gubitak u razdoblju od, recimo, 40 godina neće 
imati neku naročitu vrijednost, pa stoga i ne bi imalo naročitog 
smisla potrošiti mnogo danas kako bismo bili sigurni da to neće- 
mo izgubiti. Točnije, uz navedenu diskontnu stopu isplatilo bi se 
uložiti tek 14,20 dolara danas kako bismo se osigurali od gubi- 
tka od 100 dolara dolara nakon 40 godina. Budući da će troškovi 
smanjenja emisije plinova koji uzrokuju efekt staklenika stići na 
naplatu uskoro, dok bi većina troškova u slučaju da se ne poduzme 
ništa stigla na naplatu tek kroz nekoliko desetljeća, ova razlika ima 
velikog utjecaja na omjer troškova i zarade. Pretpostavimo da će 
neobuzdano globalno zatopljenje dovesti do dizanja razine mora, 
što će u razdoblju od 40 godina dovesti do plavljenja dragocje- 
nog zemljišta. Uz godišnju diskontnu stopu od pet posto, isplati 
se uložiti 14,20 dolara za sprječavanje poplava koje će trajno poto- 
piti zemljište vrijedno 100 dolara. Gubitci koji će se pojaviti kroz 
stoljeće ili više na taj se način smanjuju skoro na ništicu. Ovdje 
nije riječ o inflaciji — misli se na troškove, izražene u dolarima, u 
koje je već uračunata inflacija. Jednostavno, riječ je o umanjivanju 
buduće vrijednosti. Lomborg opravdava upotrebu diskontne stope 
dokazujući da ako uložimo 14,20 dolara danas, na taj ulog dobiva- 
mo (potpuno izvjesni) povrat od pet posto, što će kroz 40 godina 
narasti na 100 dolara. Premda je upotreba diskontne stope uobi- 
čajena ekonomska praksa, odluka o tome koju stopu primijeniti 

krajnje je spekulativna, a uzimati u obzir različite kamatne stope, 
ili čak pretpostaviti nesigurnost kamatnih stopa, dovodi do veoma 
različitih omjera troškova i zarada.“ Postoji i etičko pitanje u vezi 
s umanjivanjem buduće vrijednosti. Premda naši ulozi mogu vre- 
menom uvećati svoju vrijednost, a mi možemo postati bogatiji, u 
jednakom stupnju može porasti i cijena koju smo spremni platiti 


da bi spasili ljudske živote ili ugrožene vrste. Ove vrijednosti nisu 


potrošna dobra kao televizijski prijemnici ili perilice za suđe ko- 
jima vrijednost pada razmjerno našim prihodima. Postoje stvari 
poput zdravlja radi čijeg očuvanja smo spremni potrošiti onoliko 
više koliko postajemo bogatiji. Potrebno je etičko, a ne ekonom- 
sko opravdanje kako bi se umanjila vrijednost patnjama i smrri, ili 
izumiranju vrsta, jednostavno zato što ovi gubitci neće nastupiti za 
40 godina. Nikakvo slično opravdanje nije ponuđeno. 

Važno je Kyoto promatrati ne kao rješenje za problem klimat- 
skih promjena, već kao prvi korak. Razumno je zapitati se, je li 
razmjerno mala odgoda globalnog zatopljenja koju bi Kyoto omo- 
gućio uopće vrijedna tih troškova? No ako Kyoto promatramo kao 
nužan korak kako bi se zemlje u razvoju uvjerile da i one trebaju 
smanjiti emisije plinova koji uzrokuju efekt staklenika, tada nam 
je jasno zašto ga moramo podržati. Kyoto pruža osnovu za do- 
sezanje dalekosežnijeg i pravednijeg sporazuma. Sada se moramo 
zapitati kako bi sporazum trebao izgledati da bi zadovoljio uvjet 
ujednačenosti ili pravednosti. 


Što je ujednačena raspodjela? 


U drugoj od tri televizijske rasprave održane tijekom američke 


- predsjedničke kampanje 2000. godine kandidati su upitani o tome . 


što bi poduzeli protiv globalnog zatopljenja. George WW. Bush je 
odgovorio: 


Reći ću vam ono što neću učiniti: neću dopustiti da na 
SAD padne teret čišćenja zraka na Zemlji, kao što je to 

trebalo biti prema sporazumu iz Kyota. Kina i Indija bile 
su izuzete iz sporazuma. Smatram da moramo biti ravno- 
mjerniji. 

Postoje različita načela pravednosti koje ljudi često koriste pri 
presuđivanju o tome što je pravedno ili “ravnomjerno". U politi- 
čkoj filozofiji, uobičajeno je slijediti Roberta Nozicka u razlikova- 
nju između “povijesnih" načela i načela “trenutnog stanja" [žime- 
slice principles). Povijesno načelo kaže: ne možemo odlučiti, gle- 
dajući samo sadašnje stanje; je li dana raspodjela dobara pravedna 
ili nepravedna. Moramo također pitati kako je do tog stanja došlo; 
moramo poznavati njegovu povijest. Imaju li strane, na temelju 
prvobitne stečevine i lanca zakonitog prijenosa, pravo na imovi- 
nu koju sada posjeduju? Ako da, onda je trenutna raspodjela pra- 
vedna. Ako ne, potrebna je ispravka ili odšteta da bi se postigla 
pravedna raspodjela. Nasuprot tome, načelo “trenutnog stanja“ 
promatra postojeću raspodjelu u danom trenutku i propituje da li 
ta raspodjela zadovoljava neko načelo pravednosti, ne uzimajući u 
obzir niz događaja koji joj je prethodio. U nastavku ću razmotriti 
oba ova pristupa. 


Povijesno načelo: “Zagađivač plaća“ 

ilI“Ti si pokvario, ti sada i popravi“ 

Zamislimo da živimo u selu čiji stanovnici svoj otpad bacaju u go- 
lemi kanalizacijski odvod. Nitko nije sasvim upoznat s time što se 
događa s otpadom nakon što ovaj. padne u odvod, ali budući da 
otpad nestaje u rupi, a nitko pritom ne trpi nikakve povratne po- 
sljedice, nitko o tome ne brine. Neki ljudi mnogo troše, pa tako 
imaju i mnogo otpada, dok drugi, s ograničenijim sredstvima, jedva 
da stvaraju ikakav otpad. No kapacitet odvoda da proguta naš otpad 
čini se neograničenim, pa nitko i ne brine o toj razlici. Sve dok traje 
ovakvo stanje, razumno je vjerovati da mi, nakon što otpad ubaci- 
mo u odvod, ostavljamo “dovoljno i jednako dobro" za druge, jer 

bez obzira koliko toga ubacimo, i drugi također mogu ubaciti koli- 
ko žele, bez opasnosti da se odvod prepuni. Ovaj izraz “dovoljno i 
jednako dobro" [enough and as good] potječe od opravdanja posto- 
janja privatnog vlasništva Johna Lockea iz njegove Druge rasprave 0 
građanskoj vlasti [Second Treatise on Civil Government\, objavljene 
1690. U tom djelu Locke kaže da su “Zemlja i sve što ona sadrži 
dani čovjeku kao potpora i olakšanje njegovu opstanku“. Zemlja i 
sve što ona sadrži “pripada čovječanstvu u cjelini". Kako onda može 
postojati privatno vlasništvo? Zbog toga što rad pripada nama, i 
kada pomiješamo naš vlastiti rad sa zemljom i njezinim proizvodi- 
ma, oni time postaju naši. No, zašto miješanje mog rada sa zajedni- 
čkom svojinom cijelog čovječanstva znači da sam stekao vlasništvo 
nad nečim što pripada cijelom čovječanstvu, umjesto da sam izgu- 
bio svoje vlasništvo kroz vlastiti rad? To je tako, kaže Locke, dokle 
god ono što se prisvaja iz cjeline zajedničkog vlasništva ne priječi da 
“ad zajedničkog vlasništva ostane dovoljno i jednako dobro za dru-- 
ge".!5 Lockeovo opravdavanje stjecanja privatnog vlasništva klasi- 
čno je povijesno objašnjenje toga kako se vlasništvo može legitimno 
steći, a služilo je kao polazišna osnova mnogim novijim raspravama. 
Važnost tog objašnjenja ovdje se sastoji u sljedećem: pod uvjetom 
da je objašnjenje valjano i da odvod ima, ili se čini da ima, neogra- 
ničen kapacitet, to svakome daje pravo da u odvod baca što god želi, 
čak i u slučaju da neki bacaju mnogo više od drugih. 

Zamislimo sada da su se uvjeti promijenili tako da je kapacitet 
odvoda da proguta naš otpad iskorišten do kraja i da se već po- 
javljuje neki neugodan izljev koji je, po svemu sudeći, posljedica 
preopterećenosti odvoda. Taj izljev stvara povremene probleme. Za 
toplog vremena širi se smrad. U obližnjem jezercu u kojem naša 
djeca plivaju sada cvatu alge što ga čini neupotrebljivim. Nekoliko 
seoskih uglednika upozorava da će, ako se upotreba odvoda ne 
ograniči, svi seoski izvori vode postati zagađeni. U tom trenutku, 
kada nastavljamo bacati naše uobičajene količine otpada u odvod, 

mi više ne ostavljamo “dovoljno i jednako dobro? drugima, i stoga 
naše pravo da se u neograničenim količinama rješavamo otpada 
postaje upitno. Naime, odvod je zajedničko vlasništvo sviju nas, i 
upotrebljavajući ga bez ograničenja, mi uskraćujemo pravo drugi- 
ma da ga koriste na isti način i bez neželjenih posljedica za sve nas. 
Postoji dobro znani primjer “tragedije zajedničkog vlasništva“ [tra- 
Zedy of the commons)."" Upotreba odvoda je ograničeni resurs koji 
je potrebno koristiti na neki ujednačeni način. Ali kako? Pojavio se 
problem pravednosti raspodjele. 

Zamislimo atmosferu kao divovski globalni odvod u koji mo- 
žemo ispuštati naše otpadne plinove. Dakle, kada jednom do kraja 
iskoristimo kapacitet atmosfere da bez štetnih posljedica apsorbira 
naše plinove, postaje nemoguće opravdati upotrebu ovog resursa 
tvrdnjom da ostavljamo “dovoljno i jednako dobro" ostalima. Ka- 
pacitet atmosfere da apsorbira naše plinove postao je ograničeni 
resurs na koji više strana polaže pravo. Problem je raspodijeliti ta 
prava na pravedan način. 

Postoje li bilo koji drugi argumenti kojima bi se opravdalo pri- 
svajanje nekog dobra koje je, kroz čitavu ljudsku povijest, bilo za- 
jedničko vlasništvo čovječanstva, i kojim bi se argumentima opra- 
vdalo pretvaranje toga dobra u privatno vlasništvo? Locke/ima do- 
datni argument, za koji se može pokazati da nije u skladu s njego- 
vim prvim argumentom, kojim brani trajnu nejednaku/raspodjelu 
imovine čak i u slučajevima kada više ne postoji “dovoljno i jedna- 
ko dobro" za druge. Uspoređujući situaciju američkih Indijanaca, 
među kojima ne postoji privatno vlasništvo nad zemljom, zbog 
čega zemlja nije obrađena, sa situacijom u Engleskoj, gdje pojedini 
zemljoposjednici drže velika imanja, a mnogi nadničari uopće ne 
posjeduju zemlju, Locke tvrdi da “se kralj toga velikog i plodnog 
područja [tj. Amerike] hrani, stanuje i oblači gore nego nadničar u 
Engleskoj?.!* Iz tog je razloga, smatra on, čak i nadničar-bezemljaš 
u boljem položaju zbog privatnog, premda nejednakog, posvajanja 

zajedničkog bogatstva, i zato bi se trebao s tim položajem pomiriti. 
Činjenična osnova Lockeove usporedbe između engleskih radnika 
i američkih Indijanaca veoma je sumnjiva, kao što je sumnjiv i 
propust da se razmotre drugi, više ujednačeni načini da se osigura 
učinkovito iskorištavanje zemljišta. No, čak i kada bi taj argument 
vrijedio za engleskog nadničara-bezemljaša, ne možemo na isti na- 
čin braniti privatno prisvajanje globalnog odvoda. Nadničar bez 
zemlje koji više nije u mogućnosti uživati udio onoga što je nekoć 
bilo u zajedničkom vlasništvu, ne bi se trebao žaliti, vjerojatno mi- 
sli Locke, jer mu je bolje nego što bi mu bilo da nije priznata ne- 
jednakost privatnog vlasništva nad zemljom. Argument usporedan 
ovom, a koji se odnosi na upotrebu globalnog odvoda, bio bi taj da 
su čak i najsiromašniji narodi na svijetu imali koristi od povećane 
produktivnosti do koje je došlo kao posljedica upotrebe globalnog 
odvoda od strane industrijaliziranih nacija. No ovaj argument ne 
stoji jer mnogi od najsiromašnijih naroda na svijetu, čije su udjele 
u kapacitetu atmosfere preuzele industrijalizirane nacije, ne mogu 
sudjelovati u blagodatima koje proizlaze iz ove uvećane produkti- 
vnosti industrijaliziranih nacija — jednostavno si ne mogu priuštiti 
kupovanje njihovih proizvoda; a ako povišene razine mora poplave 
njihove poljoprivredne površine ili im cikloni razore domove, rada 
će im biti i mnogo gore nego što bi im inače bilo. 

Uz Johna Lockea, mislilac koji je najčešće citiran u kontekstu 
opravdanja prava bogatih na njihovo bogatstvo vjerojatno je Adam 
Smith. Smith je obrazlagao da bogati ne oduzimaju siromašnima 
njihov udio u svjetskom bogatstvu jer: 


[blogati samo odabiru iz ponuđenog ono najvrjednije i 
najprikladnije. Oni troše tek malo više od siromašnih i, 
unatoč njihovoj prirodnoj sebičnosti i pohlepi, te premda 
misle samo na svoju vlastitu udobnost, i unatoč tome što je 
jedini cilj rada tisuća njihovih namještenika zadovoljavanje 

njihovih ispraznih i nezasitnih prohtjeva, oni dijele sa siro- 
mašnima plodove svih svojih naprednih poduhvata.!? 


Kako je to moguće? Zato, objašnjava .nam Smith, jer je to kao 
da “nevidljiva ruka" dovodi do raspodjele onog neophodnog za 
život — raspodjele koja je “gotovo ista" kao što bi bila da je svi- 
jet jednako raspodijeljen među svim svojim stanovnicima. Time 
Smith želi reći da bogati, kako bi pribavili sve što požele, svoje 
bogatstvo raspodjeljuju na čitavo gospodarstvo. No, premda mu je 
bilo jasno da bogati mogu biti sebični i pohlepni, Smith ipak nije 
mogao zamisliti da bi oni, umjesto da troše “malo više" od siroma- 
šhih, mogli trošiti mnogostruko više oskudnih resursa. Prosječni 
Amerikanac, vozeći automobil, jedući hranu bogatu proizvodima 
industrijalizirane zemljoradnje, hladeći se ljeti i grijući zimi, te 
trošeći proizvode u do sada nezabilježenim količinama, globalni 
atmosferski odvod upotrebljava petnačst puta više od prosječnog 
Indijca. Tako Amerikanci, zajedno s Australcima, Kanađanima, i 
u manjoj mjeri Europljanima, učinkovito lišavaju one koji žive u 
siromašnim zemljama mogućnosti da se razviju upravo na način 
na koji je to uspjelo bogatima. Ako bi se siromašni počeli ponašati 
poput bogatih, globalno zatopljenje bi se ubrzalo i gotovo sigurno 
dovelo do sveopće katastrofe. 

Ove navodno povijesne osnove za opravdanje privatnog vla- 
sništva koje su postavili njegovi filozofski najugledniji zagovornici 
— pišući u doba kada je kapiralizam tek započeo svoj put prema 
dominaciji svjetskim gospodarstvom — ne mogu se primijeniti na 
sadašnji način upotrebe atmosfere. Ni Locke ni Smith ne daju ni- 
kakve razloge za to da bogati imaju više od svoga pravednog udjela 
u ograničenom kapacitetu globalnog atmosferskog odvoda. Ustva- 
ri, istina je upravo suprotna. Njihovi argumenti ukazuju na to da 
za ovo prisvajanje resursa, koji je nekada bio zajednička svojina 
cijelog čovječanstva, nema opravdanja. A kako je bogatstvo razvi- 
jenih zemalja nerazmrsivo povezano s njihovom neograničenom 

upotrebom ugljičnih goriva (upotrebom koja je započela prije više 
od 200 godina i nezaustavljivo se nastavlja i danas), tek je malen 
korak koji vodi do zaključka da je sadašnja globalna raspodjela 
bogatstva posljedica neovlaštenog prisvajanja resursa od strane ma- 
lenog dijela svjetske populacije — resursa koji je zajednička svojina 
čovječanstva. 

Za one čija se načela pravednosti usredotočuju na povijesne 
procese, neovlašteno prisvajanje predstavlja osnovu za ispravak 
nepravde ili za nadoknadu štete. Koji bi oblik taj ispravak ili ta 
nadoknada trebala poprimiti u sadašnjoj situaciji? 

Jedna od prednosti života u braku s nekim čija se kosa bojom ili 
dužinom razlikuje od vaše sastoji se u tome da se može lako utvr- 
diti čija je nakupina kose začepila odvod kade. “Ukloni svoju kosu 
iz kade" pravedno je i razumno pravilo kućnog reda. Možemo li, u 
slučaju atmosfere, utvrditi koji udio u odgovornosti za začepljenje 
ima pojedina nacija? To baš nije jednostavno kao prepoznavanje 
boje kose, ali prije nekoliko godina istraživači su izmjerili količine 
ugljika ispuštenog u razdoblju od 1950. do 1986. i utvrdili da su 
Sjedinjene Države, koje su u to vrijeme činile otprilike pet posto 
svjetskog stanovništva, odgovorne za 30 posto ukupnih emisija, 
dok je Indija, sa 17 posto svjetskog stanovništva, odgovorna za ma- 
nje od dva posto tih emisija.?" To je kao kada bi, u selu s 20 stanov- 
nika koji upotrebljavaju istu kadu, s jedne osobe otpalo 30 posto 
kose koja je začepila slivnik, dok s troje njih ne bi otpalo gotovo 
ništa. (Točniji bi model pokazao da onih s kojih nije otpalo gotovo 
ništa ima mnogo više od troje. I doista, mnoge zemlje u razvoju po 
glavi stanovnika ispuštaju manje od Indije.) U ovim okolnostima, 
jedan od načina da se odluči tko će platiti račun vodoinstalatera za 
odčepljivanje slivnika jest taj da se račun podijeli razmjerno koli- 
čini kose koja pripada pojedinoj osobi, a koja se nakupila u razdo- 
blju u kojem su ljudi koristili kadu prouzročivši začepljenje. 

Postoji protuargument za tvrdnju da su Sjedinjene Države odgo- 
vorne za veći dio problema, gledano po glavi stanovnika, od bilo 
koje druge zemlje. Taj argument glasi: budući da su u posljednjim 
desetljećima Sjedinjene Države zasadile toliko mnogo stabala, ta 
su stabla ustvari upila više ugljičnog dioksida nego što je bilo ispu- 
šteno."' No u vezi s ovim argumentom postoje mnoge poteškoće. 
Jedna je to da je samo pošumljavanje u Sjedinjenim Državama 
omogućeno upravo prethodnom sječom znatnog dijela divovskih 
šuma, zbog čega je ugljik i dospio u atmosferu. Ovime se poka- 
zuje kako mnogo toga ovisi o vremenskom razdoblju na koje se 
proračun odnosi. Ako se uzme u obzir i razdoblje kada su se šume 
sjekle, tada je ishod za Sjedinjene Države daleko gori, nego ako 
proračun započne s razdobljem kada su šume već posječene, a po- 
šumljavanje još nije započelo. Druga poteškoća je to što oporavak 
šuma, premda nesumnjivo poželjan, nije dugoročno rješenje za 
problem emisija, nego je riječ o prigodnom rješenju, privremenog 
i jednokratnog učinka, kojim se ugljik veže samo za vrijeme dok 
drveće raste. Jednom kada šuma sazrije, a na svako mlado stablo 
jedno staro stablo umre i istrune, šuma više ne upija neke znatnije 
količine ugljika iz atmosfere.?? | 

Sa sadašnjim emisijskim stopama — čak.i kada se u njih uključe 
i emisije koje su posljedica prenamjene zemljišta kao što je krčenje 
šuma — prinos zemalja u razvoju atmosferskim zalihama plinova 
koji uzrokuju efekt staklenika neće se izjednačiti sukupnim prino- 
som koji tim zalihama daju razvijene zemlje sve do otprilike 2038. 
Ako u ovom proračunu uzmemo u obzir i veličinu populacije — 
drugim riječima, ako se zapiramo kada će se prinos atmosferskim 
zalihama plinova koji uzrokuju efekt staklenika po glavi stanovni- 
ka zemalja u razvoju izjednačiti s prinosom po glavi stanovnika 
razvijenih zemalja — odgovor glasi: to se neće dogoditi još barem 
čitavo stoljeće.?? 

Da su, tijekom prošlog stoljeća, emisije razvijenih zemalja po 
glavi stanovnika bile na razini zemalja u razvoju, danas ne bismo 
bili suočeni s problemom klimatskih promjena uzrokovanih ljud- 
skim djelovanjem; a imali bismo i širok prostor mogućnosti da u 
vezi s emisijama nešto poduzmemo prije nego li su one dosegle ra- 
zinu dovoljnu da stvore problem. Dakle, da se poslužimo dječjim 
rječnikom, kada je u pitanju atmosfera, razvijene zemlje su je po- 
kvarile. Ako vjerujemo da bi ljudi trebali dati svoj prinos popravku 
onoga što su pokvarili — prinos razmjeran njihovoj odgovornosti 
za kvar — onda razvijene zemlje duguju ostatku svijeta popravak 
pokvarene atmosfere. 


Načela “trenutnog stanja“ 


Upravo izloženo povijesno gledište o pravednosti stavlja teško bre- 
me na razvijene zemlje. U njihovu obranu može se navesti to da, u 
razdoblju u kojem su dale najveći ukupni prinos ispuštanju plino- 
va koji uzrokuju efekr staklenika, razvijene zemlje nisu mogle znati 
da postoje granice kapacitetu atmosfere da apsorbira te plinove. 
Zato bi — netko bi mogao ustvrditi — bilo pravednije da se krene 
ispočetka i da se postave novi standardi koji će, umjesto na pro- 
šlost, gledati na budućnost. 

Postoje okolnosti u kojima imamo pravo izbrisati prošlost i za- | 
početi iznova. Mogli bi se navesti razlozi da se tako postupi i u 
slučaju ukupnih emisija koje su ispuštene prije nego što su vlade, 
prema svim razumnim očekivanjima, mogle znati da bi njihove 
emisije mogle naškoditi ljudima drugih zemalja. (Premda bi se, 
čak i u ovom slučaju, moglo reći da neznanje nije nikakav izgovor 


ida bi trebalo primijeniti oštrija pravila o odšteti, imajući osobito 


u vidu činjenicu da su razvijene zemlje već požnjele plodove svoje 
rane industrijalizacije.) Pa ipak, barem od 1990., kada je Među- 
državni odbor za klimatske promjene objavio svoje prvo izvješće, 
postoje čvrsti dokazi o opasnostima koje su povezane s emisija- 

ma.“ Zaboraviti sve što se dogodilo nakon 1990. čini se pretjera- 
nim ustupkom razvijenim zemljama koje su, usprkos navedenim 
dokazima, nastavile ispuštati nesrazmjerno velike količine plinova 
koji uzrokuju efekt staklenika. Ipak, kako bi se utvrdilo postoje li 
široko prihvaćena načela pravednosti koja razvijenim zemljama ne 
bi nametnula tako stroge zahtjeve kao što je načelo “zagađivač pla- 
ća", pretpostavimo da su zemlje u razvoju širokogrudno zanemari- 
le prošlost. U tom bismo se slučaju, kako bi mogli odlučiti kolika 
bi emisija pojedinoj naciji trebala biti dopuštena, morali osloniti 
na neko načelo “trenutnog stanja". 


Jednak udio svima 


Ako započnemo s pitanjem, “Zašto bi netko trebao imati više pra- 


va na dio globalnog atmosferskog odvoda od bilo koga drugog?", 


tada je prvi i najjednostavniji odgovor: “Za to nema nikakva razlo- 
ga. Drugim riječima, svatko ima jednako pravo na dio atmosfer- 
skog odvoda kao i svi ostali. Čini se da je ova vrsta jednakosti intu- 
itivno pravedna, barem kao početna osnova za raspravu, a moguće 
je, ako se ne nađu dobri razlozi da se od te početne pretpostavke 
odmaknemo, da ona ujedno bude i konačna riječ. 

Ako prihvatimo ovo gledište, onda se moramo zapitati koli- 
ko će ugljika svaka pojedina zemlja smjeti ispustiti, a potom to 
usporediti s onim što se trenutno ispušta. Prvo je pitanje: koja je 
ukupna količina emisija prihvarljiva? Protokol iz Kyota imao je 
cilj postići takvu emisijsku razinu za razvijene zemlje koja bi bila 
pet posto niža od razine iz 1990.: Pretpostavimo da nas zanima 
količina koja se ispusti na čitavom planetu i da nam je cilj emisije 
ugljika zadržati na njihovim trenutnim razinama. U tom slučaju 
količina ispuštanja po osobi ispada — veoma praktično — otprilike 
jednu tonu godišnje. Ta količina, dakle, postaje temeljna pravedna 
emisijska kvota dopuštena svakom ljudskom biću na planetu. 

Usporedimo sada s time stvarnu količinu koju nekoliko klju- 
čnih nacija ispušta po glavi stanovnika. Sjedinjene države trenutno 
proizvode preko 5 tona ugljika godišnje po osobi. Japan i Zapadna 
Europa ispuštaju po stanovniku između 1,6 tona i 4,2 tone, s time 
da većina zemalja ispušta ispod 3 tone. Među zemljama u razvoju 
emisije prosječno iznose 0,6 tona po glavi stanovnika, s Kinom 
koja ima 0,76 i Indijom s 0,29 tona.? To znači da bi Indija, prije 
nego dosegne “ravnomjernu? granicu od jedne tone po glavi sta- 
novnika godišnje, mogla svoju količinu ispuštenog ugljika pove- 
ćati više nego trostruko u odnosu na trenutni iznos. Kina bi svoju 
količinu ispuštanja mogla povećati za nešto skromnijih 33 posto. 
S druge pak strane, Sjedinjene Države bi morale smanjiti svoja 
ispuštanja na manje od jedne petine trenutne razine. 

Mogući prigovor ovom pristupu glasi: ako se zemljama dopusti 
raspodjela utemeljena na brojnosti njihove populacije, time im se 
daje nedovoljan poticaj da nešto poduzmu protiv rasta stanovniš- 
tva, No ako se broj ljudi na svijetu poveća, smanjit će se spomenu- 
ta količina ugljika po glavi stanovnika dodijeljena svakoj pojedinoj 
zemlji, budući da je cilj ukupne količine ispuštenog ugljika držati 
ispod dane razine. Prema tome, zemlja koja uvećava svoje stano- 
vništvo nameće dodatan teret drugim zemljama. Čak bi i nacije 
s nultom stopom rasta stanovništva svoje emisije ugljika morale 
smanjiti kako bi zadovoljile nove, umanjene vrijednosti po glavi 
stanovnika. 

Ovome prigovoru možemo udovoljiti na način da utvrdimo 
nacionalne kvote koje bi bile vezane za prethodno utvrđen broj 
stanovnika, umjesto da dopustimo da nacionalne kvote rastu su- 
kladno rastu broja stanovnika. Mogli bismo utvrditi kvotu za danu 
zemlju prema broju stanovnika u danoj godini, recimo 1990., ili 
u godini u kojoj sporazum stupa na snagu. No, budući da razli- 
čite zemlje imaju različite udjele mladih ljudi koji tek trebaju ući 
u reproduktivno razdoblje, ovaj bi uvjet mogao stvoriti dodatne 

teškoće zemljama koje imaju mlađe stanovništvo, za razliku od ze- 
malja sa starijim stanovništvom. Kako bismo izbjegli ovu situaciju, 
dopuštene količine po glavi stanovnika mogle bi se temeljiti na 
procjeni vjerojatnog broja stanovnika neke zemlje u nekoj zada- 
noj budućnosti. Primjerice, za tu bi svrhu mogle poslužiti procje- 
ne broja stanovnika za sljedećih 50 godina koje su već sačinjene 
u Ujedinjenim narodima.“ Zemlje bi u tom slučaju mogle biti 
nagrađene povećanjem emisijskih kvota po državljaninu ako su 
ostvarile manji porast stanovništva od očekivanog, ili pak kažnje- 
ne umanjenim emisijskim kvotama ako im se stanovništvo poveća 
mimo predviđanja — time bi se izbjegao utjecaj na druge zemlje. 


Pomaganje onima kojima je najgore 

Kao što sam dokazivao, dodijeliti svakome jednak udio u nekom 
zajedničkom resursu, kao što je kapacitet atmosfere da upije ono 
što ispuštamo, predstavlja pravednu početnu pretpostavku, stajali- 
šte koje bi trebalo imati prednost pred drugima, osim ako ne po- 
stoje dobri razlozi da ga napustimo. Postoje li takvi razlozi? Neke 
od najpoznatijih teorija pravednosti polaze od gledišta da bismo 
trebali težiti poboljšanju izgleda onih kojima je najgore. Neki sma- 
traju da bismo trebali pomagati onima kojima je najgore samo u 
slučaju da je njihovo siromaštvo posljedica okolnosti — kao što su 
obitelj, zemlja u kojoj su rođeni ili sposobnosti koje su naslijedili 
. — za koje sami nisu odgovorni. Drugi misle da bismo trebali po- 


magati onima kojima je najgore neovisno o tome kako su se našli: 


u tom teškom stanju. Od različitih teorija koje se posebno bave 
stanjem onih kojima je najgore, daleko najviše rasprave izazvala 
je ona Johna Rawlsa. Kada pri raspodjeli dobara, smatra Rawls, 
dajemo više onima kojima je već dobro, to možemo opravdati je- 
dino ako se na taj način poboljšava položaj onih kojima je loše. U 
protivnom, trebali bismo davati samo onima koji se nalaze, mje- 
reno resursima, na najnižoj razini. Ovaj nam pristup omogućuje 

da napustimo načelo jednakosti, ali samo u slučaju kada se time 
pomaže onima kojima je najgore. 

Dok je pristup stroge jednakosti ranjiv na primjedbu da se je- 
dnakost može ostvariti “ujednačavanjem prema dolje" [leveling 
down], što će reći, dovođenjem bogatih na razinu siromašnih, a da 
se pritom ne poboljša položaj siromašnih, Rawlsov je pristup otpo- 
ran na ovu primjedbu. Primjerice, ako će to što smo nekim podu- 
zetnicima dopustili da se silno obogate ove potaknuti da marljivo 
rade i otvaraju industrijske pogone koji siromašnima osiguravaju 
radna mjesta, i to u uvjetima kada ne postoje drugi načini da se ta 
radna mjesta osiguraju, tada bi takva nejednakost bila dopustiva. 

Više je nego očigledno da danas postoje vrlo velike razlike u bo- 
gatstvu i prihodima ljudi koji žive u različitim zemljama. Također 
je jasno da ove razlike uglavnom ovise o činjenici da se ljudi rađaju 
u različitim okolnostima, a ne o tome da nisu iskoristili prigode 
koje su im se pružile. Prema tome, ako bismo, raspodjeljujući ka- 
pacitet atmosfere da bez štetnih posljedica apsorbira naše otpadne 
plinove, odlučili odbaciti svaku raspodjelu koja ne uspijeva pobolj- 
šati stanje onih koji su se — ne svojom krivnjom — našli na društve- 
nom dnu, onda ne bismo dopustili da životni standard siromašnih 
zemalja padne, a da bogare zemlje i dalje prolaze mnogo bolje." Da 
budem konkretniji: ako bismo, radi zadovoljenja ekoloških kvota 
postavljenih pred Sjedinjene Države, koristili poreze i druge sli- 
čne ograničavajuće mjere koje nemaju nikakav drugi cilj osim da 
Amerikance potiču da voze automobile većeg stupnja iskoristivosti 
goriva, tada ne bi bilo u redu postaviti Kini takva ograničenja koja 
bi Kinezima onemogućila da uopće voze automobile. 

Sukladno Rawlsovu načelu, jedini razlog koji bi se mogao na- 
vesti protiv toga da bogate zemlje snose sve troškove smanjivanja 
emisija jest da bi takav postupak siromašne nacije ostavio u još 
gorem stanju od onog u kojem bi bile da bogati ne snose sve tro- 
škove. Najavu predsjednika Georgea W. Busha o politici njegove 

vlade prema klimatskim promjenama moguće je protumačiti upra- 
vo kao pokušaj takve vrste opravdanja. Bush je izjavio da njegova 
vlada usvaja “pristup prema količini plinova koji uzrokuju efekt 
staklenika" — pristup koji teži smanjivanju količine takvih plinova 
koje Sjedinjene države ispuštaju po jedinici gospodarske aktivno- 
sti. Premda brojka koju je naveo kao cilj — 18 postotno smanjenje 
u sljedećih 10 godina — izgleda velika, ako američko gospodarstvo 
nastavi rasti jednako brzo kao u prošlosti, takvo smanjenje inten- 
ziteta plinova koji uzrokuju efekt sraklenika neće spriječiti poveća- 
nje ukupne količine plinova koje Sjedinjene Države ispuštaju. No 
Bush ovo opravdava tvrdnjom da “gospodarski rast nije problem, 
već rješenje" i da “Sjedinjene države žele potaknuti gospodarski rast 
zemalja u razvoju, uključujući i najsiromašnije nacije svijeta." 

Odobriti zemljama emisijske kvote razmjerne njihovoj gospo- 
darskoj akcivnosti — što u praksi znači razmjerno njihovu bruto 
domaćem proizvodu — može izgledati kao poticaj većoj učinkovi- 
tosti, na način da dovodi do najniže moguće emisijske razine po 
količini proizvedenog dobra. No ovo načelo rakođer omogućuje 
Sjedinjenim Državama da, budući da proizvode sve više, nastave 
sve više ispuštati. To će pak značiti da ostale zemlje moraju ispu- 
štati manje ako nam je spriječiti katastrofalne klimatske promjene. 
Prema tome, kako bi Bushova tvrdnja — da “gospodarski razvitak 
nije problem, već rješenje" — mogla uspješno poslužiti kao rawl- 
sovski oblik opravdanja trajne nejednakosti u količini ispuštanja 
po glavi stanovnika, bilo bi nužno pokazati ne samo da američka 
proizvodnja svijet u cjelini ostavlja u boljem stanju, već i da naj- 
siromašnije nacije ostavlja u boljem stanju od onog u kojem bi 
inače bile. 

Najveći etički nedostatak ovog argumenta leži u činjenici da 
korist od proizvodnje u Sjedinjenim Državama prvenstveno ima 
upravo domaće stanovništvo. Najveći dio dobara i usluga proizve- 
denih u Sjedinjenim Državama — njih 89 posto — troši se u Sjedi- 

njenim Državama. Čak i ako se usredotočimo na onaj razmjerno 
mali dio dobara proizvedenih u Sjedinjenim Državama koji se pro- 
daje u inozemstvu, opet je američko stanovništvo to koje ima kori- 
sti od stvorenih radnih mjesta, dok, naravno, američki proizvođači 
zarađuju na dobrima koje prodaju u inozemstvu. Mnogi stanovnici 
drugih zemalja, osobito onih najsiromašnijih, ne mogu si priuštiti 
kupovanje roba proizvedenih u Sjedinjenim Državama, a nejasno 
je imaju li uopće ikakve koristi od američke proizvodnje. 

I činjenični temelji navedenog argumenta pogrešni su: Sjedi- 
njene Države ne proizvode učinkovitije, mjereno količinom ispu- 
štenih plinova koji uzrokuju efekt staklenika, od drugih nacija. 
Brojke koje je objavila Središnja obavještajna agencija [Central 
Intelligenće Agency — CIA] pokazuju da su Sjedinjene Države po- 
prilično iznad prosjeka u količini ispuštanja po glavi stanovnika u 
odnosu na njihov BNP po glavi stanovnika. (Vidi grafički prikaz na 
strani 42.) S tog gledišta, Sjedinjene Države, Australija, Kanada, 
Saudijska Arabija i Rusija razmjerno su neučinkoviti proizvođači, 
dok se zemlje u razvoju poput Indije i Kine pridružuju europskim 
zemljama poput Španjolske, Francuske i Švicarske koje za proizvo- 
dnju dane vrijednosti robe po glavi stanovnika ispuštaju, po glavi 
stanovnika, ispodprosječnu količinu štetnih plinova?! 

Količina ispuštanja i bruto domaći proizvod 


Zemlje iznad crte ispuštaju iznadprosječne 
količine ugljika (količine Ispuštanja relativizirane 
su prema veličini gospodarstva odnosno brojnosti 
stanovništva) 

James Bronzan/Ihe New York Times 

Budući da je argument učinkovitosti pogrešan, moramo zaklju- 

čiti da bi načelo koje nam nalaže da resurse raspodjeljujemo tako da 

popravljamo stanje onih kojima je najgore još uvijek, s obzirom na 

veliki jaz u resursima između bogatih i siromašnih nacija, od boga- 
tih nacija zahtijevalo da snose sve troškove neophodnih reformi. 


Načelo najveće sreće 


Klasični utilitaristi ne bi podržali nijedno od načela pravednosti 
koje smo do sada razmatrali. Njih bi zanimalo to koji prijedlog 
vodi prema najvećoj ukupnoj sreći za sve one koje neki postupak 
pogađa — s time da je ukupna sreća ono što vam preostaje nakon 
što odbijete patnje prouzročene srećom koju ste proizveli. Nasu- 
prot tome, zagovornika utilitarizma preferencija, nešto suvreme- 


42 





Jedna atmosfera 


nije inačice utilitarizma, zanimalo bi to koji bi prijedlog doveo 
do najvećeg ukupnog zadovoljenja preferencija za sve one koje 
neki postupak pogađa. No, u ovom kontekstu, razlika između dva 
oblika utilitarizma i nije naročito važna. Ono što je daleko veći 
problem za oba ova gledišta jest pokazati kako bi se takav izračun 
uopće mogao provesti. Očigledno je da postoje dobri ucilitarni ra- 
zlozi za ograničavanje ispuštanja plinova koji uzrokuju efekt sta- 
klenika, no postavlja se pitanje koji će oblik ograničenja dovesti do 
najveće ukupne koristi?. 

Možda su baš zato, jer je na tako nejasna pitanja o korisnosti 
teško odgovoriti, i uvedeni druga načela, poput onih koje smo već 
razmatrali. Ona nam pružaju jednostavnije odgovore, a i vjeroja- 
tnije je da će dovesti do ishoda koji je najbliži najboljim posljedica- 
ma (ili je barem onoliko vjerojatno da će dovesti to takvog ishoda 
koliko i primjena nekog drugog izračuna koji ne bi polazio od 
spomenutih načela). Načela koja smo prethodno razmatrali mogu 
se opravdavati utilitarističkim razlozima, premda svako od njih ra- 
zličitim. Prođimo ih redom: 

1. Načelo prema kojem “zagađivač plaća", ili općenitije “ti si 
to pokvario, ti i popravi", snažno nas potiče da budemo na opre- 
zu kako ne bismo prouzročili zagađenje ili nešto pokvarili. Ako 
bismo, dakle, ovo načelo uzdigli na razinu općeg pravila, bilo bi 
manje zagađenja i ljudi bi bili oprezniji u situacijama u kojima bi 
mogli nešto pokvariti; i to bi bilo na opću korist. 

2. Egalitarističko načelo, općenito uzevši, nije ono za koje bi se 
odlučili utilitaristi koji imaju savršen uvid u sve posljedice svoga 
djelovanja. Kada, međutim, ne postoji nijedan drugi jasan kriterij 
raspodjele pojedinačnih udjela, ovo načelo može biti idealan kom- 
promis koji umjesto neprestanih sukoba nudi miroljubivo rješenje. 
Za njega se s pravom može smatrati da predstavlja najbolju osnovu 
na kojoj se demokratsko pravilo “jedan čovjek-jedan glas" može 
obraniti od tvrdnji da oni koji imaju bolje obrazovanje, ili koji pla- 

ćaju veći porez, ili koji su služili vojsku, ili koji vjeruju u jednoga 
istinskog Boga, ili koji su materijalno najgore prošli, zbog svojih 
posebnih svojstava imaju pravo na dodatan glas.?? 

3. U praksi, utilitaristi često podržavaju načelo raspodjele resur- 
sa onima kojima je najgore, jer kada već imaš mnogo, pa ti se do- 
dijeli još više, to ne uvećava tvoju korisnost u onoj mjeri u kojoj bi 
se to dogodilo da imaš malo. Jedan od 1,2 milijarde ljudi na svijetu 
koji preživljava od jednog jedinog američkog dolara dnevno imat 
će mnogo više koristi od dodatnih 100 dolara nego netko tko pri- 
ma 60.000 dolara godišnje. Isto tako, ako smo prisiljeni nekome 
uzeti 100 dolara, prouzročit ćemo mnogo manje patnje uzmemo 
li ih od osobe koja zarađuje 60.000 dolara nego od osobe koja za- 
rađuje 365 godišnje. Ovo je poznato kao efekt “smanjivanja grani- 
čne korisnosti" [diminishing marginal utility effect). U usporedbi s 


dodjeljivanjem resursa dostatnih za zadovoljenje nečijih osnovnih | 


potreba, dodjeljivanjem daljnjih resursa “na rubu? nekome čije su 
osnovne potrebe već zadovoljene dovodi do umanjivanja korisno- 


sti, Stoga će u pitanju raspodjele dobara utilitarist'načelno dati — 


prednost onome kojemu je najgore. Nasuprot Rawlsu, utilitarist 
ovo načelo ne smatra apsolutnim. Utilitarist uvijek teži najvećoj 
ukupnoj koristi, i tek je grubo pravilo da će do takvog ishoda doći 
uvećavanjem zalihe dobara onih kojima je najgore. 

Urilitarist bi također morao uzeti u obzir i veću patnju koja bi 
mogla biti nametnuta stanovnicima onih zemalja koje imaju pote- 
škoća sa zadovoljavanjem strogih emisijskih standarda, budući da 
ih zemljopisni položaj ili klima dotične zemlje prisiljava da, kako 
bi dosegli danu razinu udobnosti, troše veće količine energije od 
one koju troše stanovnici drugih krajeva. Kanađani bi, primjerice, 
mogli ukazivati na činjenicu da u mnogim dijelovima njihove ze- 
mlje jednostavno nije moguće živjeti bez utroška natprosječne ko- 
ličine energije za grijanje. Stanovnici bogatih zemalja mogli bi pak 
iznijeti još smioniju tvrdnju: budući da su imućni stanovnici tih 

zemalja već navikli putovati automobilom i hladiti kuće za vrućeg 
i vlažnog vremena, oni bi, kada bi se morali odreći svoga energetski 
zahtjevnog životnog stila, patili više nego što će patiti oni siroma- 
šniji koji nikada ne dođu u prigodu iskusiti navedene udobnosti. 
Urilitarist se ne može oglušiti na takve primjedbe o patnjama, 
čak i kada dolaze od onih kojima je daleko bolje nego većini sta- 
novnika svijeta. Kao što ćemo, međutim, vidjeti, ovim se zahtje- 


vima može udovoljiti na način koji će biti pomirljiv s općenitim 


zaključkom do kojeg bi utilitarističko gledište ionako dovelo: da bi 
Sjedinjene Države i druge bogate zemlje morale nositi daleko veći 
dio tereta smanjivanja emisije plinova koji uzrokuju efekt stakleni- 
ka od siromašnih zemalja — a možda čak i sav teret. 


Pravednost: jedan prijedlog 


Za svako od razmatranih četiriju načela pravednosti moglo bi se 
naći opravdanje da je ono najbolji izbor, ili bi se mogla uzeti neka 
kombinacija više njih. Moj je prijedlog da podržimo drugo načelo, 
i to zbog njegove jednostavnosti pa stoga i pogodnosti kao politi- 
čkog kompromisa, ali i zato što se čini vjerojatnim da će upravo 
ono uvećati globalno blagostanje: riječ je o načelu koje dodjeljuje 
jednaka prava, po glavi stanovnika, na budući udio u kapacitetu 
atmosferskog odvoda — prava koja se temelje na trenutnom pred- 
viđanju Ujedinjenih naroda o rastu stanovništva u pojedinim ze- 
mljama do godine 2050. 

Neki će reći da je ovo načelo suviše strogo prema industrijalizi- 
ranim zemljama poput Sjedinjenih Država koje će morati smanjiti 
veći dio svojih emisija plinova koji uzrokuju efekr staklenika. No 
sada smo vidjeli da je načelo jednakih udjela po glavi stanovnika 
daleko popustljivije prema Sjedinjenim Državama i drugim razvi- 
jenim zemljama nego što su to druga, jednako dobro potkrijeplje- 
na načela. Ako bismo, primjerice, načelo “zagađivač plaća" kom- 
binirali s načelom jednakih udjela, mi bismo smatrali da, sve dok 

atmosferski višak štetnih plinova koje su razvijene zemlje ispustile 
u atmosferu ne bude upijen, emisije razvijenih zemalja treba držati 
na daleko nižoj razini od one koja bi proizlazila iz jednakog udjela 
po glavi stanovnika. Kako stvari sada stoje, čak i primjenom načela 
jednakog udjela po glavi stanovnika razvijene će se zemlje još naj- 
manje jedno stoljeće morati pomiriti s nižim emisijskim razinama 
plinova koji uzrokuju efekt staklenika od onih na koje bi imale 
pravo da su se u prošlosti pridržavale načela jednakog udjela po 
glavi stanovnika. Dakle, u skladu s izrekom “zaboravimo prošlost i 
krenimo ispočetka" načelo jednakog udjela po glavi stanovnika, u 
svojem čistom obliku, daleko je povoljnije za razvijene zemlje nego 
što bi to bilo načelo zasnovano na prošlim emisijama. 

Činjenica da je 178 nacija, uključujući sve velike industrijske 
zemlje osim Sjedinjenih Država, izrazilo namjeru prihvatiti Pro- 
tokol iz Kyota čini položaj Sjedinjenih Država, s etičkog gledišta, 
osobito omraženim. Tvrdnja da Protokol od zemalja u razvoju ne 
traži da daju svoj prinos ne izdržava racionalnu provjeru. Ameri- 
kanci koji misle da već sam Protokol iz Kyota od Amerike zahtjeva 
da žrtvuje više nego što bi trebala ustvari zahtijevaju da se siroma- 
šne zemlje trajno obvežu na nižu razinu proizvodnje štetnih pli- 
nova, po glavi stanovnika, od one koje imaju bogate zemlje. Kako 
se takvo načelo može opravdati? Ako to pak nije ono što predlaže 
vlada Sjedinjenih Država, što onda ona zapravo predlaže? 

Točno je da postoje okolnosti u kojima imamo pravo ne dati 
svoj prinos ako drugi ne ispunjavaju svoj dio obveze. Ako se za- 
jednički hranimo i naizmjence kuhamo, onda s pravom osjećam 
nezadovoljstvo ako postoje oni koji jedu a nikada ne kuhaju ili ne 
obavljaju neke jednako vrijedne poslove za zajedničku dobrobit. 
To, međutim, nije situacija s klimatskim promjenama kod kojih 
ponašanje industrijaliziranih zemalja više sliči ponašanju osobe 
koja je ostavila odvrnutu kuhinjsku slavinu i odbija bilo zavrnuti 
slavinu bilo pokupiti vodu od nastale poplave sve dok vi — koji 

ste na pod prolili zanemarivih pola čaše vode — ne obećate da više 
nećete prolijevati vodu. Sada su se ostale industrijalizirane zemlje 
suglasile da zavrnu slavinu (da budem sasvim točan: da ograniče 
istjecanje), ostavivši Sjedinjene Države, najvećeg krivca, usamljene 
u njihovu odbijanju da se obvežu na smanjenje ispuštanja. 
Premda je istina da Protokol iz Kyota izvorno ne obvezuje ze- 
mlje u razvoju, općenito je prihvaćeno da će zemlje u razvoju ući 
u obvezujući odjeljak sporazuma nakon što se indusrrijalizirane 
zemlje počnu kretati prema postavljenim ciljevima. Takav je bio 
postupak u slučaju uspješnog Montrealskog protokola koji se ticao | 
plinova koji oštećuju ozonski omotač, i nema razloga misliti da se 
s Protokolom iz Kyota neće dogoditi isto. Kina, među zemljama u 
razvoju daleko najveći ispuštač plinova koji uzrokuju efekt stakle- 
nika i jedina nacija s potencijalom da u doglednoj budućnosti po- 
stane suparnik Sjedinjenim Državama u ukupnoj — naravno, ne po 
glavi sranovnika — količini ispuštanja, već je, čak i bez obvezujućih 
kvota koje se moraju zadovoljiti, postigla bitno smanjenje emisije 
ugljičnog dioksida izgaranjem fosilnih goriva, i to zahvaljujući po- 


_boljšanju učinkovitosti u iskorištavanju ugljena. Emisije su pale s 


visokih 909 milijuna tona ugljika u 1996. na 848 milijuna tona u 
1998. Istovremeno, emisije Sjedinjenih Država dosegle su najvišu 
razinu svih vremena s 1906 milijuna tona ugljika u 2000., što je 
povećanje od 2,5 posto u odnosu na prethodnu godinu.+ 

Stvaran prigovor protiv zamisli da se kapacitet atmosfere za 
apsorpciju plinova koji uzrokuju efekr staklenika dodjeljuje po- 
jedinim zemljama temeljem jednakih udjela po glavi stanovnika 
sastoji se u tome da bi za razvijene zemlje bio ogroman poremećaj 
smanjiti ispuštanja u toj mjeri da one, u razdoblju od 5, 10 ili 15 
godina, ne bi smjeli proizvoditi više od onoga što je njihov udio 
— temeljeno na izračunu po glavi stanovnika — u nekoj prihvarlji- 
voj količini plinova koji uzrokuju efekt staklenika. Srećom, postoji 
mehanizam koji je u punom suglasju s načelom jednakih udjela 

po glavi stanovnika i koji spomenuti prijelaz može učiniti mnogo 
lakšim za industrijalizirane zemlje, a istovremeno donijeti velike 
koristi zemljama u razvoju. To je mehanizam trgovine emisijama. 
Trgovina emisijama funkcionira prema istom jednostavnom nače- 
lu svake trgovine: ako od nekoga možeš kupiti nešto po nižoj cijeni 
od one za koju si to sam u stanju proizvesti, bolje ćeš proći trgu- 
jući nego proizvodeći. U našem slučaju, ono što možeš kupiti jesu 
prenosive proizvodne kvote plinova koji uzrokuju efekt staklenika, 
dodijeljene temeljem jednakih udjela po glavi stanovnika. Zemlja 
poput Sjedinjenih Država koja već proizvodi više plinova nego što 
je njezin udio trebat će više od svoje pune kvote, dok će zemlja 
poput Rusije, koja se nalazi ispod razine svoga udjela, imati višak 
kvote koji može prodati. Kada udjeli ne bi bili prenosivi, Sjedinje- 
ne Države bi trenutno morale smanjiti svoje emisije na otprilike 
20 posto sadašnje proizvodnje, što je politički nemoguće. S dru- 
ge strane, Rusija ne bi imala nikakav poticaj da razinu ispuštanja 
plinova koji uzrokuju efekt staklenika drži dobrano ispod svoga 
dopuštenog udjela. S trgovinom emisijama Rusija ima poticaj da 
maksimizira količinu kojom može trgovati, a Sjedinjene Države, 
uz određeni trošak, imaju prigodu pribaviti kvote koje su im po- 
trebne kako bi izbjegle potpuni raspad svoga gospodarstva.“ 
Premda bi neki mogli pomisliti kako trgovina emisijama Sje- 
dinjenim Državama omogućuje da suviše lako izbjegnu svoj dio 
tereta, svrha nije kazniti nacije s visokom emisijskom razinom, već 
učiniti ono što je najbolje za atmosferu. Dopustiti trgovinu emisi- 
jama pruža nam bolju nadu da će se ovo postići nego zabrana takve 
trgovine. Protokol iz Kyota, onako kako je usuglašen u Bonnu i 
Marakešu, omogućuje trgovinu emisijama među državama koje 
imaju obvezujuće kvote. Tako će Rusija imati kvote na prodaju, 
dok zemlje poput Indije, Bangladeša, Mozambika, Etiopije i mno- 
gih drugih neće. Trgovina emisijama bila bi znatno učinkovitija i 
imala daleko bolje posljedice kada bi se svim zemljama dodijelile 

obvezujuće kvote zasnovane na njihovim odgovarajućim udjelima, 
po glavi stanovnika, u unaprijed propisanoj ukupnoj količini ispuš- 
tanja. Kao što smo vidjeli ranije u ovom poglavlju, čak se i skep- 
tični zaštitnik okoliša Bjorn Lomborg slaže da pomoću globalne 
trgovine emisijama Protokol iz Kyota donosi neto ekonomsku do- 
bir. Štoviše, globalna trgovina emisijama dala bi najsiromašnijim 
nacijama svijeta nešto što bogate zemlje žarko žele. Napokon bi 
imale nešto čime mogu trgovati u zamjenu za resurse koji će im 
pomoći u zadovoljavanju njihovih potreba. To bi, prema većini 
načela pravednosti ili korisnosti, odista bila veoma dobra stvar. A 
ujedno bi pomoglo da se prekine rasprava o pridruživanju zemalja 
u razvoju obvezujućem sporazumu o emisijama, jer bi zemlje u 
razvoju uvidjele da bi od obvezujućih kvota mogle imati velike 
koristi. 

Kako je globalna trgovina emisijama ujedno i moguća i poželj- 
na, ona također pruža odgovor na dva prigovora o primjeni kriteri- 
ja jednakih udjela po glavi stanovnika pri dodjeli emisijskih kvota. 
Prvo, ona daje odgovor na prigovor postavljen tijekom razmatra- 
nja utilitarističkog pristupa ovim problemima: da zemlje poput 
Kanade mogu trpjeti prekomjerne patnje ako bi bile prisiljene svo- 
ja ispuštanja ograničiti na jednaku količinu po glavi stanovnika 
kao, recimo, Meksiko, budući da Kanađani moraju koristiti veće 


količine energije kako bi preživjeli svoje zime. No globalna trgo- 


vina emisijama znači da bi Kanada potrebne kvote mogla otkupiti 
od drugih zemalja kojima nisu potrebne njihove cjelokupne kvote. 
Na taj bi način tržište postalo mjerilom dodatnog opterećenja koje 
zemaljska atmosfera trpi zbog toga jer se temperatura nečije kuće 
održava na ugodnoj razini kada je vani bilo prehladno bilo prevru- 
će. Građani bogatih zemalja mogli bi se odlučiti da plate tu cijenu 
kako bi se i dalje mogli, već prema okolnostima, grijati ili hladiti. 
Time, međutim, ne bi za sebe zahtijevali korist koju ne bi bili 
spremni dopustiti siromašnim zemljama jer bi siromašne zemlje 

imale koristi od posjedovanja emisijskih kvota za prodaju. Tvrdnja 
o prekomjernim patnjama stoga ne opravdava stajalište da se bo- 
gatim zemljama dopuste veće emisijske kvote po glavi stanovnika 
nego siromašnim zemljama. 

Drugo, globalna trgovina emisijama pruža odgovor na prigovor 
da bi jednaki udjeli po glavi stanovnika doveli do neučinkovite 
proizvodnje jer bi slabo industrijaliziranim zemljama omogućile 
nastavak proizvodnje dobara, premda one po jedinici gospodar- 
ske djelatnosti ispuštaju veću količinu plinova koji uzrokuju efekt 
staklenika od visoko industrijaliziranih zemljalja, dok bi visoko in- 
dustrijalizirane zemlje morale smanjiti svoje privredne kapacitete, 
premda ispuštaju manje količine po jedinici gospodarske djelatno- 
sti. No, kao što smo vidjeli, trenutni /zissez-faire sustav ispuštači- 
ma dopušta da ubiru ekonomsku korist za sebe, dok istovremeno 
nameću troškove trećoj strani koja može, ali i ne mora, imati ko- 
risti od visoke produktivnosti zagađivača. To nije niti pravedan 
niti učinkovit ishod. Uključivanjem stvarnih troškova proizvodnje 
dobro uređeni sustav dodjele emisijskih prava po glavi stanovnika, 
u kombinaciji s globalnom trgovinom emisijama, doveo bi do rje- 
šenja koje je ujedno pravedno i učinkovito. 

Postoje dva ozbiljna prigovora, jedan znanstveni i jedan etički, 
globalnoj trgovini emisijama. Znanstveni prigovor glasi da ne ra- 
spolažemo sredstvima za točno mjerenje emisija pojedinih zemalja. 
Prema tome, nemoguće je znati kolike kvote dotične zemlje mogu 
prodati ili imaju potrebu kupiti. Io iziskuje dodatno ispitivanje, 
ali se ne bi trebalo pokazati nepremostivom dugoročnom prepre- 
kom. Dokle god su procjene dovoljno dobre, one ne moraju biti 
točne u posljednju tonu ugljika. Erički prigovor glasi da bi trgo- 
vina emisijama donosila korist siromašnim zemljama samo ako bi 
njihove vlade ta sredstva koristile za dobrobit vlastita stanovništva, 
dok nekim zemljama vladaju korumpirani dikratori koje više za- 
nima uvećanje njihovih vojnih troškova ili njihovih glavnica na 

računu u švicarskim bankama. Trgovina emisijama jednostavno bi 
im pružila dodatni način prikupljanja novca za te svrhe. 

Etički prigovor sličan je problemu koji razmatram u završnom 
odjeljku narednog poglavlja o trgovini, legitimnosti i demokraciji, 
tako da bi moj prijedlog rješenja trebao biti jasniji nakon što se pro- 
čita taj odjeljak. Riječ je o tome da se korumpirani diktatorski re- 
žim, čiji je jedini interes vlastiti opstanak i vlastito bogaćenje, odbi- 
je priznati legitimnom vladom zemlje koja raspolaže viškom kvota 
za prodaju. Kada nema nikakve legitimne vlade kojoj bi sredstva od 
prodaje kvota mogla biti isplaćena, prodaju kvota moglo bi preu- 
zeti međunarodno tijelo odgovorno Ujedinjenim narodima. To bi 
tijelo moglo zamrznuti primljeni novac sve dok dotična zemlja ne 
dobije vladu koja će biti u stanju pružiti vjerodostojna jamstva da 
će novac biti iskorišten na dobrobit cjelokupnog stanovništva. 


Silazak s oblaka? 


Ciničnom promatraču vašingtonske pozornice sve navedeno može 
se činiti kao apsurdni nedostatak političkog realizma. Vlada Ge- 
orgea W. Busha prezirno je odbacila Protokol iz Kyota čime je 
Sjedinjenim Državama omogućila da nastave proizvoditi najmanje 
četiri puta veću količinu ugljičnog dioksida od one koja odgovara 
njihovu udjelu po glavi stanovnika. Od 1990. emisijske razine Sje- 
dinjenih Država već su se povećale za 14 posto. Mlitave mjere za 
očuvanje energije koje je predložila Bushova vlada u najboljem će 
slučaju tek usporiti ovaj trend. Smjer će mu ostati isti.-Pa koja je 
onda svrha razmatrati prijedloge za koje je daleko znanje vjerojatno 
da će ih američka vlada prihvatiti, nego što je bilo vjerojatno da će 
prihvatiti Protokol iz Kyota? 

Svrha ovog poglavlja je da nam pomogne uvidjeti kako nema 
etičkog opravdanja za sadašnju raspodjelu kapaciteta atmosfere da, 
bez velikih klimatskih promjena, apsorbira plinove koji uzrokuju 
efekt staklenika. Ako industrijske zemlje odluče zadržati postojeću 

raspodjelu (kao što to žele Sjedinjene Države), ili je iskoristiti kao 
polazišnu osnovu za preraspodjelu kapaciteta atmosferskog odvo- 
da (kao što to čine zemlje koje su prihvatile Protokol iz Kyota), 
tada se one jednostavno oslanjaju na svoja pretpostavljena prava 
suverenih država. Riječ je o pravu koje, zajedno s golom vojnom 
silom kojom ove zemlje raspolažu, onemogućuje bilo kome da im 
nametne etički prihvatljivije rješenje. Ako mi, kao državljani indu- 
strijskih zemalja, ne razumijemo što bi bilo pravedno rješenje za 
globalno zatopljenje, onda ne možemo razumjeti ni kako je besra- 
mno sebično stajalište onih koji odbijaju potpisati čak i Protokol 
iz Kyota. Ako bismo, s druge strane, svojim sudržavljanima mogli 
prenijeti osjećaj za pravedno rješenje ovog problema, tada bi se 
moglo pokazati mogućim izmijeniti politiku koja Sjedinjene Dr- 
žave trenutno vodi u prekid međunarodne suradnje na nečemu što 
će ostaviti posljedice na svako biće ovog planeta. 

Razmotrimo malo daljnje posljedice ovakvog stanja. Ogromna 
većina nacija današnjeg svijeta dijeli gledište da je potrebno bitno 
smanjiti emisije plinova koji uzrokuju efekt staklenika, a sve velike 
industrijske zemlje, osim jedne, obvezale su se tim povodom nešto 
poduzeti. Ta jedina nacija, koja je među navedenima ujedno i naj- 
veći ispuštač, odbila se obvezati na smanjenje svojih emisija. Takvo 
stanje potiče nas na razmišljanje o potrebi izgradnje novih institu- 
cija ili načela međunarodnog prava koja ograničavaju nacionalni 
suverenitet. Moralo bi biti moguće da ljudi čija je zemlja popla- 
vljena zbog podizanja morske razine, odnosno uslijed globalnog 
zatopljenja, budu obeštećeni od nacija koje ispuštaju veće količine 
plinova koji uzrokuju efekt staklenika nego što odgovara njiho- 
vu pravednom udjelu. Druga mogućnost o kojoj vrijedi razmisliti 
jesu sankcije. Bilo je nekoliko slučajeva kada-su Ujedinjeni narodi 
upotrijebili sankcije protiv zemalja za koje se utvrdilo da čine nešto 
veoma loše. Moglo bi se tvrditi da su razlozi za uvođenje sankcija 
protiv zemlje koja uzrokuje štetu, često kobnu, građanima drugih 

zemalja čak i jači od razloga za sankcije protiv zemalja kao što je 
bila Južna Afrika u vrijeme apartheida, budući da ta vlada, jednako 
opaka kao i njezini postupci, nije bila prijetnja drugim zemljama. 
(Je li ovo ujedno i dobar razlog da se odbaci intervencija protiv 
režima koji krši prava vlastitih državljana, tema je četvrtog pogla- 
vlja.) Je li doista nezamislivo da reformirani i ojačani Ujedinjeni 
narodi jednoga dana proglase sankcije protiv zemalja koje ne daju 
svoj prinos globalnim mjerama za zaštitu okoliša? 

3. JEDNA EKONOMIJA 


Lom oko Svjetske trgovinske organizacije 


Ako postoji organizacija koju kritičari globalizacije prozivaju kao 
odgovornu za guranje — i to u pogrešnom smjeru — toga procesa, 
to je Svjetska trgovinska organizacija (World Trade Organization 
— WTO). Opisujući WTO kao mehanizam za “ubrzanje i šire- 
nje prijenosa suvereniteta naroda s nacionalnih država na globalne 
korporacije" Tony Clarke, direkror Instituta Polaris sa sjedištem 
u Ottawi, izražava danas široko rasprostranjeno gledište.' Toliko 
smo navikli na prosvjede protiv razvitka jedinstvenog globalnog 
gospodarstva da je već reško prisjetiti se mentaliteta koji je vladao 
razdobljem prije sastanka WTO-a u prosincu 1999., u Seattleu, 
kada je većina Amerikanaca jedva bila svjesna i samog postojanja 
te organizacije. Prije dramatičnih događaja u Seattleu, ako su javni 
mediji uopće i spomenuli WTO, bilo je to u kontekstu pohvale 
gospodarskih prednosti koje su proistjecale iz ekspanzije svjetske 
trgovine. Budući da, kako to izražava najčešća metafora našeg vre- 
mena, “plima podiže sve brodove", te su prednosti morale stići i do 
najsiromašnijih naroda. Veoma je malo ljudi imalo pojma o posto- 
janju ozbiljne oporbe W'T'O-u i njegovu programu uklanjanja gra- 
nica svjetskoj trgovini. Televizijski snimci iz Seattlea koji prikazuju 
prosvjednike odjevene u kostime morskih kornjača kako protesti- 


raju protiv odluka WT'O-a, anarhiste u crnim trikoima koji bacaju 

cigle na komandni most globalnog kapitalizma i obične američke 
sindikaliste koji prosvjeduju protiv jeftine uvozne robe proizve- 
dene dječjim radom — upozorili su američku javnost na postoja- 
nje oporbe WT'O-u. Kada su prosvjednici, neočekivano, pokazali 
da su u stanju poremetiti dnevne redove okupljenih predsjednika 
i premijera, istog su časa postali udarna vijest. Njihov je utjecaj 
dodatno ojačao nakon što je propao očekivani novi krug pregovo- 
ra koji je trebao započeti u Seattleu. Čak i tada, početna reakcija 
medijskih komentatora bila je zbunjenost, neshvaćanje i sprdnja. 
Thomas Friedman napisao je neumjereni komentar za New York 
limes koji je započeo pitanjem: “Postoji li u današnjim vijestima 
išta smješnije od prosvjeda protiv Svjetske trgovinske organizacije 
u Seattleu?" U nastavku je prosvjednike nazvao “Noinom arkom 
napučenom pripadnicima sekre “Zemlja-ravna ploča, protekcio- 
nistički nastrojenim sindikatima i yuppyjima u potrazi za svojom 
turkom iz 1960-ih".? Ti su “smiješni prosvjednici uspjeli pota- 
knuti cijelu novu raspravu o utjecaju svjetske trgovine i WIO-a. 
Je li ikada ikoja nezločinačka organizacija bila predmetom tako 
različitih kritika iz toliko različitih zemalja kao što je to bio slu- 
čaj s WTO-om? Prema Victoru Menottiju, direktoru Ekološkog 
programa Međunarodnog foruma o globalizaciji [Environment 
Program of the International Forum on Globalization) sa sjedištem 
u SAD-u, režim trgovine i ulaganja koje je potaknuo WTO “oslo- 
bodili su globalne ekonomske sile koje sustavno kažnjavaju ekolo- 
< ški zdravo šumarstvo, istovremeno nagrađujući razorne postupke 
koji ubrzavaju propadanje šuma". Sa stajališta vodeće britanske 
organizacije za boljitak domaćih životinja, Compassion in World 
Farming, WTO je “najveća suvremena prijetnja dobrobiti životi- 
nja“ Martin Khor, voditelj organizacije Zbird World Network sa 
sjedištem u Maleziji, tvrdi kako je WTO “instrument pokorava- 
nja Juga .* Vandana Shiva, osnivač i predsjednik indijske Zaklade 


za istraživanja u području znanosti, tehnologije i ekologije te au- 

tor knjige Bio-piratstvo: Pljačka prirode i znanja, piše da su pravila 
WTO-a “prvenstveno pravila pljačke, zaogrnuta u aritmetiku i fi- 
škalstvo", a globalna slobodna trgovina hranom i poljoprivrednim 
proizvodima “najveći svjetski program proizvodnje izbjeglica". 
Ona, govoreći otvoreno, “vodi u ropstvo".* Sve u svemu, mnogi bi 
se kritičari složili s prijekim sudom koji se pripisuje Zapatistima, . 
organizaciji meksičkih seljaka, da je WT'O upravo “najveći nepri- 
jatelj čovječanstva"? 


Nekoliko tjedana nakon propasti sastanka u Seattleu našao sam se 
u švicarskom Davosu, u svojstvu govornika pozvanog na sastanak 
Svjetskog gospodarskog foruma. Stavovi koji su prevladavali prije 
Seattlea — i zbunjeno nerazumijevanje prosvjeda — još su uvijek bili 
prisutni. Čuo sam kako političari, poput meksičkog predsjednika 
Ernesta Zedilla i vodećih poslovnih ljudi poput Lewisa Cambella, 
izvršnog direktora Iextrona, korporacije s godišnjim prometom od 
10 milijardi američkih dolara, brzopleto razvrstavaju prosvjednike 
u dvije skupine: one dobronamjerne, koji brinu o zaštiti okoliša 
ili žele pomoći najsiromašnijem dijelu svjetskog stanovništva, ali 
su naivni i zavedeni osjećajima; i one koji, pod ciničnom krinkom 
zaštite ljudskih prava i okoliša, nastoje sačuvati dobro plaćene po- 
slove u neproduktivnim djelatnostima, služeći se visokim carin- 
skim zaprekama koje domaćim potrošačima uvećavaju troškove, 
a radnike u manje razvijenim zemljama ostavljaju u bezizlaznom, 
užasnom siromaštvu. 

U Davosu je bilo i drugačijih glasova — američki radnički vođa 
John Sweeney i Martin Khor nastupili su protiv vladajućeg gledi- 
šta, no u početku su nailazili na slab odjek u velikoj, međunarodno 
šarolikoj publici sastavljenoj od korporativnih vođa i čelnika mi- 
nistarstava gospodarstva i financija. A onda su britanski premijer 
Tony Blair i američki predsjednik Bill Clinton pokazali da uče brže 
od većine korporativnih izvršnih direktora, izjavivši da su pokre- 

nuta istinska pitanja koja zahtijevaju ozbiljno razmatranje. Ipak, 
stvarne rasprave o rome što bi ta piranja trebala biti i kako bi se 
mogla riješiti, nije bilo. Svatko je, izgleda, već znao da globalizacija 
donosi gospodarske prednosti, a “dobro za gospodarstvo" značilo 
je isto što i “dobro za sve". Pravo je pitanje, dakle, bilo: kako pome- 
sti dosadnu oporbu i ubrzati napredak prema cilju: jedinstvenom 
svjetskom gospodarstvu, bez trgovinskih ili investicijskih zapreka 
među državama. Alternativa je, Zedillovim riječima, mogla biti 
samo “globalofobija".? 

Međunarodni forum o globalizaciji [International Forum on 
Globalization — IFG] pomogao je organizirati prosvjede u Seattleu 
i jedan je od najistaknutijih kritičara W TO-a. U rujnu 2000., što 
se poklopilo s Milenijskim skupom Ujedinjenih naroda, IFG je u 
New Yorku održao forum pod nazivom “Globalizacija i uloga Uje- 
dinjenih naroda". Bila je to oštra opreka sastanku u Davosu, Tije- 
kom deset sati govornici su, jedan za drugim, oštro napadali WTO 
i globalnu korporacijsku moć. Nitko tko bi podržavao WTO nije 
pozvan da govori, a nije bilo ni prigode za postavljanje pitanja ili 
za raspravu o bilo čemu što se prethodno moglo čuti. Premda IFG 
zagovara uključivanje najširih slojeva u donošenje odluka, Svjetski 
gospodarski forum omogućio je sudjelovanje širem slušateljstvu i 
odražavao je veću raznolikost gledišta. | 

Kako se prosvjedi potaknuti sastancima WTO-a, Svjetske 
banke i drugih međunarodnih tijela nastavljaju — od Seattlea do 
Washingtona, Praga, Melbournea, Quebec Cityja, Gothenburga, 
Genove i New Yorka — istinski nepristrano propitivanje ključnih i 
teških pitanja koja proizlaze iz globalizacije gubi bitku sa strančar- 
skom polemikom u kojoj se svaka strana, nadugačko ali sadržajno 
tanko, obraća samo vlastitim pristašama, koji ionako već znaju tko 
su sveci a tko grešnici. Beskrajno ponavljani rituali uličnog kaza- 
lišta ne pružaju prigode za raspravu kakva je potrebna.. Ekono- 
mija postavlja pitanja vrijednosti, a ekonomisti su obično previše 

opsjednuti tržištem da bi pridali dovoljno važnosti vrijednostima s 
kojima tržište ne izlazi dobro na kraj. 


Četiri optužbe 


Među mnogim uobičajenim optužbama na račun WT'O-a, četiri 
su ključne za procjenu uloge koju WTO i, općenitije govoreći, 
ekonomska globalizacija igraju u oblikovanju svijeta drugačijeg od 
bilo čega što je dosad postojalo: 


1. WTO ekonomskim pitanjima daje prednost pred brigom za 
okoliš, dobrobiti životinja, pa čak i ljudskim pravima. 
2. WTO podriva nacionalni suverenitet. 
3. WTO je nedemokratičan. 
4. WTO povećava nejednakost; ili (što je teža optužba) bogate 
čini bogatijima, a najveću svjetsku sirotinju dovodi u gore sta- 
nje od onog u kojem bi inače bila. 


Prije nego što razmotrimo te optužbe, moramo im vidjeti po- 
vijesnu pozadinu. Svjetska trgovinska organizacija utemeljena je 
na “urugvajskoj rundi" razgovora koje su održale zemlje-članice 
Općeg sporazuma o carini i trgovini (General Agreement on Jarijjs 
and Trade — GATT). Nastala je u siječnju 1995. da bi u siječnju 
2002. već imala 144 zemlje-članice, koje pokrivaju više od 97 po- 
sto svjetske trgovine." Premda izgleda kao da je WTO nova organi- 
zacija, ona je zapravo nasljednica GATT-a koji je djelovao pedeset 
godina. Njezin je raison d ćtre isti kao i GAT T-ov: naime uvjerenje 
da slobodna trgovina koristi ljudima, gledano u prosjeku i na dugi 
rok. Ovo se uvjerenje temelji na jednostavnoj užišnoj logici: ako 
dvije osobe imaju različite sposobnosti da proizvedu nešto što obje 
žele, bit će uspješnije ako svaka na sebe preuzme onaj dio proi- 
zvodnje u kojemu je najučinkovitija (ili najmanje neučinkovita), 
u odnosu na onu drugu, te ako potom te osobe obave razmjenu, 
nego ako obje pokušaju proizvesti cijeli asortiman proizvoda koji 

im je potreban, To će vrijediti, kako se tvrdi, bez obzira jesu li do- 
tične osobe susjedi ili žive na suprotnim stranama svijeta, sve dok 
su troškovi transakcije koji proizlaze iz razmjene manji od razlike 
u troškovima proizvodnje. Štoviše, takva bi razmjena trebala biti 
osobito dobra za zemlje s niskim troškovima radne snage, jer bi 
one trebale biti u stanju robu proizvesti jeftinije nego zemlje s vi- 
sokim troškovima radne snage. Stoga možemo očekivati da u tim 
zemljama poraste potražnja za radnom snagom, a kada se ponuda 
radne snage počne smanjivati, morale bi porasti i nadnice. Tako 
bi slobodno tržište trebalo dovesti ne samo do većeg blagostanja u 
svijetu kao cjelini, već i manje općenito, do pomoći onim najsiro- 
mašnijim nacijama. 
Sporazum kojim je utemeljen WTO ovome daje moć da na- 

metne skup pravila i sporazuma o slobodnoj trgovini koji danas 
obuhvaćaju oko 30.000 stranica." Ako jedna nacija-članica vjeruje 
da joj postupci druge nacije, koja krši ta pravila, nanose štetu, prva 
_nacija može uložiti žalbu. Ako propadnu napori da se izgladi spor, 
osniva se povjerenstvo, sastavljeno od stručnjaka s područja trgovi- 
.ne i prava, koje razmatra spor. Ta su povjerenstva najvažnija razlika 
između starog GATT-a i novog WTO-a. Formalno, povjerenstvo 
ne odlučuju o sporu, već preporučuje odluku članstvu. U praksi se 
odluka povjerenstva redovito prihvaća. Ako je žalba usvojena, a na- 
cija-članica nastavlja kršiti pravila WTO-a, može biti podvrgnuta 
.strogoj kazni, uključujući i pristojbe na njezinu vlastitu robu. 
Sada možemo redom razmotriti četiri optužbe protiv WTO-a. 


Prva optužba: ekonomija kao adut 


Na prvi pogled nije očigledno zašto bi se organizacija koja se bavi 
uklanjanjem trgovinskih zapreka trebala miješati u zaštitu okoliša, 
dobrobit životinja ili ljudska prava. I doista, WTO tvrdi da je ova 
predodžba veliki nesporazum. U publikaciji Deset najčešćih nespo- 
razuma u vezi s WTO-om [10 Common Misunderstandings about 

the WTO]), očito namijenjenoj širokom čitateljstvu, četvrti na po- 
pisu deset “nesporazuma'" glasi: 

U WTO-u trgovinski interesi imaju prednost pred zašti- 

tom okoliša. 


Objašnjavajući zašto je riječ o nesporazumu, publikacija ističe 
kako je povjerenstvo za spor u izvješću o slučaju morskih kornjača 
izričito izjavilo da članice WTO-a “mogu i trebaju poduzeti mjere, 
a i poduzimaju ih, za zaštitu ugroženih vrsta." Publikacija potom 
dodaje: 
U pravilima WTO-a važno je to da mjere koje se poduzi- 
maju radi zaštite okoliša ne smiju biti nepravedne. One, 
primjerice, ne smiju primjenjivati dvostruka mjerila. Ne 
možete biti obzirni prema vlastitim proizvođačima, a isto- 
vremeno strogi prema inozemnoj robi i inozemnim uslu- , 
gama.!! 

Ovo zvuči kao veoma razumno načelo. WTO dopušta država- 
ma-članicama da zaštite ugrožene vrste sve dok to čine pravedno 
i sve dok ne daju prednost, pod krinkom zaštite okoliša, vlasti- 
tim industrijama. Recimo, Sjedinjene bi Države, primjerice, mo- 
gle zabraniti uvoz tune ulovljene metodama pogubnim za dupine 
pod uvjetom da zabrane prodaju tune koju istim metodama ulove 
američki brodovi u američkim vodama. Ako je ova pretpostavka 
točna, onda su kritičari WTO-a, čini se, u krivu kada tvrde da se ta 
organizacija protivi mjerama zaštite okoliša. WTO se, kako se čini, 
suprotstavlja jedino onim mjerama koje zaštitu okoliša koriste kao 
krinku za zaštitu domaće industrije od inozemne konkurencije. 
Ako se iz tog razloga WTO okomio na američki zakon o zaštiti 
dupina ili morskih kornjača, krivnja za donošenje zakona koji su 
blagonakloni prema vlastitim proizvođačima mora da je na Sjedi- 
njenim Državama, a ne na WTO-u. 

Na sastanku u Dohi (glavnom gradu Katara, u Perzijskom za- 
ljevu) u studenom 2001. ministri država-članica WTO-a suglasili 
su se o Ministarskoj deklaraciji koja je usvojila isto načelo: 


Prihvaćamo da sukladno pravilima WTO-a nijednu zemlju 
ne treba sprječavati u poduzimanju mjera za zaštitu života 
ili zdravlja ljudi, životinja ili bilja, ili okoliša na razinama 
koje ona smatra prikladnim, pod uvjetom da se te mjere 
ne primjenjuju na način koji bi predstavljao sredstvo pro- 
izvoljne ili neopravdane diskriminacije zemalja u kojima 
prevladavaju isti uvjeti, ili prikriveno ograničavanje među- 
narodne trgovine, a koje su mjere inače u skladu s odredba- 
ma WTO-ovih sporazuma,!? 


Ovo, međutim, nije način na koji su povjerenstva za sporove 
WTO-a do sada donosila odluke i ako se ovaj članak Ministar- 
ske deklaracije zaista počne primjenjivati, bit će to dramatičan ra- 
skid s prošlošću. Razmotrimo, primjerice, spor “tuna-dupin" koji, 
premda riješen u okviru GATT-a, a ne WTO-a, ipak primjenjuje 
načela što ih koristi WTO. Navodimo izvještaj o sporu objavljen 
u publikaciji WTO-a Trgovina budućnosti [ Trading into the Futu- 
re\ (koja pruža manje pojednostavljeni prikaz načina rada WT'O-a 
nego Deset najčešćih nesporazuma): 


Američki Zakon o zaštiti morskih sisavaca propisuje mje- 
rila zaštite dupina za domaću američku ribarsku flotu i za 
zemlje čiji ribarski brodovi love tunu žutih peraja u tom 
dijelu Tihog oceana [gdje jata dupina plivaju nad jatima 
tuna]. Ako zemlja koja izvozi tunu u Sjedinjene Države 
ne može dokazati američkim vlastima da poštuje standar- 
de zaštite propisane američkim zakonom, američka vlada 
mora staviti embargo na sav uvoz ribe iz te zemlje. U ovom 
je slučaju Meksiko bila ta zemlja-izvoznica. Zabranjen joj 
je izvoz tune žutih peraja u SAD. 

Drugim riječima, američki Zakon o zaštiti morskih sisavaca 
nije bio istovremeno blag prema domaćim (američkim), a strog 
prema stranim proizvođačima. Primjenjivao je ista mjerila za sve. 
Kongres je, zapravo, rekao: “Ako bi, dakle, WTO isključivao zako- 
ne o zaštiti okoliša samo kada daju prednost vlastitoj zemlji, me- 
ksička žalba GATT-u na američki embargo po svoj bi prilici bila 
odbačena? No GATT-ovo je povjerenstvo zaključilo, kako bilježi 
Tžgovina budućnosti: 


da Sjedinjene Države ne mogu uvesti embargo na uvoz pro- 
izvoda od tune iz Meksika samo zato što meksički zakonski 
propisi o načinu na koji se tuna Proizvodi, ne zadovo- 
ljavaju američke zakonske propise. (No Sjedinjene Države 
mogu primijeniti svoje propise o kakvoći ili sadržaju uve- 
zene tune). Ovo je postalo poznato kao spor “proizvoda" i 


“postupka".!“ 


Zloupotreba razlikovanja proizvoda od postupka “ 

Razlikovanje “proizvoda" od “postupka" ključno je za razumije- 
vanje utjecaja koji pravila WTO-a imaju u mnogim područjima. 
Kao'što se pokazuje na primjeru predmeta “tuna-dupin", a po- 
navlja se i u kasnijim odlukama, WTO djeluje prema načelu da 
zemlja ne može zabraniti proizvod temeljem postupka kojim je 
proizveden, već samo tako što će pokazati da se zabranjeni pro- 
izvod svojom unutarnjom naravi razlikuje od drugih proizvoda. 
Što se tiče samog ubijanja životinja ili lošeg postupanja s njima, 


WTO-u je uspjelo sljedeće: 


* Godine 1991. Europska unija donijela je odluku da se, počev- 
ši od 1995., zabrani prodaja krzna koje potječe od životinja 
uhvaćenih čeličnim zamkama-hvataljkama za noge [sfeel-jaw 
leghold traps]. (Ove zamke drobe i hvataju nogu životinje, drže- 
ći životinju do lovčeva povratka, što može potrajati i nekoliko 

dana. Noćne su životinje prestravljene izloženošću danjem 
svjetlu. Životinje mogu uginuti od žeđi ili rana. Poznato je da 
su znale odgristi vlastitu nogu kako bi se oslobodile.) Budući 
da je nemoguće utvrditi potječe li pojedino krzno od životinje 
uhvaćene ovakvom zamkom ili nekom razmjerno humanijom 
metodom, Europska je unija odlučila odobravati uvoz krzna 
samo iz zemalja koje su zabranile čelične zamke-hvataljke. Sje- 
dinjene Države, Kanada i Rusija zaprijetile su podnošenjem 
žalbe WTO-u protiv zabrane. Europska je unija kapitulirala 
dopustivši da se krzna životinja uhvaćenih čeličnim zamkama- 
hvataljkama i dalje prodaju u Europi.! 

Godine 1993. Europska je unija usvojila naputak kojim se od 
1998. nadalje sprječava upotreba životinja u testiranju kozme- 
tike i zabranjuje prodaja kozmetike testirane na životinjama. 
No Europskoj je uniji priopćeno da bi zabrana kozmetike te- 
stirane na životinjama bio prekršaj protiv pravila WTO-a. Za- 
brana nije nikada provedena.!“ 

Godine 1989., nakon poduže javne kampanje, Europska je 
unija zabranila prodaju govedine koja potječe od stoke tretira- 
ne hormonima rasta. Glavni razlog naveden u zabrani bila je 
briga za zdravlje, premda su organizacije koje se brinu za do- 
brobit životinja izrazile zabrinutost za posljedice koje upotreba 
hormona ima za zdravlje životinja.!“ Sjedinjene Države uspje- 
šno su osporile zabranu pred WTO-om, čije je povjerenstvo 
zaključilo kako nema dovoljno znanstvenih razloga u prilog 
vjerovanju da upotreba hormona predstavlja rizik za ljudsko 
zdravlje. Europska unija se žalila, no prizivno tijelo WTO-a 
opet je odlučilo u korist Sjedinjenih Država. Kada je, usprkos 
tome, Europska unija odbila ukinuti zabranu, WTO je ovlastio 
Sjedinjene Države da uzvrate uvođenjem stopostotne carine na 
uvoz poljoprivrednih proizvoda iz Europske unije u vrijednosti 
116 milijuna američkih dolara.!s 

Odluka u svim ovim slučajevima počiva na tvrdnji da je proiz- 
vod — krzno, kozmetika, govedina — isti proizvod kao i drugi proiz- 
vodi kojima je u dotičnoj zemlji dopuštena prodaja, a činjenica da 
je nastao drugačijim postupkom je irelevantna. No zašto je irelevan- 
tna? Što razlikovanje proizvoda od postupka ima s odbacivanjem 
nepravednih trgovinskih mjera koje su, prema Deset najčešćih ne- 
sporazuma, razlog zašto WTO zabranjuje neke oblike zaštite oko- 
liša ? Na prvi pogled baš ništa. No Trgovina budućnosti upućuje na 
sljedeću vezu: 

Koji je bio razlog za donošenje odluke (...) [u slučaju 
“tuna-dupin"]? Da su američki argumenti bili prihvaćeni, 
bilo koja zemlja mogla bi zabraniti uvoz proizvoda iz druge 
zemlje samo zato što zemlja-izvoznica ima drugačiju eko- 
lošku, zdravstvenu i socijalnu politiku od njezine. Prakri- 
čki, time bi bilo kojoj zemlji bio otvoren put jednostranoj 
primjeni trgovinskih ograničenja (...); otvorila bi se vrata 
mogućoj poplavi protekcionističkih zloupotreba." 


Sada vidimo kako je izjava iz Deset najčešćih nesporazuma ob- 
manjujuća. U tom dokumentu WTO se brani tvrdeći kako su, 
sukladno njegovim pravilima, mjere zaštite okoliša nedopuštene 
samo ako se prema inozemnim proizvođačima odnose strože nego 
prema domaćim. No što se stvarno događa kada WTO ima po- 
sla sa slučajem jednako pravedne primjene zakona na domaće i 
inozemne proizvođače? Pitanje koje se tada postavlja nije postupa 
li se s inozemnim proizvođačima strože nego s domaćima, nego 
hoće li se davanjem dopuštenja nekoj zemlji da zabrani proizvode 
zbog načina na koji su proizvedeni otvoriti vrata “poplavi prote- 
kcionističkih zloupotreba". Čak i ako pretpostavimo da bi se ova 
poplava stvarno dogodila, argument pretpostavlja da je vrijednost 
sprječavanja poplave protekcionističkih zloupotreba veća od zašti- 
te milijuna dupina od okrutne i prerane smrti, zaustavljanja bar- 
barstva čeličnih zamki-hvataljki ili umirivanja javnosti zabrinute 

zbog rizika upotrebe hormonski tretirane govedine. A to su samo 
tri od bezbrojnih drugih stvari koje smatramo vrijednima i koje 
bi naše vlade mogle podržati tako što će zabraniti uvoz proizvoda 
proizvedenih na način koji nam se čini spornim. Čak bi se i za za- 
branu uvoza robe proizvedene metodama koje krše ljudska prava 
— korištenjem, primjerice, prisilnog rada ili izgonom urođenika s 
njihove zemlje - moglo pokazati da ne zadovoljava uvjet primjene 
na proizvod umjesto na postupak. Ako se bilo koji oblik zaštite, 
bez obzira kako pravedan bio u načinu na koji se odnosi prema 
domaćim i inozemnim poduzećima, isključi zato što gleda na po- 
stupak, a ne na proizvod, to će drastično ograničiti sredstva koja 
naciji stoje na raspolaganju za zaštitu njezinih vrijednosti. 

U svakom slučaju, nema čvrstog razloga vjerovati da je razliko- 
vanje proizvoda od postupka jedini način da se zaustavi poplava 
protekcionističkog zakonodavstva. Postoje istančaniji načini da 
povjerenstva za sporove — sačinjena, prema W'TO-u, od trgovin- 
skih i pravnih stručnjaka — prepoznaju razliku između prikrivenog 
ili neopravdanog protekcionizma i razumnih mjera za zaštitu oko- 
liša. Kao što predlažu i Deset najčešćih nesporazuma i Ministarska 
deklaracija WTO-a iz studenog 2001., prvi bi kriterij trebalo biti 
to odnosi li se dotična mjera — poduzeta radi zaštite okoliša ili 
radi dobrobiti životinja, ili radi bilo kojeg drugog opravdanog ci- 
lja koji si nacija može postaviti — ravnopravno prema domaćim 
i inozemnim proizvođačima. Ako da, onda je mjera prima facie 
prihvarljiva, a svaka nacija koja bi tražila njezino poništenje morala 
bi pokazati da su se ekološki ili drugi ciljevi kojima mjera navodno 
služi mogli postići i bez ograničavanja trgovine na način na koji to 
mjera čini. : | 

Tžgovina budućnosti, u gore navedenom odlomku, tvrdi kako 
bi, u slučaju da je američki argument u predmetu “tuna-dupin" 
bio prihvaćen, “bilo koja zemlja mogla zabraniti uvoz proizvo- 
da iz druge zemlje samo zato što zemlja-izvoznica ima drugačiju 

ekološku, zdravstvenu i socijalnu politiku od njezine". Ovdje vrije- 
di zapaziti upotrebu riječi “samo" jer “drugačija politika" zemalja- 
izvoznica može biti i ona koja dopušta bacanje otrovnog otpada u , 
ocean, krajnju okrutnost prema životinjama ili uskraćivanje prava 
radnika na udruživanje u sindikate. To upućuje na zaključak da su 
navedeni razlozi na neki način manje važni za zabranu proizvoda 
nego oni koji se tiču kvalirativnih svojstava proizvoda, a koje bi 
WTO bez oklijevanja prihvatio pod uvjetom da zabrane ne prave 
razliku između domaćih i inozemnih proizvođača. Nema, među- 
tim, razloga za mišljenje kako je naša potpora okolišu, životinja- 
ma i ljudskim pravima manje važna od želje da se vlastiti građani 
zaštite od proizvoda slabije kakvoće. U svakom slučaju, poruka da 
zemlja-uvoznica, zabranjujući proizvode napravljene na način šte- 
ran za okoliš, životinje ili radnike, pokušava izvršiti eksteritorijalni 
utjecaj na zemlju-izvoznicu je obmanjujuća. Moguće je da to bude 
slučaj, a da pritom ne bude nužno pogrešno — kao što ćemo vidjeti 
u narednom poglavlju, ponekad je opravdano vojno intervenirati 
u cilju sprječavanja očiglednog kršenja ljudskih prava u drugim 
zemljama, tako da nije istina da je svaki pokušaj sprječavanja na- 
vedenih zloupotreba trgovinskim mjerama pogrešan — no nije to- 
čno da svaka zabrana proizvoda napravljenog u drugoj zemlji zbog 
postupka kojim je napravljen mora predstavljati pokušaj vršenja 
eksteritorijalnog utjecaja. Baš kao što neka zemlja može zabraniti 
prodaju pesticida, bilo inozemnog bilo domaćeg porijekla, zato što 
je otrovan za životinjski svijet — a takvoj zabrani WTO ne bi pri- 
govorio — tako može zabraniti i prodaju proizvoda, bilo domaćeg 
bilo inozemnog, zato što je napravljen postupkom koji je štetan za 
životinjski svijet. Na divlje životinje ne treba gledati kao na vlasniš- 
rvo jedne zemlje. Postupak proizvodnje nekog proizvoda može biti 
poguban za ptice selice ili, kao u slučaju dupina i morskih kornja- 
ča, za životinje koje žive u oceanima. Čak i ako ubijene životinje 
žive samo u granicama zemlje koja proizvodi proizvod, zemlja koja 

želi zabraniti taj proizvod može ravnodušnost prema smrti i patnji 
životinja smatrati pogrešnom i proizvod napravljen na način koji 
odražava takvu ravnodušnost moralno neprihvatljivim za prodaju 
pod svojom jurisdikcijom. Etički argument koji nadahnjuje druga 
poglavlja ove knjige relevantan je i ovdje: baš kao što ne postoji 
pravi razlog zašto bi se državljani jedne države brinuli samo za in- 
terese svojih sudržavljana, a ne i za interese ljudi širom svijeta, tako 
ne postoji ni pravi razlog zašto bi se državljani jedne države brinuli 
za dobrobit životinja samo onda kada te životinje žive u grani- 
cama njihove vlastite države. Pod tom pretpostavkom, ako neka 
država odluči da je čelična zamka-hvataljka okrutna i nemoralna, 
pa unutar svojih granica zabrani upotrebu zamke, kao i prodaju 
krzna koje potječe od životinja ulovljenih na takav način, ovakva 
se odluka potpuno uklapa u konvencionalno prihvaćeno pravo 
suvereniteta nad vlastitim teritorijem. Ako se ovo načelo zabra- 
ne prodavanja moralno spornih proizvoda unutar vlastitih granica 
odbaci, kako će se onda opravdati zabrana uvoza filmova koji pri- 
kazuju stvarno, neglumljeno seksualno nasilje, pa čak i seksualno 
nasilje koje rezultira smrću (kao u takozvanim snufEfilmovima)? 
Nitko ne smatra zabranu takvih filmova spornom niti bi je progla- 
sio pokušajem jedne države da spriječi “eksteritorijalno" silovanje 
i ubojstvo žena i djece. No i tu je “postupak taj koji predstavlja 
razlog zabrane. Konačni proizvod ne mora se razlikovati od filma 
u kojem školovani glumci, bez posljedica za svoje zdravlje, glume 
iste prizore. Što se tiče tvrdnji o “eksteritorijalnosti", teško je raza- 
brati načelnu razliku između zabrane snufEfilmova i zabrane krzna 
koje potječe iz nožnih zamki-hvataljki. 

Bilo bi, naravno, moguće i u skladu s općom argumentacijom 
ove knjige dati prednost umanjenju važnosti nacionalnog suvere- 
niteta i zaužeti stav da globalna ili transnacionalna tijela trebaju 
odlučivati o takvim slučajevima. No to se ne može dogoditi dok 
se ne uspostave rakva tijela s odgovarajućim načinima postupa- 

nja — nadamo se demokratskima i osjerljivima na javno mnijenje 
— koji bi omogućili rješavanje spornih pitanja. 


Podrivanje članka XX. GATT-a 


Bez obzira na to kako WTO-ova povjerenstva za sporove koriste 
razlikovanje između proizvoda i postupka, čini se da jedan članak 
Općeg sporazuma o carinama i trgovini daje izričit blagoslov za- 
branama uvoza koje se uvode u različite svrhe, uključujući i zaštitu 
okoliša. Članak XX., u bitnim dijelovima, glasi ovako: 

Opće iznimke 

Pod uvjetom da se takve mjere ne primjenjuju na način 

koji bi predstavljao sredstvo proizvoljne i neopravdane di- 

skriminacije prema zemljama u kojima prevladavaju isti 

uvjeti ili prikrivena ograničenja na međunarodnu trgovinu, 

nijedna odredba ovoga Sporazuma neće nijednu ugovornu 

stranu sprječavati u usvajanju ili provođenju mjera: 

(a) koje su potrebne za zaštitu javnog morala; 

(b) koje su potrebne za zaštitu ljudskog, životinjskog ili 

biljnog života ili zdravlja; (...) 

(g) koje se tiču očuvanja iscrpivih prirodnih resursa, ako se 

takve mjere provode zajedno s ograničenjima na domaću 

proizvodnju ili potrošnju. 


Najprirodnije moguće tumačenje ovoga članka pružilo bi ze- 
mlji nekoliko razloga za zabranu uvoza robe proizvedene na način 
koji ugrožava dupine ili životinjama pričinja veliku patnju. Sta- 
vak (b) dopušta iznimke radi zaštite životinjskog svijeta, a stavak 
(g) dopušta iznimku radi očuvanja “iscrpivih prirodnih resursa. 
Zabrana uvoza proizvoda proizvedenih neetičkim metodama ri- 
bolova ili upotrebom okrutnih zamki isto se tako može opravdati 
stavkom (a) koji govori o zaštiti “javnog morala". Ako se time misli 
na stvarni ljudski moral, onda ima mnogo zemalja u kojima ne- 
potrebno ubijanje životinja, osobito ugroženih vrsta, krši moralne 

standarde naširoko rasprostranjene u javnosti. Prodaja proizvoda 
koji uključuju takvo ubijanje vrijeđa javni moral kao što je to u 
nekim zemljama, primjerice, slučaj s golotinjom. Ako je, s dru- 
ge strane, smisao točke koja govori o zaštiti javnog morala zaštita 
razumnih moralnih vrijednosti, bez obzira na njihovu rasprostra- 
njenost, onda su argumenti protiv proizvoda do kojih se dolazi 
okrutnim metodama mnogo jači od argumenata protiv obične 
golotinje. 

U slučaju morskih kornjača Sjedinjene Države su branile svoju 
odluku o zabrani uvoza rakova koje ribarske flote love bez upotre- 
be sredstava za zaštitu morskih kornjača, pozivajući se na stavke 
(b) i (g) članka XX. Nakon što je povjerenstvo za spor odbaci- 
lo njihov argument povodeći se za razlozima analognim slučaju 
“tuna-dupin", SAD su se žalile, ali je žalba ponovno odbijena. 
Ovoga je puta Prizivno tijelo WT'O-a prihvatilo mjeru za zašti- 
tu ugrožene vrste kao moguću iznimku. Ono je, usprkos tome, 
odbacilo američku zabranu uvoza rakova, i to zato što je ta zabrana 
od drugih država zahtijevala primjenu u osnovi istih sredstava za 
zaštitu kornjača koja koriste domaći brodovi, umjesto da dopusti 
druge metode za izbjegavanje ubijanja kornjača. Kao što se izrazilo 
Prizivno tijelo: | 


Vjerujemo da do diskriminacije dolazi ne samo u slučaje- 
vima kada se sa zemljama u kojima prevladavaju isti uvjeti 
postupa različito, već i onda kada primjena dotične mjere 
uopće ne omogućuje da se ispita prikladnost regulative s 
obzirom na uvjete koji prevladavaju u zemljama-izvozni- 
cama.? 


Na jednom mjestu u svojoj presudi Prizivno tijelo napominje kako 
“je važno zapaziti da je zabrana uvoza obično najjače “oružje u ar- 
senalu trgovinskih mjera koje članici stoje na raspolaganju ($ 171.) 
— iz čega proizlazi da Prizivno tijelo stoji na stanovištu da se prije 
posezanja za zabranom uvoza moraju iscrpiti svi drugi načini koji 

vode do željenog cilja. Sjedinjene Države stupile su u pregovore 
s drugim zemljama radi postizanja multilateralnog sporazuma o 
upotrebi sredstava za izbjegavanje kornjača. U međuvremenu su 
ostavile na snazi zabranu uvoza rakova ulovljenih brodovima koji 
ne upotrebljavaju takva sredstva, Zabrana je opet izazvala spor da 


bi, konačno, u studenom 2001., Prizivno tijelo uvažilo da Sjedi- : 


njene Države čine dovoljno. Sve dok Sjedinjene Države “nepre- 
stano i u ozbiljnoj vjeri" nastoje postići multilateralni sporazum o 
zaštiti morskih kornjača, zabrana uvoza može ostati na snazi?! 
Možda je odluka u predmetu morskih kornjača — jedinom 
slučaju u cijeloj povijesti GATT-a i WTO-a da je jednostrana, 
eksteritorijalna nacionalna mjera koja uključuje trgovinska ogra- 
ničenja podržana iz ekoloških razloga — dokaz kako je nakon Se- 
attlea WTO postao osjetljiviji na kritiku svoga dosadašnjeg odno- 
sa prema okolišu. Propitivanje toga odnosa prije studenog 2001. 
zasigurno opravdava tvrdnju s kojom smo započeli: “U WTO-u 
trgovinski interesi imaju prednost pred zaštitom okoliša." Pokazalo 
se da je ova tvrdnja istinita i da nije u pitanju nikakav nesporazum. 
Kad god bi spor podrazumijevao izbor između slobodne trgovine 
i podrške nediskriminacijskoj nacionalnoj politici neke zemlje u 
cilju zaštite okolišta, presuda W TO-a prije studenog 2001. uvijek 
je glasila da ta politika predstavlja nezakonitu prepreku trgovini? 
WTO je svoje odluke opravdavao ili razlikovanjem proizvoda od 
postupka ili stajalištem da bi ograničenje predstavljalo proizvolj- 
nu ili neopravdanu diskriminaciju. Postoje dva moguća načina 
da se opravda pravilo o razlikovanju proizvoda od postupka. Prvi 
način izražava tvrdnja da zabrana proizvoda zbog načina na koji 
je načinjen predstavlja pokušaj uvođenja eksteritorijalne jurisdi- 
kcije. Vidjeli smo da je ovaj argument neuvjerljiv. Drugo moguće 
opravdanje glasi da odstupanje od pravila o razlikovanju proizvoda 
od postupka može otežati razlikovanje istinskih mjera za zaštitu 


okoliša, ili drugih opravdanih interesa, od prikrivenih oblika pro- 

tekcionizma. Smatrati ovo potonje opravdanje dovoljnim za odba- 
civanje politike zaštite okoliša doista znači trgovinskim interesima 
dati prednost pred zaštitom okoliša. Tamo gdje je Prizivno tijelo 
otkrilo proizvoljnu i neopravdanu diskriminaciju, ono je do tog 
otkrića uspjelo doći samo zato jer je zatražilo da trgovinska ogra- 
ničenja budu posljednje moguće pribježište, nakon što se iscrpi 
svaki drugi put. Kao i pravilo o razlikovanju proizvoda od postup- 
ka, ovaj kriterij znači da, što god Prizivno tijelo reklo, srž njegove 
odluke jasno pokazuje kako “trgovinski interesi imaju prednost 
pred zaštitom okoliša". Pravednosti radi, potrebno je naglasiti da ci 
trgovinski interesi mogu biti kako interesi zemalja u razvoju tako 
i razvijenih zemalja. U oba slučaja, dosadašnji način postupanja 
WT'O-a omogućuje nam da uvidimo zašto su Leesteffy Jenkins i 
Robert Stumberg, stručnjaci za pravo i zaštitu životinja, u svojoj 
ocjeni tog načina postupanja napisanoj za Udrugu humanosti Sje- 
dinjenih Država [Humane Society of the United States\, ustvrdili da, 
“u konačnici, teorija o slobodnom tržištu ima prvenstvo pred svim 
drugim društvenim vrijednostima“. 

Studeni 2001. znogao bi se pokazati prijelomnim mjesecom za 
WTO jer su se u tom mjesecu, osim povijesne odluke o predmetu 
morskih kornjača, na Ministarskom sastanku WT'O-a u Dohi po- 
kazali znakovi volje da se preispitaju pravila koja slobodnoj trgo- 
vini osiguravaju nadmoć nad drugim vrijednostima. Kao što smo 
već vidjeli, Ministarska deklaracija pisana je jezikom koji upućuje 
na to da pravila WTO-a ne bi trebala sprječavati države-članice 
u zaštiti zdravlja okoliša, životinja i bilja, pod uvjetom da se ta 
pravila primjenjuju ravnomjerno na sve. Nadalje, na uporno tra- 
ženje Europske unije, sastanak je omogućio da se u sljedeći krug 
pregovora o trgovini uvrsti rasprava o “netrgovinskim interesima" 
u poljoprivredi. Jedan od tih interesa je i održavanje gospodarstva 
ruralnih područja, u kojima mjesno gospodarstvo ovisi o malim 
poljoprivrednim dobrima koja ne bi mogla podnijeti konkurenciju 

drugih zemalja u kojima je takav oblik poljoprivredne proizvodnje 
daleko razvijeniji. Očuvanje seoskog načina života i tradicional- 
nog europskog krajolika predstavlja vrijednost koju se mora uzi- 
mati u obzir usporedno s prednostima slobodne trgovine. Sljedeći 
opravdani interes je dobrobit životinja. Europska unija, koja ima 
razmjerno napredno zakonodavstvo o postupanju s domaćim ži- 
votinjama, nastoji izboriti da se njezini stočari ne moraju suočiti s 
konkurencijom iz drugih zemalja koje dopuštaju oblike okrutnosti 
prema životinjama nedopuštene u Europi. Ministarska deklaracija 
uvažila je ove interese i složila se da oni budu dijelom pregovora, 
koji bi se trebali okončati do 2005., o sljedećem krugu mjera za 
liberalizaciju trgovine.?“ 

Preostaje vidjeti hoće li se u budućim pregovorima drugim vri- 
jednostima — onima koje nemaju veze s vrijednostima slobodne 
trgovine — dati prava težina. Ako ne, potpisujući Ministarsku de- 
klaraciju u Dohi 2001. (koja sadrži jasnu izjavu da su ravnomjerno 
postupanje i odbacivanje diskriminacije jedini uvjeti što ih WTO 
nameće zemljama koje nastoje zaštiti okoliš), svi ćemo znati da su 
ovlašteni predstavnici zemalja-članica WTO-a ili sami bili obma- 
nuti o načinu rada WTO-a ili da su pokušali obmanuti ostatak 
svijeta. 


Druga optužba: miješanje u nacionalni suverenitet 


Ako WTO zaista daje prvenstvo trgovinskim interesima, je li ra- 
zumno reći da to čini samo na molbu zemalja-članica koje donose 
konačnu odluku o tome hoće li postupati prema pravilima WTO-a 
ili ne? Uobičajeni odgovor zagovornika W'TO-a na tvrdnju kako ta 
organizacija gazi nacionalni suverenitet jest da ona nije ništa drugo 
do administrativni okvir za niz sporazuma ili ugovora u koje slobo- 
dnom voljom stupaju vlade suverenih država. Svaka zemlja članica 
WTO-a jest članica jer se njezina vlada odlučila priključiti, a da u 
međuvremenu nije odlučila istupiti. Nadalje, odluke o pitanjima 

koja se ne tiču rješavanja sporova obično se donose konsenzusom. 
Budući da WTO izražava odluke suverenih vlada, on ne može za- 
dirati u nacionalni suverenitet. | 

Ovakvo shvaćanje WT'O-a, kao običnog administratora niza 
multilateralnih sporazuma, možda formalno odgovara istini, ali 
izostavlja neke važne pojedinosti iz prakse. Kada se neka vlada pri- 
ključi W'TO-u, ona i njezine nasljednice dolaze pod znatan priti- 
sak da ostanu članicom. Počinju se razvijati izvozne industrije koje 
zapošljavaju velik broj ljudi, a prijetnja da će te industrije propasti 
ako država istupi iz ugovora koje administrativno nadgleda WTO 
postaje toliko moćna da vlastiti put postaje gotovo nezamisliv. To 
je oblik Friedmanove “zlatne luđačke košulje". S gledišta WTO-a, 
riječ je o nečem dobrom jer znači “dobru stegu" za vlade, obeshra- 
bruje “nerazumne" politike i potiče sklapanje poslova. No nije 
uvijek točno da ono što potiče sklapanje poslova ujedno predsta- 
vlja opće dobro. Politika koju WTO smatra “nerazumnom'" može 
imati dobre strane koje u njegovu vrijednosnom računu ne vrijede 
mnogo. 

Točno je da su države slobodne — pod uvjetom da plate cijenu 
— ostati izvan WTO-a ili ga napustiti, no članstvo u njemu može 
im bitno narušiti suverenitet — a to nipošto nije nevažno pitanje. 
Nedavni događaji u vezi s dostupnošću lijekova za liječenje AIDS-a 
u Africi upućuju na presudnu važnost raščišćavanja tih pitanja. 
Samo je u Južnoj Africi krajem 2001. više od 4 milijuna ljudi — ili 
20 posto odraslog stanovništva — bilo zaraženo HIV-om, virusom 
koji uzrokuje AIDS. U bogatim nacijama, imati virus ne znači više 
biti osuđen na smrt jer ima lijekova koji učinkovito i, koliko zna- 
mo, na neodređeno vrijeme potiskuju infekciju. No ti lijekovi ko- 
štaju oko 10.000 američkih dolara po osobi godišnje, što je nedo- 
 stupno gotovo svim zaraženim Afrikancima. U toj očajnoj situaciji 
južnoafrička je vlada lansirala zamisao o licenciranju proizvodnje 
lijekova u Južnoj Africi, što je postupak poznat kao “obvezno li- 

cenciranje" i priznat kao sredstvo za postupanje s kriznim stanjima 
u zdravstvu. Mjesna proizvodnja značila bi da bi se lijekovi mogli 
nabaviti po cijeni od oko 350 američkih dolara godišnje. Čak je 


i taj iznos previsok za mnoge Afrikance koji žive u zemljama gdje 


godišnji utrošak za zdravstvenu skrb iznosi oko 10 američkih dola- 
ra po glavi stanovnika. No 350 američkih dolara godišnje za neke, 
osobito za Južnoafrikance, predstavlja realan iznos. | 

Kada je južnoafrička vlada počela razmatrati mogućnost licen- 
ciranja mjesne proizvodnje lijekova, Sjedinjene Države odgovorile 
su prijetnjom trgovinskim sankcijama da bi zaštitile prava proi- 
zvođača lijekova koja proizlaze iz intelektualnog vlasništva. Na- 
kon pritiska boraca protiv AIDS-a, Clinronova je vlada odustala 
od prijetnje. Najveće svjetske farmaceutske korporacije tada su se 
obratile sudu ne bi li Južnu Afriku spriječile u njezinu naumu da 
svome narodu omogući spasonosno liječenje po prihvatljivoj cije- 
ni. U travnju 2001. ogorčenje javnosti navelo ih je da odustanu od 


. tužbe i sklope sporazume o isporuci svojih proizvoda afričkim na- 


rodima besplatno ili po veoma niskim cijenama. U listopadu iste 
godine, usred panike zbog biološkog terorizma koja je uslijedila 
nakon otkrića virusa bedrenice u pismima upućenim istaknutim 
Amerikancima, kanadska je vlada najavila da će uvesti obvezno 
licenciranje proizvodnje cipra, najdjelotvornijeg antibiotika: protiv 
bedrenice. Dok su neki američki političari pozivali američku vladu 
da slijedi kanadski primjer, američki je ministar zdravstva i javnih 
usluga uvjerio Bayer, farmaceutsku korporaciju koja je vlasnik pa- 
tenta za cipro, da znatno smanji cijenu lijeka. Ako ne pristanu, 
pojasnio im je, Sjedinjene će Države kupiti jeftiniju generičku 
inačicu. Budući da je američka vlada i dalje pokušavala ograničiti 
način nabave generičkih lijekova protiv AIDS-a za afričke zemlje, 
ne iznenađuje da je pritisak koji je američka vlada izvršila na Bayer > 
istog časa izazvao javni vapaj zbog činjenice da vlada primjenjuje 
jedna mjerila na zaštitu Amerikanaca — od kojih je tek šačica bila 

zaražena bedrenicom — a druga na afričke zemlje s procijenjenih 25 
milijuna ljudi zaraženih HIV-om. 

Premda je izbijanje bedrenice bila tragedija za nekoliko nesre- 
tnika koji su joj pali žrtvom, to se nije moglo dogoditi u bolje vrije- 
me za milijune ljudi kojima su trebali jeftiniji lijekovi, budući da se 
dogodilo uoči Ministarskog sastanka WTO-a u Dohi, u studenom 
2001. Razvijene države, posramljene optužbom za primjenu dvo- 
strukih mjerila, pristale su na izjavu da Sporazum o trgovinskim 
vidovima prava intelektualnog vlasništva (poznat kao Sporazum 
TRIPS [Agreement on Trade-Related Aspects of Intellectual Property 
Rights)) “ne sprječava i ne treba sprječavati članice u poduzima- 
nju mjera za zaštitu javnog zdravlja". U izjavi se nadalje navodi 
da svaka članica “ima pravo određivati što predstavlja nacionalno 
krizno stanje ili druge okolnosti od izuzetne hitnosti", a poimence 
se navode “HIV/AIDS, tuberkuloza, malarija i druge epidemije" 
kao primjeri situacija u kojima je dopušteno obvezno licenciranje 
potrebnih lijekova.?? 

Unatoč ovom krajnje ohrabrujućem razvitku situacije, opisa- 
ni problem pokazuje koliko duboko trgovinski sporazumi mogu 
zadirati u najvažnije odluke s kojima se može suočiti neka vlada. 
Istina, Južna Afrika, kao slobodna i suverena država, nije morala 
sudjelovati u izvornom sporazumu TRIPS. No odbijanje sudjelo- 
vanja moglo joj je nanijeti znatnu gospodarsku štetu. Ako države 
stupanjem u WIO mogu izgubiti bitan dio nacionalnog suvere- 
niteta u važnim područjima i ako su pod stalnim pritiskom ne bi 
li ostale u WTO-u, gledište da WTO nije prijetnja nacionalnom 
suverenitetu je simplicističko. 

Ako zaključimo da je država pod pritiskom da ostane članica 
WTO-a ograničila nacionalni suverenitet, to samo po sebi nije ra- 
zlog za osudu WTO-a. Gubitak nacionalnog suvereniteta može 
biti cijena koju se isplati platiti za prednosti što ih donosi WTO. 
Izbor glasi: pristupiti sporazumu ili ne, a vlade koje se odluče za 

pristupanje sporazumu vjerojatno prosuđuju da je bolje to učiniti, 
i za vlastiti naraštaj i za buduća pokoljenja. Prije nego što počnemo 
kritizirati WTO zbog podrivanja nacionalnog suvereniteta, mo- 


“ ramo se, dakle, zapitati: postoji li alternativni način da nacije i 


njihovi stanovnici steknu navedene prednosti? 

Tradicionalno, oni na ljevici, a sada u oporbi prema WTO- 
u, bili su internacionalisti, dok su konzervativci bili nacionalisti 
koji se protive bilo kakvim ograničenjima državnog suvereniteta. 
Upravo zato što WTO slobodnu trgovinu pretpostavlja i ekolo- 
škim vrijednostima i nacionalnom suverenitetu, oporba prema 
WTO-u okuplja čudne saveznike i s ljevice i s desnice. Savez bi se 
raspao kada bi WTO bio reformiran na način koji bi mu omogu- 
ćio zaštitu radničkih prava i okoliša, budući da bi mu to dalo više, 
a ne manje, globalnih ovlasti. Time bi zadovoljio neke kritičare 
s ljevice, ali bi još više razjario desne nacionaliste. Lijevi kritičari 
WTO-a podržavaju prevlast nacionalnih zakonodavstava i brane 
njihovo pravo na donošenje zakona za zaštitu okoliša jer vjeruju da 
je zakonodavac barem odgovoran narodu. Globalne korporacije 
to nisu, a WTO im, u očima ljeviće, previše olakšava da čine što 
žele. To upućuje na zaključak da bi WTO mogao zadovoljiti lijevo 
usmjerene kritičare — ako već ne one zdesna — tvrdeći da otvara 
mogućnost demokratske vladavine nad globalnim korporacijama. 
Prema tome, baš kao što se u filozofiji teoretičara društvenog ugo- 
vora poput Rousseaua ljudi koji čine političku zajednicu odriču 
dijela svoje osobne slobode kako bi stekli pravo glasa u upravljanju 
cijelom zajednicom, tako bi se i države stupanjem u WTO odricale 
dijela nacionalnog suvereniteta kako bi stekle pravo glasa u upra- 
vljanju globalnim gospodarstvom. To nas dovodi do treće optužbe 


protiv W TO-a. 

Treća optužba: WTO je nedemokratičan 


Nedemokratičnost WTO-a još je jedan od Deset najčešćih nespora- 
zuma kojeg bi se organizacija željela otresti. Pobijajući ga, publika- 
cija WTO-a navodi: 

Odluke WTO-a uglavnom se donose konsenzusom. U na- 

čelu, to je čak demokratičnije od vladavine većine, budući 

da se svi moraju suglasiti. 


Riječ je o veoma neobičnom shvaćanju demokracije. Vladavina 
konsenzusom mogla bi se nazvati i vladavinom veta — dovoljno je 
protivljenje jedne jedine članice pa da se nadmoćna većina spriječi 
u uvođenju promjena. Budući da su političke skupine zelenih obi- 
čno naklonjene donošenju odluka konsenzusom, kada bi WTO 
zaista ponudio forum u kojemu bi svaka država-članica, uskraćiva- 
njem suglasnosti, imala jednake izglede da utječe na odluku, to bi 
mogao biti učinkovit protuudarac 2d bominem na optužbe zelenih 
o nedemokratičnosti W TO-a. No zamisao da je davanje prava veta 
svima “čak demokratičnije od vladavine većine" pogrešna je i bu- 
dući da je vjerojatno da će barem jedna strana uvijek podržavati 
ono što joj je poznato ili da će imati koristi od načina na koji se 
stvari trenutno odvijaju, ovaj će način odlučivanja vjerojatno po- 
godovati održanju statusa quo. 

Postoji još jedan problem s načinom na koji WTO donosi 
odluke. Zemlje u razvoju čine većinu članica WTO-a, ali publi- 
kacija Deset najčešćih nesporazuma priznaje: “Bilo bi pogrešno pre- 
tpostaviti da svaka zemlja ima jednaku moć pregovaranja." Bilo bi, 
doista. U praksi, dnevni red određuju neformalni sastanci velikih 
trgovinskih sila, do sada osobito Sjedinjenih Država, Europske 
unije, Japana i Kanade. U važnim pitanjima, kada te sile postignu 
sporazum, rezultati se izlažu na formalnom sastanku, no do tada 
su oni već gotova stvar. Osim toga, siromašnim nacijama često 
nedostaju sredstva da bi prisustvovale svim nebrojenim sastancima 

WTO-a. Neke si ne mogu priuštiti ni stalni ured u Ženevi, je- 
dnom od najskupljih svjetskih gradova, gdje WTO ima svoje sjedi- 
šte. Drugi ipak imaju predstavništvo u Ženevi, ali njegovo osoblje 


mora pokrivati i mnoge druge agencije Ujedinjenih naroda koje se 


tamo smještene. Nadalje, premda je točno da se odluke WTO-a 
u načelu donose konsenzusom, očito je kako se konsenzusom ne 
mogu donositi odluke kojima se razrješuju sporovi. 

Publikacija W TO-a također navodi, braneći demokratsku na- 
rav organizacije, da su o trgovinskim pravilima WTO-a pregovara- 
le vlade članica, da bi ih potom ratificirali njihovi parlamenti, no 
tumačenja tih pravila, kako ih primjenjuju povjerenstva za rješava- 
nje sporova i samo Prizivno tijelo, nisu ratificirana u parlamentima 
članica. Premda se može dokazivati da su vlade članica znale za 
razlikovanje proizvoda od postupka kada su se, tijekom urugvaj- 
skog kruga pregovora, sporazumjele o osnivanju WTO-a, vlade su 
imale razloga vjerovati da članak XX. jamči da ih sporažum u koji 
stupaju neće sprječavati da u dobroj vjeri rade na zaštiti “javnog 
morala", “ljudskog, životinjskog i biljnog života ili zdravlja" ili na 
načine “povezane s očuvanjem iscrpivih prirodnih resursa". Prizi- 
vno tijelo WTO-a kasnije je tumačilo članak XX. na način koji 
nitko nije mogao predvidjeti, praktično ga lišavajući bitnog dijela 
njegova sadržaja. Ako bi, u demokraciji, sud tumačio zakon na 
sličan način, zakonodavno bi tijelo moglo izmijeniti zakon kako bi 
provelo njegovu namjeru. U slučaju WTO-a, međutim, budući da 
se odluke donose konsenzusom, dovoljno je da samo jedna država- 
članica članak XX. tumači na način na koji to čini Prizivno tijelo 
pa da nastojanja drugih država-članica da ga izmijene ostanu bez 
učinka. | 

Čak i kada bi se odluke WTO-a donosile većinskim glasom 
država koje su njegove članice, to još uvijek ne bi bio demokratski 
način odlučivanja. Tim bi načinom odlučivanja demokratski iza- 
branoj vladi Indije, koja predstavlja milijardu ljudi, bio dodijeljen 

isti broj glasova — jedan jedini — kao i demokratski izabranoj vlada 
Islanda koja predstavlja njih 275.000. Svojim utjecajem ove se dvi- 
je mogu na razne načine razlikovati, no nema formalnog mehani- 
zma koji bi odražavao razliku u brojnosti stanovništva. U odsustvu 
bilo kakvog sredstva kojim bi se broju stanovnika dala primjerena 
važnost, WTO ne može biti istinski demokratska ustanova. 


Četvrta optužba: uzeti od siromašnih da bi se dalo bogatima 


Protiv optužbe da je WTO neka vrsta izopačenog Robina Hooda, 
predsjednik George W. Bush, u svome govoru u Svjetskoj banci, 
samo je ponovio je argument koji je odabrala većina zagovornika 
globalne slobodne trgovine: “Oni koji prosvjeduju protiv slobo- 
dne trgovine nisu prijatelji siromašnih. Oni koji prosvjeduju pro- 
tiv slobodne trgovine nastoje im uskratiti najbolju prigodu za bijeg 
iz siromaštva."? Koliko je istine u tvrdnji da je slobodna trgovina, 
kako je promiče WTO, pomogla najsiromašnijima na svijetu? 
Premda se svi kritičari WTO-a slažu da je trgovinsko tijelo uči- 
nilo više da bi pomoglo velikim globalnim korporacijama nego 
siromašnima, nije lako utvrditi činjenice, a u nekim vidovima ovo- 
gd pitanja ni vodeći protivnici WTO-a nisu jednoglasni. Između 
korica jedinstvenog sveska koji je izdao Međunarodni forum o 
globalizaciji, Walden Bello iz Tajlanda i Vandana Shiva iz Indije 
kažu da bogate nacije ne nude ravnopravnu igru siromašnima pa 
slobodna trgovina ne koristi Jugu, dok Anurandha Mittal, predsta- 
vnik američke grupacije Food Fžrst, pokušava potaknuti protivlje- 
nje slobodnoj trgovini među Amerikancima pokazujući kako je 
slobodna trgovina između Sjedinjenih Država, Meksika i Kanade 
prouzročila seljenje stotina tisuća američkih radnih mjesta u Me- 
ksiko i Kanadu." Kako je Meksiko mnogo siromašnija zemlja od 
Sjedinjenih Država, može se očekivati da će premještanje posla iz 
Sjedinjenih Država u Meksiko povećati plaće ljudi kojima je pro- 


sječno mnogo gore nego američkim radnicima koji izgube posao. 


80 


Jedna ekonomija 


Onima koji zagovaraju potiskivanje siromaštva na globalnoj razini, 
a ne samo u vlastitoj zemlji, to bi trebalo ići na ruku. 
Sljedeće je relevantno pitanje: znači li slobodna trgovina jefti- 


“niju robu i je li to dobro za siromašne. Vandana Shiva, jedan od 


najpoznatijih protivnika W TO-a iz jedne od manje razvijenih ze- 
malja, piše da liberalizacija trgovine u Indiji znači veći izvoz hrane, 
što je dovelo do “udvostručenja cijena hrane i navelo siromašne da 
prepolove svoju potrošnju“. Svakome tko zna što je siromaštvo u 
Indiji prije liberalizacije trgovine teško je povjerovati da su siroma- 
šni u Indiji mogli preživjeti da su prepolovili potrošnju hrane, tako 
da tvrdnje poput navedene s pravom izazivaju sumnju. Ta tvrdnja 
nije ublažena ni nakon što već na sljedećoj stranici pročitamo kako 
su indijski seljaci izgubili svoje tržište, a mlinovi se morali zatvoriti 


jer je “jeftina, subvencionirana uvozna soja preplavila indijsko trži- 


šte (...), što je pogoršalo platnu bilancu zemlje"?! Ako je snižavanje 
trgovinskih zapreka značilo da je soja postala jeftinija nego prije, 
čudno je da je to isto snižavanje trgovinskih zapreka prouzroči- 
lo udvostručenje cijena hrane u cjelini. Osim toga, velike količi- 
ne hrane koje se, kako tvrdi Shiva, uslijed liberalizacije trgovine 
izvoze, trebale su poboljšati platnu bilancu zemlje. Možda. postoji 
objašnjenje za tako očigledno proturječne tvrdnje, no ako i postoji, 
Shiva ga ne nudi. 

Pokušavajući procijeniti posljedice nedavnih trgovinskih refor- 
mi korisno je razlikovati dva pitanja: 


* Jeli nejednakost porasla u razdoblju globalne ekonomske libe- 
ralizacije? 
* Jeli siromašnima gore nego što im je bilo? 


Pitanja su različita jer je moguće da se položaj siromašnih po- 
boljša u apsolutnom smislu — možda se bolje hrane, imaju zdraviju 
vodu, bolji pristup obrazovanju i zdravstvenoj skrbi i tako dalje — a 
da se pritom položaj bogatih poboljša još više, tako da apsolutni 

dolarski jaz u prihodu i bogatstvu između bogatih i siromašnih 
bude još veći nego kada je siromašnima bilo gore. (U nastavku, 
ako nije drugačije navedeno, “bogati* i “siromašni“ upotrebljavam 
za ljude čiji su prihodi visoki odnosno niski, a ne za one s velikim 
odnosno malim imetkom. Naravno, oni s visokim prihodima obi- 
čno imaju i veliki imetak, i obrnuto. No korelacija nije savršena.) 
Morat ćemo se, naravno, također zapitati jesu li zamijećene pro- 
mjene posljedica ekonomske globalizacije ili su se tek vremenski 
poklopile s ovom. 

Možemo započeti s opisom sadašnjeg stanja siromaštva u svi- 
jetu. Jedan od često navođenih podataka, dobiven iz razvojnih 
izvješća što ih izdaju Svjetska banka i Ujedinjeni narodi, jest taj 


da od svjetske populacije od preko 6 milijardi, oko jedna petina - 


ili 1,2 milijarde ljudi živi na manje od jednog američkog dolara 
dnevno, a gotovo polovica ili 2,8 milijardi na manje od 2 američka 
dolara dnevno. Koliko god strašno zvučali, ovi podaci, navedeni 
bez daljnjeg objašnjenja, mogu dovesti u zabludu — tako da stva- 
raju dojam kako najsiromašniji na svijetu nisu tako siromašni kao 
što stvarno jesu. Naime, mogli bismo ovako razmišljati: kupovna 
moć jednog američkog dolara u, recimo, Etiopiji, daleko je veća 
od kupovne moći jednog američkog dolara u New Yorku. Stoga ti 
ljudi, premda siromašni, možda nisu tako očajno siromašni kako 
zamišljamo. Istina je ta da podaci već uzimaju u obzir razliku u ku- 
povnoj moći. Svjetska banka definira međunarodnu granicu siro- 
maštva — ispod koje se nalazi tih 1,2 milijarde ljudi — kao, dnevno, 
“1,08 američkih dolara prema PPP-u iz 1993.", pri čemu “PPP" 
označava paritet kupovne moći [purchasing power parity\. Prema 
tome, kupovna moć dnevne zarade nekoga tko se, prema Svjetskoj 
banci, nalazi točno na međunarodnoj granici siromaštva odgova- 
ra onome što se 1993. u Sjedinjenim Državama moglo kupiti za 
1,08 američkih dolara. Istina, u razdoblju nakon 1993. u Sjedi- 
njenim je Državama zabilježena određena inflacija, pa ako bismo 


82 


Jedna ekonomija 


ovaj iznos htjeli pretvoriti u ono što se u Sjedinjenim Državama za 
njega moglo kupiti 2000. godine, on bi se popeo na 1,28 ameri- 
čkih dolara. Ako nas zanimaju stvarni prihodi nekoga tko živi na 
granici siromaštva u jednoj od najsiromašnijih zemalja na svijetu 
— koliko bi iznosila njezina/njegova godišnja zarada ako bismo je 
prema prosječnom tečaju pretvorili u američke dolare — taj bismo 
iznos morali podijeliti s 4 kako bismo uzeli u obzir veću kupovnu 
moć dolara u tim zemljama u usporedbi s tržišnim tečajevima. To 
daje stvaran prihod od oko 32 centa dnevno. A ta je pak brojka, 
podsjetimo se, sama granična crta siromaštva — drugim riječima, 
gornja granica za petinu svjetskog stanovništva. Prosječni prihodi 
te 1,2 milijarde ljudi iznose oko 30 posto manje, što daje oko 23 


“centa u američkoj valuti prema tržišnom tečaju odnosno odgovara 


kupovnoj moći od 92 centa u američkoj valuti 2000. godine.?? 

Ne iznenađuje što od tih 1,2 milijarde ljudi oko 826 milijuna 
nema odgovarajuću prehranu, više od 850 milijuna je nepismeno, 
a gotovo nitko nema pristup ni najosnovnijoj zdravstvenoj skrbi. 
U bogatim zemljama, manje od jednog djeteta na stotinu umire u 
dobi prije pete godine; u najsiromašnijim zemljama umire jedno 
od pet. To je 30.000 male djece koja dnevno umiru od izlječivih 
bolesti. Očekivani životni vijek u bogatim zemljama prosječno je 
77, dok je u subsaharskoj Africi to 48 godina.?? 

Riječ je o apsolutnom siromaštvu koje se opisuje kao životni 
uvjeti obilježeni takvom neishranjenošću, nepismenošću, bole- 
stima, zapuštenom životnom sredinom, visokom smrtnošću no- 
vorođenčadi i niskim očekivanim životnim vijekom da su ispod 
svake razumne definicije ljudskog dostojanstva".** Nasuprot tomu, 
prosječan prihod po glavi stanovnika najbogatijih svjetskih država 
(u kojima živi manje od 15 posto svjetskog stanovništva) iznosi 
27.500 dolara. Ovih 15 posto stanovništva među sobom dijeli go- 
tovo 80 posto bogatstva što ga svijet proizvede, dok imetak onih 
46 posto najsiromašnijih na svijetu čini samo 1,25 posto svjetskog 

bogatstva.# Izvješću o razvitku čovječanstva [Human Development 
Report| iz 1999. dugujemo onaj često spominjani simbol krajnjih 
raspona nejednakosti u raspodjeli svjetskog bogatstva: da imetak 
troje najbogatijih pojedinaca na svijetu nadilazi zajednički bruto 
društveni proizvod svih najmanje razvijenih zemalja s ukupnom 
populacijom od 600 milijuna ljudi.“ 

Obično se kaže da se nejednakost među najbogatijim i najsiro- 
mašnijim zemljama na svijetu povećala u razdoblju uspona svjet- 
ske trgovine. Čak i studija koju je 1999. izdao WTO prihvaća to 
gledište, odrješito tvrdeći: “Iskustvena je činjenica da se prihodo- 
vni jaz između siromašnih i bogatih zemalja posljednjih desetljeća 
povećao".37 Prema često navođenom Zzvješću o razvitku iz 1999. 
godine, petina svjetskog stanovništva u najbogatijim zemljama 
svijeta 1820. godine zajedno je imala trostruko veći prihod od pe- 
tine svjetskog stanovništva u najsiromašnijim zemljama. Stoljeće 
kasnije taj je omjer porastao na 11 prema 1. Do 1960. bio je 30 
prema 1, do 1990. 60 prema 1, a do 1997: 74 prema 1. Ti po- 
daci ukazuju ne samo-na sve veći jaz između bogatih i siromašnih 
nacija, već i na sve veću stopu rasta toga jaza koji se povećavao po 
godišnjoj stopi od 1,66 posto između 1820. i 1960., da bi se izme- 
đu 1990. i 1997. povećavao po stopi od tri posto. 

Međutim, podacima iz Izvješća o razvitku iz 1999. mora se oprez- 
no baratati jer se temelje na usporedbi prihoda prema tržišnom 
tečaju. Kao što smo vidjeli, određenom jedinicom valute može se 
kupiti četiri puta više u siromašnoj zemlji nego u bogatoj ako se 
ona razmijeni prema tržišnom tečaju. Kada su Arne Melchior, Kje- 
til Telle i Henrik Wiig, istražujući utjecaj globalizacije na nejedna- 
kost za norveško Ministarstvo vanjskih poslova, uskladili prihod 
s kupovnom moći, primijetili su da se između 1960-ih i 1997. 
neprestano smanjivao jaz između prosječnog prihoda najbogatijih 
nacija koje čine trećinu svjetskog stanovništva i prosječnog priho- 
da najsiromašnijih nacija koje čine trećinu svjetskog stanovništva. 

Također se pojavilo i neznatno ali stalno smanjivanje jaza između 
prosječnog prihoda najbogatijih zemalja koje čine petinu svjetskog 
stanovništva i prosječnog prihoda najsiromašnijih zemalja koje 
čine petinu svjetskog stanovništva. S druge strane, zamijećeno je 
povećanje jaza između prosječnog prihoda u najbogatijim zemlja- 
ma koje čine desetinu svjetskog stanovništva i onog u najsiroma- 
šnijim zemljama koje čine desetinu svjetskog stanovništva. Razlog 
za ovu razliku između različitih uzoraka leži u činjenici da zemlje s 
najbržim rastom u posljednja tri desetljeća nisu među najsiroma- 
šnijima. Prosječan prihod u Kini imao je nagli rast, što objašnjava 
najveći dio smanjenja nejednakosti između gornje i donje trećine. 
Izvješće o razvitku iz 2001. priznalo je kako su norveški istraživači 
bili u pravu i priznalo potrebu da se međunarodne usporedbe život- 
nog standarda temelje na paritetu kupovne moći te izvijestilo da 
je na toj osnovi omjer prosječnog prihoda najbogatijih nacija koje 
čine petinu svjetskog stanovništva i prosječnog prihoda najsiroma- 
šnijih nacija koje čine petinu svjetskog stanovništva između 1970. 
i 1997. pao s 15 prema 1 na 13 prema 1, premda je u slučaju 10 
posto najbogatijih i 10 posto najsiromašnijih nacija omjer pora- 
stao s 19 prema 1 na 27 prema 1.? | 

Čak i s tim podacima, međutim, postoji problem. Kao što to 
pokazuje nezgrapan jezik prethodnog odjeljka, podaci daju uspo- 
redbu prosječnog prihoda u bogatim državama i prosječnog priho- 
da u siromašnim državama. Nije riječ o usporedbi najbogatije de- 
setine, petine ili trećine svjetskog stanovništva s najsiromašnijom 
desetinom, petinom ili trećinom. U bogatim nacijama, očito, ima 
nešto siromašnih ljudi, a u siromašnim nacijama nekoliko veoma 
bogatih, pa kada uspoređujemo nacionalne prosjeke ove razlike 
unutar država mogu prikriti stvarne razlike između najbogatijih i 
najsiromašnijih ljudi na svijetu. U idealnom slučaju trebali bismo 
promatrati prihod pojedinačnih kućanstava, a ne nacionalne pro- 
sjeke. Branko Milanović, istraživač pri Svjetskoj banci, pokušao je 

to učiniti, ali takve je podatke daleko teže dobiti. Uspoređivao je 
prihode pojedinačnih kućanstava u dvije godine, 1988. i 1993.,i 
našao naglo povećanje nejednakosti između prihoda najbogatije 
petine i najsiromašnije petine svjetskog stanovništva u tih pet go- 
dina." Glavni razlog zašto se njegovi rezultati razlikuju od rezul- 
tata Melchiora, Tellea i Wiiga jest taj što je prihod u urbanim pod- 
ručjima Kine i Indije rastao mnogo brže od prihoda u ruralnim 
područjima. Korištenje nacionalnih prosjeka u prihodima sažima 
ove razlike između urbanih i ruralnih područja u jedinstvenu broj- 
ku. S druge strane, usporedba između samo dvije vremenske točke 
nije dovoljna da bi se ustanovio jasan trend. 

Da sažmem, premda imamo dosta dobre podatke o prosječnom 
nacionalnom prihodu po glavi stanovnika, ti nam podaci — na ko- 
jima Melchior, Telle i Wiig temelje svoju studiju — ne mogu dati 
odgovor na pravo pitanje: je li globalna nejednakost u prihodi- 
ma porasla? Milanović, s druge strane, postavlja pravo pitanje, ali 
nema dovoljno podataka da bi na njega odgovorio. Kao što sam 
kaže, temeljem dosadašnjih istraživanja, 

[nlije moguće pouzdano utvrditi povećava li se nejedna- 
kost doista ili je u pitanju tek privremeni skok krivulje, ili 
je pak promjena koeficijenata statistički zamjetna — imajući 
na umu brojne i ozbiljne teškoće s podacima.“! 


Što je uopće važno? Pretpostavimo da se promjene koje su ot- 
krili Melchior, Telle'i Wiig dadu dobro primijeniti na pojedinačne 
prihode kao i na prosječne nacionalne prihode. Ako smo zabrinuti 
zbog nejednakosti, treba li nam biti drago kada saznamo da se, u 
prosjeku, prihodi gornje i donje trećine - 67 posto svjetskog stano- 
vništva — približavaju, ako su se istovremeno gornja i donja deseti- 
na, koje čine 20 posto svjetskog stanovništva, još više međusobno 
udaljile? Različiti ljudi mogu o tome imati različite intuicije, ali sa 
široko utilitarističkog gledišta ova naoko zbunjujuća pitanja zapra- 
vo ne otkrivaju ništa odsudno. Nejednakost sama po sebi ne igra 

nikakvu ulogu. Ona je važna zbog utjecaja koji ima na blagosta- 
nje. Mogli bismo raspravljati o tome trebamo li se jednako baviti 
promicanjem blagostanja svih članova društva ili bismo određeno 
prvenstvo trebali davati promicanju blagostanja najsiromašnijih 
članova društva; no što god odlučili, ono što igra ulogu je ljudsko 
blagostanje, a ne veličina jaza između bogatih i siromašnih. Pone- 
kad će veća nejednakost značiti smanjenje općeg blagostanja. Ima 
dokaza da nejednakost usporava gospodarski rast. Nejednakost 
također može dovesti u pitanje samopoštovanje ljudi na nižim ra- 
zinama društva i izazvati u njih osjećaj da im je gore nego što bi im 
bilo da s istim prihodima žive u egalitarnijem društvu. Ponekad, 
međutim, nejednakost ne igra tako veliku ulogu. Onima koji se 
očajnički upinju da nabave dovoljno hrane, osiguraju krov nad gla- 
vom i odjeću za svoju djecu, potreba da održe korak sa susjedima 
vjerojatno je manje važna nego onima koji nemaju teškoća u za-- 
dovoljavanju osnovnih potreba. Ljudima blizu golog minimuma s 
kojim mogu preživjeti već mali dodatak njihovim prihodima može 
bitno utjecati na njihovo blagostanje, čak i ako prihodi njihovih 
susjeda rastu po mnogo višoj stopi izraženoj u dolarima. Zato bi 
mnogo važnije pitanje u vezi s otvaranjem svjetske trgovine moglo 
biti to je li tim otvaranjem najveća svjetska sirotinja dovedena u 
gore stanje od onog u kojem bi inače bila, ne u odnosu na bogate, 
već u apsolutnom smislu. 

Je li se položaj siromašnih zaista pogoršao u eri globalizacije? 
Na to je pitanje Izvješće o razvitku iz 1977. odgovorilo u pozi- 
tivnom tonu, ističući da se siromaštvo u većoj mjeri smanjilo u 
posljednjih pedeset godina nego u prethodnih 500.“ No Izvješće o 
razvitku iz 1999. daje mnogo mračniju sliku, pokazujući kako se, 
gledano po glavi stanovnika, bruto društveni proizvod u najnera- 
zvijenijim zemljama svijeta smanjio za više od 10 posto između 
1990. i 1997., spustivši se s 277 na 245 američkih dolara godišnje. 
Većina tih zemalja nalazi se u subsaharskoj Africi, a izgleda da se 

u tom području, gledano u cjelini, siromaštvo posljednjih godina 
povećalo, uz pad BNP-a po glavi stanovnika u istom razdoblju, 
1990.-1997., s prosječnih 542 na 518 američkih dolara godi- 
šnje.““ Izvješće o razvitku iz 2001. kombinira pozitivno s negati- 
vnim, uravnotežujući pad već ionako niskog prosječnog prihoda u 
subsaharskoj Africi za jedan posto u razdoblju od 1975. do 1999. 
s općim porastom — skoto udvostručenjem — prosječnog prihoda 
u zemljama u razvoju u istom razdoblju. Melchior, Telle i Wiig 
daju sličnu sliku, pokazujući kako se prosječni prihod u najsiro- 
“ mašnijim nacijama koje čine jednu petinu svjetskog stanovništva, 
kada se uzme u obzir i kupovna moć, više nego udvostručio izme- 
du 1965. i 1998., povećavši se s 551 na 1137 američkih dolara; 
pri čemu je u 16 najsiromašnijih zemalja u svijetu — od kojih se 12 
nalazi u subsaharskoj Africi — prosječni prihod po glavi stanovni- 
ka pao. Zbog brojnosti stanovništva gospodarski napredak Kine 
igra važnu ulogu u povećanju prosječnog prihoda u zemljama u 
razvoju. 

Prihod je samo jedan pokazatelj blagostanja, koji pomaže u sa- 
gledavanju drugih. Očekivani životni vijek očito je važan pokaza- 
telj. Između 1962. i 1997. prosječan očekivani životni vijek pri 
rođenju produžio se s 55 na 66,6 godina. Štoviše, očekivani životni 
vijek najviše se produžio u zemljama u razvoju, tako da je došlo i 
do bitnog smanjenja nejednakosti u očekivanom životnom vijeku 
među nacijama. Godine 1960. prosječni očekivani životni vijek za 
zemlje u razvoju iznosio je samo 60 posto očekivanog u industrij- 
skim zemljama. U 1993. dosegao je 82 posto.“ (Treba, međutim, 
imati na umu da ti podaci, kao i kod prihoda, predstavljaju nacio- 
nalne prosjeke koji prikrivaju razlike unutar zemalja — razlike koje 
ukazuju na veće globalne razlike među pojedincima.) Očekivani 
životni vijek naglo se produživao u svim dijelovima svijeta u ra- 
zdoblju do 1987.; potom se produživao mnogo sporije u Africi, 
gdje je AIDS prouzročio skraćenje očekivanog životnog vijeka u 

pojedinim zemljama, a isto se dogodilo u istočnoj Europi, odraža- 
vajući porast siromaštva nakon pada komunizma. 

Hrana je najosnovnija potreba i zato je mjera u kojoj ona ljudi- 
ma nedostaje grubo ali korisno mjerilo oskudice. Prema Organi- 
zaciji za hranu i poljoprivredu [Food and Agriculture Organization 
— FAO), broj pothranjenih ljudi pao je s 960 milijuna u razdoblju 
od 1969. do 1971. na 790 milijuna u razdoblju od 1995. do 1997. 
Ovaj se pad može činiti veoma skromnim napretkom tijekom če- 
tvrt stoljeća, no uzevši u obzir porast svjetskog stanovništva u tom 
razdoblju, on ukazuje da je postotak pothranjenih ljudi pao s 37 
na 18 posto.# 

Svake godine, Program Ujedinjenih naroda za razvitak podno- 
si izvješće o napretku svake pojedine zemlje koristeći se složenim. 
mjerilom pod nazivom indeks ljudskog razvitka koji se temelji na 
kombinaciji pokazatelja za prihod, očekivani životni vijek i obra- 
zovanje. Dobiveni indeksi razvitka za zemlje u razvoju, kao i za one 
najnerazvijenije zemlje, promatrani odvojeno, neprestano su rasli 
između 1960. i 1993., ukazujući da siromašniji u svijetu općenito 
žive sve bolje, mjereno njihovim prihodima, očekivanim životnim 
vijekom i stupnjem stečenog obrazovanja.“ 

Globalno, Svjetska banka procjenjuje da se broj ljudi koji žive 
ispod međunarodne granice siromaštva blago povećao od 1987.+ 
No treba li povećanje u apsolutnim brojkama uzeti kao znak da se 
stanje siromaštva pogoršava ili pak smanjenje udjela siromašnog 
stanovništva treba uzeti kao znak da stvari idu nabolje? Moguće je 
dokazivati i jedno i drugo. Život ispod granice siromaštva toliko je 
lišen osnovnih potreba koje čine pristojan život da je činjenica kako 
ima onih koji moraju preživljavati u takvim uvjetima sama po sebi 
loša. Pa ipak, ako ljudski život, kada se zadovolje neki minimalni 
uvjeri, predstavlja nešto dobro — a čovjek mora biti veliki pesimist 
da bi to zanijekao — onda moramo biti zadovoljni što ima sve više 
ljudi koji žive iznad granice siromaštva, a činjenica da je sve manji 

udio onih koji su prisiljeni živjeti ispod te granice može se smatrati 
dobrom. Budući da bi nas daljnje ulaženje u izbor između ovih 
različitih vrijednosnih sudova odvelo u duboka filozofska pitanja 
i udaljilo od tema ove knjige, ovdje će biti dovoljno zapaziti kako 
se oba gledišta mogu braniti. Stoga možemo prijeći na konačno 
Pitanje: postoji li uzročna veza između siromaštva i ekonomske 
<“ globalizacije?" 

Teorijski, kao što smo vidjeli, postoje razlozi za vjerovanje da 
otvorena tržišta i slobodna trgovina uvećavaju ekonomsko blago- 
stanje u cjelini. Teorija dobiva određenu podršku u studiji Orga- 
nizacije za ekonomsku suradnju i razvitak [Organization for Eco- 
nomic Cooperation and Development - OECD] koja pokazuje da, 
odlazeći u strane zemlje, korporacije općenito plaćaju više od pro- 
sječne nacionalne plaće." No informacija o prosječnim plaćama ne 
ublažava problem siromaštva dokle god se nejednakost povećava. 
Vidjeli smo da je pitanje je li se globalna nejednakost povećala u 
eri širenja svjetske trgovine još uvijek veoma prijeporno. Ne raspo- 
lažemo podacima o prihodima domaćinstava koji su neophodni 
za dobro utemeljeni odgovor. Budući da korelacija ne pokazuje 
uzročnu vezu, čak i da imamo sve potrebne podatke o trendovima 
u globalnoj raspodjeli prihoda, i čak i da ti podaci ukazuju na 
porast nejednakosti i siromaštva, još uvijek bi bilo teško prosuditi 
je li ekonomska globalizacija imalo pridonijela mogućem porastu 
ekonomske nejednakosti i broja ljudi koji žive u siromaštvu. Ra- 
zmotrimo, kako bismo stekli dojam o težini problema, sljedeća tri 
stručna mišljenja. 

Peter Lindert i Jeffrey Williamson proučavali su vezu između si- 
romaštva i globalizacije za Nacionalni zavod za ekonomska istraži- 


vanja [WVational Bureau of Economic Research] u Cambridgeu, Mas- 


sachusetts. Oni pripadaju među znanstvenike koji prihvaćaju da je 
globalna ekonomija u posljednja dva stoljeća postala integriranija 
uslijed čega se uvećala i ekonomska nejednakost među nacijama. 

Prema njihovu mišljenju, međutim, globalizacija nije proizvela 
spomenuto širenje prihodovnog jaza. Naprotiv, bez globalizacije 
nejednakost bi se još više povećala. Njihovi podaci ukazuju na to 
da je u zemljama Trećeg svijeta, između 1973. i 1992., bruto do- 
maći proizvod po glavi stanovnika rastao najbrže u onim zemljama 
koje su bile izrazito otvorene za trgovinu, nešto sporije u zemljama 
umjereno otvorenim za trgovinu, a zapravo pao u zemljama koje 
se neprijateljski odnose prema trgovini. Svoj zaključak sažimaju 
tvrdnjom da bi “prihodi u svijetu ostali nejednaki čak i u uvjetima 
potpune globalne integracije, kao što su ostali nejednaki u bilo 
kojoj velikoj i integriranoj nacionalnoj ekonomiji. No oni bi bili 
manje nejednaki u potpuno integriranoj svjetskoj ekonomiji, nego 
u potpuno segmentiranoj*.?? 

Mattias Lundberg i Lyn Squire, istraživači koji rade za Svjet- 
sku banku, na uzorku od 38 zemalja procjenjivali su način na koji 
otvorenost za globalnu trgovinu utječe na ekonomske dobitke 
među različitim slojevima stanovništva. Urvrdili su da globalizacija 
koristi većini, ali njezin teret pada na 40 posto najsiromašnijih za 
koje otvorenost znači usporavanje gospodarskog rasta. I zaključu- 
ju: “Čini se da globalizacija, barem kratkoročno, uvećava siromaš- 
tvo i nejednakost." | 

Norveška skupina, Melchior, Telle i Wiig, kao što smo vidjeli, 
smatra da se prihodovna nejednakost, mjerena na određeni način, 
smanjila u razdoblju veće otvorenosti svjetske trgovine. No oni ne 
misle da podaci podržavaju zaključak kako globalizacija smanjuje 
nejednakost. Teško je razdvojiti utjecaj tehnoloških promjena od 
utjecaja globalizacije, budući da se to dvoje pojavljuje zajedno — i 
doista su međusobno povezani. Postoje određeni pokazatelji da 
tehnološke promjene uvećavaju nejednakost među visoko kvali- 
ficiranim radnicima, koji su u stanju izvući korist iz novih tehno- 
logija, i nekvalificiranim radnicima, čiji rad može postati suvišan 
pojavom nove tehnologije. Važne su i političke promjene. Postoji 

Jasna veza između propasti komunizma i pada prosječnog priho- 
da, pa čak i očekivanoga životnog vijeka, u velikom dijelu istočne 
Europe 1990.-ih, a u nekim zemljama subsaharske Afrike odsustvo 
stabilne i učinkovite vlade može potpuno onemogućiti napredak.“ 
(Karastrofalna situacija u Kongu, koji je do 2001. vjerojatno bio 
najsiromašnija država na svijetu, velikim je dijelom posljedica ta- 
mošnjeg dugotrajnog sukoba.) 

U uvjetima kada postoji toliko različitih načina procjene ne- 
jednakosti i toliko različitih nalaza, što da misli običan građanin? 
Ipak, nijedan dokaz do kojeg sam sim došao ne omogućuje mi da 
stvorim jasno gledište o općem utjecaju ekonomske globalizacije 
na siromašne. Ona je najvjerojatnije nekima pomogla da pobjegnu 
iz siromaštva, a druge gurnula još dublje; no to je li više pomogla 
ili naškodila, i je li donijela više dobra onima kojima je pomogla 
nego bijede onima kojima je naškodila, bez boljih podataka jedno- 

stavno ne možemo znati. | 


Presuda 


Razmotrili smo četiri optužbe koje se obično iznose protiv 
WTO-a. Utvrdili smo, kao prvo, da WTO, upotrebom pravila 
o razlikovanju proizvoda od postupka i veoma uskim tumače- 
njem članka XX. ekonomske interese pretpostavlja brizi za druga 
pitanja, kao što su zaštita okolišta i dobrobit životinja — pitanja 
koja proizlaze iz načina na koji je proizvod napravljen. Ako bi 
se dogodilo da se u postupku proizvodnje prekrše ljudska prava 
radnika, to bi se; u slučaju žalbe, vjerojatno tretiralo na sličan 
način. Drugo, dok WTO u formalnom smislu ni na koji način 
ne narušava nacionalni suverenitet, njegovi potezi u praksi doi- 
sta smanjuju opseg nacionalnog suvereniteta. Odgovor WFTO-a 
na ovu optužbu, da su vlade država-članica dobrovoljno izabrale 
takvo ograničenje, gubi na uvjerljivosti iznenađujućim načinom 
na koji je Prizivno tijelo protumačilo članak XX. No čak i da to 

nije slučaj, i da su države-članice u potpunosti razumjele kakve 
bi učinke ugovor koji potpisuju mogao proizvesti, još uvijek bi 
vrijedila tvrdnja da članstvo u WTO-u ograničava nacionalni su- 
verenitet u smislu da, u stvarnim okolnostima, često nije lako na- 
pustiti WTO, a sve dok zemlja biva njegovom članicom, njezina 
sposobnost da donosi neke važne odluke ostaje oslabljena. Treće, 
WTO je nedemokratičan i u teoriji iu praksi: prvo, zato što pro- 
cedura koja za bilo koju promjenu zahtijeva jednoglasan prista- 
nak nije demokratska, drugo, zato što povjerenstva za sporove i 
prizivno tijelo nemaju odgovornost niti prema većini članica niti 
prema većini odraslog stanovništva na planetu, i treće, zato što 
nerazmjerno velik utjecaj u organizaciji imaju velike trgovinske 
sile. Za četvrtu, i uvjerljivo najvažniju optužbu protiv W TO-a, da 
bogatije čini još bogatijima, a siromašne još siromašnijima, presu- 
da, međutim, mora glasiti: “nije dokazano". Dostupni su dokazi 
nedostatni da bi se bilo globalizacija bilo WTO proglasili krivim 

za tu točku optužbe. 
Ovakav sud o optužbama protiv WTO-a temelji se na djelo- 
vanju organizacije u razdoblju do Ministarskog sastanka u Dohi 


-2001., prvoga ministarskog sastanka WT'O-a od prosvjeda u Se- 


attleu. Deklaracije koje su sporazumno donesene na tom sastanku 
pokazuju novu brigu za interese zemalja u razvoju, uključujući one 
najsiromašnije, kao i spremnost da se uzmu u obzir i druge vrije- 
dnosti koje će predstavajati ograničenja na dosad nedodirljivu vri- 
jednost slobodne trgovine. Proći će nekoliko godina prije nego što 
saznamo jesu li navedene deklaracije bile samo dobar javni nastup 
ili znak korjenitih promjena u razmišljanju W"TO-a, sa stvarnim 
učincma. 


93 


Singer — Jedan svijet 


Može li bolje? 


U Komunističkom manifestu Karl Marx je utjecaj kapitalističke kla- 
se opisao riječima koji bi se danas mogle primijeniti na WTO: 


Ona je osobno dostojanstvo pretvorila u razmjensku vri- 
jednost, a na mjesto nebrojenih teško stečenih i povelja- 
ma zajamčenih sloboda, postavila jednu beskrupuloznu 
[slobodu]: slobodu trgovine. (...) Svi okamenjeni, zahrđali 
odnosi, sa svojom prtljagom starodrevnih predodžaba i na- 
zora bivaju ukinuti, a svi novouspostavljeni [odnosi] zasta- 
rijevaju prije nego stignu okoštati. Sve staleško i stameno 
pretvara se u dim, a sve sveto biva obesvećeno (...).?* - 


Branitelji WTO-a odbacili bi teške riječi poput “beskrupulo- 
zan", ali bi inače mogli prihvatiti Marxovo tumačenje onoga što 


nastoje postići. To da je slobodna trgovina cilj vrhunske važnosti, . 


implicitno je sadržano u odlukama WTO-ovih povjerenstava za 
sporove. Također bi se složili da će globalno slobodno tržište zbri- 
sati “starodrevne predodžbe", a to bi im se učinilo dobrim jer takve 
predodžbe ograničavaju upotrebu individualne kreativnosti koja 
donosi prednosti i inovativnom proizvođaču i potrošačima koji se 
mogu odlučiti da je iskoriste. 

Bilo da prihvaćamo ili odbacujemo tvrdnju da je ekonomska 
globalizacija nešto dobro, još uvijek se možemo pitati postoje li 
načini da ona funkcionira bolje ili barem manje loše. Čak i oni koji 
prihvaćaju opći argument u korist ekonomskih pogodnosti glo- 
balnoga slobodnog tržišta trebali bi se zapitati koliko dobro može 
funkcionirati globalno slobodno tržište u nedostatku bilo kakve 
globalne vlasti koja bi odredila minimalne standarde za probleme 
kao što su dječji rad, sigurnost na radu, pravo sindikalnog udruži- 
vanja, zaštita okoliša i dobrobir životinja. : 

Prema standardnim ekonomskim modelima, pod uvjetom da su 
zadovoljene različite pretpostavke — uključujući i pretpostavku da 
ljudi uvijek djeluju potpuno racionalno i da su savršeno obaviješteni 

— može se očekivati da će slobodna trgovina unutar pojedinačne, do- 
bro vođene nacije dovesti do stanja “Pareto-učinkovitosti" — do sta- 
nja, drugim riječima, u kojem se ničije blagostanje ne može uvećati, 
a da se pritom ne umanji blagostanje barem jedne druge osobe." To 
je zato što će se vlada zakonski pobrinuti da se privatni troškovi pro- 
izvodnje usklade s njezinim cjelokupnim društvenim troškovima. 
Korporacija koja zagađuje rijeku u koju ispušta otpad morat će je 
očistiti i obeštetiti one kojima je nanesena šteta. Na taj način troško- . 
vi održavanja čistoće okoliša postaju dijelom proizvodnih troškova 
— u ekonomskom žargonu, oni su “internalizirani" — a proizvođači 
koji pokušavaju uštedjeti novac ne pročišćujući svoj otpad ne ostva- 
ruju nikakvu ekonomsku prednost pred svojim konkurentima. No 
ako razmotrimo globalnu slobodnu trgovinu u odsustvu bilo kakve 
globalne vlasti koja bi uređivala pitanje zagađivanja ili u odsustvu 
sustava građanskog prava koji bi jamčio odštetu žrtvama zagađenja, 
situacija se mijenja. Nacionalna vlada možda nema naročiti interes 
prisiliti proizvođače na internalizaciju štete koju nanese globalnom 
okolišu, primjerice oceanima, ili atmosferi, ili jatima kitova, riba ili 
ptica-selica. Premda sve nacije dijele globalni okoliš, na djelu je “era- 


gedija zajedničkog vlasništva", a nacija može imati više koristi ako 


svojoj ribarskoj floti dopusti neograničeni izlov, nego ako ga ograniči 
kako bi flote drugih nacija mogle uloviti više. Tako, procjenjujući 
prema strogo ekonomskim mjerilima, bez globalne zaštite okoliša 
nema razloga očekivati da će slobodna trgovina biti Pareto-učinko- 
vita, o maksimizaciji općeg blagostanja da se ne govori. 

Čak i ako izuzmemo dobra koja ne pripadaju nijednoj naciji i 
usredotočimo se na kakvoću života unutar pojedinačne nacije, bu- 
dući da su vlade nesavršene, neograničena globalizacija vjerojatno će 
dovesti do ekonomskih neučinkovitosti. Ako vladajuća elita ne brine 


* Ovdje bi možda bio primjereniji izraz “Pareto optimalnost". Odlično 
objašnjenje ovih pojmova nudi G. A. Cohen u članku “Ihe Pareto Argument 
for Inequality", Social Philosophy and Policy, 12 (1995):160-185., prim. ur. 

za radničke slojeve ili za ljude u određenoj regiji na njezinu terito- 
riju, možda neće uzeti u obzir ni cijenu koju će ti ljudi platiti zbog 
zagađenja zraka, ili vode, ili činjenice da su prisiljeni raditi velik broj 
sati za malu plaću. Zemlje kojima upravljaju takve elite mogu biti 
konkurentnije od zemalja koje svojim radnicima osiguravaju neke 
minimalne uvjete i, kao što kaže Herman Daly, “veći dio svjetske 
proizvodnje seli u zemlje koje najmanju moguću pažnju posveću- 
ju [proizvodnim] troškovima — što je siguran recept za smanjenje 
učinkovitosti globalne proizvodnje". Posljedica je toga da će veza 
koja spaja čovjekovo blagostanje s razvitkom globalnog gospodarstva 
— veza koja je nesavršena i u najboljim vremenima — još više slabiti. 
Zanimljivo je da težnja jedinstvenim ekološkim i radnim stan- 
daridma na globalnoj razini predstavlja točku razilaženja između 
kritičara W TO-a iz siromašnijih zemalja i radničkih odnosno eko- 


loških aktivista iz bogatih zemalja. Postoji strah da će bogate zemlje | 


visoke standarde upotrijebiti kako bi onemogućile pristup robi iz 
siromašnih zemalja. Vandana Shiva tvrdi da “socijalne stavke ugo- 
vora zbližavaju sindikate i njihove korporacije na Sjeveru u zajedni- 
čkom nadziranju i podrivanju socijalnih pokreta na Jugu". Nema 
sumnje, moguće je da se tako nešto događa, no što je alternativa? 
Mogu se poduzeti razne mjere kako bi se zemljama u razvoju dalo 
više vremena za prilagodbu, ali u konačnici, baš kao što su se naci- 
onalni zakoni i propisi vremenom pokazali ključnima za sprječava- 
nje neljudske okrutnosti devetnaestostoljenog /aissez-faire-kapita- 
lizma u industrijskim nacijama, tako je i uspostavljanje globalnih 
standarda jedini način da se spriječi jednako neljudski oblik nespu- 
tanog globalnog kapitalizma. WTO prihvaća ovu zamisao, barem 
u teoriji. Na Ministarskom sastanku u Singapuru 1996. ministri 
WTO-a obnovili su ranije preuzetu obvezu da će “poštivati me- 
dunarodno priznate temeljne radne standarde" i potvrdili podršku 
Međunarodnoj organizaciji rada [International Labor Organization 
— ILO) kao tijelu koje će uspostaviti te standarde. U Dohi 2001. 

ministri su potvrdili ovu izjavu i osvrnuli se na “ono što se u Među- 
narodnoj organizaciji rada trenutno poduzima u vezi sa socijalnom 
dimenzijom globalizacije"." Nažalost, tijekom pet godina koliko je 
prošlo od tih izjava, ništa se konkretno nije dogodilo. 

U WTO-u je do sada prevladavala neoliberalna ekonomska mi- 
sao. Imajući u vidu stanovite naznake da je WTO voljan preispi- 
tati ovaj pristup, moguće je zamisliti reformirani WTO u kojemu 
bi trenutno prevladavajuću odanost slobodnoj trgovini zamijenila 
odanost višim ciljevima. WTO bi tada mogao postati sredstvo za 
dosezanje tih ciljeva. U sporazumu GATT postoje stavci koji bi 
mogli postati temelj afirmativnog djelovanja u trgovini usmjere- 
nog na pomaganje najnerazvijenijim nacijama. U članku XXXVI. 
(3.) ugovorne strane su suglasne da postoji “potreba za pozitivnim 
naporima koji bi najnerazvijenijim ugovornim stranama osigurali 
stjecanje udjela u rastu međunarodne trgovine razmjerno potre- 
bama njihova gospodarskog razvitka". Pod sadašnjim režimom. 
WTO-a, takvi su stavci predstavljali slatkorječive fraze bez praktič- 
nog značenja. Umjesto pozitivnih napora u cilju pomoći manje 
razvijenim nacijama, bogate nacije, osobito Sjedinjene Države i 
Europska unija, nisu poduzele ni ono što bi bio njihov pravedni 
prinos smanjenju njihovih vlastitih trgovinskih zapreka u onim 
područjima gdje bi to najviše pomoglo manje razvijenim naci- 
jama. Kao što je izvijestio Ihe Economist — inače oduševljeni za- 
govornik WTO-a — “na urugvajskom krugu pregovora bogate su 
zemlje smanjile svoje carinske pristojbe u manjoj mjeri od siro- 
mašnih. Od tada, one su iznalazile nove načine da zatvore svoja 
tržišta". New York Times navodi da nekoliko protekcionističkih 
mjera u najbogatijim zemljama “izvrgava ruglu verbalnu podršku 
tih zemalja slobodnoj trgovini". Bogate zemlje nameću carinske 
pristojbe na industrijsku robu iz siromašnih zemalja koje su, pre- 
ma jednoj studiji, četverostruko više od onih koje nameću na robu 
uvezenu iz drugih bogatih zemalja.# Sam je WTO upozorio da bo- 

gate nacije daju poticaje svojim poljoprivrednim proizvođačima u 
visini od jedne milijarde američkih dolara dnevno ili šest puta više 
od razine pomoći koju izdvajaju za razvitak siromašnih nacija.“ 
Kao što smo već napomenuli, na sastanku WTO-a u studenom 
2001. bilo je naznaka da su kritike W TO-a počele pokazivati neke 
učinke. Ako WTO počne ozbiljno uzimati u obzir članke iz spora- 
zuma GATT, poput članka XXXVI. (3.), s vremenom će se WTO 
možda pokazati kao polazišna osnova da politiku /zissez-faire u 
globalnoj trgovini nadomjesti takav sustav upravljanja koji bi u ve- 
ćoj mjeri bio pod demokratskim nadzorom i koji bi promicao mi- 
nimalne standarde zaštite okoliša, sigurnosti na radu, sindikalnih 
prava i dobrobiri životinja. Ali ako WTO nije u stanju odgovoriti 
na ove utjecaje, bilo bi najbolje da njegov djelokrug ograniči tijelo 
koje bi bilo voljno prihvatiti izazov postavljanja globalnih ekolo- 
ških i socijalnih standarda i iznalaženja načina da se oni poštuju. 


Trgovina, legitimnost, demokracija 


Trgovinu obično smatramo politički neutralnom. Kada trguju s 
nekom zemljom, vlade ne misle da time zauzimaju etičko staja- 
lište. Često trguju sa zemljama, a da istovremeno ne odobravaju 
njihove režime. U ekstremnim slučajevima, ta se neutralnost ne 
može održati. Mnoge su korporacije i neke vlade priznale da je 
poslovanje s Južnom Afrikom u doba apartheida potaklo ozbiljna 
etička pitanja. Međutim, vlade obično odvajaju pitanje trebaju li 
trgovati s nekom zemljom od pitanja odobravaju li njezinu vladu. 
Sjedinjene Države napale su Kinu zbog stanja ljudskih prava, isto- 
vremeno proširujući trgovinu s tom zemljom. No ponekad trgo- 
vanje s nekom zemljom podrazumijeva etički sud. Mnogi se trgo- 
vinski poslovi zaključuju s vladama. "To je osobito vjerojatno kada 
transnacionalne korporacije s vladama zemalja u razvoju dogova- 
raju istraživanje nafte ili minerala, sječu šuma, ribolov ili gradnju 
velikih hotela i turističkih naselja. Nigerija, primjerice, dobiva više 


JO 


Jedna ekonomija 


od 6 milijardi američkih dolara godišnje ili gotovo četvrtinu svoga 
bruto domaćeg proizvoda od prodaje nafte. Kada multinacionalne 
korporacije poput Shella trguju s vladama kakve je Nigerija prete- 
žno imala u posljednjih trideset godina — dakle, s vojnim diktatu- 
rama — one prešutno prihvaćaju pravo te vlade da prodaje resurse 
koji se nalaze unutar njezinih granica. Što daje vladi moralno pra- 
vo da prodaje resurse zemlje kojom upravlja?$ 

Isto pitanje može se postaviti o međunarodnim posudbenim 
povlasticama. Korumpiranim diktatorima dopušteno je posuđivati 
novac od stranih zemalja ili međunarodnih kreditnih tijela, a ako 
se dogodi da budu svrgnuti, onda se vladu-sljednicu, temeljem po- 
tpisa prethodne vlade, smatra obveznom da vrati pozajmicu. Ako 
bi se dogodilo da ona to odbije, bila bi isključena iz međunarodnih 
financijskih institucija i trpjela štetne posljedice. Vjerovnici uopće 
ne pitaju je li ovaj ili onaj diktator ovlašten posuđivati novac u ime 
svoje zemlje. Uspješan nadzor nad teritorijem smatra se dostatnim 
da se bilo kakva istraga o tome kako je dotična osoba stekla dotični 
stupanj nadzora smatra suvišnom. 

I konvencionalno moralno gledište i gledište koje je usvojilo 
međunarodno pravo glasi: kada je vlada jednom priznata kao legi- 
timna, ta joj legitimnost automatski daje pravo na trgovanje resur- 
sima zemlje. Uvjerljivost takvog odgovora počiva na tvrdnji da je 
vlada koja trguje “legitimna". To zvuči kao postavka koja izražava 
moralni sud o pravu vlade da drži vlast. Kada bi to bilo tako, onda 
bi se onome tko bi doveo u pitanje pravo vlade da trguje resursima 
zemlje moglo odgovoriti: vlada koja zadovoljava određene etičke 
standarde u vezi s njezinim prisvajanjem vladalačkog prava ima 
pravo trgovati resursima zemlje kojom vlada. No to zapravo nije 
ono na što se obično misli kada se vlada naziva “legitimnom'". Već 
neko vrijeme standardno je gledište da priznavanje legitimnosti 
vlade nema nikakve veze s time kako je ona došla na vlast ili, ako 


“bi nas to zanimalo, kako vlada. “Međunarodno pravo ne propisuje 

pravila o tome kakvog poglavara bi država mogla imati." napisao 
je Lassa Oppenheim u svome utjecajnom tekstu o međunarodnom 
pravu iz 1905., dodavši da je svaka država “po prirodi" slobodna 
usvojiti bilo koji ustav “u skladu s vlastitom prosudbom?.“ Jedino 
mjerilo je ono ima li ona stvaran nadzor nad teritorijem. U novije 
doba Roth je to izrazio na sljedeći način: 


Prema takvom shvaćanju, međunarodni sustav smatra vla- 
dajući aparat samodostatnim izvorom vlasti — ili čak smatra 
da njegova vlast izvire iz njegove osobite sposobnosti da 
osigura pokornost masa, bilo kojim sredstvima. (...) Vlada 
se priznaje iz jednostavnog razloga jer je njezino postojanje 
životna činjenica. 


Međunarodna tijela, uključujući Ujedinjene narode i Svjetsku 
trgovinsku organizaciju, koriste ovaj pojam legitimnosti pri pri- 
znavanju vlada kao predstavnica država članica. 

Zbog prevlasti ovakvog shvaćanja alternative se čine neodrži- 
vima. Postoji, međutim, etički veoma vjerodostojno, alternativno 
gledište. U studenom 1792., nakon što je Francuska narodna skup- 
ština proglasila republiku, Thomas Jefferson, tadašnji američki dr- 
Žavni tajnik, pisao je predstavnicima Sjedinjenih Država u Fran- 
cuskoj: “UJ skladu je s našim načelima priznati pravovaljanom bilo 
koju vladu koja je sastavljena voljom naroda, stvarno izraženom". 
Da, točno je da ne možemo pretpostaviti kako je Jefferson ovom 
izjavom namjeravao izreći i obrnuto: da vlada koja ne može doka- 
zati da je sastavljena izraženom voljom naroda nije pravovaljana 
vlada nacije. Naime, moguće je da postoje drugi razlozi temeljem 
kojih bi se vlada mogla smatrati legitimnom: možda zbog njezina 
dugotrajnog neosporenog vladanja, tijekom kojega nije poduzima- 
la mjere u cilju gušenja drugačijih mišljenja. Jeffersonsko načelo, 
međutim, čini se da ipak podrazumijeva da neke vlade ne bismo 
smatrali legitimnima — primjerice onu koja se domogla vlasti si- 

lom, koja je raspustila demokratski izabranu vlast i poubijala sve 
koji su digli glas protiv ovakvih postupaka. 

Tvrdnja da je sudjelovanje u odlučivanju o tome tko nad nama 
vlada temeljno ljudsko pravo pruža jedan razlog za osporavanje 
legitimnosti vlade koja ne može dokazati da predstavlja volju na- | 
roda. Isti zaključak možemo izvesti dokazujući, na konzekvenci- 
jalističkim osnovama, da se od demokratske vlade može očekivati 
više obzira prema narodu kojim vlada od vlada koje, u redovitim 
vremenskim razmacima, ne odgovaraju biračkom tijelu. U među- 
narodnom pravu, ovakvo shvaćanje legitimnosti posljednjih go- 
dina uživa sve veću podršku, premda se još ne može reći da je to 
gledište većine. Da bi ga potkrijepili, njegovi zagovornici mogu se 
pozvati na mnoge međunarodne dokumente, počevši od Povelje 
Ujedinjenih naroda “Mi, narodi". Potpisnici Povelje očito su se 
smatrali predstavnicima naroda kojim su vladali, a iz tog su naroda 
i izvodili svoju vlast. Slijedi Opća deklaracija o pravima čovjeka 
koja u članku 21. (3.) navodi: 

Volja naroda treba biti temelj vladinih ovlasti; ova se volja 
treba izražavati na povremenim i istinskim izborima koji se 
trebaju odvijati putem općeg i jednakog prava glasa, tajnim 
glasovanjem ili odgovarajućom procedurom slobodnog 
glasovanja. 


Opća deklaracija o pravima čovjeka nije ugovor eksplicitne za- 
konske snage, ali Međunarodni pakt o građanskim i političkim 
pravima to jest. Njegov prvi članak glasi: 


Svi narodi imaju pravo na samoodređenje. Temeljem toga 
prava slobodno određuju svoj politički status i slobodno 
slijede vlastiti put gospodarskog, društvenog i kulturnog 
razvitka. 


U drugom članku, potpisnici pakta obvezuju se svakom poje- 
dincu na svome teritoriju osigurati navedena prava “bez obzira na 

razlike u rasi, boji, spolu, jeziku, vjeri, političkom ili drugom mi- 
šljenju, nacionalnom ili društvenom podrijetlu, imetku, rođenju 
ili nekom drugom statusu". Uvrštavanje “političkoga ili drugog 
mišljenja" ovdje je važno jer članak 25. glasi: 
Svaki državljanin mora imati pravo i mogućnost, bez obzi- 
ra na razlike navedene u članku 2. i bez neopravdanih ogra 
ničenja: | 
(a) sudjelovati u upravljanju javnim poslovima, izravno ili 
putem slobodno izabranih predstavnika; 
(b) glasovati i biti izabran na slobodnim, povremenim 
izborima koji će se odvijati prema općem i jednakom pra- 
vu glasa, putem tajnog glasovanja koje osigurava slobodno 
izražavanje biračke volje. 


Ako bismo željeli ozbiljno shvatiti ove izjave, morali bismo 
uvesti potpuno novi pojam legitimne vlade, s dalekosežnim po- 
sljedicama ne samo za trgovinu, već i za pitanja kao što je vojna 
intervencija iz humanitarnih razloga, što je tema na koju ću se 
osvrnuti u sljedećem poglavlju. Ali na osnovi čega bismo mogli 
odlučiti kada je vlada dovoljno demokratska da bi bila priznata 
kao legitimna? Tijekom brojanja i ponovnog prebrojavanja glasova 
na američkim predsjedničkim izborima u studenom 2000. kružili 
su vicevi o tome kako se Ujedinjeni narodi spremaju poslati pro- 
matračku skupinu koja će osigurati pravednost i demokratičnost 
izbora. Vicevi su sadržavali ozbiljnu poruku. Ostavimo postrani 
mnoge navode o nepravilnostima pri glasovanju i brojenju glasova 
kao i odbijanje Vrhovnog suda Sjedinjenih Država da dopusti pra- 
vilno brojanje svih glasova. Zaboravimo na činjenicu da kandidati 
moraju skupiti stotine milijuna dolara kako bi uopće stekli neke 
izglede za uspjeh, čime se bogatima osigurava daleko veći utjecaj 
na politički proces od siromašnih. Čak i bez ovih nedostataka, pri- 
mjenom elektorskog kolegija umjesto neposrednog glasovanja u 
izboru predsjednika Sjedinjenih Država pridaje se veća vrijednost 

glasovima ljudi koji žive u državama s malim brojem stanovnika 
nego onima koji žive u državama s većim brojem stanovnika, zbog 
čega nije ispunjen osnovni uvjet demokracije, da “svaki glas jedna- 
ko vrijedi", kao i odredba o “jednakom pravu glasa" iz članka 25. 
(b) Opće deklaracije o pravima čovjeka..Pa ipak, očite manjkavosti 
demokracije u Sjedinjenim Državama nisu takve da bi nas navele 
da povučemo priznanje legitimnosti američkoj vladi. Minimalisti- 
čki pojam demokracije je potteban jer bi inače ostalo malo legiti- 
mnih vlada. Može biti korisno razlikovati vlade koje se, premda 
nedemokratske, mogu pozivati na tradicionalnu, dugotrajnu vlast 
koja im omogućuje da vladaju uz prividno držanje stanovništva u 
pokornosti bez velikog ograničavanja temeljnih građanskih slobo- 
da, od onih režima koji, silom preuzevši vlast, koriste mjere prisi- 
le kako bi se na vlasti održali. Tradicionalna apsolutna monarhija 
može poslužiti kao primjer prve; vojni režim, koji je došao na vlast 
uspješnim pučem, koji ne održava slobodne izbore i ubija ili zarva- 
ra protivnike, primjer je druge vrste vlade. 

Čak i ako se usredotočimo samo na one vlade koje stječu vlast 
silom i održavaju je zatiranjem oporbe, prihvaćanje demokratskog 
shvaćanja suvereniteta uvelike bi promijenilo način na koji rješa- 
vamo svjetske probleme. Što se tiče trgovinskih pitanja, možemo 
zamisliti da bi neko tijelo s međunarodnim ugledom imenovalo 
sud što bi ga činili suci i stručnjaci koji bi, u pravilnim razmacima, 
pažljivo ispitivali vjerodostojnost svake vlade. Ako-neka vlada, ti- 
jekom određenog vremenskog razdoblja, ne bi bila u stanju doka- 
zati sudu da njezina legitimnost proizlazi iz podrške naroda, ne bi 
joj se priznalo nimalo veće pravo na prodaju resursa svoje zemlje 
nego što bi se razbojniku koji vas svlada i otme vam sat priznalo 
pravo da ga proda. Privatna osoba koja bi kupila taj sat, znajući 
ili opravdano sumnjajući da je ukraden, počinila bi kazneno djelo 
preuzimanja ukradenog dobra. Također bi, u skladu s minimalisti- 
čkim pojmom demokratskog suvereniteta, prema međunarodnom 

pravu, bilo kazneno djelo kada bi netko preuzeo dobra koju su od 
naroda ukrali oni koji ne mogu polagati nikakvo drugo pravo na 
suverenost osim pravo utemeljeno na činjenici da raspolažu jačom 
silom. 

Koliko god nategnuti, ovakvi prijedlozi zadobivaju sve veće 
priznanje. Na Sveameričkom skupu u Quebec Cityju, u travnju 
2001., vođe 34 američke nacije složili su se da “bilo kakva neusta- 
vna promjena ili narušavanje demokratskog poretka u državi ovog 
područja predstavlja nepremostivu prepreku za sudjelovanje vlade 
te države u radu Sveameričkog skupa". To znači da zemlja koja 
prestane biti demokracijom ne miože sudjelovati u trajnim prego- 
vorima o paktu o slobodnoj trgovini koje je Skup planirao, niti 
dobiti podršku važnih međunarodnih institucija kao što je Među- 
američka banka za razvitak [/nter-American Development Bank). 
Drugim riječima, demokracija dobiva prvenstvo pred slobodnom 
trgovinom, a uočene koristi od sudjelovanja u predloženim spora- 
zumima o slobodnoj trgovini pružaju poticaj svim nacijama obiju 
Amerika da održavaju demokratske institucije. 

Premda su većina vođa prisutnih na Sveameričkom skupu, 
uključujući predsjednika Georga W. Busha, snažni zagovornici 
slobodne trgovine i WTO-a, postoji potencijalni sukob izme- 
đu vizije koju prešutno sadrži sporazum iz Quebec Cityja i one 
WTO-a. Vođe američkih država zamišljaju nešto poput kluba 
demokratskih nacija koje međusobno trguju i na različite načine 
jedna drugu pomažu, uskraćujući ove prednosti nedemokratskim 
izopčenicama ili onim demokracijama koje padnu u ruke dikta- 
torima. Nasuprot tome, pravila W TO-a ne dopuštaju državama- 
članicama da odbiju trgovati s drugim članicama zato što su ove 
nedemokratske. Kad bi WTO ostvario svoju viziju globalne zone 
slobodne trgovine, regionalni sporazumi o slobodnoj trgovini po- 
stali bi nevažni i ne bi bilo načina da trgovinske sankcije posluže 
za poticanje demokracije. 

U Europi mamac ulaska u Europsku uniju već potiče demokra- 
ciju i podršku temeljnim ljudskim pravima. Za bivše komunističke 


nacije srednje i istočne Europe članstvo u Europskoj uniji krajnje 


je poželjan cilj koji bi im trebao donijeti stabilnost i napredak. 
Europska unija je područje slobodne trgovine, ali i mnogo više od 
toga. Njezini pristupni kriteriji uključuju demokratski oblik vlasti 
i jamstva temeljnih ljudskih prava." Implicitno, odbijajući primiti 
države koje ne zadovoljavaju ove standarde, Europska unija posta- 


vlja demokraciju i ljudska prava ispred slobodne trgovine. Poslje- 


dica je toga da srednjoeuropske i istočnoeuropske nacije, koje su 
vjerojatni kandidati za članstvo, Postupno usklađuju svoje zakone 
s minimalnim standardima što ih zahtijeva Europska unija. 
Pokreti za jačanje i poticanje demokracije ne javljaju se samo 
u-Europi i objema Amerikama. U Africi se nadgledanje izbora od 
strane međunarodnih promatrača sve više prihvaća, a Organizaci- 
ja afričkog jedinstva do sada je nadgledala izbore u 39 zemalja." 
Na osnivačkom sastanku Zajednice demokracija u Varšavi, u lip- 
nju 2000., predstavnici vlada 106 zemalja potpisali su Varšavsku 
deklaraciju, priznajući “univerzalnost demokratskih vrijednosti" 
i pristajući na “suradnju u pitanjima povezanim s demokracijom 
unutar postojećih međunarodnih i regionalnih institucija, ustano- 
vljujući koalicije i odbore u cilju podrške rezolucijama i drugim 
međunarodnim aktivnostima usmjerenim na promicanje demo- 
kratske vladavine" kako bi “stvorili okruženje koje pridonosi de- 
mokratskom razvitku".72 I ovdje se demokracija smatra velikom 
vrijednošću koju treba promicati putem međunarodne suradnje. 
"Trgovinski sporazum među demokracijama, poput onog koji se 
predlaže za obje Amerike, bio bi snažno sredstvo za promicanje 
vrijednosti demokracije. To bi ujedno bila crna lista nelegitimnih 
vlada koje nemaju nikakva prava obnašanja vlasti i za koje stoga 
ne postoje etički preduvjeti da bi se s njima poslovalo. Korporacije 
koje ne žele da ih se smatra sudionicama u trgovini ukradenom 

robom, već uglednim građankama svijeta i promicateljicama de- 
mokracije, možda će tako biti odvraćene od sklapanja sporazuma 
s dotičnim vladama. Ovakav ishod oduzeo bi dikratorima resurse 
potrebne za kupovinu oružja, plaćanje svojih pristaša i punjenje 
svojih bankovnih računa u Švicarskoj. Preuzimanje vlasti na načine 
kojima se ne stječe legitimnost postalo bi malo manje privlačno, a 
izgledi da nelegitimna vlada ostane na vlasti neznatno umanjeni. 
Premda bi se umanjeni izgledi za razvitak mogli promatrati kao 
cijena koju trpi ne samo nelegitimna vlada, već i narod dotične 
zemlje, takav razvitak, u najboljem slučaju, ima svoje prednosti 
i nedostatke, a često jako šteti mjesnom pučanstvu. Primjerice, 
Shellovo korištenje naftnih prava pod režimom bivšeg nigerijskog 
diktatora, generala Sanija Abache, izuzetno je naškodilo narodu 
Ogoni koji je živio na naftnim poljima. Moglo bi se također tvrditi 
da je ono, ukupno uzevši, bilo loše za Nigeriju u cjelini. U studiji 
o utjecaju ekstraktivne industrije [industrije koja se bavi vađenjem 
sirovina iz tla ili mora] na siromašne, Michael Ross, politolog na 
Kalifornijskom sveučilištu u Los Angelesu, ustanovio je da su živo- 
tni standard i kvaliteta života većine stanovništva u zemljama ovi- 
snim o prodaji rude i nafte mnogo niži nego što bi se očekivalo s 
obzirom na prihod po glavi stanovnika dotične zemlje. Ovisnost o 
rudnom bogatstvu pokazivala je visok stupanj korelacije s visokim 
razinama siromaštva te neuobičajeno visokim razinama korupci- 
je, autoritarnom vlašću, vojnom potrošnjom i građanskim ratom. 
Rossovi nalazi slažu se s ranijom i utjecajnom studijom prirodnih 
resursa i gospodarskog rasta Jeffreya Sachsa i Andrewa Warnera.7? 
Sukladno takvim studijama, mogli bismo pomisliti da nije slu- 
čajno da je Nigerija u posljednjih 30 godina imala pretežno vojne 
vlade, jednu od najviših razina korupcije u svijetu i ogromnu do- 
bit od prodaje nafte. Pristup takvom silnom bogatstvu stalna je 
napast za generale i druge koji raspolažu sredstvima da svrgnu gra- 
đansku vladu i dio bogatstva preusmjere u vlastite džepove. Kada 

svrgavanje vlade ne bi sobom donosilo i nadzor nad zaradom od 
nafte, napast da se to učini bila bi utoliko manja.7* 

Odbiri priznati dikratorskoj vladi pravo prodaje resursa zemlje 
kojom vlada nije isto što i nametnuti potpuni trgovinski bojkot 
toj zemlji. Takvi bojkoti mogu jako naškoditi građanima bojko- 
tirane zemlje. Obnovljivim resursima, kao što su poljoprivredni 
proizvodi i industrijska roba, moglo bi se i dalje trgovati temeljem 
pojedinačnih sporazuma. No kada neka korporacija ili nacija pri- 
zna diktatorima pravo na prodaju neobnovljivih prirodnih resursa 
svojih zemalja, ona time priznaje i diktatorovo pravo na legitimnu 
vlast nad tim resursima. Ovo nije čin neutralnosti, već čin koji 
zahtijeva etičko opravdanje. U rijetkim slučajevima, kada povijest 
diktature ukazuje na to da će se novac upotrijebiti za dobrobit 
cijele nacije, takvo opravdanje može biti prihvatljivo usprkos odsu- 
stvu demokracije. Kada, međutim, korporacije mogu vidjeti da će 
novac koji plaćaju za prirodne resurse zemlje prvenstveno poslužiti 
za dikratorovo bogaćenje i dikratoru omogućiti kupnju još više 
oružja da bi učvrstio vlast, nema etičkog opravdanja za poslovanje 
s diktatorom. Bogate šume, naftu i rude treba pustiti na miru i 
pričekati vladu s legitimnim ovlastima da ih prodaje. 

Potreba za intervencijom — - 


Vidjeli smo kako je sve jača svijest o našoj ovisnosti o zajedni- 
čkoj i ranjivoj atmosferi našeg planeta, zajedno s pomacima prema 
integriranoj svjetskoj ekonomiji, ugrozila tradicionalne zamisli o 
državnom suverenitetu. Postoji još jedno područje na kojemu je 
tradicionalna zamisao o državnom suverenitetu još izravnije napad- 
nuta— i prevladana. Podrška općoj i učinkovitoj zabrani genocida i 
zločina protiv čovječnosti pokazuje jasnije od bilo kojeg drugog pi- 
tanja kako se naše shvaćanje suverenih državnih prava promijenilo 
u posljednjih 50 godina. Ovo poglavlje propituje zašto se to dogo- 
dilo, kako je ta promjena dobila potporu i zašto je opravdana. 
Genocid nije nova pojava. Tko god je čitao Bibliju to zna. Knji- 

ga Brojeva govori o vremenu kada su Izraelci podlegli čarima žena 
iz susjednog plemena Midjanaca. Još gore, čini se da su te žene 
uspjele uvjeriti svoje izraelske ljubavnike da prihvate midjansku 
religiju: | 

Jahve reče Mojsiju: “Iskali osvetu Izraelaca na Midjancima, 

a poslije toga pridružit ćeš se svojim precima." A Mojsije 

reče narodu: “Opremite ljude između sebe za pohod na 

Midjance, da na Midjancima izvrše Jahvinu osvetu. Na 

vojnu opremite po jednu tisuću od svakoga izraelskog ple- 

mena!" I tako su iz izraelskih porodica — tisuću po plemenu 

— za vojnu skupili dvanaest tisuća. (...) Oni zavojuju na 
Midjance, kako je Jahve naredio Mojsiju, i pobiju sve mu- 
škarce. (...) Odvedu tada Izraelci u ropstvo midjanske žene 
s njihovom djecom i svu njihovu stoku, krupnu i sitnu, i 
zaplijene sve njihovo blago. Ognjem spale sve gradove nji- 
hove u kojima su živjeli i sva njihova naselja, a sve njihovo 
uzmu za plijen i pljačku, i ljude i životinje. Onda u tabor 
na Moapskim poljanama uz Jordan, nasuprot Jerihonu, do- 
vedu Mojsiju, svećeniku Eleazaru i svoj izraelskoj zajednici 
zarobljenike, plijen i pljačku. Mojsije, svećenik Eleazar i 
svi glavari zajednice izađu im u susret izvan tabora. Mojsije 
se razljuti na zapovjednike vojske, tisućnike i satnike, koji 
se bijahu vratili s roga bojnog pohoda. Reče im: “Što! Na 
životu ste ostavili sve ženskinje! A baš su žene (...) zavele 
Izraelce da (...) istupe protiv Jahve. Tako dođe pomor na 
Jahvinu zajednicu. Stoga svu mušku djecu pobijte! A ubijte 
i svaku ženu koja je poznala muškarca! A sve mlade djevoj- 
ke koje nisu poznale muškarca ostavite na životu za se."! 


Dobrim dijelom prošlog stoljeća vladalo je uvjerenje da ljudi 
čine zločine nasilja zato što su siromašni, neuki, ugnjetavani, zlo- 
rabljeni ili iskorištavani; ako se pak, u trenutku kada čine ove zlo- 
čine, na njih ne može primijeniti nijedan od navedenih pridjeva, 
onda se jedan ili više takvih pridjeva zacijelo može primijeniti na 
njih u razdoblju oblikovanja njihove psihe, kao što je razdoblje 
djetinjstva. Pretpostavljalo se da ovo vrijedi ne samo za počinitelje 
pojedinačnih zločina, već i za one koji sudjeluju u zločinima širih 
razmjera. Iz ovog gledišta slijedi da pokušaj sprječavanja zločina 
učinkovitijim redarstvenim mjerama žnači baviti se simptomima, a 
ne uzrocima. Da bismo došli do korijena problema moramo okon- 
čati nepravdu i izrabljivanje, unaprijediti i reformirati obrazovanje 
tako da poučava o važnosti poštivanja drugih ljudskih bića, bez 
obzira na rasu, vjeru ili politiku, spriječiti korupciju demokrat- 
skog procesa od strane proizvođača oružja i drugih koji se bogate 

na ratu i genocidu, i pobrinuti se da nijedno dijete ne odrasta u 
siromaštvu ili s roditeljima sklonima zlostavljanju. 

Svi bismo, nadam se, voljeli okončati nepravdu i izrabljivanje 
i pobrinuti se da nijedno dijete ne živi u siromaštvu i da nije zlo- 
stavljano. Ne bih se suprotstavio ni onima koji bi rado doživjeli da 
naše škole poduzimaju sve što je u njihovoj moći kako bi potakle 
stav poštovanja prema drugima. Možda bi se takvim mjerama sma- 
njilo nasilje, ali čak i ako se ono ni najmanje ne smanjuje, trebamo 
ih poduzimati. No bi li one bile dovoljne da okončaju nasilje i da 
druge mjere učine nepotrebnima? Ne mislim da bi, a navedeni 
odlomak iz Knjige Brojeva ukazuje na tri razloga zašto je to tako. 

Kao prvo, tekst — osobito ako se čita usporedno s drugim bi- 
blijskim odlomcima koji također opisuju pokolje, i to ništa ma- 
nje okrutne? — pokazuje da užasna masovna ubojstva dvadesetog 
stoljeća nisu bila nova pojava, osim što su suvremena tehnologija 
i komunikacije ubojicama omogućile da usmrte“ daleko više lju- 
di u razmjerno kratkom vremenu nego što se to dogodilo ikada 
prije. Kao što je pokazao Lawrence Keely u Ratu prije civilizacije, 
rat je činio redoviti dio života pretežne većine ljudskih kultura, a 
muškarci se obično nisu uzimali u zarobljeništvo, premda žene i 
djeca ponekad jesu. Pokolji čitavih skupina, kako se čini, nisu bili 
rijetki. Europske masovne grobnice — grobne jame što sadrže ljude 
svih dobi koje je snašla nasilna smrt — sežu barem 7.000 godina 
unatrag, do neolitskog groba u Talheimu, u Njemačkoj. U Crow 
Creeku, u Južnoj Dakoti, više od stoljeća prije nego što je Kolum- 
bo zaplovio prema Americi, 500 muškaraca, žena i djece skalpira- 
no je i osakaćeno prije nego što su bačeni u jarak. Otrježnjujuća je 
činjenica da u mnogim plemenskim društvima, usprkos odsustvu 
strojnica i visokoeksplozivnih naprava, postotak stanovništva koje 
je godišnje ubijano u ratnim sukobima daleko nadmašuje onaj u 
modernom društvu, uključujući Njemačku i Rusiju u dvadesetom 
stoljeću.? 

Drugo, tekst jašno ukazuje da motiv Izraelaca da istrijebe Mi- 
djance nije imao nikakve veze s njihovim siromaštvom, niti nepra- 
vdom što su je pretrpjeli od ljudi koje su napali. Zapravo, kako 
se čini, Midjanci uopće nisu počinili nikakav zločin osim što su 
pristali na spolne odnose — kojima se, pretpostavljamo, nisu opirali 
ni izraelski muškarci — i imali religiju koja je, barem nekim Izrael- 
cima, bila privlačnija od one koju je ispovijedao Mojsije. 

Treće, da Bog nije spomenuo osvetu, nego Mojsiju dao su- 
vremeni udžbenik iz genetike i naredio mu da učini što god će 
maksimizirati broj izraelskih potomaka, moguće je da bi Mojsije 
postupio baš onako kako je opisano u Brojevima. Budući da žene 
mogu imati tek ograničen broj djece, a izraelski muškarci su ih 
mogli opskrbiti svom spermom potrebnom za tu svrhu, midjanski 
su muškarci bili potencijalni suparnici, a uz to, za Izraelce, i genet- 
ski potpuno beskorisni. Stoga ih je Mojsije okrutno uklonio, je- 
dnako dječake kao i muškarce. Ubijanje svih midjanskih žena koje 
nisu djevice osiguralo je da u sljedećem naraštaju ne bude nijednog 
čisto midjanskog potomka. To što su zapovjednici za sebe smjeli 
zadržati mlade Midjanke žene povećalo je broj njihovih vlastitih 
potomaka. 

Ovdje imamo primjer genocida u kojemu je genetska korist za 
počinitelje jasna kao dan. Što to znači nama? Svi smo mi potomci 
muškaraca koji su uspjeli ostaviti svoje gene sljedećim naraštajima, 
dok mnogi drugi muškarci to nisu. Ubijanje muških suparnika s 
kojima ne dijele gene i sparivanje s njihovim ženama ili kćerima 
jedan je od načina na koji muškarci, kada to okolnosti dopuštaju, 
mogu uvećati svoje izglede da ostave gene sljedećim naraštajima. 
Ne dajte da vas zavede pomisao kako međusobno ubijanje ljudi ne 
može biti dobro za vrstu. Vrste se pojavljuju i nestaju presporo da 
bi bile dominantna jedinica evolucije. Evoluciju je bolje zamišljati 
kao nadmetanje gena, pojedinaća i eventualno malih genski pove- 
zanih skupina, nego kao nadmetanje vrsta. To vjerojatno ima neke 

veze sa središnjom ulogom koju su rat i pokolj odigrali u ljudskoj 
povijesti i pretpovijesti. Zaista, sposobnost da se počini pokolj vje- 
rojatno seže mnogo dalje u prošlost od našeg posebnog identiteta 
kao ljudskih bića. Čimpanze, koje su zajedno s majmunima bono- 
bo naši najbliži ne-ljudski rođaci, odlaze u pohode izvan svoga teri- 
torija gdje namjerno — ako sumnjate u tu riječ, pročitajte opis kako 
to izvode — pronalaze i ubijaju ranjive čimpanze, obično mužjake, 
iz druge skupine. U jednom su trenutku, tijekom trogodišnjeg 
razdoblja, čimpanze koje je proučavala Jane Goodall u Gombeu 
potpuno istrijebile susjednu skupinu, ubivši barem četiri odrasla 
i mlada mužjaka i jednu odraslu ženku, rastjeravši ostale odrasle 
čimpanze i “ostavivši na životu za sebe", ako mi je dopušteno ovdje 
upotrijebiti biblijski izraz, dvije mlade kćeri ubijene odrasle ženke. 
Slično ponašanje primijećeno je i u drugim skupinama čimpanza 
široko rasprostranjenim diljem Afrike.“ 

Jesmo li mi svi, dakle, potencijalni počinitelji genocida? To bi 
bilo pretjerivanje. Ima mnogo načina da se nadmaše suparnici u 
prenošenju gena u druge naraštaje. Jedan od njih je osobito dobar 
u uspostavljanju obostrano korisnih odnosa suradnje.? Iznenađuje 
da su ljudi sposobni za takvu suradnju čak i kada ih se podijeli 
u zaraćene nacije, utjera u rovove jedne nasuprot drugima, kada 
im se gurne u ruke puška i naredi da ubiju neprijatelja u drugom 
rovu.s Okolnosti u kojima je vjerojatno da suradnja bude korisna 
češće su nego okolnosti u kojima je vjerojatno da genocid bude 
koristan. Stoga možemo ustvrditi da smo svi potencijalni suradni- 
ci. No to da znatan broj ljudskih mužjaka predstavlja potencijalne 
počinitelje genocida, imajući u vidu etnološka, antropološka i po- 
vijesna svjedačanstva, čini se veoma uvjerljivim. Jednako uvjerlji- 
vom čini se tvrdnja da će taj potencijal, premda postoji veća mo- 
gućnost da on dođe do izražaja u uvjetima siromaštva, nepravde, 
iskorištavanja ili nedostatnog obrazovanja, doći do izražaja i bez 
ovih čimbenika. 

Ako svrnemo pogled s biblijskih vremena na stoljeće koje je 
netom završilo, nalazimo užasnu potvrdu za tu sumornu tvrdnju. 
1915. i 1917. godine Turci su poklali oko 1.5 milijuna Armenaca. 
1930. Staljin je naredio smrt za otprilike 7 do 10 milijuna ljudi. 
Brojka od 6 milijuna obično se pripisuje nacističkom genocidu 
nad Židovima. Slijedili su pokolji u Kambodži, Ruandi i, kako 
se stoljeće bližilo kraju, u Bosni, na Kosovu i Istočnom Timoru. 
Neke od ovih pokolja počinili su ljudi koji su bili siromašni i neo- 
brazovani, ali druge nisu. Njemačka 1920-ih bila je jedna od najo- 
brazovanijih nacija na svijetu. Jugoslavija se od 1918. upinjala svo- 
je građane naučiti da se smatraju Jugoslavenima, a ne Hrvatima, 
Srbima ili članovima drugih naroda ili etničkih skupina. U svojoj 
Povijesti budućnosti Timothy Garton Ash postavlja pitanje, što 
dvadesetog stoljeća? I odgovara: “Naučili smo da se ljudska narav 
nije promijenila. Europa krajem dvadesetog stoljeća podjednako 
je sposobna za barbarstvo kao što je bila i za holokausta sredinom 
stoljeća." A mogao je dodati: kao i tisućljećima prije toga, i ne 
samo u Europi. 

Dakle, premda prevladavanje siromaštva, uklanjanje nepravde 
i poboljšanje obrazovanja može umanjiti vjerojatnost genocida, ne 
možemo se osloniti isključivo na ove mjere da bismo ga spriječi- 
li. Što se još može učiniti? Razvijanje mehanizama za promicanje 
mira i smanjenje rizika od izbijanja rata među nacijama je važno 

jer ratni mentaliter otpušta kočnice i ljude čini sklonijima ubija- 
nju, kako neprijateljevih oružanih snaga tako i nenaoružanih ljudi. 
No, konačno, moramo biti spremni učiniti nešto što bi kod po- 
tencijalnih počinitelja genocida izazivalo strah od posljedica nji- 
hovih djela. Baš kao što, na domaćoj razini, zadnju crtu obrane 
protiv pojedinačnih zločina — umorstva, silovanja i fizičkog napada 
— predstavlja provođenje zakona, tako provođenje zakona na glo- 
balnoj razini mora biti zadnja crta obrane protiv genocida i sličnih 

zločina, a tamo gdje druge metode ne poluče uspjeh, ona krajnja 
metoda bit će vojna intervencija. 


Razvitak međunarodnoga kaznenog prava 


Povelja Međunarodnoga vojnog suda koju su sastavili Saveznici 
radi suđenja nacističkim ratnim zločincima u Niirnbergu dodi- 
jelila mu je jurisdikciju za tri vrste zločina: zločine protiv mira, 
ratne zločine i zločine protiv čovječnosti. Objavljujući tu povelju, 
Saveznici su “zločinom protiv mira" proglasili objavu agresorskog 
rata, “ratnim zločinom" umorstvo, loše postupanje ili deportaciju 
bilo civila bilo ratnih zarobljenika, a “zločinom protiv čovječnosti“ 
umorstvo, istrebljenje, porobljavanje ili deportaciju civilnog sta- 
novništva, ili njegov progon na političkoj, rasnoj ili vjerskoj osno- 
vi. Ova su djela, kako navodi povelja suda, zločini “bez obzira krši 
li se njima domaći zakon zemlje u kojoj su počinjeni ".* 

Premda su se Saveznici mogli pozvati na ranije presedane i spo- 
razume da bi opravdali tvrdnju kako su zločini protiv čovječnosti 
već priznati u međunarodnom pravu, Niirnberški sud dao je novi 
zamah zamisli da su neka djela toliko užasna da predstavljaju zločin 
bez obzira na trenutno važeći zakon zemlje u kojoj su počinjena. 
U razdoblju koje je uslijedilo, Opća skupština Ujedinjenih naroda 
zatražila je od Povjerenstva za međunarodno pravo da izrazi načela 
međunarodnog prava koja se odnose na zločine poput onih kojima 
se bavio Niirnberški sud, a Povjerenstvo je preporučilo da mora 
postojati međunarodna kaznena odgovornost za zločine protiv 
čovječnosti počinjene na poticaj ili uz trpeljivost državnih vlasti. 
Konvencija protiv mučenja, koju je 1984. potpisalo 110 država, 
prihvatila je ovo načelo. Konvencija je bila temelj za odluku Doma 
lordova o tome treba li vlada Ujedinjenog Kraljevstva izručiti se- 
natora Augusta Pinocheta Španjolskoj kako bi mu se tamo sudilo 
za zločine koje je navodno počinio u Čileu. Čile je ratificirao Kon- 
venciju protiv mučenja i ovo je lordovima ovlaštenim za tumačenje 

zakona bilo dovoljno da donesu odluku prema kojoj se Pinochet 
može izručiti Španjolskoj." No slučaj je potaknuo i pitanje onoga 
što se naziva “univerzalna jurisdikcija", to jest pitanje prava svake 
zemlje da sudi osobi koja je počinila zločine protiv čovječnosti, 
bez obzira je li zemlja u kojoj je zločin počinjen potpisnica kon- 
vencije koja omogućuje međunarodnu kaznenu odgovornost za taj 
zločin. 

U vrijeme Pinochetova saslušanja Amnesty International iznio 


je jake razloge u prilog tvrdnji da bi međunarodno pravo trebalo | 


priznavati univerzalnu jurisdikciju za zločine protiv čovječnosti.!? 
Sudski proces Adolfu Eichmannu u Izraelu često se navodi kao 
presedan za to gledište.!! Eichmann je pod Himmlerom i Heydric- 
hom bio zadužen za provedbu zločina nad europskim Židovima za 
nacističke vladavine. Otet je u Argentini i prebačen zrakoplovom 
u Izrael, gdje je suđen i potom pogubljen. Premda je u Izrael do- 
veden metodom sumnjive zakonitosti, postojala je opća suglasnost 
da Izrael ima pravo zahtijevati jurisdikciju nad kaznenim djelima 
počinjenim u Njemačkoj. Štoviše, Vrhovni sud Izraela polagao je 
pravo na ovu jurisdikciju ne temeljem toga što je Izrael bio zako- 
niti predstavnik Eichmannovih žrtava, već s osnove univerzalne 
jurisdikcije nad zločinima protiv čovječnosti. Eichmannovi zločini 
protiv nežidovskih Roma, Poljaka i drugih stoga su bili jednako 
prikladni da ih se procesuira u Izraelu.!? 
U Pinochetovu slučaju, Lord Phillips od Worth Matraversa, ras- 

pravljao je o pitanju univerzalne jurisdikcije i zaključio: 

Vjerujem da je još uvijek otvoreno pitanje priznaje li me- 

đunarodno pravo univerzalnu jurisdikciju nad međunaro- 

dnim zločinima — to jest pravo suda bilo koje zemlje da, 

sukladno međunarodnom pravu, sudski goni takve zločine 

gdje god se dogodili. U vezi s ratnim zločinima, takvu je 

jurisdikciju zahtijevala izraelska država, i to u slučaju Adol- 

fa Eichmanna, no taj zahtjev za jurisdikcijom ne odražava 

neko opće postupanje država u pogledu međunarodnih 
zločina. Države su se obično radije složile, ili se pokuša- 
le složiti, o osnivanju međunarodnih sudova za suđenje za 
međunarodne zločine. One su se, međutim, povremeno, 
putem sporazuma, ipak sporazumjele da će njihovi nacio- 
nalni sudovi imati jurisdikciju za progon određene katego- 
rije međunarodnih zločina gdje god se oni dogodili.!? 


Belgija ima zakonodavstvo koje priznaje načelo univerzalne 
jurisdikcije i na njega se pozvala prigodom suđenja četvorici dr- 
žavljana Ruande optuženima za sudjelovanje u genocidu u toj ze- 
mlji 1994. godine. U lipnju 2001., belgijsko ih je sudsko vijeće 
proglasilo krivima. Iste godine, predsjednik Senegala pristao je, na 
zahtjev glavnog tajnika Ujedinjenih naroda Kofija Annana, lišiti 
slobode Hissčnea Habrća, bivšeg čadskog dikratora, optuženog za 
predvođenje režima koji je provodio sustavna mučenja i pogubio 
40.000 osumnjičenih političkih protivnika. Nakon što su belgijski 
sudovi od rodbine njegovih žrtava zaprimili tužbe protiv Habrća, 
službenici belgijskog suda posjetili su Čad u veljači 2002. kako 
bi istražili ima li dovoljno dokaza u potporu zahtjevu za njegovo 
izručenje Belgiji." | 

U siječnju 2001., na poticaj Međunarodnog povjerenstva pra- 
vnika, međunarodne skupine od 30 znanstvenika i pravnika koji 
su se sastali na Sveučilištu Princeton, pokušala je postići suglasnost 
o poželjnim smjernicama za univerzalnu jurisdikciju. Bili su veo- 
ma blizu tom cilju: “Princetonška načela univerzalne jurisdikcije" 
usvojena su među okupljenima sa samo jednim glasom protiv. Na- 
čela podržavaju zamisao kaznene jurisdikcije koju primjenjuje bilo 
koja država “isključivo temeljem naravi zločina, bez obzira na to 
gdje je zločin počinjen, nacionalnost osumnjičenog ili osuđenog 
počinitelja, nacionalnost žrtve ili bilo koju drugu vezu s državom 
koja primjenjuje takvu jurisdikciju." Navedeni zločini uključuju 
piratstvo, ropstvo, ratne zločine, zločine protiv mira, zločine pro- 

tiv čovječnosti, genocid i mučenje. Načela koja slijede zahtijevaju 
pridržavanje međunarodnih normi valjanog postupka, odbacuju 
zamisao o imunitetu za one na službenim položajima, kao što su 
državni poglavari, i ne priznaju valjanost amnestije koju bi drža- 
va podijelila*optuženiku.'* Ako Princetonska načela dobiju široku 
međunarodnu potporu, uspostavit će istinski globalnu jurisdikciju 
nad zločinima na koje se odnose. 

Pa ipak, bilo bi pogrešno zanemariti razloge zašto se usamljeni 
neistomišljenik na sastanku u Princetonu, lord Browne-Wilkin- 
son nije pridružio općem mišljenju. Kao i lord Phillips od Worth 
Matraversa, Lord Browne-Wilkinson je ugledni sudac britanskoga 
najvišeg suda, Doma lordova. On je bio glavni sudac u slučaju 
Pinochet. U svojoj izdvojenoj izjavi, lord Browne-Wilkinson upo- 
zorava da bi univerzalna jurisdikcija mogla navesti države koje su u 
neprijateljskim odnosima s drugim državama da uhite njihove du- 
žnosnike i upriliče montirana suđenja za navodne međunarodne 
zločine. Kao primjere navodi — a to je pisano prije 11. rujna 2001. 
— da bi države neprijateljski raspoložene prema zapadnim silama 
mogle izvoditi zapadne dužnosnike pred sud, ili bi zapadni fanatici 
mogli zahtijevati progon islamskih ekstremista zbog terorističke 
djelatnosti. Država koje je optuženik državljanin mogla bi se uteći 
sili radi zaštite svojih državljana. Učinci toga “prije bi upropastili 
nego uvećali izglede za međunarodni mir.''* | 

U istom mjesecu (srpanj 2001.) u kojemu su objavljena Prin- 
cetonska načela, bojazni koje je izrazio lord Browne-Wilkinson za 
jedan su se korak približile stvarnosti. Ironično, imajući u vidu 
ulogu koju je Eichmannov slučaj odigrao u ustanovljenju načela 
općeg pravnog poretka, ovoga je puta izraelsko ministarstvo vanj- 
skih poslova bilo to koje se pobojalo da bi izraelski dužnosnici 
mogli biti dovedeni na optuženičku klupu. Ministarstvo vanjskih 
poslova upozorilo je dužnosnike na oprez pri putovanju u ino- 
zemstvo jer bi ih neke zemlje mogle optužiti za kršenje ljudskih 

prava Palestinaca. Upozorenje je uslijedilo nakon što su preživjeli 
iz pokolja Palestinaca u izbjegličkim logorima u Sabri i Šatili 1982. 
u Belgiji pokrenuli sudski postupak protiv izraelskog premijera 
Ariela Šarona. Premda su pokolj izveli izraelski kršćanski savezni- 
ci u Libanonu, službena je izraelska istraga pripisala “neizravnu 
odgovornost" Šaronu, tadašnjem ministru obrane, zbog nesprje- 
čavanja pokolja. U Danskoj se pak govorilo o uhićenju izraelskog 
veleposlanika Carmija Gillona, bivšeg šefa izraelske službe sigur- 
nosti, koji je podržavao primjenu “umjerenog fizičkog pritiska" 
u policijskim istragama protiv osumnjičenih terorista." Takvi su 
slučajevi, međutim, lišeni osnove presudom Međunarodnog suda 
pravde iz veljače 2002. prema kojoj belgijski nalog za uhićenje dje- 
latnog ministra vanjskih poslova Demokratske republike Kongo, 
pod optužbom za kršenje ljudskih prava, i sam predstavlja kršenje 


. međunarodnog prava jer ministar vanjskih poslova uživa imunitet 


od takvih progona. Sud se nije očitovao o samom pitanju univer- 
zalne jurisdikcije, premda su primjedbe pojedinih sudaca ukazi- 
vale na to da bi sud bio podijeljen u vezi s tim pitanjem kad bi se 
njime izravno pozabavio.“ (Sukladno uvriježenim diplomatskim 
običajima, Princetonska načela prihvaćaju imunitet za diplomate i 
dužnosnike koji putuju po državnom poslu.) 

Da bi se umanjio rizik umnažanja tužbi koje bi pojedine države 
podnosile pozivajući se na univerzalnu jurisdikciju, i lord Browne- 
Wilkinson i njegov kolega lord Phillips daju prednost međuna- 
rodnim sudovima, osim u slučaju kada zemlja čiji je državljanin 
optužen potpisala sporazum kojim prihvaća univerzalnu jurisdi- 
kciju za odgovarajuće prekršaje, kao što je to slučaj s Čileom koji je 
potpisao Konvenciju protiv mučenja. Čak se i oni koji podržavaju 
univerzalnu jurisdikciju slažu da je međunarodni sud vrijedna do- 
datna mogućnost. Kada bi dovoljno dobro funkcionirao, možda 
bi univerzalnu jurisdikciju učinio nepotrebnom. Poput Niirnber- 
škog suda, pojavili su se međunarodni sudovi novijeg datuma kao 

posljedica tragičnih događaja: ratova koji su uslijedili nakon ra- 
spada bivše Jugoslavije, pokolja Tutsija u Ruandi, srpskih napada 
na albansko stanovništvo Kosova i ubojstva koja su u Istočnom 
Timoru počinile milicije poduprte indonezijskim oružanim snaga- 
ma. Učvršćujući odlučnost svih časnih ljudi da ne dopuste nasta- 
vak takvih tragedija, ovi nas sudovi približavaju globalnom sustavu 
kaznene pravde za takve zločine. Za razliku od Niirnberškog suda, 
suđenje Slobodanu Miloševiću, bivšem predsjedniku Jugoslavije 
kojeg je na optuženičku klupu Međunarodnog suda u Hagu posla- 
la vlada kojoj je nekada predsjedao, nije pravda koju provode oku- 
patorske snage protiv vođa nacije prisiljene na bezuvjetnu predaju. 
To je znak priznanja, barem u Europi, da nacionalni suverenitet 
nije nikakva obrana protiv optužbe za zločin protiv čovječnosti. 
Dosad su ovi međunarodni sudovi bili jednokratne ustanove, 
utemeljene samo radi suđenja za posebne zločine. (Stari Među- 
narodni sud pravde bavi se samo međudržavnim sporovima, a ne 
optužbama protiv pojedinaca.) Da bi kazneni progon za zločine 
protiv čovječnosti učinili trajnom sastavnicom međunarodnog 
prava, predstavnici 160 država sastali su se u Rimu 1998. i nadmo- 


enom se većinom suglasili o osnivanju Međunarodnog kaznenog 


suda pridruženog Ujedinjenim narodima i smještenog u Hagu. 
Sud ima tužitelja koji može podizati optužbe za genocid, zločine 
protiv čovječnosti i ratne zločine protiv pojedinaca, pod uvjetom 
da je riječ o državljanima država koje su ratificirale sporazum, ili 
pojedincima koji su počinili zločin na teritoriju takve države, ili 
je pak samo Vijeće sigurnosti uputilo određeni slučaj sudu. Sud 
je zaživio 2002., a njegovu je jurisdikciju prihvatilo više od 60 
država, uz naknadni pristanak drugih. Time svijet po prvi puta 
raspolaže stalnim međunarodnim tijelom koje provodi međunaro- 
dno kazneno pravo. 

Sjedinjene Države nisu odigrale baš istaknutu ulogu u tom 
procesu, tražeći amandmane na statut kojima bi američki vojnici 

i vladini dužnosnici bili izuzeti iz kaznenog progona. (Zašto bi 
Sjedinjene Države trebale očekivati da bi se s njihovim državlja- 
nima trebalo postupati drukčije nego s državljanima svih ostalih 
nacija, nije nikada razjašnjeno.) Predsjednik Clinton potpisao je 
sporazum, ali nije ni pokušao ishoditi njegovu ratifikaciju. Pred- 
sjednik Bush je izjavio da se protivi sudu." Konzervativni članovi 
Kongresa bili su toliko neprijateljski raspoloženi prema sporazumu 
da su zaustavili isplatu novca koji su Sjedinjene Države dugovale 
Ujedinjenim narodima ne bi li izborili izuzeće za američke dužno- 
snike i vojno osoblje." Još je uvijek prerano reći hoće li američka 
podrška međunarodnom kaznenom progonu terorista vremenom 
dovesti do promjene u. američkom stavu prema Međunarodnom 
kaznenom sudu. Ako jedna zemlja optuži drugu za pružanje uto- 
čišta teroristima, a optužena zemlja sumnja da će joj se pravedno 
suditi u zemlji koja podiže optužnicu, međunarodni sud pravo je 
mjesto za rješavanje tog spora. (Sporazum kojim se osniva sud ne 
daje mu ovlasti za kazneni progon terorista jer je rasprava o tom 
pitanju zapela oko spora kako najbolje definirati “terorizam". Po- 
stoji, međutim, osnova za daljnju raspravu o tome kako bi bilo 
najbolje uobličiti stavak o kaznenom progonu terorizma nakon što 
sud jednom zaživi.) Premda Sjedinjene Države odbijaju pomisao 
da bi se njihovim vlastitim državljanima sudilo pred javnim me- 
đunarodnim sudom koji funkcionira u skladu s međunarodnim 
propisima o valjanom postupku i suzdržava se od smrtne kazne, 
one su nakon napada 11. rujna 2001. osnovale vojne sudove da bi 
sudile osumnjičenima za terorizam koji nisu američki državljani, 
koristeći dokaze koji se ne moraju iznositi pred javnim sudom. Ti 
će sudovi moći primjenjivati smrtnu kaznu.! I ovdje, kao i u slu- 
čaju prava intelektualnog vlasništva nad spasonosnim lijekovima, 
o čemu je bilo riječi u prethodnom poglavlju, Sjedinjene Države 
koriste jedno mjerilo za vlastite državljane, a drugo za državljane 


drugih zemalja. 

Kriteriji za humanitarnu intervenciju 


Kažnjavanje zločinaca nakon počinjenog nedjela je nešto što bi 
većina ljudi podržala, budući da vjeruje kako bi time bila zadovo- 
ljena pravda. S utilitarističkog stanovišta, postoji nada da bi ka- 
žnjavanje krivaca za prošle zločine djelovalo kao upozorenje svima 
onima koji bi mogli učiniti nešto slično, da se neće moći sakriti 
od pravde, čime bi ih se odvratilo od novih zločina. Kako, me- 
đutim, strah od kazne neće uvijek biti dostatan za sprječavanje 
zločina, ipak će se pojaviti pitanje intervencije. Ako se kazna može 
opravdati, može se i intervencija radi zaustavljanja zločina koji je 
na vidiku ili već u rijeku. Postoji li, možda, ne samo pravo na 
intervenciju u trenutku kada se nedjela događaju, već, kako je to 
istaknuto međunarodno povjerenstvo naznačilo u naslovu izvješća 
podnesenog 2001., i “odgovornost zaštite" čak i kada je jedini na- 
čin da se to postigne invazija na drugu zemlju?2ž No ako je tako, 
u kojim bi okolnostima zemlje trebale djelovati u skladu s takvom 
odgovornošću? 

Razmatranje ovog pitanja za filozofe nije novost. Kant je napi- 
sao “filozofsku crticu" pod naslovom Tigjni mir u kojoj dokazuje 
da se nijedna država ne bi silom trebala miješati u ustav ili vladu 
druge države. Smatrao je i to da bi države koje se pripremaju za 
rat trebale tražiti mišljenje filozofa o mogućnostima mira.2 John 
Stuart Mill je ustvrdio kako ima malo pitanja koja zahtijevaju po- 
zornost filozofa kao pitanje: kada država koja šama nije izložena 
napadu smije započeti rat? Smatrao je da bi filozofi trebali težiti 
određivanju “nekog pravila ili kriterija prema kojima bi bilo mo- 
guće konačno i razborito ispitati opravdanost miješanja u unu- 
tarnje poslove drugih zemalja i (što je ponekad jednako upitno) 
opravdanost uzdržavanja od intervencije." 

Koje bi pravilo ili mjerilo zadovoljilo Millov “konačan i razborit 
postupak provjere" kojim bi se utvrdilo kada je intervencija oprav- 
dana, ili čak obvezna, a kada nije? Izraz koji se u tom kontekstu 

često čuje upotrijebio je i Lassa Oppenheim u sljedećem odlomku 
iz svoje utjecajne rasprave o međunarodnom pravu: 


Postoji opća suglasnost da država, zahvaljujući svojoj oso- 
bnoj i teritorijalnoj nadmoći, sa svojim vlastitim državlja- 
nima može postupati prema diskreciji. No, postoji i važna 
skupina stavova i postupaka koji podupiru gledište da ta 
diskrecija ima svoje granice; kada država postane kriva za 
okrutnosti prema svojim državljanima i za njihov progon 
na način da ih lišava temeljnih prava i potrese savjest čo- 
vječanstva, intervencija u interesu čovječnosti zakonski je 


dopustiva 7 


Ovaj je kriterij preuzeo Michael Walzer. U Pravednim i neprave- 

dnim ratovima on piše: 
Humanitarna intervencija je opravdana kada predstavlja 
odgovor (uz razumne izglede na uspjeh) na djela koja “po- 
tresaju moralnu savjest čovječanstva.“ Staromodni jezik 
čini mi se baš primjerenim. (...) Misli se na moralna uvje- 
renja običnih muškaraca i žena, stečena tijekom njihovih 
svakodnevnih aktivnosti. A pod uvjetom da se na osnovi 
tih uvjerenja mogu navesti uvjerljivi argumenti, smatram 
da nema nikakva moralnog razloga za zauzimanje onog 
pasivnog stava koji bi se mogao nazvati čekanjem UN-a 
(čekanjem sveopće države, čekanjem mesije (...)).?* 


Te riječi potječu iz 1977. Premda nadolazeće godine nisu svje- 
dočile dolasku mesije, Ujedinjeni narodi pokazali su da mogu 
djelovati, čak i ako su njihovi potezi izloženi ozbiljnoj kritici, a 
nisu uvijek ni bili pravodobni i učinkoviti kako se to žarko želi.? 
Walzer je nastavio podržavati kriterij “potresene savjesti“, ističući 
da su u vremenu u kojemu “televizijske ekipe stižu brže nego rigor 
mortis' djela koja doista potresaju savjest čovječanstva potresnija 
nego što su bila, budući da ih osobno proživljavamo.? Pa ipak, 
Walzer ustraje na načelnom protivljenju intervenciji. On izričito 

odbija zamisao da je kršenje ljudskih prava samo po sebi dovoljno 
opravdanje za intervenciju ili da je intervencija u cilju demokracije 
legitimna.“ U prilog snažnom uvjerenju protiv intervencije pone- 
kad navodi važnost zaštite suverenosti država u kojima ljudi mogu 
živjeti društvenim životom i boriti se za slobodu na vlastiti način 
unutar svojih vlastitih društvenih struktura." U drugim su slučaje- 
vima njegovi argumenti više pragmatični: još od rimskih vremena, 
podsjeća nas, imperijalne su sile nastojale proširiti svoja carstva 
intervenirajući u građanskim ratovima. Intervencija suviše lako 
može prerasti u izgovor za aneksiju, u ovom ili onom obliku. Wal- 
zer doduše spominje nekoliko primjera intervencija koje smatra 
opravdanima: indijsku intervenciju 1971. u ondašnjem Istočnom 
Pakistanu, a sada Bangladešu; ranzanijsku 1979. protiv režima Idi 
Amina u Ugandi; i vijetnamsku intervenciju u Kambodži iste go- 
dine. U cjelini gledano, on ipak smatra da bi ljudima “trebalo do- 
pustiti da sami među sobom iznađu rješenja za svoje teškoće, bez 
imperijalne pomoći*.?! 

Problem s Walzerovim pozivanjem na kriterij “savjesti čovje- 
čanstva“ je u tome što su tu istu savjest, u različitim vremenima i 
na različitim mjestima, potresale pojave kao što su međurasni seks, 
ateizam i zajedničko kupanje muškaraca i žena. Ironično, sami su 
nacisti uzdigli “zdrav narodni osjećaj" do statusa pravne norme ko- 
risteći ga za potiranje homoseksualnosti.“ Znamo da, govoreći o 
djelima koja potresaju savjest čovječanstva, međunarodni pravnici 
ne misle na žakve stvari, ali kako točno izraziti ono na što doista 
misle? | 

Glavni tajnik Ujedinjenih naroda Kofi Annan predložio je da 
bi intervencija bila opravdana “kada se velikom broju ljudi nanosi 
. patnja i smrt, i kada država koja nominalno ima vlast to ne može 
ili ne želi zaustaviti." U obranu ovoga gledišta navodi da je cilj Po- 
velje Ujedinjenih naroda “zaštita pojedinačnih ljudskih bića, a ne 
onih koji ih zlostavljaju." Annanov kriterij ima tu prednost što 

je određeniji od “potresanja savjesti čovječanstva". Kako bi bio još 
određeniji, riječ “patnja" trebalo bi zamijeniti nabrajanjem točno 
određenih povreda. Ovo je učinjeno u različitim međunarodnim 
pravnim dokumentima, uključujući Konvenciju o sprječavanju i 
kažnjavanju zločina genocida iz 1948., koju 1998. slijedi rimski 
Statut Međunarodnoga kaznenog suda. Članak 2. iz Konvencije 
na sljedeći način definira zločin genocida: 

genocid znači bilo koje od niže navedenih djela počinjenih 

s namjerom da se uništi, u cijelosti ili djelomice, nacional- 

na, etnička, rasna ili religijska skupina kao takva: 

(a) ubijanje članova skupine; 

(b) nanošenje ozbiljnih tjelesnih ili duševnih ozljeda člano- 

vima skupine; 

(c) namjerno nametanje životnih uvjeta sračunatih da iza- 

zovu djelomično ili potpuno fizičko uništenje skupine; 

(d) nametanje mjera s ciljem sprječavanja poroda unutar 

skupine; 

(e)prisilno premještanje djece iz jedne skupine u drugu.“ 


Premda bi se sva ova djela trebala ubrajati u zločine, a one koji 
ih izvršavaju trebalo bi kazneno goniti i optužiti kad god je to 
moguće, među njima se mogu praviti razlike. Budući da vojna 
intervencija nosi rizik velikog broja žrtava, nametanje mjera u cilju 
sprječavanja poroda unutar skupine ili prisilno premještanje djece 
iz jedne skupine u drugu mogu se s pravom smatrati nedostatnim 
da bi samo po sebi opravdali vojnu intervenciju. Naravno, takve će 
mjere u pravilu biti popraćene fizičkim nasiljem te mogu nanijeti 
i ozbiljne duševne ozljede članovima skupine, zbog čega bi se na 
tu situaciju mogao primijeniti neki od drugih stavaka iz definicije 
genocida, a time i otvorio put mogućem opravdanju intervencije. 
Nadalje, to jesu li navedena djela počinjena protiv određene na- 
cionalne, rasne, etničke ili religijske skupine služi samo za identi- 
fikaciju tih zločina kao genocida. Nasumična nasilna djela protiv 

istog broja nevinih ljudi bila bi zločin protiv čovječnosti, i ona bi 
također mogla potaknuti opravdanu intervenciju. 

Definicija “zločina protiv čovječnosti" nije tako određena kao 
definicija genocida, no rimski Statut Međunarodnoga kaznenog 
suda upotrebljava sljedeću definiciju: 


“zločin protiv čovječnosti“ znači bilo koje od niže nave- 
denih djela ako su počinjena svjesno i kao dio opsežnog 
ili sustavnog napada usmjerenog protiv bilo kojeg civilnog 
stanovništva: 

(a) umorstvo; 

(b) istrebljenje; 

(c) porobljavanje; : 

(d) deportacija ili prisilno premještanje stanovništva; 

(e) zatvaranje ili drugo okrutno lišavanje fizičke slobode 
koje krši temeljne odredbe međunarodnog prava; 

(f) mučenje; 

(g) silovanje, seksualno ropstvo, prisilna prostitucija, na- 
metnuta trudnoća, prisilna sterilizacija ili bilo koji drugi 
oblik spolnog nasilja usporedive težine; 

(h) progon bilo koje prepoznatljive skupine ili zajednice 
s političkih, rasnih, nacionalnih, etničkih, kulturnih, re- 
ligijskih; spolnih (kako je definirano u članku 3.), ili dru- 
gih osnova koje se općenito smatraju nedopustivim prema 
međunarodnom pravu, u vezi s bilo kojim djelom iz ovoga 
članka ili bilo kojim zločinom u jurisdikciji Suda; 

(i) prisilno nestajanje ljudi; 

(j) zločin apartheida; 

(k) druga nečovječna djela sličnog značaja koja namjerno 
izazivaju veliku patnju ili ozbiljne povrede tijela ili duše- 
vnog ili tjelesnog zdravlja.?? 


Opet, ako tražimo poticaj za vojnu intervenciju, moramo se usre- 
dotočiti na opsežne, očigledne primjere tih zločina. 

Sada se možemo pozvati na definicije genocida i zločina protiv 
čovječnosti, kao i na Walzerove i Annanove kriterije, i reći: 


Humanitarna intervencija je opravdana kada predstavlja 
odgovor (uz razumne izglede na uspjeh) na djela kojima se 
oduzima život ili nanose ozbiljne tjelesne ili duševne ozlje- 
de velikom broju ljudi ili kojima im se namjerno nameću 
životni uvjeti sračunati na to da izazovu njihovo fizičko 
uništenje, a kada država koja nominalno ima vlast to ne 
može ili ne želi spriječiti. 

Treba priznati da ova definicija otvara više pitanja nego što pru- 
ža odgovora. Koliko ljudi čini “veliki broj"? Koliko ozbiljne mora- 
ju biti tjelesne ili duševne ozljede? "Tko će odlučiti kada su životni 
uvjeti koji izazivaju fizičko uništenje velikog broja ljudi namjerno 
nametnuti? Ako je humanitarna intervencija opravdana u slučaju 
da je kriterij zadovoljen, imaju li i druge države obvezu intervenira- 
ri? Može li se svjesno zagađivanje okoliša sa smrtnim posljedicama 
za veliki broj ljudi, ili nesklonost da se takvo zagađivanje zaustavi, 
smatrati zadovoljenjem uvjeta iz definicije? Računa li se sarno ono 
što je učinjeno ljudima? Hoćemo li jednoga dana i uništenje dese- 
taka tisuća čimpanza ili razaranje jedinstvenog eko-sustava koje će 
za posljedicu imati izumiranje mnogih vrsta, smatrati osnovom za 
intervenciju? 

Ova su pitanja teška, možda preteška da bi poslužila kao temelj 
političkog djelovanja u doglednoj budućnosti. Bolje je početi skro- 
mno, kao što je to učinilo Međunarodno povjerenstvo za interven- 
cije i državni suverenitet koje je osnovala kanadska vlada u svome 
izvješću Odgovornost zaštite. Povjerenstvo, kojom su supredsjedali 
Gareth Evans, bivši australski ministar vanjskih poslova, i Mo- 
hamed Sahnoun, iskusan alžirski diplomat, a koje se sastojalo od 
dvanaest istaknutih stručnjaka iz isto toliko zemalja, nastojalo je 
da njegovi prijedlozi budu politički provedivi. U tu svrhu, povje- 
renstvo je kriterije za opravdanu vojnu akciju svelo na samo dva: 

A. masovni gubitak života, stvaran ili predvidljiv, bilo s 
genocidnim namjerama ili bez njih, koji je posljedica ili 
namjernog djelovanja države ili nemara države ili njezine 
nesposobnosti da djeluje ili njezina raspada; ili pak 

B. masovno etničko čišćenje“, stvarno ili predvidivo, bilo 
putem ubijanja, prisilnog izgnanstva, zastrašivanja ili silo- 
vanja. 


Kada su ovi kriteriji zadovoljeni, ustvrdilo je povjerenstvo, ne 
samo da postoji pravo na intervenciju, već i međunarodna odgo- 
vornost da se zaštite žrtve takvih djela ili oni koji su u neposrednoj 
opasnosti da postanu žrtvama.“ Premda su uvjeti u određenom 
smislu uže definirani od uvjeta koje propisuje Međunarodni kaz- 
neni sud u svojoj definiciji zločina protiv čovječnosti, pa bi se 
mogli smatrati pogrešnima budući da graničnu crtu intervencije 
pomiču na nedohvatljivu visinu, u jednom važnom pogledu prvi 
kriterij Povjerenstva daleko je bolji od definicije zločina protiv 
čovječnosti: “masovni gubitak života" kao poticaj za intervenciju 
ne mora biti posljedica namjernoga ljudskog djelovanja. Interven- 
cija može biti opravdana, tvrdi povjerenstvo, kada ljude spašava 
da ne umru od gladi, u slučaju da im država ne može ili ne želi 
pomoći. 

Čini se da su ovi kriteriji u najmanju ruku dobra polazna to- 
čka za međunarodnu zajednicu u situacijama kada je suočena s 
mogućnošću intervencije. Svrnimo, stoga, pozornost na drugačije 
pitanje: tko bi trebao odlučivati o tome kada su kriteriji (oni upra- 
vo navedeni ili neki drugi) zadovoljeni? U praksi, odgovor na to 
pitanje bit će jednako važan kao i sami kriteriji. Postoji samo jedno 
globalno tijelo koje bi uopće bilo u stanju propisati jasan postupak 
kojim bi se utvrdilo kada je intervencija opravdana. 

Autoritet Ujedinjenih naroda 


U govoru na Općoj skupštini Ujedinjenih naroda u rujnu 1999. 
glavni tajnik Kofi Annan osvrnuo se na genocid u Ruandi kako bi 
pokazao kakve mogu biti posljedice nedjelovanja, dok je interven- 
ciju na Kosovu uzeo kao primjer akcije koju je poduzela “regional- 
na organizacija [NATO] bez punomoći Ujedinjenih naroda." U 
nastavku je iznio sljedeću dvojbu: 


Onima kojima najveću prijetnju budućnosti međunaro- 
dnog poretka predstavlja upotreba sile bez punomoći Vi- 
jeća sigurnosti možemo postaviti pitanje — ne povodom 
Kosova, već povodom Ruande: ako je u onim mračnim da- 
nima i satima koji su prethodili genocidu koalicija država 
bila spremna djelovati u obranu naroda Tutsi, ali nije dobi- 
la pravodobno odobrenje Vijeća, je li takva koalicija trebala 
ostati postrani i dopustiti da se stravičan događaj odigra? 
Onima kojima je akcija na Kosovu navijestila novo ra- 
zdoblje u kojem države i skupine država mogu poduzeti 
vojnu akciju izvan utvrđenih mehanizama nametanja me- 
đunarodnog prava, može se postaviti pitanje: zar ne po- 
stoji opasnost da takve intervencije potkopaju nesavršen, 
no ipak elastičan sustav sigurnosti stvoren nakon Drugoga 
svjetskog rata i stvore opasan presedan za buduće interven- 
cije bez jasnog kriterija za donošenje odluke o tome tko 


može stvoriti takav presedan i u kojim okolnostima??? 


Annan je jasno izrazio vlastito stajalište rekavši kako je u tijeku 
proces redefiniranja državnog suvereniteta pod utjecajem sila glo- 
balizacije i međunarodne suradnje: “Danas je rasprostranjeno mi- 
šljenje da država treba služiti svojem narodu, a ne obrnuto." Kao 
što smo vidjeli, on tumači Povelju Ujedinjenih naroda na način da 
ona odobrava intervenciju kako bi se zaštitila pojedinačna ljudska 
bića, a ne oni koji ih zlostavljaju. Tom izjavom Annan je možda 
imao na umu članak 55. (c) Povelje, koji se odnosi na promicanje 

“apćeg poštovanja i obzira prema ljudskim pravima i temeljnim 
slobodama za sve", i članak 56. koji glasi: “Sve se članice obvezuju 
poduzimati zajedničke i odvojene akcije u suradnji s Organizaci- 
jom radi ispunjenja ciljeva postavljenih u članku 53. Problem S 
tumačenjem ovih članaka u prilog opravdanju humanitarne inter- 
vencije radi zaštite pojedinačnih ljudskih bića čija su prava povri- 
jeđena unutar suverene države je, međutim, taj što ista ta Povelja u 


članku 2. (7.) navodi: 


Ništa što sadrži ova Povelja ne ovlašćuje Ujedinjene naro- 
de da se miješaju u pitanja koja su izričito pod domaćom 
jurisdikcijom neke države niti ih obvezuje da takva pe 
nja rješavaju u skladu s ovom Poveljom; no, ovo načelo 
ne može prejudicirati primjenu izvršnih mjera u skladu s 


| poglavljem VII. 


Poglavlje VII ne odnosi se na ljudska prava, već na prijetnje miru, 
na kršenje mira i činove agresije." Ako ovo shvatimo doslovno, 
izgledalo bi da Ujedinjeni narodi ne mogu odrediti postupke odo- 
bravanja humanitarne intervencije jer bi to bilo kršenje njihove 
vlastite Povelje. | | 
Kako pomiriti ove različite dijelove Povelje? Povelja pred svoje 

članove postavlja dvije vrste obveza: da poštuju ljudska prava i da 
se ne miješaju u unutarnje stvari druge države. Kao što kaže Brad 
Roth: “Organizacija i njezine članice obvezuju se poštivati i pro- 
micati korisne interne načine postupanja, ali ih ne smiju nameta- 
ti “Deklaracija o načelima međunarodnog prava u pitanjima 
prijateljskih odnosa i međudržavne suradnje u skladu s Poveljom 
Ujedinjenih naroda", koju je Opća skupština usvojila 1270. na 
dvadeset i petu obljernicu Ujedinjenih naroda, u određenoj mje- 
ri podržava ovo gledište. Deklaracija pojašnjava članak 2. (7.) na 
sljedeći način: 

Oružana intervencija i svi drugi oblici miješanja ili pokušaja 

prijetnji protiv osobnosti države ili protiv njezinih političkih, 

gospodarskih i kulturnih sastavnica, predstavljaju povrede 
međunarodnog prava. (...) Svaka država ima neotuđivo 
pravo izabrati svoj politički, gospodarski, društveni ili kul- 
turni sustav bez bilo kakvog miješanja druge države.?? 


Krši li dakle humanitarna intervencija načelo iz Povelje Uje- 
dinjenih naroda o nemiješanju u unutarnje stvari druge suverene 
države? Mogli bismo pomiriti Povelju s humanitarnom interven- 
cijom ako bi nam uspjelo obraniti barem jednu od sljedećih tvr- 
dnji: | 
1. Da je samo kršenje ljudskih prava, makar i u jednoj jedinoj 

zemlji, prijetnja svjetskom miru. 

2. Da je samo postojanje tiranije prijetnja svjetskom miru. 
3. Da se pravo domaće jurisdikcije koje države zadržavaju sukla- 
dno članku 2. (7.) ne proteže na zločine protiv čovječnosti niti 


se može dopustiti da takvi zločini budu počinjeni pod doma- 
ćom jurisdikcijom. | 


Osvrnut ću se redom na ove tvrdnje. 
1. Samo kršenje ljudskih prava prijetnja je svjetskom miru. 

Prvi argument je onaj koji je iznio sam Kofi Annan. Osvrćući se 
na Povelju Ujedinjenih naroda , u svom je govoru iz rujna 1999. 


rekao: 


Suverene države koje su sastavile Povelju prije više od pola 
stoljeća bile su posvećene miru, ali iskusne u ratu. 

Poznavale su strahote sukoba, ali su isto tako znale da 
postoje vremena kada upotreba sile može biti legitimno 
sredstvo postizanja mira. To je razlog zašto tekst Povelje 
sadrži izjavu da se “oružana sila neće primjenjivati, osim u 
zajedničkom interesu." No što je taj zajednički interes? Tko 
će ga definirati? S kojim ovlastima? I s kakvim sredstvima 
za intervencijuž Ovo su odsudna pitanja s kojima se suoča- 
varno ulazeći u novo stoljeće. 


131 


Singer — Jedan svijet 


Ako ove primjedbe čitamo u njihovu kontekstu, Annanove se 
riječi mogu protumačiti kao da podrazumijevaju da zajednički 
interes treba definirati tako da on uključuje interes sprječavanja 
tiranina da krši prava građana zemlje kojom vlada, čak i ako taj 
tiranin ne predstavlja prijetnju za druge zemlje. Premda se to može 
činiti pretjeranim, nekoliko odluka Vijeća sigurnosti sadrži istu 
implikaciju. U vezi s Irakom, Vijeće sigurnosti je 1991. donijelo 
rezoluciju da nasilje nad civilnim stanovništvom, uključujući po- 
dručja naseljena Kurdima, ima posljedice koje su prijetnja svjet- 
skom miru i sigurnosti. Budući da je Vijeće spomenulo priljev 
izbjeglica u druge zemlje, može se s razlogom tvrditi da je to nasilje 
doista imalo posljedice izvan granica Iraka.“ Međutim, odobra- 
vajući intervenciju u Somaliji, Vijeće je jednostavno odlučilo da 
“razmjer ljudske tragedije uzrokovane sukobom u Somaliji, koju 
je još više pogoršalo sprječavanje raspodjele humanitarne pomoći, 
predstavlja prijetnju svjetskom miru i sigurnosti."! Nije ponuđe- 
no nikakvo daljnje objašnjenje, a budući da je sukob bio isključivo 
unutarnje naravi, nije lako shvatiti na koji bi način svjetski mir 
bio ugrožen da se Somalce jednostavno pustilo da pomru od gladi, 
koliko god to bilo strašno. Slično tome, svrgnuće demokratski iza- 
branog predsjednika Haitija, Jean-Bertranda Aristidea, shvaćeno je 
kao prijetnja “međunarodnom miru i sigurnosti u regiji", i stoga 
kao opravdanje za upotrebu ovlasti iz članka VII.“ | 

Imajući u vidu ljudske tragedije u Iraku, Somaliji i na Haitiju 
koje je Vijeće sigurnosti pokušalo ublažiti, razumljivo je da je ono 
bilo voljno rastegnuti smisao vlastite Povelje do krajnjih granica. 
Može se činiti da bi nas etičar, koji promatra posljedice naših djela 
i prema njima određuje što je dobro, a što loše, naveo da podrži- 
mo svaku strategiju koja nudi najbolje izglede za sprječavanje takvih 
tragedija. No, dugoročno gledano, konzekvencijalist bi trebao podr- 
žavati vladavinu međunarodnog prava zbog njezina potencijala da 
umanji vjerojatnost rata. Etičar-konzekvencijalist mogao bi ukazivati 

na poželjne izmjene međunarodnog prava, a ujedno mu dati načelnu 
podršku. Stoga bismo trebali odbaciti takve očigledne izmišljotine 
kao što je zamisao da je svrgnuće predsjednika Haitija prijetnja svjet- 
skom miru. Jednom kada se tako nešto prihvati, može proći bilo 
što, i Vijeće sigurnosti zapravo dobiva neograničenu punomoć da 
intervenira gdje god to smatra prikladnim. Nema osnove u međuna- 
rodnom pravu da se Vijeću sigurnosti dodijele takve ovlasti. 

2. Demokracije su najbolji čuvari mira. 

Druga strategija bila bi pozvati se na argument da nijedan rat 
nikada nije izbio između dviju demokratskih država.# Ta je po- 
stavka sporna i dobrim dijelom ovisi o definicijama “rata i “de- 
mokracije". Ako još nije zabilježen protuprimjer, jednom će se 
nesumnjivo i takav pojaviti. No postojanje jednoga ili dvaju pro- 
tuprimjera ne pobija pažljivije izraženu inačicu postavke, naime da 
je za demokratske države manje vjerojatno da međusobno zarate, 
nego za nedemokratske države. Ako je ovo potonje slučaj, moglo 
bi se dokazivati da članak 2. (7.) više nije prepreka intervenciji 
radi uspostavljanja ili obnavljanja demokracije, budući da takve 
intervencije doista umanjuju opću “prijetnju miru" koju predsta- 
vljaju nedemokratski režimi. No treba li tako nejasna i neodređena 
prijetnja miru biti dostatan razlog za vojnu intervenciju? Opet, 
čini se da bi tako postupiti značilo poslužiti se izlikom kako bi se 
opravdala intervencija koja je motivirana sasvim drugim ciljem. 
3. Pravo domaće jurisdikcije koje države zadržavaju sukladno članku 
2. (7.) ne proteže se na čin genocida ili druge zločine protiv čovječnosti 
niti na dopuštenje da oni budu počinjeni. 

Treća strategija poziva se na srž međunarodnog prava koje, kako 
to pokazuje Eichmannov slučaj, pretpostavlja da postoji univerzal- 
na jurisdikcija nad onima koji počine genocid ili druge zločine 
protiv čovječnosti. Ono potvrđuje da Povelja Ujedinjenih naroda, 
priznajući lokalnu jurisdikciju državama, nikako nije namjeravala 
odbaciti tu važnu doktrinu međunarodnoga običajnog prava. 

Jedan od problema s tumačenjem domaćeg suvereniteta u Po- 
velji Ujedinjenih naroda kao ograničenog međunarodnim pravom 
koje priznaje zločin genocida i zločine protiv čovječnosti je to što 
Međunarodno pravno povjerenstvo nije preporučilo da bi trebala 
postojati međunarodna kaznena odgovornost za zločine protiv čo- 
vječnosti sve do 1954., dugo nakon što je Povelja napisana i nakon 
što su je prihvatile prvobitne države-članice Ujedinjenih naroda. 
Stoga je Povelja mogla jednako tako biti sastavljena i potpisana 
i u potpunom nedostatku uvjerenja o ograničenom suverenitetu. 
Čak ni danas sve države ne prihvaćaju ograničavanje suvereniteta. 
U srpnju 2001. Rusija i Kina potpisale su “Sporazum o dobrosu- 
sjedskoj suradnji i prijateljstvu", koji je, kako se činilo, državni su- 
verenitet tumačio u smislu da pruža imunitet protiv intervencije. 
Članak XI. tog sporazuma glasi: 


Ugovorne strane podržavaju strogo poštivanje općeprizna- 
tih načela i normi međunarodnog prava protiv bilo ka- 
kvog djelovanja u cilju vršenja pritiska ili miješanja, pod 
bilo kakvom izlikom, u unutarnje stvari suverenih država, 
i aktivno će poduzimati napore za jačanje svjetskog mira, 
stabilnosti, razvitka i suradnje.“ 


Unatoč ovim sumnjama, zauzimanje stava da se domaća juris- 
dikcija, kako je prihvaćena u Povelji Ujedinjenih naroda, ne prote- 
že na činjenje ili dopuštanje da se počine djela genocida ili zločina 
protiv čovječnosti najuvjerljivija je i najizglednija od tri do sada 
razmatrane strategije. Međunarodno povjerenstvo za intervencije i 
državni suverenitet došlo je do sličnog zaključka dokazujući da dr- 
žavni suverenitet znači da država ima odgovornost za zaštitu svoga 
naroda. Kada država nije spremna ili ne može preuzeti tu odgo- 
vornost, smatra povjerenstvo, odgovornost pada na međunarodnu 
zajednicu, točnije, na Vijeće sigurnosti koje sukladno članku 24. 
Povelje Ujedinjenih naroda snosi “prvenstvenu odgovornost za 
održavanje međunarodnog mira i sigurnosti."? 

Za razliku od prve strategije, tvrdnjom da je kršenje ljudskih 
prava po sebi prijetnja međunarodnom miru, ovaj se treći pristup 
ne oslanja na fikciju, a za razliku od druge strategije, ne počiva na 
nedokazanoj teoriji o vezi između demokracije i mira. Štoviše, on 
ima ugrađena ograničenja na razloge na kojima se može temeljiti 
intervencija. Zbog toga bi mogao biti pristup kojem težimo. Ipak, 
prije nego što se zadovoljimo tvrdnjom da su ograničenja doma- 
će jurisdikcije najbolje opravdanje za humanitarnu intervenciju, 
kratko ću spomenuti i četvrtu, manje očiglednu, ali dalekosežniju 
strategiju pomirenja humanitarne intervencije s načelom nemije- 
šanja u unutarnje stvari druge suverene države. 

Ova se četvrta strategija nadovezuje na raspravu u prethodnom 
poglavlju koja propituje prevladavajuće gledište o tome što vladu 
čini legitimnom. Kao što smo vidjeli, premda se vlade općenito 
smatraju legirimnima ako imaju stvaran nadzor nad teritorijem 
kojim tvrde da vladaju, postoji alternativno, demokratsko viđenje 
legitimnosti prema kojemu režim koji silom preuzme vlast nije 
legitiman sve dok od naroda kojim vlada ne dobije slobodno izra- 
ženu većinsku podršku. Kao što smo vidjeli, ovo se demokratsko 
gledište može braniti i sa stajališta prava na samoupravu i s konze- 
kvencijalističkog stajališta. Kada bi demokratsko gledište bilo pri- 
hvaćeno, prijedlozi iz prethodnog poglavlja možda bi, u kontekstu 
trgovinskih ograničenja, imali širu primjenu. Naime, ako vladu 
koja je došla na vlast oružanom silom i ostala na vlasti zatiranjem 
svake oporbe ne bi, zbog te činjenice, trebalo smatrati legitimnom, 
onda ona ne bi mogla zauzeti ni svoje mjesto u Ujedinjenim naro- 
dima. Dakle, ako bi bila uključena u široko rasprostranjeno nasilje 
nad vlastitim stanovništvom, odredbe Povelje Ujedinjenih naroda 
koje zabranjuju zemljama-članicama da se miješaju u unutarnje 
poslove drugih članica ne bi vrijedile. Premda bi ovo shvaćanje 
moglo dovesti do širenja ratova, taj rizik treba odvagnuti s obzirom 


na izglede da se podrži demokracija i smanji broj onih vlada koje 

jedva da su nešto više od razbojničkih bandi što pljačkaju zemlju 
koju drže u oružanom stisku. Naravno, uobičajeni konzekvenci- 
jalistički prigovor protiv započinjanja rata i dalje će vrijediti. Rat 
uzrokuje neizmjernu patnju i gubitak života i uvijek mora biti po- 
sljednje pribježište za kojim se poseže kada nema nikakva drugog 
načina da se spriječi još veća patnja i gubitak života, a izgledi za 
uspjeh su dobri. | 


Hoće li širenje demokracije pružiti zaštitu od genocida? 


U prvom odjeljku ovog poglavlja branio sam tvrdnju da bi mo- 
gla postojati genetska osnova za spremnost nekih ljudskih bića 
da počine pokolj nad onima koji nisu članovi njihove skupine. 
Potom sam iznio prijedlog da tamo gdje režim vlada silom, a ne 
na demokratski način, nema legitimnog suverena koji bi stajao na 
putu intervenciji za koju se razumno može očekivati da će imati 
dobre posljedice — i vjerojatno, ovisno o mogućnostima, utemelji- 
ti demokratski oblik vladavine. No moglo bi se prigovoriri: kako 
možemo vjerovati da je demokracija sredstvo za sprječavanje, a ne 
za promicanje genocida? Ako su geni nasilja u mnogima od nas, 
zašto je manje vjerojatno da se nalaze u demokratski izabranim 
vladarima nego u diktatorima?i“ 

Najgore genocide prošloga stoljeća izvršile su vlade kbić su 
bile daleko od demokracije: otomanska Turska u doba genocida 
u Armeniji, nacistička Njemačka, Sovjetski Savez pod Staljinom, 
Kambodža pod Crvenim Kmerima. No Ruanda se, u doba poko- 
lja, kretala prema višestranačkoj demokraciji, a kako su 85 posto 
stanovnika pripadali narodu Hutu, moguće je da veća demokra- 
cija ne bi spriječila pokolj Tutsija. Još reži protuprimjer gledištu 
koje branim je, međutim, vlada Slobodana Miloševića koja snosi 
ključnu odgovornost za pokolje u Bosni i na Kosovu. Milošević je 
dvaput, velikom većinom, izabran za predsjednika Srbije, a kasnije 
i Jugoslavije. Premda ni Srbija ni Jugoslavija u to doba nisu bile 

potpuno slobodna i otvorena društva, ako bismo granice demo- 
kratičnosti postavili tako visoko da bi te države ostale izvan njih, 
to bi imalo za posljedicu da bi i veoma mnogo drugih, uvjetno 
demokratskih država bilo isključeno.“ 

Demokracija u smislu vladavine većine ne pruža jamstvo da 
će ljudska prava biti poštivana. No demokratski proces zahtijeva 
da se vladini postupci moraju javno braniti i opravdavati. Oni se 
ne mogu jednostavno provoditi odozgo. Premda su neki od nas 
možda sposobni počiniti strašne zločine, mnogi među nama ta- 
kođer imaju moralni osjećaj, to jest sposobnost da promišljamo 
dobro i zlo u onome što činimo ili u onome što čine naši vladari. 
Ta sposobnost izlazi na vidjelo na:javnoj sceni. Mala skupina ljudi 
može smišljati genocid i nadahnuti ili zastrašiti svoje sljedbenike 
da ga počine, ali ako genocid treba braniti u udarnom terminu , 
na televiziji, to će zaista biti rijetkost. Čak i u trenutku kada su 
se nacisti već osam godina nalazili na vlasti, vladajući bez oporbe 
i koristeći se svim propagandnim sredstvima koja je G&bbels bio 
u stanju smisliti, nisu se usuđivali otvoreno govoriti o tome što su 
činili Židovima. Himmler je skupini SS-vođa rekao da je njihov 
rad na istrebljenju Židova “slavna stranica naše povijesti koja nije 
napisana niti će ikada biti napisana". Da se je moglo osigurati 
da svaka stranica nacističke povijesti bude napisana onako kako 
se dogodila i da bude ponuđena njemačkom narodu na raspra- 
vu, teško je vjerovati da bi se holokaust dogodio. Kada su tužitelji 
na Niirnberškom sudu prikazali film o nacističkim koncentracij- 
skim logorima koje su snimili saveznički vojni snimatelji, neki od 
optuženika djelovali su vidljivo potreseno. Možda čak ni oni nisu 
shvaćali kako učinci njihove politike izgledaju izbliza. Orvoreni 
načini poštupanja i javni nadzor možda nisu savršeni bedem protiv 
genocida, ali pomažu. 

Čini li intervencija više dobra nego zla? 


Demokratski pojam legitimne vlade podrazumijeva da je pojam 
nacionalnog suvereniteta prazan ako vladavina počiva na goloj sili. 
Izgleda da bi intervencija u zemljama s takvim vladama zaista bila 
opravdana. No ako je intervenciju tako lako opravdati, neće li se 
koristiti toliko često da će prerasti u zloupotrebu? 

Ovaj prigovor počiva na propustu da se napravi razlika izme- 
đu pravnog i moralnog opravdanja. Čak i ako intervencija pro- 
tiv tiranskog režima koji čini zločine protiv čovječnosti ne krši ni 
međunarodno pravo ni Povelju Ujedinjenih naroda, ona još uvi- 
jek može biti pogrešna. Kao što kaže Michael Doyle, “s moralnog 
stajališta nema smisla spašavati selo i započeti Treći svjetski rat ili 
uništiti selo da bi ga se spasilo".* Moramo imati pravila i nači- 
ne postupanja koji će otežati opravdanje intervencije jer, kao što 
sam već primijetio, neke su države sposobne same sebe obmanuti 
vjerujući da je njihova želja za širenjem utjecaja u svijetu zapravo 
altruistična briga za obranu demokracije i ljudskih prava. No čak 
i ako su ta pravila i načini postupanja zadovoljeni, ključno pitanje 
uvijek mora biti: hoće li intervencija učiniti više dobra nego zla? 

Izvetan Todorov je iznio stav da tiranija nije najveće zlo, već 
da je to anarhija. Ukazujući na pad bivših komunističkih režima 
u Istočnoj Europi, on kaže kako je u nekim slučajevima propast 
nacionalne države dovela do stanja u kojemu vlast drže naoruža- 
ni kriminalci. Intervencija, čak i iz humanitarnih pobuda, može 
dovesti do istog ishoda jer i ona uništava nacionalnu državu. U 
mjeri u kojoj je ova tvrdnja činjenično točna, intervencija se ne bi 
smjela dogoditi. 

Ovdje je riječ o važnom etičkom pitanju koje često dovodi do 
neutemeljenih prigovora usmjerenih protiv argumenata o tome 
kada je ispravno umiješati se u unutarnje stvari druge države. Pri- 
govor glasi: ako je bilo opravdano intervenirati protiv Srbije na 
Kosovu, onda mora biti opravdano intervenirati i protiv Rusije u 

Čečeniji ili protiv Kine na Tibetu. Ono što ovaj prigovor previđa 
jest da je postojanje pravne osnove, pa čak i pravednog razloga 
za intervenciju jedna stvar, a opravdanje intervencije, uzevši sve 
u obzir, sasvim druga. Ovo razlikovanje pokazuje da razlog zbog 
kojega bi NATO bio u krivu da je intervenirao protiv Rusije u Če- 
čeniji li protiv Kine na Tibetu nije (barem u jednoj inačici onoga 
što veća država čini manjoj) to što nema pravne osnove ili prave- 
dnog razloga za intervenciju, nego što bi predvidivi ljudski gubici 
u ratu koji bi uslijedio učinili intervenciju pogrešnom. Ovo ne 
treba shvatiti kao slučaj “dvostrukih mjerila“. Postoji samo jedno 
mjerilo: da je ispravno učiniti ono što će imati najbolje posl jedice, 
a to nam mjerilo govori da ne interveniramo kada je vjerojatno 
da bi šteta prouzročena takvim postupkom nadmašila ostvarene 
koristi. 


Izbjegavanje kulturalnog imperijalizma 


Ponekad se govori da je intervencija u drugim zemlj ama radi zaštite 
ljudskih prava oblik kulturalnog imperijalizma. S kojim pravom, 
pitaju oni koji zastupaju ovo gledište, mi na Zapadu namećemo 
drugim narodima naše shvaćanje društva? Zar ne ponavljamo gre- 
ške zapadnih misionara koji su plovili u Afriku ili na otoke južnih 
mora i “primitivnim? narodima koje bi tamo zatekli govorili da 
pokriju svoju golotinju, prakticiraju monogamiju i vode ljubav | 
samo ležećki, s muškarcem gore? Zar iz tog iskustva nismo naučili 
da je moralnost relativna u odnosu na pripadnost društvu, a da naš 
moral nije ništa bolji od njihovog? 2 

Ovaj je prigovor smušen. Moralni relativisti zamišl jaju da brane 
pravo naroda nezapadnih kultura na očuvanje njihovih vlastitih 
vrijednosti, no ako se moralni relativizam shvati ozbiljno, on po- 
tkopava sve etičke razloge protiv kulturalnog imperijalizma. Nai- 
me, ako je moralnost uvijek relativna u odnosu na društvo kojemu 
netko pripada, onda vi koji potječete iz svoga društva imate svoja 

moralna mjerila, a ja koji potječem iz moga društva imam svoja. 
Iz toga slijedi da ja, kritizirajući vaša moralna mjerila, samo izra- 
žavam moralna stajališta vlastitog društva, ali slijedi i to da, ako 
me osudite zbog kritike moralnih mjerila vašeg društva, vi samo 
izražavate moralna stajališta vašeg društva. S tog gledišta, ne po- 
stoji način da se prekorače okviri morala vlastitog društva i izrazi 
transkulturalni ili objektivni moralni sud o bilo čemu, uključujući 
i uvažavanje kultura drugih naroda. Stoga, ako kojim slučajem ži- 
vimo u kulcuri koja nagrađuje one koji pokoravaju druga društva i 
potiru njihovu kulturu — a iste ljude koji brane moralni relativizam 
često se čuje tvrditi da to jest zapadna tradicija — onda je to naše 
moralno stajalište i relativisti ne mogu ponuditi nikakav uvjerljiv 
razlog zašto ga ne bismo i dalje trebali zagovarati. 

Irebali bismo odbaciti moralni relativizam. Mnogo bolji način 
osporavanja kulturalnog imperijalizma mogao bi se utemeljiti na 
stajalištu o etici koje dopušta mogućnost moralne rasprave s onu 
stranu granica vlastite kulture. U tom slučaju možemo dokazivati 


da različite kulture utjelovljuju načine života koji su se razvili kroz 


bezbroj naraštaja, da se njihovim uništenjem gubi akumulirana 
mudrost koju oni predstavljaju i da nas sve čini bogatijima to što 
možemo promatrati i cijeniti raznolikost kultura. Mi možemo uvi- 
djeti da zapadna kultura nema monopol na 'mudtost, da je često 
učila od drugih kultura i da još uvijek od njih može mnogo toga 


naučiti. Možemo poticati osjetljivost na vrijednosti drugih ljudi i 


razumijevanje Za ono što im ulijeva samopoštovanje i osjećaj iden- 
titeta. Na toj osnovi možemo kritizirati misionare devetnaestog 
stoljeća zbog njihove nedsjetljivosti na kulturalne razlike i zbog 
njihove opsjednutosti spolnim ponašanjem, područjem u kojemu 
ljudski odnosi poprimaju veoma različite oblike, a da pritom ni- 
jedan obrazac nije jasno nadmoćan drugome. Također možemo 
dokazivati da bismo trebali činiti više za očuvanje različitth kultu- 
ra, osobito onih urođeničkih koje su u opasnosti da nestanu. No 

jednom kada prihvatimo da postoji prostor za racionalnu argumen- 
taciju u etici, neovisnu o bilo kojoj određenoj kulturi, možemo se 
također zapitati jesu li vrijednosti koje podržavamo suvisle i mogu 
li se braniti i opravdati. Premda se razumni ljudi ne moraju složiti 
o mnogim područjima etike, a u tom neslaganju određenu ulogu 
igra kultura, ponekad ono što ljudi smatraju osebujnim kulturnim 
obilježjem zapravo služi interesima tek neznatne manjine stanov- 
ništva, a ne narodu u cjelini. Ili možda šteti interesima nekih, a 
da pritom ne koristi interesima nijednog pojedinca, i preživjelo 
je zato jer je povezano s vjerskim učenjem ili s praksom otpor- 
nom: na promjene. Nedjela poput onih koje su počinile nacistička 
Njemačka protiv Židova, Roma i homoseksualaca, Crveni Kme- 
ri protiv. Kambodžanaca koji su smatrani klasnim neprijateljima, 
Hutui protiv Tutsija u Ruandi te kulture koje prakticiraju sakaće- 
nje ženskih genitalija ili ženama brane školovanje, ne predstavljaju 
dijelove osebujne kulture vrijedne očuvanja i nije imperijalistički 
ustvrditi da im nedostaje element uvažavanja drugih koji je nužan 
dio svake etike.?! 

Neki vidovi etike zaista se mogu smatrati univerzalnima ili su 
veoma blizu tome. Čini se da je uzajamnost, u najmanju ruku, po-. 
svuda zajednička moralnim sustavima.“ Pojam uzajamnosti mo- 
žda je poslužio kao osnova za “Zlatno pravilo" — odnosi se prema 
drugima onako kao što želiš da se oni odnose prema tebi — koje 
uzdiže zamisao o uzajamnosti na razinu osobitog načela koje nije 
nužno povezano s time kako je netko postupao s vama u prošlo- 
sti. Zlatno pravilo može se naći, izraženo na različite načine, u 
širokom mnoštvu kulturnih i vjerskih učenja, uključujući, grubim 
kronološkim redom, učenja Zaratustre, Konfucija, Mahavire (ute- 
meljitelja đinizma), Buddhe, hinduističkog spjeva Mahabharate, 
Levitskog zakonika, Hilela, Isusa, Muhameda, Kanta i mnogih 
drugih.# U posljednjem desetljeću bilo je čak pokušaja da se sa- 
stavi “Deklaracija o globalnoj etici", očitovanje o načelima koja su 

univerzalno prihvaćena u svim kulturama. Riječ je o projektu koji 
je započeo sastankom pod nazivom “Parlament svjetskih religija? 
— točnije, Drugi parlament svjetskih religija, jer se taj održao u 
Čikagu 1993., upravo stoljeće nakon prvog. Trenutno su u opti- 
caju različite inačice Deklaracije. Jedna inačica, koju je sastavio 
teolog Hans King, a odobrio Drugi parlament svjetskih religija, 
počinje s temeljnim zahtjevom da se “sa svakim ljudskim bićem 
mora postupati čovječno". Pojašnjavajući ovaj zahtjev, Deklaracija 
se poziva na Zlatno pravilo kao “neopozivu, bezuvjetnu normu za 
sva područja života". Leonard Swindler, koji je na čelu Centra za 
globalnu etiku pri Sveučilištu Temple u Filadelfiji, objavio je izmi- 
jenjenu inačicu u kojoj je samo Zlatno pravilo temeljno moralno 
pravilo.5* boo 

Čini se da su teroristički napadi u rujnu 2001. označili lom 
unutar zamisli o općim moralnim standardima zajedničkim svim 
kulturama jer su pokazali da je ubijanje “nevjernih" civila u naci- 
jama koje se smatraju prijetnjom islamu sukladno islamskom na- 
uku, a možda čak i dužnost. Ipak, golema većina islamskih sveće- 
nika i učenjaka odbacuje takvo gledište. Premda napadi i potpora 
koju su stekli među nekim radikalnim muslimanima pokazuju da 
čak ni sporazum o zabrani namjernog ubijanja civila nije do kraja 
općeprihvatljiv, on je ipak blizu tome. Tako bi potraga za etikom 
koja bi bila globalna u smislu da bi se pozivala na vidove etike 
zajedničke svim ili praktički svim ljudskim društvima ipak mogla 
polučiti uspjeh. (Bilo bi se, naravno, lakše usuglasiti oko zajednič- 
kih etičkih načela kada bismo se prethodno mogli složiti oko pi- 
tanja koja nisu etička, nego činjenična, kao što je pitanje postoji 
li bog, ili bogovi, i ako postoji ili postoje, jesu li on ili ona ili oni 
izrazili svoju volju odnosno svoje volje u bilo kojemu od različitih 
tekstova za koje sljedbenici različitih religija tvrde da su božanski 
nadahnuti. Nažalost, čini se da smo u ovim pitanjima još dalje 
od suglasnosti nego u temeljnim etičkim načelima.) Ako želimo 

postići suglasnost o zajedničkoj etici, čini se da ćemo teško do- 
prijeti dalje od nekoliko veoma širokih načela. Stoga se može reći 
da ti općeprihvaćeni etički standardi, ako uopće postoje, neće biti 
nešto na što se politički vođe mogu pozvati kako bi pokazali da je 
njihovo miješanje u stvari druge države opravdano. 

Zamislite, primjerice, naciju s konzervativnim, izrazito religio- 
znim stanovništvom koje podržava nasljednog monarha koji vla- 
da u skladu sa zakonima prevladavajuće religije. Pretpostavimo da 
građani podržavaju Zlatno pravilo, budući da je sukladno njihovoj 
vjeri, ali se suprotstavljaju ideji demokracije. S kojih bi im osnova 
drugi mogli reći da bi njihova država trebala postati demokraci- 
jom? 

Prvi zaključak koji iz ovoga treba izvesti je onaj koji smo već 
spomenuli. To što režim nije demokratski ne znači da bi protiv nje- 
ga na bilo koji način trebalo intervenirati. Ako režim nije upleten u 
genocid ili druge zločine protiv čovječnosti, pitanje intervencije se 
ni ne postavlja. Razborito je razlikovati vladare koji vlast obnašaju 
po tradiciji od onih koji osvajaju i održavaju vlast vojnom nadmo- 
ći i nasilnim mjerama. Drugo, ako ljudi koji žive u nasljednim 
monarhijama svoj oblik vladavine pretpostavljaju demokraciji, 
mora biti moguće rakav njihov izbor podvrgnuti provjeri. Stoga 
je moguće zamisliti zemlju koja se na slobodnom i otvorenom re- 
ferendumu izjašnjava protiv izbora za političke dužnosti. To bi se 
samo po sebi moglo smatrati dovoljnim da nedemokratskom reži- 
mu priskrbi legitimitet. 

Ipak, ključno pitanje odnosa demokracije i suvereniteta nije 
riješeno. Što ako monarhija, premda uvjerena da je njezin narod 
podržava, ne želi održati referendum o svome vlastitom postoja- 
nju? Koje razloge možemo navesti, neovisne o našoj kulturi, u ko- 
rist gledišta da legitimnost zahtijeva podršku naroda, a ne, recimo, 
vjerskog zakona? Pokušaji da se pozovemo na potrebu razdvajanja 
crkve od države neće uspjeti jer bi to podrazumijevalo da su u 

krivu zagovornici religije koji odbacuju takvo razdvajanje. Napo- 
sljetku, tom izazovu ne može se odgovoriti bez napada na same 
osnove vjerovanja u određenu religiju. No ne možemo dokazivati 
da su vjerska uvjerenja ljudi drugačije kulture pogrešna, a istovre- 
meno braniti vlastita vjerska uvjerenja koja ne počivaju na nima- 
lo čvršćem temelju. To bi zaista bio kulturalni imperijalizam. Na 
kraju, barem u onoj mjeri u kojoj propitujemo prakse utemeljene 
na pretpostavkama o postojanju boga ili bogova i o autentičnosti 
navodno božanski nadahnutih spisa, upravo je naša razumska spo- 
sobnost ta koja djeluje kao univerzalno sredstvo razgradnje. No 
ovo nije pitanje u koje ovdje možemo dublje ulaziti. 


Reformiranje Ujedinjenih naroda 


Isticao sam da bi Ujedinjeni narodi, u granicama svojih mogućno- 
sti, trebali odobriti intervenciju radi zaustavljanja zločina protiv 
čovječnosti kada se razumno može očekivati da ona time neće pro- 
uzročiti veće zlo od onoga koje sprječava. Ovo upućuje ne samo 
na pravo da se intervenira, već, u odgovarajućim okolnostima, i na 
dužnost da se intervenira. Da bi to bili u stanju, Ujedinjeni narodi 
moraju se.moći osloniti na dostatnu vojnu silu kako bi intervencija 
bila učinkovita. U idealnom slučaju, Ujedinjeni narodi raspolagali 
bi dovoljnim prihodima za održavanje vlastitih vojnih snaga koje 
bi služile svrsi zaštite civila širom svijeta kojima prijeti genocid ili 
zločin protiv čovječnosti širokih razmjera. 

Također sam iznio prijedlog za postupno usvajanje demokrat- 
skog shvaćanja suvereniteta, što bi olakšalo opravdanje intervenci- 
je protiv vlade koja nije ni najmanje demokratska. U kombinaciji 
ovih dvaju prijedloga leži svojevrsna ironija: naime, Ujedinjeni 
narodi, onakvi kakvi jesu, baš nisu neki uzor demokracije. Uteme- 
ljeni su nakon Drugoga svjetskog rata, a Saveznici su se pobrinuli 
da ih zadrže pod svojim čvrstim nadzorom. To se najbolje očituje 
u Vijeću sigurnosti, tijelu koje odlučuje o pitanjima sigurnosti, 

uključujući i to hoće li se intervenirati u nekom sporu, bilo vojno 
bilo sankcijama. Vijeće sigurnosti ima pet stalnih članica — Sjedi- 
njene Države, Veliku Britaniju, Francusku, Kinu i Rusiju — koje 
predstavljaju glavne pobjedničke snage iz 1945. Opća skupština 
bira još deset država u Vijeće sigurnosti na dvogodišnji rok, no 
nijedna bitna odluka ne može se donijeti uz otvoreno protivljenje 
bilo koje od pet stalnih članica. Pravo veta stalnih članica, kojim 
su se u razdoblju hladnog rata često koristili i Sovjetski Savez i 
Sjedinjene Države, objašnjava zašto je tijekom 1960-ih i 1970-ih 
Vijeće sigurnosti u biti zanemarivalo glavni sukob toga razdoblja, 
Vijetnamski rat. | 

Danas više nema opravdanja za dodjelu posebnog statusa drža- 
vama koje su 1945. predstavljale velike sile, a danas to više nisu. 
Zašto bi Francuska ili Velika Britanija imale pravo veta, a Nje- 
mačka ili, primjerice, Brazil ne? Zašto bi Kina bila stalna članica, 
a Indija ili Japan ne? Zašto bi četiri od pet stalnih članica bile 
europske države ili države europskog podrijetla, u odsustvu stalne 
članice iz Afrike ili Latinske Amerike ili Južne ili Jugoistočne Azije, 
ili iz bilo kojeg dijela južne hemisfere? Je li poželjno, ako je istina 
da se suočavamo sa “sukobom civilizacija", da četiri od pet stalnih 
članica budu države s korijenima u kršćanstvu, a nijedna od njih 
nije islamska država?#? 

Što bi onda trebalo učiniti? Povećanje broja stalnih članica s 
pravom veta dovodi u pitanje funkcioniranje Vijeća sigurnosti. 
Bolja zamisao bila bi zamjena veta uvjetom da se važne odluke 
imaju donositi posebnom većinom, dvotrećinskom ili tročetvrtin- 
skom, izmijenjenog Vijeća sigurnosti. Ovome se može prigovoriti 
da postojeće Vijeće sigurnosti prilično dobro funkcionira i da nije 
jasno bismo li dobili Vijeće koje bi bolje funkcioniralo ako bismo 
ga izmijenili s ciljem da postane pravednije. No ako je pomak pre- 
ma većem stupnju globalnog upravljanja na raznim područjima 
— primjerice u trgovini i ekologiji, kao i na području mira i zaštite 

ljudskih prava — važan i poželjan, onda će postojeći ustroj Vijeća 
sigurnosti to otežati jer je stalan podsjetnik da institucijama glo- 
balnog upravljanja vladaju najbogatije i najmoćnije zemlje. Du- 
goročno, teško je prihvatiti da davanje posebnih privilegija maloj 
skupini država može biti najbolji put održavanja bilo autoriteta 
Ujedinjenih naroda bilo svjetskog mira. 

Drugi prigovor reformi Vijeća sigurnosti je to da je ona jedno- 
stavno nezamisliva, a bilo bi i opasno da Vijeće sigurnosti pokrene 
vojnu akciju usprkos neumoljivom protivljenju Sjedinjenih Drža- 
va ili bilo koje druge vojne velesile koja bi se s vremenom mogla 
pojaviti. Politički realizam stoga nalaže da se tim velesilama dopu- 
sti mogućnost veta. Moguće je da je ova tvrdnja točna; ali ako jest, 
pravo veta što ga posjeduju velesile treba gledati u pravom svjetlu: 
kao izraz moći, a ne prava. 

U usporedbi s Vijećem sigurnosti, Opća skupština Ujedinjenih 
naroda, koja okuplja 189 država-članica, čini se demokratskijom. 
Nema sumnje da njome ne vlada onaj isti uski krug država koji 
vlada Vijećem sigurnosti. Opća skupština, međutim, može djelo- 
vati samo u veoma ograničenim okolnostima. Štoviše, egalitaristi- 
čki dojam koji ona pobuđuje dovodi u zabludu. To je skupština 
svjetskih država, a ne svjetskih naroda. Neke države ni same nisu 
demokratske, ali čak i ako to zanemarimo, postoji problem — kao 
u slučaju WTO-a — da glas indijske vlade vrijedi jednako kao i 
glas vlade Islanda. Zapravo, kada bi se 95 država s najmanjim bro- 
jem stanovnika suprotstavilo 94-ima državama s najvećim brojem 
stanovnika, moguće je da bi rezoluciju Opće skupštine podržala 
većina država koja bi zajedno predstavljala samo 198,5 milijuna 
ljudi, dok bi s druge strane one 94 najveće države koje su ostale 
nadglasane predstavljale njih 5,7 milijardi. Države koje predsta- 
vljaju manje od četiri posto ukupnog broja stanovnika koji žive u 
državama-članicama Ujedinjenih naroda mogle bi odnijeti pobje- 
du u Općoj skupštini. 


146 


Jedno pravo 


Postoji očigledno rješenje tog problema, a zamisao nije nova. 
Pri kraju Drugoga svjetskog rata, kada je britanski Donji dom ra- 
zmatrao plan za nove Ujedinjene narode, Ernest Bevin, britanski 
ministar vanjskih poslova, zalagao se za “nadopunu'" organizacije 
Ujedinjenih naroda “Svjetskom skupštinom biranom neposredno 
iz naroda kojemu odgovaraju vlade koje čine Ujedinjene narode".** 
U tom bi smislu Europska unija, čiji parlament neposredno bira 
sam narod, mogla poslužiti kao uzor za buduće, demokratičnije 
Ujedinjene narode. Europski parlament zasad ima veoma ograni- 
čenu moć. Planirano je, međutim, da ta moć raste s rastućom spre- 
mnošću naroda i vlada da prihvate veću ulogu parlamenta. Postoje, 
naravno, velike razlike između Europske unije i Ujedinjenih naro- 
da. S obzirom na ono što nas trenutno zanima, najveća je razlika u 
tome da je, kao što smo vidjeli, Europska unija u položaju da pro- 
piše minimalne uvjete za pristup, uključujući demokratski oblik 
vladavine i jamstva temeljnih ljudskih prava. Kada bi Ujedinjeni 
narodi zauzeli sličan stav i odbile nedemokratskim vladama prizna- 
ti pravo članstva u Ujedinjenim narodima, to bi Opću skupštinu 
pretvorilo u demokratski izabranu Svjetsku skupštinu, kao što je 
to zamislio Bevin. No moguće je da bi takvi Ujedinjeni narodi koji 
bi uskratili pravo glasa Kini, Saudijskoj Arabiji i mnogim drugim 
državama bili manje učinkoviti u održavanju svjetskog mira nego 
oni koji bi bili širokogrudniji u pogledu svoga sastava. 

Položaj na pola puta između sadašnjeg sustava i onoga koji 
isključuje nedemokratske vlade vrijedan je razmatranja. Ujedinje- 
ni narodi mogli bi ostati otvoreni prema svim vladama, bez obzi- 
ra na oblik vladavine ili poštivanje ljudskih prava, no mogli bi 
zamijeniti sadašnju Opću skupštinu Svjetskom skupštinom koju 
bi činili predstavnici dodijeljeni državama-članicama, razmjerno 
veličini njihova stanovništva. Ujedinjeni narodi tada bi u svakoj 
zemlji-članici nadzirali demokratske izbore na kojima bi se bira- 
li navedeni predstavnici. Zemlja koja bi odbila dopustiti nadzor 

Ujedinjenih naroda nad izborom svojih predstavnika imala bi 
samo jednog predstavnika, bez obzira na broj stanovnika. Takav 
bi sustav građanima većine zemalja omogućio stjecanje iskustva 
u demokraciji, ali bi zadržao uključivost [inclusiveness] kao važnu 
osobinu Ujedinjenih naroda. | | 


Sažetak: Nacionalni suverenitet i globalna etika 


Globalna etika ne bi se trebala zaustavljati pred nacionalnim gra- 
nicama niti im pridavati veliku važnost. Nacionalni suverenitet 
nema moralnu vrijednost po sebi. Koju vrijednost nacionalni su- 
verenitet stvarno ima, to proizlazi iz uloge međunarodnog načela 
koje zahtijeva poštivanje nacionalnog suvereniteta, pod normal- 
nim uvjetima, u promicanju mirnih odnosa među državama. Ri- 
ječ je o sekundarnom načelu, grubom pravilu koje sažima teško 
stečeno iskustvo mnogih naraštaja u izbjegavanju rata. Poštivanje 
međunarodnog prava od životne je važnosti, no međunarodno 
se pravo, u pogledu granica suvereniteta, i samo razvija u pravcu 
jače globalne zajednice. Kao što smo vidjeli, Međunarodno povje- 
renstvo za intervencije i državni suverenitet pokušalo je raspravu 
preusmjeriti s “prava na intervenciju" na “odgovornost za zašti- 
tu". Time povjerenstvo daje naslutiti da suverenitet više nije samo 
stvar moći države da ima nadzor nad onim što. se događa unutar 
njezinih granica. Granice moći i volje neke države da zaštiti svoj 
narod ujedno su i granice njezina suvereniteta. Svijet je svjedočio 
groznim posljedicama propusta država kao što su Kambodža, bivša 
Jugoslavija, Somalija, Ruanda i Indonezija da zaštite svoje građa- 
ne. Sada postoji široka suglasnost da se takve strahote, ako ih je 
uopće moguće spriječiti, moraju spriječiti. Ujedinjeni narodi su 
jedini koji bi trebali nastojati da preuzmu odgovornost za zašti- 
tu. U protivnom će se nacionalni interesi opet sukobiti i gurnuti 
svijet u međunarodni sukob. Ako, međutim, najmoćnije svjetske 
nacije budu spremne prihvatiti autoritet Ujedinjenih naroda kao 

“posljednjeg zaštitnika" kojemu se mogu uteći ljudi u državama 
koje ih besramno propuštaju zaštititi i ako te nacije Ujedinjenim 
narodima osiguraju sredstva za preuzimanje te odgovornosti, svijet 
će učiniti presudan korak prema globalnoj etičkoj zajednici. 


149 


5. JEDNA ZAJEDNICA 


Jednakost ljudi: teorija i praksa 


“Lavina", “poplava — izrazi su kojima se opisivao odziv na javne 
pozive za pomoć žrtvama terorističkih napada od 11. rujna 2001. 
Tri mjeseca nakon katastrofe, ukupna se brojka zaustavila na 1,3 
milijarde dolara. Od toga iznosa, prema istraživanju New York 
limesa, 353 milijuna dolara sakupljena su samo za obitelji 400 
policajaca, vatrogasaca i drugog uniformiranog osoblja stradalog u 
pokušaju da spasi druge. To ukupno iznosi 880.000 dolara po obi- 
telji. Obitelji ubijenih vatrogasaca bile bi jednako dobro zbrinute 
i da nije bilo nikakvih dobrotvornih priloga. Njihovi supružnici 
primat će mirovine države New York u visini izgubljenih plaća, a 
njihova će djeca imati pravo na puni iznos školarine na državnim 
sveučilištima. Savezna vlada osigurava dodatnih 250.000 dolara za 
obitelji policijskih službenika i vatrogasaca ubijenih na dužnosti,! 
Kada obitelji prime gotovo milijun dolara gotovine povrh svega 
navedenog, trebali bismo se zamisliti nije li nešto pošlo po kri- 
vom. To, međutim, nije bilo sve. Nakon što mu je prigovoreno 
za pomno planiranje kako bi se određeni dio novca sačuvao za 
buduće potrebe, Američki crveni križ otišao je u drugu krajnost i 
odustao od svakog pokušaja da ispita koliko pomoći potencijalni 
primatelji stvarno trebaju. Posred donjeg Manhattana jednostavno 
je povučena crta i svakome tko je živio ispod te crte ponuđen je 

iznos istovrijedan iznosu tromjesečne stanarine (ili, ako je netko 
posjedovao vlastiti stan, tromjesečni iznos otplate zaloga i troškova 
održavanja), uz dodatni novac za potrepštine i hranu ako se prima- 
telj izjasnio da je rušenje Svjetskog trgovinskog centra utjecalo na 
zadovoljavanje tih potreba. Većina onih koji su imali boravište u 
području ispod crte nisu bili izmješteni ili evakuirani, no svejedno 
im je ponuđen dodatak za otplatu zaloga odnosno za stanarinu. Je- 
dnoj je ženi rečeno da joj mogu biti nadoknađeni troškovi psihija- 
tarskog tretmana, premda je izjavila da je svog psihijatra posjećiva- 
la prije 11. rujna. Dobrovoljci Crvenog križa postavljali su oglasne 
ploče u predvorjima skupih stambenih zgrada u Tribeci, gdje žive 
financijski savjetnici, odvjetnici i rock-zvijezde, kako bi stanovni- 
ke obavijestili o ponudi. Što su veću stanarinu ljudi plaćali, to su 
dobivali više novca. Neki su primili gotovo 10.000 dolara. Crveni 
križ je priznao da novac ide onima koji ga ne trebaju. Prema riječi- 
ma glasnogovornice: “Kada je u pitanju ovakva vrsta programa, mi 
nemamo namjeru procjenjivati potrebe ljudi." 

Za vrijeme dok su teroristi planirali napad Dječji fond Ujedinje- 
nih naroda pripremao je svoje godišnje izvješće, Stanje djece svije- 
ta', koje će podnijeti 2002. godine. Prema UNICEF-ovu izvješću, 
podijeljenom medijima 13. rujna 2001., više od 10 milijuna djece 
mlađe od pet godina svake godine umre od uzroka koje je moguće 
spriječiti, poput neishranjenosti, nečiste vode i nedostatka osno- 
vne zdravstvene skrbi. Kako je 11. rujna 2001. vjerojatno bio jedan 
uobičajeni dan za one beznadno siromašne u svijetu, možemo pre- 
tpostaviti da je gotovo 30,000 djece mlađe od pet godina toga dana 
umrlo iz nekog od spomenutih razloga — otprilike deset puta više od 
broja.žrtava terorističkih napada. I nije bilo nikakve “lavine" novca 
kojom bi UNICEF bio zatrpan nakon što je objavio te brojke. 

Više od milijardu ljudi u svijetu živi u užasnom siromaštvu. 
Godine 2000. ukupan iznos privatnih donacija koje su Amerikan- 
ci izdvojili za razne oblike pomoći inozemstvu bio je otprilike 4 

dolara po potrebitoj osobi ili oko 20 dolara po obitelji. Stanovnici 
New Yorka, bili oni imućni ili ne, koji su 11. rujna 2001. imali 
prebivalište u donjem Manhattanu, mogli su računati na prosje- 
čan iznos od 5.300 dolara po obitelji.“ Razlika u ovim iznosima 
simbolizira način na koji se, za mnoge ljude, doseg brige za druge 
zaustavlja na granicama vlastite nacije — ako se i protegne toliko 
bali bismo se pobrinuti za siromaštvo u vlastitoj zemlji prije nego 
što se pozabavimo siromaštvom u inozemstvu." Oni koji tako mi- 
sle pretpostavljaju da nacionalne granice imaju moralnu važnost i 
da je gore oglušiti se na potrebe nekog od svojih sugrađana nego na 
potrebe građana neke druge zemlje. Ovo je tek jedan vid stavova 
opisanih u prvom poglavlju. Mi interese vlastitih sugrađana po- 
stavljamo daleko iznad interesa građana drugih nacija, bez obzira 
što bio tome razlog: da izbjegavamo ugroziti ekonomske interese 
Amerikanaca po cijenu poplava koje će pogoditi ljude u Bangla- 
dešu, da izbjegavamo ugroziti živote NATO-vih vojnika po cijenu 
gubitka još većeg broja nevinih života na Kosovu ili da pomažemo 
potrebitima kod kuće radije nego onima u inozemstvu. I dok čini- 
mo sve ove stvari, najveći broj nas mirne duše podržava deklaracije 
koje proglašavaju da svi ljudi imaju stanovita prava i da je svaki 
ljudski život jednako vrijedan. Osuđujemo one koji tvrde da je 
život osobe druge rase ili nacionalnosti manje vrijedan uvažavanja 
od života osobe naše vlastite rase ili nacije. Možemo li pomiriti ove 
stavove? Ako su oni “kod kuće", kao potencijalni predmet našeg 
milosrđa, u stanju zadovoljiti svoje osnovne potrebe i ako izgledaju 
siromašno samo u usporedbi s našim visokim životnim standar- 
dom, je li onda činjenica da je riječ o našim sunarodnjacima do- 
voljna da im damo prednost pred drugima, onima čije su potrebe 
veće? Postavljanje ovih pitanja navodi nas da raspravimo u kojoj 
mjeri stvarno možemo, ili trebamo, “jedan svijet" postaviti kao 
moralno mjerilo koje transcendira državu-naciju. 

Naklonost prema “našima" 


Popularno gledište da smijemo, ili čak trebamo, pokazivati na- 
klonost prema onima “poput nas" [those of our own kind) krije 
duboko neslaganje o tome tko su oni “poput nas". Prije jednog 
stoljeća Henry Sidgwick, profesor moralne filozofije na Sveučilištu 
Cambridge, na sljedeći je način opisao moralni nazor viktorijanske 
Engleske kojoj je pripadao: 


Svi bismo se trebali složiti da je svatko od nas sklon biti 
ljubazan prema svojim roditeljima, i bračnom drugu, i dje- 
ci, i drugima našeg roda u manjoj mjeri: a i prema onima 
koji su nam činili usluge, i svima onima koje smo možebi- 
tno pripustili u krug svoje prisnosti i zvali prijateljima: pa 
i prema susjedima i zemljacima više nego prema drugima: 
a možda možemo reći i prema onima naše vlastite rase više 
nego prema crnim ili žutim ljudima, te općenito ljudskim 
bićima razmjerno njihovoj naklonosti prema nama sami- 


ma.? 


Kada ovaj popis čitam studentima oni potvrdno kimaju glavama 
na pojedine stupnjeve moralnog uvažavanja koje spominje Sidgw- 
ick — sve dok ne dođem do prijedloga da bismo trebali dati pre- 
dnost našoj vlastitoj rasi u odnosu na “crne ili žute ljude". U tom 
trenutku svi se šokirani uspravljaju u klupama. 

Nešto bliže našem vremenu, možemo naći zagovornike daleko 
. ekstremnijeg oblika pristranosti: 
moramo biti iskreni, pošteni, odani i prijazni prema pri- 
padnicima naše vlastite krvi i prema nikome drugom. Što 
će se dogoditi Rusima, što će se dogoditi Česima, stvar je 
prema kojoj sam posve ravnodušan. Onu tako dobru krv 
poput naše koje možda ima među nacijama prisvojit ćemo 
za sebe, ako je nužno i na način da oduzimamo djecu i 
podižemo je među nama. To, žive li druge rase u obilju ili 
umiru od gladi; zanima me samo u onoj mjeri u kojoj ih 


154 


Jedna zajednica 


trebamo kao robove za našu kulturu; izvan toga me ne zani- 
maju. To hoće li 10,000 ruskih žena pasti od iznemoglosti 
kopajući tenkovski rov, zanima me samo utoliko ukoliko je 
taj rov iskopan za Njemačku.“ 


Navod je iz govora Heinricha Himmlera vođama SS-a u Poljskoj 
1943. Zašto navodim tako užasne stavove? Jer ima mnogo onih 
koji smatraju samorazumljivim da imamo osobite obveze prema 
onima koji su nam bliži, uključujući našu djecu, naše supružnike, 
ljubavnike i prijatelje te naše sunarodnjake. Razmišljanje o tome 
što su o našoj naklonosti prema “našima" izjavili Sidgwick i Him- 
mler trebalo bi nas razuvjeriti da je ova vrsta “samorazumljivosti? 
dovoljna osnova da navedeno gledište prihvatimo kao ispravno. 
Što je samorazumljivo jednima nije nimalo samorazumljivo dru- 
gima. Umjesto navedenog potreban nam je neki drugi način da 
utvrdimo imamo li osobite obveze prema onima koji su ham bliži, 
kao što su to naši sunarodnjaci. 


Etika i nepristranost 


Kako odlučiti o tome imamo li osobite obveze prema “onima po- 
put nas", i ako da, tko su ti “poput nas? u nekom relevantnom 
smislu? Vratimo. se na trenutak onom suprotnom idealu da postoji 
neki bitni smisao prema kojem niti rasa niti nacija ne određuju 
vrijednost života i iskustava ljudskoga bića. Moja bi tvrdnja bila 
da ovaj ideal počiva na elementu nepristranosti koji leži u osnovi 
moralnog nastojanja, onako kako su ga razumjeli najvažniji misli- 
oci. Oksfordski filozof dvadesetog stoljeća R. M. Hare tvrdio je da 
sudovi, da bi bili moralni, moraju biti poopćivi, to jest, da osoba 
koja govori mora biti spremna preporučiti da se sudovi primijene 
u svim stvarnim i hipotetičnim situacijama, dakle ne samo u oni- 
ma u kojima ona od njih ima koristi, već i onda kada se nađe na 
gubitničkoj strani.7 Sukladno Hareovu pristupu, jedan od načina 
da odlučimo postoje li osobite dužnosti prema onima “poput nas" 

jest da se zapitamo može li se prihvaćanje zamisli da imamo ove 
osobite obveze po sebi opravdati s nepristranog stajališta. 
Predlažući da osobite dužnosti zahtijevaju opravdanje s nepri- 
stranog stajališta oživljavam raspravu koja nas vraća dvije stotine 
godina u prošlost, sve do Williama Godwina čija je Politička pra- 
vednost šokirala britansko društvo u doba Francuske revolucije. U 
najpoznatijem odlomku knjige Godwin je zamislio situaciju u ko- 
joj u nekoj palači izbije požar i dvoje ljudi biva zarobljeno. Jedan 
od njih je veliki dobrotvor čovječanstva — za svoj primjer Godwin 
je uzeo nadbiskupa Fćnelona, “u trenutku kada započinje projekt 
svoga besmrtnog Telemaha." Druga zarobljena osoba je nadbisku- 
pova sobarica. Izbor Fćnelona danas se čini neobičnim, budući da 


njegovo “besmrtno" djelo, osim stručnjaka, više nitko ne čita, ali 


pretpostavimo da dijelimo Godwinovo visoko mišljenje o Fćnelo- 
nu. Koga bismo trebali spasiti? Godwinov odgovor glasi da bismo 
trebali spasiti F&nelona jer bismo na taj način pomogli tisućama 
drugih: onima koje je čitanje Telemaha izliječilo od “zabluda, po- 
roka i s njima povezane nesreće". U nastavku dolazi do svoje naj- 
spornije tvrdnje: 


Pretpostavimo da sam ja sam sobarica; trebao bih odlučiti 
da umrem ja umjesto da umre Fćnelon. Fćnelonov život 
doista je vredniji od sobaričinog. No, razum je ona sposo- 
bnost kojom se zamjećuje istina ovih ili sličnih postavki; a 
pravednost je ono načelo koje u skladu s time prilagođa- 
va moje ponašanje. Bilo bi pravedno kada bi sobarica dala 
prednost nadbiskupu umjesto sebi. Učiniti drugačije bilo 
bi protivno pravednosti. 

Pretpostavimo da je sobarica moja žena, moja majka ili 
moja dobrotvorka. To ne bi izmijenilo istinu postavke. Fć- 
nelonov bi život još uvijek bio vredniji od sobaričinog; i 
pravednost — čista, nepatvorena pravednost — još uvijek bi 
dala prednost onome što je vrednije. Pravednost bi me po- 
učila da sačuvam Fćnelonov život na račun onoga drugog. 

Koju to čarobnu moć ima zamjenica “moj? da izvrće odlu- 
ke vjekovječne istine? Moja žena ili moja majka mogu biti 
luđakinje ili prostitutke, zlobne, lažljive ili neiskrene. Ako 
bi doista bile takve, koju posljedicu ima to što su moje?* 


Godine 1971., u vrijeme kada je nekoliko milijuna Bengalaca 
bilo na rubu skapavanja od gladi, živeći u izbjegličkim kampovi- 
ma u Indiji kako bi izbjegli masakrima koje je pakistanska vojska 
provodila u ondašnjem Istočnom Pakistanu, poslužio sam se dru- 
gačijim primjerom kako bih pokazao da imamo obvezu pomaga- 
ti strancima u dalekim zemljama. Čitatelja sam naveo da zamisli 
mene kako na putu za predavanje prolazim pokraj plitke lokve. 
Prolazeći tako ugledam maleno dijete kako upada u lokvu i shva- 
tim da je u opasnosti da se utopi. Mogao bih lako zagaziti u vodu i 
izvući ga, ali time bih smočio i zablatio cipele i hlače. Morao bih se 
vratiti kući i presvući. Morao bih odgoditi predavanje, a cipele bi 
možda ostale zauvijek upropaštene. Ipak, bilo bi groteskno dopu- 
stiti da tako neznatni razlozi prevagnu nad dobrom koje proizlazi 
iz spašavanja dječjeg života. Spasiti dijete je ono što bih trebao uči- 
niti i ako produžim svoj hod na predavanje, onda sam, bez obzira 
koliko čist, suh i točan bio, učinio nešto ozbiljno pogrešno. 

Poopćavanjem ove situacije potom sam pokazao kako smo 
svi, u odnosu na bengalske izbjeglice, u istoj situaciji kao osoba 
koja, uz neznatnu cijenu, može spasiti djetetov život. Naime, veli- 
ka većina nas koji pripadamo razvijenim nacijama svijeta imamo 
prihode koji nadmašuju naše potrebe i koje trošimo na tričarije i 
luksuz, stvari koje za nas nemaju veće važnosti od toga da rie za- 
blatimo cipele i hlače. Ako se tako ponašamo u trenutku kada su 
ljudi u opasnosti da umru od gladi i kada postoje agencije koje su 
u stanju, uz razuman stupanj učinkovitosti, naše skromne novčane 
priloge pretvoriti u spasonosnu hranu i osnovne lijekove, kako se 
možemo smatrati imalo boljima od osobe koja ugleda dijete da 
upada u lokvu i produži hodati? Ipak, upravo to je bila ondašnja 

situacija: iznos koji su dale bogate nacije nije prešao šestinu iznosa 

potrebnog da bi se izbjeglice održale na životu. Britanija je dala 

razmjerno više od ostalih zemalja, no to je još uvijek bila tridese- 

tina od onoga što je bila spremna uložiti u nepovratne troškove 
. izgradnje nadzvučnog mlažnjaka Concordea. 

Ispitao sam sve moguće razlike između dviju situacija koje bi 
ljudima mogle pasti napamet i pokazao da one, u moralnom po- 
gledu, nisu dovoljno velike da bi se izbjegao zaključak kako smo, 
propustivši dati prilog bengalskim izbjeglicama, učinili ozbiljnu 
moralnu pogrešku. Točnije, napisao sam: 

Nikakva moralna razlika ne slijedi iz toga je li osoba kojoj 
pomažem susjedovo dijete, deset jardi udaljeno od mene, 


ili deset tisuća milja daleki Bengalac čije ime neću nikada 
saznati.? 


Prema mojim spoznajama, nitko nije osporavao ovu tvrdnju, kada 
je riječ samo o udaljenosti — to jest, o razlici između deset jardi i de- 
set tisuća milja. Naravno, moguće je da će stupanj naše sigurnosti 
da će naša pomoć stići do prave osobe, i da će stvarno koristiti toj 
osobi, ovisiti o didaljenosti, što pak može utjecati na našu odluku 
o tome što bismo trebali učiniti; ali to je sasvim drugo pitanje 
koje se tiče pojedinačnih okolnosti u kojima se nalazimo. Ono, 
međutim, što neki jesu osporavali, jest da je naša obveza da po- 
mognemo strancu u drugoj zemlji jednako velika kao i obveza da 
pomognemo vlastitim susjedima i sunarodnjacima. Nesporno je 
— tvrde takvi — da imamo osobite obveze prema susjedima i sugra- 
đanima — i obitelji i prijateljima — koje nemamo prema strancima 
u drugoj državi.!" 

Godwin se suočio sa sličnim prigovorima. Samuel Parr, svo- 
jevremeno poznati liberalni propovjednik, izgovorio je, a kasnije 
i objavio, propovijed koja je predstavljala trajnu kritiku Godwi- 
nove “univerzalne filantropije".!! Kao prigodni tekst uz svoju pro- 
povijed Parr odabire Pavlovu opomenu iz Poslanice Galaćanima, 

u pz Pavao nudi još jedno tumačenje toga tko su oni “poput 

s":"Prema tome, dok imamo povoljnu priliku, činimo dobro 
svima, posebno onima koji po ovoj vjeri pripadaju istoj obitelji“.!? 
U Pavlovim riječima Parr pronalazi primjer kršćanskog teksta koji 
odbacuje jednaku brigu za sve, zagovarajući umjesto toga veću bri- 
gu za one s kojima smo u posebnoj vezi. Parr brani Pavla tvrdnjom 
da zahtijevati od nas da se prema svima odnosimo na jednako ne- 
pristran način znači zahtijevati nešto što ljudska bića, općenito i 
većinu vremena, nisu u stanju pružiti. “Moralne obveze ljudi“, piše 
on, “ne mogu se proširiti preko granica njihovih fizičkih mogu- 
ćnosti."! Naše stvarne želje, naši trajni i najsnažniji porivi, nisu 
za dobro naše vrste u cjelini, nego, u najboljem slučaju, za dobro 
naših bližnjih. 

Suvremeni kritičari nepristranosti tvrde da bi zagovornik etike 
nepristranosti bio loš roditelj, ljubavnik, supružnik, ili prijatelj jer 
sama zamisao takvih osobnih veza podrazumijeva pristranost pre- 
ma osobi s kojom ste u vezi. To znači da u većoj mjeri uvažavate 
interese vašeg djeteta, ljubavnika, supružnika, ili prijatelja nego in- 
terese nepoznate osobe, a to se pak sa stajališta etike nepristranosti 
čini pogrešnim. Osobito su feminističke filozofkinje sklone isticati 
važnost osobnih veza, za čije zanemarivanje optužuju muške mo- 
ralne filozofe. Nel Noddings, autorica knjige pod naslovom Briga 
(Caring), našu obvezu da brinemo ograničava na one s kojima mo- 
žemo biti u nekoj vezi. Stoga, tvrdi ona, “nismo obvezni brinuti za 
djecu u Africi koja umiru od gladi".“ 

Zagovornici etike nepristranosti na ove su prigovore odgovori- 
li evrdnjom kako nisu obvezni zauzeti stav prema kojemu bismo 
trebali biti nepristrani u svakom aspektu naših života. Sam je (o- 
dwin (u svojim sjećanjima na Mary Wollstonecroft, nakon njezine 
smrti koja je uslijedila po rođenju njihova prvog djeteta) napisao 
sljedeće: | 

Razumna moralnost zahtijeva da se ni prema čemu ljud- 
skom ne odnosimo ravnodušno; no nemoguće je da ne. 
osjećamo najsnažniji mogući interes za one osobe koje 
najprisnije poznajemo i čija je dobrobit i čije su sklonosti 
ujedinjene s našim vlastitima. Istinska nam mudrost nalaže 
pojedinačne veze; jer s njima se naši umovi na potpuni- 
ji način održavaju djelatnima i živima nego što bi bili da 
smo lišeni tih veza; a za čovjeka je i bolje da je živo biće, 
nego mrtva klada ili kamen. Istinska vrlina podržat će ovu 
preporuku, budući da je predmet vrline da proizvodi sre- 
ću, i budući da će čovjek koji živi u obiteljskim vezama 
imati mnoštvo prigoda da pričini zadovoljstvo, neznatno 
u pojedinostima, no ne i količinom, a da time ne dođe u 
sukob sa svrhama opće dobrobiti. Dapače, nadahnjujući 
svoja čuvstva i harmonizirajući dušu, može se očekivati da 
će ga one [t.j. obiteljske veze], ako je obdaren slobodarskim 
i muževnim duhom, potaknuti na veću revnost u služenju 
strancima i javnosti. 


Potaknut vlastitim osjećajem boli zbog gubitka voljene supruge 
od koje je bio tako tragično razdvojen, Godwin je pronašao nepri- 
strano opravdanje za pristrana čuvstva. U naše vrijeme Hareova 
dvostupanjska inačica utilitarizma vodi do istog zaključka. Hare 
tvrdi da će u svakodnevnu životu često biti preteško izračunati po- 
sljedice svake pojedinačne odluke koju donosimo, a kada bismo to 
i pokušali, riskirali bismo da zbog osobne involviranosti i pritisaka 
situacije pogriješimo. Kao putokaz u svakodnevnom postupanju 
potreban nam je skup načela kojih smo svjesni i bez naročitog ra- 
zmišljanja. Ova načela čine onaj intuitivni ili svakodnevni stupanj 
moralnosti. Nasuprot tome, u smirenijem, više filozofskom raspo- 
loženju možemo razmišljati o prirodi naših moralnih intuicija te 
se zapitati jesmo li razvili ispravne intuicije, to jest one koje će nas 
dovesti do — nepristrano uzevši — najvećeg dobra. Kada se upu- 
stimo u to razmišljanje, pomičemo se prema kritičkom stupnju 

moralnosti, stupnju koji naš razum opskrbljuje znanjem o tome 
koja načela trebamo slijediti na svakodnevnom stupnju. Kritički 
stupanj tako služi kao temelj za provjeru moralnih intuicija.!* Mo- 
žemo ga koristiti za provjeru onog popisa posebnih obveza koji nam 
je nametnuo zdravi moralni razum viktorijanske Engleske, kako 
ga je opisao Henry Sidgwick: obveza prema roditeljima, bračnom 
drugu, djeci, rođacima, prema onima koji su nam činili usluge, 
zatim prijateljima, susjedima, sunarodnjacima, prema “onima naše 
vlastite rase (...) te općenito ljudskim bićima razmjerno njihovoj 
naklonosti prema nama samima". Može li išta s ovog popisa izdr- 
žati zahtjev za nepristranim opravdanjem, a ako da, što? 


Procjena pristranih preferencija  - 


Prvi skup preferencija koji spominje Sidgwick — obitelj, prijatelji 
i oni koji su nam činili usluge — dobro podnosi provjeru. Ljubav 
roditelja prema vlastitoj djeci i njihova težnja da vlastitoj djeci daju 
prednost pred djecom stranih ljudi imaju duboke korijene. Mo- 
guće je da im u osnovi leži naša narav društvenih sisavaca čije je 
potomstvo osuđeno na roditeljsku pomoć tijekom dugog razdo- 
blja ovisnosti u kojem nije sposobno da se brine o sebi. Možemo 
nagađati da djeca nebrižnih roditelja imaju manje izgleda da pre- 
žive, pa zato nebrižni roditelji nisu svoje gene prenosili budućim 
naraštajima s onom učestalošću kao što je to bio slučaj s brižnim 
roditeljima. Iz tog su razloga veze između roditelja i djece (a osobi- 
to između majki i djece, budući da je za dijete koje nije bilo dojeno 
u ranijoj dobi postojala veoma mala vjerojatnost da će preživjeti) 
pronađene u svim ljudskim kulturama. 

Reći da je određeni oblik ponašanja univerzalan i da ima ko- 
rijene u našoj evolucijskoj povijesti ne znači nužno da je taj oblik 
ponašanja nepromjenljiv, niti da ga ne bi trebalo mijenjati. Ipak, u 
ovom pojedinačnom slučaju iskustvo utopijskih društvenih ekspe- 
rimenata pokazuje kako je težnja roditelja da brinu o vlastitoj djeci 

visoko otporna na promjene. U ranim danima izraelskih kibuca 
oni radikalniji među tim socijalističkim poljodjelskim kolektivima 
nastojali su ujednačiti odgoj djece tako da su djecu svih članova 
kibuca kolektivno odgajali, i to u zasebnoj kući za djecu. Na ro- 
ditelje koji su pokazivali osobitu ljubav i nježnost prema vlastitoj 
djeci gledalo se poprijeko. Usprkos tome, majke bi se noću znale 
ušuljati u komunalne jaslice kako bi poljubile i držale na rukama 
svoju usnulu djecu. Ako su te majke dijelile ideale kibuca, može se 
pretpostaviti da su pritom osjećale krivnju.!7 
Dakle, čak i ako bismo odlučili, poput osnivača ovih kolekti- 
vnih naselja, da je za roditelje nepoželjno da pokazuju sklonost 
prema vlastitoj djeci, uvidjeli bismo da je takvu sklonost veoma 
teško iskorijeniti. Svaki pokušaj da se to provede imao bi viso- 
ku cijenu i zahtijevao bi neprestano nadgledanje ili prisilu. Osim 
ako smo toliko ustrajni u potiskivanju roditeljske pristranosti da 
smo spremni pokrenuti i beskompromisnu kampanju intenzivnog 
moralnog pritiska, potpomognutu mjerama prisile i drakonskim 
kaznama, zacijelo ćemo otkriti da većina roditelja uporno daje pre- 
dnost vlastitoj djeci na načine koji se ne mogu izravno opravda- 
ti jednakim uvažavanjem interesa. Ako bismo se upustili u takvu 
kampanju, možda bi nam se dogodilo da izazovemo krivnju i tje- 
skobu kod onih roditelja koji za svoju djecu žele učiniti nešto što 
društvo trenutno smatra pogrešnim. Takva će krivnja sama po sebi 
prouzročiti znatnu količinu nesreće. Hoće li dobitak iz obuzdava- 


nja pristranosti prema vlastitoj djeci biti veći od te nesreće? To se . 


ne čini vjerojatnim jer će za samu djecu briga pristranih roditelja 
koji im pružaju ljubav vjerojatno biti bolja od brige nepristranih 
roditelja ili skrbnika koje je unajmila zajednica. A postoje i doka- 
zi o većoj vjerojatnosti da djeca postanu žrtve zlostavljanja kada 
ih odgajaju ljudi koji im nisu biološki roditelji.'* Uzevši u obzir 
neminovna ograničenja ljudske prirode i važnost odgoja djece u 
ozračju ljubavi, postoji nepristrano opravdanje za pristanak na one 

oblike društvenog postupanja koji pretpostavljaju da će roditelji 
pokazati neki stupanj pristranosti prema vlastitoj djeci. 

Još je jednostavnije pronaći nepristran razlog za prihvaćanje 
ljubavi i prijateljstva. Ako su veze temeljene na ljubavi i veze teme- 
ljene na prijateljstvu nužno pristrane, one također, za većinu ljudi, 
čine samu srž onoga što približno podrazumijevamo pod dobrim 
životom. Samo je mali broj ljudskih bića u stanju živjeti sretnim i 
ispunjenim životom, a da pritom nisu privržena nekom drugom 
ljudskom biću. Zatomiti ova pristrana čuvstva značilo bi uništiti 
nešto veoma vrijedno, pa se stoga ne može opravdati s nepristra- 
nog stanovišta. 

Bernard Williams je tvrdio da ovakva obrana ljubavi i prija- 
teljstva zahtijeva “jednu misao previše?.!? Morali bismo, tvrdi on, 
posjetiti bolesnog prijatelja u bolnici zato jer nam je prijatelj i zato 
jer se nalazi u bolnici, a ne zato jer smo izračunali da je posjeta 
“bolesnim prijateljima učinkovitiji način maksimizacije koristi od 
bilo kojeg drugog načina ispunjavanja vremena. Ovaj prigovor bi 
mogao imati neku snagu ako bi se upotrijebio protiv onih koji 
tvrde da bismo, u trenutku kada odlučujemo hoćemo li posjetiti 
bolesnog prijatelja, trebali misliti na nepristrano opravdanje ljuba- 
vi i prijateljstva; no upravo je cilj dvostupanjskog utilirarizma da 
objasni zašto bismo uopće trebali imati neku dodatnu misao kada 
razmišljamo na kritičkom stupnju, ali ne i na stupnju svakodne- 
vnog moralnog odlučivanja. 

Razmotrimo ideju, s različitim uspjehom potkrijepljenu u 
odlomcima koje sam citirao iz Sidgwicka i Himmlera, da bijelci 
trebaju pokazivati veću brigu za interese drugih bijelaca i davati 
tim interesima prednost, ili da “Arijevci* trebaju davati prednost 
interesima drugih “njihove krvi". Ove su ideje svojedobno bile in- 
tuitivno privlačne na način veoma sličan intuitivnoj privlačnosti 
zamisli da imamo obveze davati prednost obitelji i prijateljima. 
No rasistički su pogledi pridonijeli nekim od najgorih zločina 


163 


Singer — Jedan svijet 


našeg stoljeća, a nije lako vidjeti da su ti pogledi proizveli neko 
naročito dobro, a pogotovo da su proizveli dobro koje bi nado- 
knadilo patnju koju su izazvali. Štoviše, premda je potiskivanje 
rasizma težak zadatak, nije i nemoguć, o čemu svjedoči postojanje 
istinskih višerasnih društava, ali i povijest ukidanja segregacije na 
američkom Jugu. Bijeli ljudi na Jugu više ne oklijevaju podijeliri 
mjesto u autobusu s Afroamerikancem, pa su se čak i oni koji su 
se borili za obranu segregacije uglavnom uspjeli pomiriti s time 
da su bili u krivu. Usvajanje nepristranog gledišta pokazuje da je 
pristranost na rasnim osnovama nešto čemu se možemo i trebamo 
suprotstavljati jer naš otpor može pomoći da se spriječi nanošenje 
velike štete nedužnim ljudima. 

Tako Williamsov aforizam možemo okrenuti protiv njega sa- 
mog: filozofi koji usvoje njegovo stajalište imaju jednu misao pre- 
malo. Zapravo, čitavo vrijeme misliti na način filozofa značilo bi 
da, u našim ulogama roditelja, supružnika, ljubavnika i prijatelja, 
doista imamo jednu misao previše. Ali ako jesmo filozofi, trebalo 
bi biti i onih trenutaka kada kritički razmišljamo o našim intui- 
cijama — dapače, ne sarno filozofi, nego i svi misaoni ljudi trebali 
bi to činiti. Ako bismo svi jednostavno prihvatili vlastite osjećaje, 
bez onog dodatnog razmišljanja kakvim smo se upravo bavili, ne 
bismo bili u stanju odlučiti koje od naših intuitivnih sklonosti tre- 
bamo prihvatiti i podržati, a kojima se trebamo suprotstaviti. Kao 
što ukazuju navodi iz Sidgwicka i Himmlera, činjenica da su in- 
tuitivne reakcije naširoko prihvaćene nije dokaz da su opravdane. 
One ne predstavljaju racionalne uvide u carstvo moralnih istina. 
Neke od njih — otprilike one koje dijelimo s drugim pripadnicima 
naše vrste, bez obzira na kulturnu sredinu iz koje dolaze — jesu 
reakcije koje su, kroz veći dio naše evolucijske povijesti, bile dobro 
prilagođene preživljavanju i razmnožavanju bića poput nas. Druge 
pak intuitivne reakcije — otprilike one koje ne dijelimo s ljudima 
iz drugih kultura — imamo zbog naše posebne kulturne povijesti. 

Niti biološka niti kulturalna osnova naših intuitivnih reakcija ne 
pruža nam suvisao razlog da bismo ih usvojili kao osnovu moral- 
nosti. 

Vratimo se pitanju pristranosti prema obitelji, ljubavnicima i 
prijateljima. Vidjeli smo da u takvim slučajevima postoje nepristra- 
ni razlozi za prihvaćanje određenog stupnja pristranosti. Ali kojeg 
stupnja? Grubo uzevši, onoliko — i nimalo više od toga — koliko je 
nužno da bismo promicali gore navedena dobra. Tako pristranost 
roditelja prema vlastitoj djeci mora ići toliko daleko da se zado- 
volje njihove osnovne životne potrebe kao i njihove druge važnije 
potrebe, a mora im se omogućiti i da se osjećaju voljenima i zašti- 
ćenima. No ne postoji obveza da se zadovolji svaka djetetova želja; 
dapače, postoji mnoštvo razloga da se to ne učini. U društvu poput 
američkog trebali bismo odgajati djecu da shvate kako su potrebe 
drugih daleko veće i da budu svjesna mogućnosti da se drugima 
pomogne uz uvjet da se smanje nepotrebni troškovi. Naša bi djeca 
također trebala naučiti da kritički razmišljaju o silama koje utječu 
na visok stupanj potrošnje i da postanu svjesna cijene koju za ovaj 
način života plaća naš okoliš. Nešto slično vrijedi za ljubavnike i 
prijatelje: veze zahtijevaju pristranost, no orie su jače tamo gdje 
postoje iste vrijednošti ili barem međusobno uvažavanje različitih 
vrijednosti. U slučajevima kada iste vrijednosti uključuju brigu za 
tuđu dobrobit, bez obzira radi li se o prijateljima ili strancima, 
pristranost koju nalaže ljubav ili prijateljstvo neće biti tako velika 
da bi ozbiljno ugrozila sposobnost da se pomaže onima koji su u 
velikoj nevolji. 

Što je s ostalim kategorijama sa Sidgwickova popisa onih pre- 
ma kojima imamo osobitu obvezu da budemo ljubazni: s rodite- 
ljima, rodbinom, “onima koji su nam činili usluge", “susjedima? i 
“zemljacima“? Mogu li se sve ove kategorije opravdati s nepristra- 
nog stanovišta? Uvrštavanje u popis “onih koji su činili usluge" 
etičari koji se oslanjaju na intuiciju vide kao jasan slučaj obveze 

zahvalnosti," S dvostupanjskog stanovišta, međutim, intuicija da 
imamo dužnost zahvalnosti ne predstavlja uvid u neku neovisnu 
moralnu istinu; ona je poželjna zato jer potiče uzajamnost, a uza- 
jamnost omogućuje suradnju, sa svim njezinim dobrim stranama. 
Kao što smo vidjeli u četvrtom poglavlju, i ovdje nam evolucijska 
priča može pomoći da shvatimo zašto se uzajamnost evolucijski 
razvila, a s njom i osjećaj zahvalnosti, i zašto ona u svim ljudskim 
društvima predstavlja univerzalnu normu.?' (Dati takvo evolucij- 
sko objašnjenje, međutim, ne govori nam ništa o motivima koje 
imaju ljudi kada se ponašaju suradnički ništa više nego što nam 
objašnjenje spolnog ponašanja pomoću razmnožavanja ukazuje da 
su ljudi motivirani za spolni odnos jer žele imati djecu.) 

Jednom kada se prepozna dužnost zahvalnosti, nemoguće je ro- 
ditelje isključiti iz kruga onih kojima dugujemo osobitu dužnost 
ljubaznosti. Zato jer su roditelji općenito pružali nebrojene usluge 
svojoj djeci teško da možemo prihvatiti opće načelo zahvalnosti, a 
da pritom ne prepoznamo dužnost koju djeca imaju prema svojim 
roditeljima. Iznimku ovdje čine djeca koju su roditelji zlostavljali 
ili napustili — i to je ona iznimka koja potvrđuje pravilo, budući 
da pokazuje kako je riječ o obvezi zahvalnosti, a ne o nekoj obvezi 
koja bi proizlazila iz krvnog srodstva. 


Još jedna od Sidgwickovih kategorija, ona naših susjeda, može 


se objasniti na isti način. Geografska blizina sama po sebi nije ni 
od kakve važnosti, ali nam može pružiti veći broj prigoda da stu- 
pimo u odnos prijateljstva i obostrano korisne uzajamnosti. Na- 
ravno, sve veća pokretljivost i sve veće komunikacijske mogućno- 
sti tijekom prošlih nekoliko stoljeća umanjile su važnost susjeda. 
Kada ostanemo bez šećera ne zvonimo na susjedna vrata da bismo 
ga posudili, jer ga u veletrgovini iza ugla ima u izobilju. Prolazimo 
pokraj naših susjeda a da im jedva kimnemo glavom, kao što mo- 
bilnim telefonima razgovaramo s prijateljima u drugim gradovi- 
ma. U takvim uvjetima postaje dvojbeno imamo li ikakve osobite 

dužnosti ljubaznog odnošenja prema susjedima, osim možda da 
obavimo poslove koje jedino susjedi mogu obaviti, kao što je hra- 
njenje mačke kada vam susjed ode na odmor. 

“Rod", sljedeće na Sidgwickovu popisu, izraz je koji se proteže 
od braće ili sestara s kojima ste se igrali u djetinjoj dobi, a s kojima 
ćete kasnije možda podijeliti zadaću brige za roditelje, pa sve do 
dalekih rođaka o kojima desetljećima niste ništa čuli. U skladu 
s tim rasponom varira i stupanj u kojem imamo osobitu obvezu 
prema rodbini. Rodbinske mreže mogu biti važan izvor ljubavi, 
prijateljstva i međusobne podrške, i u tom će slučaju predstavljati 
razloge kojima se promicanje ovih dobara može nepristrano opra- 
vdati. No, ako taj daleki rođak o kojemu desetljećima niste ništa 
čuli iznenada od vas zatraži pozajmicu za kupnju nove kuće, po- 
stoji li neka nepristrano obranjiva osnova za vjerovanje da ste u 
većoj obvezi da pomognete takvom rođaku nego nekom jednako 
udaljenom znancu s kojim niste u rodu? Na prvi pogled ne postoji, 
no možda bi bolji odgovor bio taj da to ovisi o tome postoji li neki 
priznati sustav suradnje među rodbinom. U seoskim područjima 
Indije, primjerice, takve rodbinske veze mogu igrati važnu ulogu u 
pružanju pomoći u nevolji, a onda i u ublažavanju štete u slučaje- 
vima kada stvari pođu po zlu. U tim okolnostima postoji nepri- 
stran razlog da se prihvati i podrži ovakva praksa. U odsustvu na- 
vedenog sustava, takav razlog ne postoji. (U drugačijim kulturama 
anonimna polica osiguranja igra sličnu ulogu ublažavanja štete, pa 
tako umanjuje potrebu za sustavom koji se temelji na osobitim ob- | 
vezama prema rodbini, što nesumnjivo ima i dobre i loše strane.) 


Etička važnost države-nacije 


Sunarodnjaci kao prošireni rod 


Konačno, dakle, koji se nepristrani razlozi mogu navesti za davanje 
prednosti sunarodnjacima pred strancima? Prema nekim stajališti- 


ma o nacionalnosti, biti pripadnik iste nacije nalik je proširenoj 

inačici srodstva. Michael Walzer izražava upravo to stajalište kada, 
raspravljajući o imigracijskoj politici, piše: 
Očito je da se državljani često smatraju moralno obvezni- 
ma da otvore vrata svoje zemlje — možda ne bilo kome tko 
želi ući, već određenoj skupini stranaca prepoznatih kao 
nacionalni ili etnički “rođaci". U tom smislu, države su pri- 
je obitelji nego klubovi jer upravo obitelj ima svojstvo da 
su njezini članovi moralno povezani s osobama koje nisu 
izabrali, a koje žive izvan kućanstva.# 


Bivši njemački zakon o državljanstvu utjelovljuje smisao na- 
cionalnosti o kojemu govori Walzer. Potomcima njemačkih ze- 
mljoradnika i obrtnika koji su se nastanili u Istočnoj Europi u 
osamnaestom stoljeću njemački ustav priznaje pravo da se “vrate" 
u Njemačku i da steknu njemačko državljanstvo, premda većina 
od njih ne govori njemački, a potiču iz obitelji od kojih nijedna 
naraštajima nije stupila na njemačko tlo. Na drugoj strani, prije 
nego što su 2000. novi zakoni o državljanstvu stupili na snagu, 
strani gostujući radnici mogli su u Njemačkoj živjeti desetljeći- 
ma, a da ne steknu uvjete za državljanstvo, a isto je vrijedilo i za 
njihovu djecu, čak i kada su bila rođena u Njemačkoj, obrazovana 
u njemačkim školama i nisu nikada živjela igdje drugdje. Premda 
su njemački zakoni prije 2000. bili ekstreman slučaj rasne ili etni- 
čke pristranosti, većina se drugih nacija, tijekom većeg dijela svoje 
povijesti, oslanjala na etnička mjerila za odabir useljenika, a time 
i državljana. Sve do 1970., kada su useljenici europskog podrijetla 
bili aktivno ohrabrivani da postanu australijski državljani, politika 
“bijele Australije" sprječavala je ne-europske useljenike da se nasta- 
ne u Australiji. 

Ako odbacimo zamisao da bismo trebali davati prednost pripa- 
dnicima vlastite rase ili onima “naše krvi“, teško je obraniti intui- 
ciju da bismo trebali biti pristrani prema našim sudržavljanima, u 
smislu u kojemu se državljanstvo shvaća kao neka vrsta proširenog 

srodstva na osnovi toga što su svi državljani istog etničkog podrije- 
tla ili iste rase. Ove su dvije stvari jednostavno previše bliske. 


Zajednica uzajamnosti 


Što ako naš pojam o tome tko su naši sudržavljani lišimo svih rasi- 
stičkih elemenata? Mogli bismo smatrati da imamo neku osobitu 
obvezu prema našim sudržavljanima jer svi sudjelujemo u nekoj 
vrsti zajedničkog poduhvata. Eammon Callan je predložio da biti 
državljaninom neke zemlje znači biti uključen u zajednicu uzaja- 
mnosti: 

U onoj mjeri u kojoj državljani pravednost počnu zamišljati 

kao neodvojivu od određene političke zajednice do koje im 

je stalo, u kojoj je njihovo vlastito ispunjenje i ispunjenje 

njihovih sudržavljana isprepleteno u zajedničku sudbinu, 

žrtve i kompromisi koje pravednost iziskuje ne mogu biti 

samo gubitak u nastojanjima da se ostvari vlastito dobro.“ 


Walter Feinberg zauzima slično gledište: 


Izvor nacionalnog identiteta (...) povezan je u mrežu uza- 
jamne pomoći koja se proteže unatrag u vremenu i stvara 
buduće obveze i očekivanja. ? 


Obilje pomoći koju su Amerikanci odvojili za obitelji žrtava 11. 
rujna bio je upečatljiv primjer ove mreže uzajamnog pomaganja, 
utemeljene na spoznaji da će Amerikanci jedni drugima pomaga- 
ti u doba krize. U ponešto normalnijim vremenima Amerikanci 
još uvijek mogu dijeliti osjećaj da putem poreza pridonose onom 
paketu usluga kojim pomažu svojim američkim sudržavljanima 
pružajući im socijalnu sigurnost i zdravstvenu zaštitu kada odu u 
mirovinu ili postanu invalidi, kojom se bore protiv zločina, brane 
naciju od napada, štite okoliš, održavaju nacionalne parkove, obra- 
zuju njihovu djecu ili priskaču u pomoć u slučaju poplava, potresa 
ili drugih prirodnih katastrofa. Ako su muškog spola i dovoljno 

stari, možda su u doba rata sami služili u oružanim snagama, a ako 
su mlađi, možda će to morati činiri u budućnosti. 

Stoga je obvezu pomaganja vlastitim državljanima prije ne- 
goli državljanima drugih zemalja moguće promatrati kao obve- 
zu uzajamnosti, doduše umanjenu razmjerno veličini zajednice i 
nedostatku izravnog dodira među pojedinim članovima zajednice 
odnosno nedostatkom spoznaje da ti članovi uopće postoje. No 
je li to dovoljan razlog za davanje prednosti vlastitim državljani- 
ma pred državljanima drugih zemalja čije su potrebe daleko veće? 
Većina državljana rođena je u okrilju zajednice, no mnogi od njih 
slabo mare za nacionalne vrijednosti i tradicije. Neki ih možda i 
odbacuju. S onu stranu granica bogatih zemalja nalaze se milijuni 
izbjeglica koje očajnički teže za dobivanjem prigode da postanu 
sastavnim dijelom dotičnih nacionalnih zajednica. Nema nikakva 
razloga misliti da bi oni, ako bismo ih prihvatili, bili manje spre- 
mni, u usporedbi s državljanima po rođenju, uzvratiti za bilo koju 
dobrobit što su je primili od zajednice. Ako ovim izbjeglicama 
uskratimo prihvat, onda se doista, pri odlučivanju o tome kome 
ćemo pomagati, ne čini pravednim da im okrenemo leđa i da s 
njima drugačije postupamo jer nisu članovi naše zajednice i jer se s 
nama ne nalaze ni u kakvim odnosima uzajamnosti. 


Zamišljena zajednica 


Ako uzajamnost sama nije dostatna da bi se pokazalo zašto ima- 
mo bitno veću obvezu prema vlastitim sudržavljanima nego prema 
bilo kome drugom, netko bi mogao pokušati ovu zamisao doda- 
tno osnažiti pozivanjem na teoriju Benedicta Andersona o naciji 
kao “zamišljenoj političkoj zajednici“, takvoj koja postoji jedino u 
umovima onih koji sebe vide kao pripadnike iste nacije.2“ Premda 
građani nikada ne susreću većinu drugih pripadnika nacije, oni sebe 
zamišljaju kako dijele vjernost prema zajedničkim institucijama i 
vrijednostima, kao što su ustav, demokratski oblici postupanja, 

načela trpeljivosti, razdvajanje crkve i države, i vladavina zakona. 
Zamišljena zajednica nadoknađuje nedostatak stvarne zajednice, 
zajednice neposrednog dodira, u kojoj bi postajale osobne veze i 
konkretnije obveze uzajamnosti. Priznavanje posebnih obveza pre- 
ma drugim pripadnicima nacije u. tom se slučaju može promatrati 
kao dio onoga što je potrebno da bi se oblikovala i održala ovakva 
zamišljena zajednica. 

Andersonovo shvaćanje nacionalizma je teorija o tome kako je 
zamisao o pripadnosti naciji uhvatila korijen u suvremenom svi- 
jetu. Budući da je deskriptivna, a ne proskriptivna, ta teorija ne 
može poslužiti kao temelj moralnom argumentu kojim se doka- 
zuje važnost održavanja zamišljenih zajednica koje opisuje. Ipak, 
riječ je o teoriji koja ima objašnjavalačku snagu, i to upravo zato 
što pokazuje da moderna zamisao da našoj nacionalnoj zajednici 
dugujemo osobitu vjernost nije utemeljena u zajednici koja postoji 
neovisno o načinu na koji sami o sebi mislimo. Ako je Anderson 
u pravu — ako moderno shvaćanje nacije počiva na zajednici koju 
zamišljamo tako da smo mi njezin dio, a ne na zajednici čiji smo 
stvarno dio — onda je također moguće da sebe zamišljamo kao dio 
neke druge zajednice. Ovo se dobro slaže s primjedbom da bi nas 
složeni skup događaja koji zovemo globalizacijom trebao navesti da 
preispitamo moralnu težinu koju trenutno pripisujemo nacional- 
nim granicama. Moramo se zapitaci hoće li, dugoročno, biti bolje 
ako nastavimo živjeti u zamišljenim zajednicama koje poznajemo 
kao države-nacije ili ako se počnemo smatrati članovima zamišljene 
svjetske zajednice. Već sam ponudio nekoliko razloga u korist po- 
tonjeg gledišta. Naši su problemi sada i suviše isprepleteni da bi ih 
se moglo uspješno rješavati unutar sustava koji se sastoji od država- 
nacija, unutar kojih su državljani prvenstveno — i gotovo isključivo 
— vjerni svojoj vlastitoj državi-naciji umjesto široj globalnoj zaje- 
dnici, a takav sustav nije proizveo dovoljno snažnu volju da se za- 
dovolje nasušne potrebe onih koji žive u krajnjoj bijedi. Zamišljati 

sebe kao dijelove nacionalne zajednice čini se u redu kada o toj za- 
jednici mislimo kao o načinu širenja naše brige preko uskih granica 
plemenskih lojalnosti; no ta je zamisao manje privlačna kada o njoj 
mislimo kao o načinu ograđivanja od ostatka svijeta. 


Učinkovitost nacija 


Robert Goodin brani sustav posebnih obveza prema vlastitim su- 
narodnjacima “kao administrativno oruđe za učinkovitije ispunja- 
vanje naših općih dužnosti." Ako ste bolesni i nalazite se u bolni- 
ci, argumentira Goodin, najbolje je imati određenog liječnika koji 
je odgovoran za brigu o vama, umjesto da to prepustite svim lije- 
čnicima u bolnici općenito; isto je tako, kaže on, najbolje imati jed- 
nu državu koja je odgovorna za zaštitu i promicanje interesa svih 
pojedinaca unutar njezina teritorija. Nema sumnje da u ovome 
ima nešto, ali riječ je o argumentu s veoma ograničenom primje- 
nom u stvarnom svijetu. U svakom slučaju, jedno je učinkovitost 
uprave unutar pojedinih dijelova, a drugo raspodjela sredstava tim 
dijelovima. Goodin ovo prepoznaje kada kaže: 


Ako se dogodila neka pogreška u raspodjeli, tako da je ne- 
kim državama dodijeljena briga o daleko većem broju ljudi 
nego što im je dodijeljeno sredstava da se o njima brinu, 
onda je potrebna preraspodjela.2* 


Dok je.za države možda učinkovitije, pod uvjetom da je sve drugo 
ostalo isto, da se brinu za svoje vlastite državljane, to nije slučaj 
kada je bogatstvo tako neravnomjerno raspodijeljeno da prosječan 
dobrostojeći par u jednoj zemlji utroši više na odlazak u kazalište 
nego što je iznos s kojim mnogi u drugoj zemlji moraju živjeti 
punu godinu dana, U ovakvim uvjetima argument učinkovitosti, 
shvaćen na način da se izvuče najveća moguća korist iz svakog ra- 
spoloživog dolara, ne može poslužiti za obranu posebnih dužnosti 
prema našim sunarodnjacima; upravo suprotno: on pruža razloge 

za stajalište da su bilo koje od tih dužnosti zanemarive u usporedbi 
s daleko većim dobrom koje možemo učiniti u inozemstvu. 


Pravednost unutar država i između država 


Christopher Wellman predložio je tri daljnja nepristrana razloga 
za stajalište prema kojem bi moglo biti osobito važno spriječiti da 
ekonomska nejednakost #x2utar društva postane prevelika, za razli- 
ku od one između društava. Prvi je taj da bi na političku jednakost 
unutar društva mogla negativno utjecati ekonomska nejednakost 
unutar društva, ali ne i ekonomska nejednakost između društava. 
Drugi je taj da nejednakost nije nešto samo po sebi loše, već nešto 
što je loše u onoj mjeri u kojoj dovodi do odnosa ugnjetavanja, 
pa je stoga opravdano više brinuti za nejednakost među ljudima 
unutar iste nacije nego za nejednakost među ljudima koji žive u 
različitim zemljama među kojima ne postoji neki poseban odnos. 
Treći je pak razlog koji se tiče usporedne naravi bogatstva i siro- 
maštva.?? i 

Za Wellmanova prva dva razloga postoji, barem djelomično, 
odgovor u vidu fenomena koji leži u osnovi većeg dijela argumen- 


racije ove knjige: sve se više suočavamo s problemima koji se tiču 


čitavog planeta. Što god da smatramo vrijednim u političkoj je- 
dnakosti, uključujući i mogućnost da sudjelujemo u odlučivanju 
koje će se ticati nas samih, globalizacija znači da bismo trebali ci- 
jeniti jednakost između društava, i to na globalnoj razini, barem 
u jednakoj mjeri u kojoj cijenimo političku jednakost unutar po- 
jedinačnog društva. Globalizacija također znači da odnosi podči- 
njavanja mogu postojati i na globalnoj razini, baš kao i unutar 
određenog društva. 
Marxu dugujemo klasičnu formulaciju Wellmanova trećeg raz- 
loga: 
Bila kuća velika ili mala; dokle god su kuće oko nje je- 
dnako malene ona udovoljava svim socijalnim zahtjevima 

stanovanja. No, dogodi li se da pokraj male kuće nikne 
palača, ona će se iz male kuće pretvoriti u kolibu (...) Ko- 
liko god da se napretkom civilizacije uzdigla u nebo, ako 
susjedna palača naraste u jednakom ili većem omjeru, sta- 
novnik razmjerno male kuće osjećat će se sve neudobnije, 
nezadovoljnije i skučenije unutar njezina četiri zida.?? 


No danas je pogrešno misliti da se ljudi uspoređuju samo sa svo- 
jim sudržavljanima (ili sa svim svojim sudržavljanima). Stanovnici 
ruralnog Mississippija, primjerice, vjerojatno se ne uspoređuju če- 
sto s Njujorčanima, ili barem ne u pogledu svojih prihoda. Njihov 
je stil života tako različit da su prihodi tek jedan od elemenata iz 
čitavog paketa. S druge strane, očigledno je da mnogi Meksikanci 
čeznutljivo gledaju s onu stranu svoje sjeverne granice i razmišljaju 
koliko bi im financijski bilo bolje kada bi mogli živjeti u Sjedinje- 
nim Državama. Oni otkrivaju svoje namjere time što pokušavaju 
preći granicu. A isto vrijedi za ljude koji nisu geografski blizu, kao 
što možemo vidjeti iz očajničkih pokušaja Kineza da nezakonito 
doputuju u Sjedinjene Države, Europu i Australiju, i to ne zato 
jer su politički progonjeni, već zato jer već imaju dovoljno dobru 
predodžbu o životu u tim dalekim zemljama da se u njima žele 
nastaniti. 

Usprkos raznolikoj slici koju globalizacija nudi, pretpostavimo 
da postoje određeni razlozi za stajalište da bismo trebali davati veći 
stupanj prvenstva izbjegavanju izrazite ekonomske nejednakosti 
unutar danog društva, nego u odnosu na cjelokupno stanovništvo 
našeg planeta, Wellmanovim trima razlozima može se pridati odre- 
đena težina kada ih se usporedi s jakom tvrdnjom da nije nimalo 
manje poželjno ukloniti izrazitu ekonomsku nejednakost između 
bilo kojih skupina svjetskog stanovništva, nego što ju je poželjno 
- ukloniti unutar pojedinog društva. No važnost koju tim razlozima 
trebamo pridavari je ograničena i ovisna o pojedinačnim okolno- 
stima. Konkretno, pitanje treba li težiti većoj jednakosti unutar 

pojedinih društava ili između njih postavlja se jedino u slučaju 
kada ne možemo učiniti oboje. No ponekad to možemo. Možemo 
uvećati poreze ljudima bogatijih nacija koji imaju veće prihode ili 
ostaviti veće iznose njihovim potomcima i iskoristiti taj prihod za 
uvećanje pomoći onima u najsiromašnijim nacijama na svijetu čiji 
su prihodi znatno ispod prosjeka — čak i prosjeka vlastite nacije. 
Time bi se ujedno umanjila nejednakost i unutar siromašnih naci- 
ja i između nacija. 

Istina, ako živimo u bogatoj naciji mogli bismo još više umanji- 
ti nejednakost unutar našeg vlastitog društva ako prihod od pore- 
za naplaćenog najbogatijim ljudima u našem društvu iskoristimo 
za pomoć onima koji su u tom društvu najgore prošli. No, čak i 
ako prihvatimo Wellmanove argumente, to bi bio pogrešan izbor. 
Naime, tada bismo se odlučili da umanjimo nejednakost unutar 
naše vlastite nacije umjesto da umanjimo nejednakost i unutar si- 
romašnih nacija i između nacija. Wellman je ponudio razloge za- 
što bi moglo biti važnije da se usredotočimo na nejednakost unu- 
tar nacije nego na nejednakost između nacija, ali to nije isto što i | 
pružiti razloge zašto dajemo veći stupanj prvenstva prevladavanju 
nejednakosti unutar nečijeg vlastitog društva, a ne nekog drugog. 
Ako ja, živeći u Americi, mogu učiniti više na umanjivanju neje- 
dnakosti u, recimo, Bangladešu nego što mogu učiniti da umanjim 
nejednakost u mojoj vlastitoj zemlji, onda mi Wellman nije pružio 
nikakav razlog zašto bih trebao dati prednost umanjenju jedna- 
kosti u Americi — a ako će davanje novca onima pri samom dnu 
ekonomske ljestvice u Bangladešu ujedno umanjiti nejednakost u 
toj zemlji i umanjiti nejednakost između nacija, čini se da je to 
najbolji izbor. Wellman nije uspio otkriti nikakvu čarobnu moć u 
zamjenici “moj". 

U svakom slučaju, u postojećoj situaciji imamo dužnosti prema | 
strancima koje potiskuju u drugi plan dužnosti prema vlastitim 
sudržavljanima. Naime, čak i ako je nejednakost često relativna, 

stanje apsolutnog siromaštva koje sam već opisao jest stanje si- 
romaštva koje nije relativno u odnosu na nečije tuđe bogatstvo. 
Smanjiti broj ljudskih bića koja žive u apsolutnom siromaštvu za- 
sigurno je prvenstvo većeg stupnja nego umanjiti relativno siro- 
maštvo uzrokovano činjenicom da neki žive u palačama dok drugi 
žive u kućama koje zadovoljavaju tek najnužnije potrebe. Ovdje je 
Sidgwickovo objašnjenje zajedničke moralne svijesti njegova vre- 
mena na mjestu. Nakon što je dao popis posebnih obveza koje sam 
gore naveo, on nastavlja: 


A svim ljudima s kojima možemo biti dovedeni u odnos 

smatra se da dugujemo stanovite usluge; i to takve koje 
možemo pružiti bez neugodnosti: ali oni koji su pritisnuti 
nevoljom ili imaju neodgodive potrebe od nas iziskuju oso- 
bitu ljubaznost. 


Rawls i Pravo narodći 


Već sam se osvrnuo na činjenicu da najutjecajnije djelo o prave- 
dnosti napisano u dvadesetostoljetnoj Americi, Tžorija pravednosti 
Johna Rawlsa, uopće ne postavlja pitanje pravednosti između dru- 
štava. Svojim novijim djelom, Pravo naroda, Rawls se, međutim, 
ipak pozabavio pitanjem pravednosti s onu stranu granica našeg 
vlastitog društva. Rawls vjeruje da bogatija društva imaju znatne 
obveze u odnosu na društva u razvitku, ali nedostaje osvrt na obve- 
ze prema onim pojedincima u drugim zemljama koji su trenutno 
lišeni osnovnih sredstava za život. Uostalom, knjiga se zove Pravo 
narodi, a ne, primjerice, Teorija globalne pravednosti. 

Evo jednog primjera kako se knjiga koju je Rawls napisao ra- 
zlikuje od knjige koju je mogao napisati. Rawls nas poziva da za- 
mislimo svijet koji se sastoji od dvaju društava, od kojih svako za 
sebe zadovoljava oba načela pravednosti iz Teorije pravednosti i u 
kojima se [prosječna] osoba koja predstavlja one kojima je najgore 
u prvom društvu nalazi u gorem položaju od [prosječne] osobe 

koja predstavlja one kojima je najgore u drugom društvu.“ On po- 
tom pretpostavlja da je moguće nametnuti globalnu preraspodjelu 
kojom bi se uvećao udio u bogatstvu prosječne osobe koja pred- 
stavlja one kojima je najgore u prvom društvu, a da pritom oboma 
društvima dopusti da i dalje interno zadovoljavaju njegova dva na- 
čela. Mi smo, drugim riječima, pozvani da zamislimo dva društva, 
od kojih je svako pravedno ako ga promatramo unutar njegovih 
vlastitih granica, s time da u jednom od njih postoje ljudi kojima 
je gore nego bilo kome u drugom društvu. Trebamo li težiti prera- 
spodjeli koja bi suzila jaz između onih koji su prošli najgore u oba 
društva? Ne, kaže Rawls, “pravo naroda je ravnodušno u pogledu 
dviju rašpodjela".?! 

U Teoriji pravednosti Rawls se zalaže za sustav pravednosti u 
kojemu “nitko u izboru načela nije protežiran ili prikraćen zbog 
stjecaja prirodnih slučajnosti ili društvenih okolnosti." Međutim, 
on svoju teoriju proglašava zavnodušnom u pogledu posljedica ne- 
čega tako kontingentnog kao što je činjenica s koje strane nacio- 
nalne granice netko živi. Ova dva stajališta nije moguće pomiriti. 
U Pravu naroda Rawls odabire pristup bitno različit od onoga u 
Teoriji pravednosti. Premda obje knjige spominju “početni polo- 
žaj", u prvoj knjizi stranke koje se nalaze pred odlukom razmatraju 
alternativna načela pravednosti, kao što je klasični utilitarizam i 
moralni perfekcionizam, kako bi se odlučili između njih. U “po- 
četnom položaju" Prava naroda, s druge strane, stranke — čiji je 
zadatak ovdje da odluče o okviru unutar kojega će se odvijati me- 


"U Rawlsovoj teoriji «drustveni ugovor» ne sklapa svaki pojedinac sa svakim 
drugim pojedincem (kao npr. kod Hobbesa), već ga «sklapaju» predstavnici 
različitih društvenih grupa koji zastupaju njihove interese. No «zastupanje 
interesa», međutim, ne događa se kao u zastupničkoj demokraciji, već tipični 
članovi grupa, zastupajući vlastiti interes, ujedno zastupaju i interese drugih 
koji su im slični. Ponekad ti predstavnici nastupaju kao glave porodica koje 
zastupaju interese ne samo zivućih članova obicelji, nego i čitavih obiteljskih 
stabala. 

đunarodni odnosi — uopće ne razmatraju klasični ucilirarizam kao 
moguće načelo koje bi određivalo način na koji se narodi ponašaju 
jedni prema drugima. To je zato, priopćava nam Rawls, jer 
narodi ne bi prihvatili klasično ili prosječno utilitarističko 
načelo, budući da nijedan narod, organiziran putem svoje 
vlade, nije spreman, &ao prvo načelo, dobrim posljedicama 
za neki drugi narod pridati veću težinu od njegova vlastitog 
truda i muke. 


Ova tvrdnja, koja izgleda kao neka čudna anticipacija izjave 
predsjednika Busha da “pred svime drugim prednost imaju ljudi 
koji žive u Americi" nedvojbeno je istinita — istinita na razini so- 
ciološkog opisa naroda organiziranog u vlade postojećih društava. 
No kako se time opravdava činjenica da Rawls navedenu tvrdnju 
upotrebljava kao konkluzivan razlog da iz razmatranja isključi sva- 
ku mogućnost da bi narodi mogli odlučiti da prihvate spomenuto 
načelo, pod uvjetom da se njihov izbor odvija u početnom položa- 
ju u kojem ne bi znali u kakvom će društvu živjeti? Zašto bismo to 
što su vlade sada spremne prihvatiti smatrali odlučujućim za to što 
bi prihvatile kada bi birale nepristrano? 

Još jedna neobična osobina Prava naroda je Rawlsova spre- 
mnost da se, suprotstavljajući se zamisli ekonomske preraspodjele 
između nacija, pozove na razloge koji se lagano mogu upotrijebiti 
— i doista su bili upotrebljeni — protiv ekonomske preraspodjele 
između pojedinaca i obitelji unutar iste nacije. On nas tako poziva 
da razmotrimo primjer dviju zemalja koje su na jednakoj razini 
bogatstva i jednako brojnog stanovništva. Prva se odlučuje za in- 
dustrijalizaciju, za razliku od druge koja daje prednost više pasto- 
ralnoj i dokonoj vrsti društva. Nakon nekoliko desetljeća prva je 
dvostruko bogatija od druge. Pod pretpostavkom da su oba druš- 
tva svoje odluke donijela slobodno, Rawls postavlja pitanje ne bi li 
industrijskom društvu trebalo nametnuti porez kako bi se ulagalo 
u ono pastoralno. To se, prema njemu, “čini neprihvatljivim".?“ 

No ako Rawls to smatra neprihvatljivim, kako onda odgovara kri- 
tičarima svoga stajališta iz Teorije pravednosti koji smatraju da bi za 
osobu koja je teško radeći stekla bogatstvo bilo neprihvatljivo da 
joj se nametne porez kako bi se pomoglo nekome tko je živio opu- 
štenijim životom, pa se sada, mjereno resursima koje posjeduje, 
našao među onima koji su u društvu najgore prošli? Oba slučaja 
predstavljaju problem za svakoga tko podržava preraspodjelu bo- 
gatstva, a ako je problem moguće riješiti u slučaju preraspodjele 
unutar društva, ne vidim nikakva razloga zašto on ne bi mogao biti 
riješen i u slučaju preraspodjele između društava. 

Rawls u Pravu naroda doista tvrdi da “dobro uređeni narodi 
imaju dužnost pomagati opterećenim društvima", to jest društvima 
kojima “nedostaju političke i kulturne tradicije, ljudski kapital i 
stručno znanje, a često i materijal i tehnološka sredstva potrebna 
da bi se postalo dobro uređeno društvo." Ta se dužnost proteže 
isključivo na zahtjev da se pruži pomoć društvima kako bi ona po- 
stala “dobro uređena", pod čime Rawls podrazumijeva društvo koje 
je zamišljeno tako da promiče dobrobit svojih pripadnika i koje je 
učinkovito ustrojeno na temelju javne koncepcije. pravednosti.?“ 
Razmatrajući što može pomoći društvu da postane dobro uređeno, 
Rawls stavlja naglasak na potrebu društava da razviju prikladnu 
kulturu jer pretpostavlja “da nigdje u svijetu — s iznimkom mar- 
ginalnih slučajeva — ne postoji društvo koje bi raspolagalo toliko 
oskudnim sredstvima da ne bi moglo, pod uvjetom da je razumno 
i racionalno organizirano i vođeno, postati dobro uređeno".?? Ova 
pretpostavka može i ne mora biti valjana, ali naglasak na potrebi za 
promjenom kulture ni na koji način ne utječe na loš položaj poje- 
dinaca koji upravo sada umiru od gladi, neishranjenosti ili bolesri 
koje se lako mogu spriječiti, i to u zemljama koje trenutno nemaju 
mogućnosti da zadovolje potrebe svih svojih građana. 

Tijekom rasprave o suprotnim gledištima o međunarodnoj 
pravednosti koja zastupaju Charles Beirz i Thomas Pogge, Rawls 

navodi kako dijeli njihove ciljeve “da se uspostave liberalne i doli- 
čne institucije koje će osigurati ljudska prava i udovoljiti osnovnim 
potrebama" i vjeruje da te ciljeve “pokriva dužnost pomaganja". 
No ako to znači da bogata društva imaju dužnost pomagati poje- 
dincima koji umiru od gladi ili na neki drugi način nisu u stanju 
zadovoljiti “osnovne potrebe", onda navedenoj izjavi nedostaje 
primjerena izražajna snaga. Umjesto toga, Rawls dužnost poma- 
ganja uvijek spominje kao dio šireg projekta pomaganja narodima 
u cilju uspostavljanja liberalnih i doličnih institucija. Kao što se o 
Pravu narodA izrazio Leif Wenar, “Rawls se u ovom djelu više bavi 
legitimiranjem globalne prisile nego arbitrarnošću sudbina stano- 
vnika različitih zemalja". Kao posljedica toga, ekonomske brige 
pojedinaca ne igraju nikakvu ulogu u Rawlsovim zakonima koji- 
ma se uređuju međunarodni odnosi. Tamo gdje nema masovnog 
umiranja od gladi ili zloupotrebe ljudskih prava, Rawlsova načela 
međunarodne pravednosti nisu dostatna da pomognu pojedinci- 
ma. U stanju u kojem je, međutim, svijet sada, milijuni će umrijeti 
od neishranjenosti i bolesti uzrokovanih siromaštvom prije nego- 
li njihove zemlje dobiju liberalne i dolične institucije i postanu 
“dobro uređene". Mnogima, od glavnog tajnika Ujedinjenih naro- 
da naniže, pitanje kako bogate nacije i njihovi stanovnici trebaju 
odgovoriti na potrebe preko milijarde beznadno siromašnih ljudi 
takvog je stupnja hitnosti da zasjenjuje dugoročni cilj mijenjanja 
kulture društava koja nisu učinkovito uređena javnom koncepci- 
jom pravednosti. No to je pitanje kojemu autor HO pravednosti 
nije nikada ozbiljno posvetio pažnju. 


Stvarnost 

U svjetlu nepristrane provjere postoji nekoliko jakih razloga za 
davanje prednosti interesima sugrađana, no nijedan koji bi mo- 
gao nadjačati obvezu koja nam se nameće svaki puta kada smo u 
prigodi, uz neznatnu vlastitu štetu, postići apsolutno odlučujući 

učinak za dobrobit druge osobe koja se nalazi u stvarnoj oskudi- 
ci. Stoga je pitanje inozemne pomoći problem kojemu bi građani 
svake zemlje razvijenog svijeta trebali posvetiti pažnju. Državljani 
Sjedinjenih Država trebali bi biti osobito zabrinuti za prinos svo- 
je države. Među razvijenim nacijama svijeta, poredanima prema 
dijelu ukupnog društvenog proizvoda koji se odvaja za pomoć ne- 
razvijenima, Sjedinjene Države zauzimaju, apsolutno i nesporno, 
posljednje mjesto. 

Prije mnogo godina, Ujedinjeni su narodi odredili kvotu izdva- 
janja za pomoć u razvitku od 0,7 posto bruto nacionalnog pro- 
izvoda. Tek nekolicina razvijenih nacija — Danska, Nizozemska, 
Norveška i Švedska — doseže ili nadmašuje ovaj veoma skroman 
cilj da na svakih 100 dolara koje njihovo gospodarstvo proizvede 
izdvoje 70 centi za zemlje u razvoju. Većina taj cilj propušta dose- 
gnuti. Japan, primjerice, izdvaja 0,27 posto. Ukupno, od bogatih 
nacija, službena pomoć u razvitku pala je s 0,33 posto njihova 
kombiniranog BNP-a u 1985. na 0,22 posto u 2000. No od svih 
bogatih nacija ničiji učinak nije tako bijedan u odnosu na cilj koji 
su postavili Ujedinjeni Narodi kao onaj Sjedinjenih Država, koje 
su 2000., posljednje godine za koju su podaci dostupni, izdvo- 
jile 0,10 posto BNP-a ili tek 10 centi na svakih 100 dolara koje 
njihovo gospodarstvo proizvede — sedminu ciljane kvote Ujedi- 
njenih naroda. To je + stvarnim američkim dolarima manje nego 
što izdvaja Japan — oko 10 milijardi dolara Sjedinjenih Država na- 
suprot 13,5 milijardi Japana — usprkos činjenici da je američko 
gospodarstvo otprilike dvostruko snažnije od japanskog. A čak 
i taj bijedan iznos baca pretjerano povoljno svjetlo na američku 
pomoć najpotrebitijima, budući da je veliki dio pomoći strateški 
usmjeren u političke svrhe. Najveći pojedinačni primatelj službene 
američke pomoći za razvitak je Egipat. (Rusija i Izrael dobivaju 
još više pomoći od Egipta, no ta se pomoć ne vodi kao pomoć 
u razvitku.) Majušna Bosna i Hercegovina dobiva veći prinos od 


181 


Singer — Jedan svijet 


Sjedinjenih Država nego Indija. Japan, s druge strane, izdvaja za 
Indoneziju, Kinu, Tajland, Indiju, Filipine i Vijetnam upravo tim 
redoslijedom. Indija, primjerice, dobiva preko pet puta više pomo- 
ći od Japana nego što dobiva od Sjedinjenih Država. Tek četvrtina 
američke pomoći, u usporedbi s više od polovine japanske pomoći, 
odlazi u zemlje niskih prihoda.“? 

Kada ovo iznosim pred javnošću u Sjedinjenim Državama, neki 
mi prigovaraju da je pogrešno usredotočiti se na službenu pomoć. 
Sjedinjene Države, kažu, jesu zemlja koja ne vjeruje, kao što to 
vjeruju neke druge nacije, da sve treba prepustiti vladi. Kada bi se 
uzeli u obzir i privatni izvori pomoći, Sjedinjene Države bi se ispo- 
stavile kao izuzetno širokogrudan davatelj pomoći drugim nacija- 
ma. Zato sam provjerio i privatnu pomoć.“ Doista, udio nevladine 
pomoći u ukupnoj pomoći koju izdvajaju Sjedinjene Države veći 
je nego u slučaju drugih nacija. No, nevladina pomoć svugdje je 
znatno manja od vladine pomoći, a to vrijedi i za Sjedinjene Drža- 
ve gdje nevladina pomoć doseže 4 milijarde dolara ili otprilike 40 
posto vladine pomoći.“ To znači da dodavanje nevladine pomo- 
ći uvećava ukupan iznos pomoći Sjedinjenih Država s 0,10 posto 
BNP-a na 0,14 posto. To još uvijek čini svega petinu one skromne 
kvote Ujedinjenih naroda, i nedovoljno je da bi se Sjedinjene Dr- 
žave pomakle s dna tablice. Dok Sjedinjene Države svake godine 
izdvajaju 14 milijardi dolara za privatnu i službenu pomoć za ra- 
zvitak, godišnji iznos američke potrošnje alkohola je 34 milijarde 
dolara, duhana 32 milijarde dolara, bezalkoholnih pića 26 milijar- 
di dolara, a na ulaznice i pristojbe za razne oblike zabave potroši 
se gotovo 50 milijardi dolara.“ Promatrajući, umjesto opće potro- 
šnje, vladina izdvajanja, Bushova je vlada za poreznu godinu 2003. 
predložila vojni proračun od 379 milijardi dolara, što je uvećanje 
od 48 milijardi dolara u odnosu na prethodnu godinu.“ Samo to 
uvećanje više nego četverostruko nadmašuje iznos koji vlada izdva- 
ja za inozemnu pomoć. (Premda je predsjednik George W. Bush 

nagovijestio svoju želju da inozemnu pomoć uveća za 5 milijardi 
dolara u sljedeće tri godine, ovo uvećanje neće stupiti na snagu 
prije 2004., a i neznatno je u usporedbi s predloženim uvećanjem 
vojnih troškova.#) S druge pak strane, u svakoj od dvanaest godina 
koje su slijedile nakon 1989. — nakon propasti Sovjetskog Saveza 
— američka je vlada ubrala “mirovnu dividendu" koja joj je doni- 
jela uštedu, u vojnom trošku, u iznosu koji barem šest puta — a u 
nekim godinama i znatno više — premašuje iznos izdvojen za ino- 
zemnu pomoć.“ Čak i s predloženim uvećanjem za 2003., ameri- 
čka će vlada još uvijek uštedjeti, u usporedbi s vojnim troškovima 
kasnijih godina Reaganove vlade, iznos veći od sveukupnog iznosa 
predviđenog za inozemnu pomoć. Nijedna od ovih mirovnih divi- 
dendi nije upotrijebljena za uvećanje inozemne pomoći. 

Ove se činjenice slažu s tvrdnjom iznesenom na početku ovog 
poglavlja: usprkos tome što su većini ljudi puna usta priče o ljud- 
skoj jednakosti, doseg njihove brige jedva da premašuje granice 
vlastite zemlje. Pa ipak, ne upućuju baš sve činjenice na ovaj sumo- 
ran zaključak. Godine 1995., u sklopu Programa o stavovima ljudi 
o međunarodnoj politici [Program on International Policy Attitudes 
— PIPA| Sveučilišta Maryland, Amerikanci su upitani o količini 
koju Sjedinjene Države troše za inozemnu pomoć. Velika većina 
ispitanika smatrala je da Sjedinjene Države troše previše na ino- 
zemnu pomoć te da pomoć treba srezati. Taj će odgovor ohrabriti 
cinike u njihovu lošem mišljenju o ljudskom altruizmu, no kada 
je od ispitanika zatraženo da procijene koliki je dio saveznog pro- 
računa (ne NDP-a) namijenjen inozemnoj pomoći, srednja pro- 
cjena, izražena medijanom (to jest, onim središnjim među svim 
odgovorima) bila je 15 posto. Točan odgovor glasi: manje od jedan 
posto. A kada su upitani koliki bi bio primjereni postotak, srednji 
je odgovor (izražen medijanom) bio pet posto — što je takav “vi- 
šak", u odnosu na stvarno utrošeni iznos, kakvom se ne usuđuje 
nadati nijedan zagovornik inozemne pomoći na Capitol Hillu. 

Nekoliko mjeseci nakon toga Washington Post je odlučio provesti 
vlastito istraživanje kako bi provjerio valjanost rezultata. Dobivena 
je još veća srednja procjena (izražena medijanom), naime da se 
20 posto saveznog proračuna troši na inozemnu pomoć, dok je 
“ispravna količina" bila 10 posto. Neki su skeptici pomislili da bi 
se brojka mogla objasniti činjenicom da su ljudi u svoju procjenu 
uključili i vojne troškove za obranu drugih zemalja, no dodatno je 
istraživanje pokazalo da to nije bio slučaj. 

Godine 2000. PIPA je ista pitanja postavila drugom uzorku. 
Najupečatljivija razlika bila je ta da je velika većina onih koji su 
1995. tražili rezanje američke inozemne pomoći (64 posto) sada 
spala na 40 posto. No, zapitana koliki dio saveznog proračuna 
odlazi za inozemnu pomoć, javnost se pokazala jednako loše upu- 
ćena kao i prije. Srednja procjena (izražena medijanom) iznosila je 
20 posto, jednako kao i u istraživanju Washington Posta iz 1995. 
Tek je jedan od 20 ispitanika dao procjenu jedan posto ili manje. 
Čak je i među onima s poslijediplomskom naobrazbom srednja 
procjena (izražena medijanom) bila 8 posto. Na pitanje koliki bi 
bio primjereni postotak odgovor je opet bio isti kao i u ranijem 
istraživanju Washington Posta: 10 posto. 

Iskrivljene predodžbe američke javnosti o inozemnoj pomoći 
potvrdila su i druga istraživanja. Istraživanje iz 1997. koje su pro- 
veli Washington Post, Zaklada obitelji Kaiser i Harvardsko sveuči- 
lište ispitanicima je ponudilo pet programa s ciljem da se ispitaju 
stavovi o tome na što savezna vlada najviše troši. Inozemna pomoć 
dospjela je na prvo mjesto, ispred obrane i socijalne sigurnosti. U 
stvarnosti, međutim, obrana i socijalna sigurnost zajedno čine više 
od trećine nacionalnog proračuna; u usporedbi s njima inozemna 
pomoć je neznatna. Iste je godine istraživanje Pew pokazalo kako 
63 posto Amerikanaca misli da savezna vlada troši više na ino- 
zemnu pomoć nego na zdravstvo, dok su zdravstveni troškovi u 
stvarnosti desetostruko veći od onih za inozemnu pomoć.# 

Istraživanje PIPA iz 2000. provedeno je neposredno nakon Mi- 
lenijskog skupa Ujedinjenih naroda [United Nations Millenium 
Summit) na kojemu su nacije svijeta sebi postavile niz ciljeva: da će 
prepoloviti broj ljudi koji pate od gladi ili žive na manje od jednog 
dolara dnevno; da će se pobrinuti da sva djeca dobiju osnovno 
obrazovanje; da će za dvije trećine smanjiti stopu smrtnosti djece 
mlađe od pet godina i da će se boriti protiv HIV-a/AIDS-a, mala- 
rije i drugih bolesti. Istraživanje je pokazalo snažnu podršku ovim 
ciljevima s 83 posto onih koji su se izjasnili da podupiru američko 
sudjelovanje u međunarodnim naporima kako bi se glad u svijetu 
prepolovila do 2015. i 75 posto onih koji su izrazili spremnost da 
izdvoje dodatnih 50 dolara godišnje za takav program. Svjetska 
banka je procijenila da bi dosezanje razvojnih ciljeva tisućljeća ko- 
štalo 40 do 60 milijardi dolara godišnje u vidu dodatne pomoći 
tijekom narednih petnaest godina. Ako bi 75 posto Amerikana- 
ca starijih od 18 godina izdvojilo 50 dolara, sakupilo bi se preko 
7,5 milijardi dolara godišnje — ne baš dostatno za američki udio 
u potrebnom dodatnom iznosu, ali dovoljno za početak.? Bilo bi, 
naravno, pravednije kada bi Amerikanci s visokim prihodima iz- 
dvojili više od 50 dolara, a oni s nižim prihodima manje ili ništa; 
no ovdje tek bilježim kako su se ljudi izjasnili o svojoj spremnosti 
da pomognu onima u oskudici, izvan granica vlastite zemlje. 

Rezultate istraživanja uvijek treba primati s oprezom, osobito 
ako su u pitanju stavovi kojima bi se ljudi željeli prikazati veliko- 
dušnijima nego što u stvarnosti jesu; no teško je odbaciti konzi- 
stentne nalaze koji pokazuju kako su Amerikanci žaljenja vrijedne 
neznalice kada je u pitanju porazan učinak njihove zemlje u pru- 
žanju inozemne pomoći. To što bi ljudi stvarno željeli poduzeti 
kada bi jednom saznali istinu, manje je očigledno. Njima nije 
dana prigoda da se o tome izjasne. Nijedan od nedavnih američkih 
predsjednika ili predsjedničkih kandidata s realističnim izgledima 
na uspjeh nikada nije pokušao inozemnu pomoć učiniti važnom 


185 


Singer — Jedan svijet 


političkom temom. Američki neuspjeh da u borbi protiv siromaš- 
tva dade svoj puni doprinos stoga nije samo posljedica neobra- 
zovanosti američke javnosti, već i moralnih nedostataka njezinih 


političkih vođa. 


Etički izazov 


Ako američki vođe nastave poklanjati tek neznatnu pažnju potre- 
bama svih drugih osim Amerikanaca (a vođe drugih bogatih nacija 
u tome budu tek neznatno bolje), što je građanima bogatih zemalja 
činiti? Mi nismo nemoćni da stvar uzmemo u svoje ruke. Možemo 
poduzeti praktične korake kako bismo našu brigu proširili preko 
. nacionalnih granica, i to na način da podupremo organizacije koje 
pomažu onima u oskudici, bez obzira gdje oni bili. Ali koliko bi- 
smo trebali davati? 

Prije više od 700 godina Toma Akvinski, kojega je Katolička 
crkva poslije proglasila svetim, s ovim se pitanjem suočio bez kr- 
zmanja. Materijalna se dobra, pisao je, stvaraju radi zadovoljenja 
ljudskih potreba i ne treba ih dijeliti na način koji otežava dose- 
zanje tog cilja. Iz ovoga je izveo logičan zaključak: “što god čovjek 
posjeduje u preobilju, to, prirodnim pravom, duguje siromašnima 
za njihovo uzdržavanje". Premda je Toma Akvinski imao ogroman 
utjecaj na misao Rimokatoličke crkve — i to do te mjere da se “to- 
mizam" uzima kao službena crkvena filozofija — ovaj osobiti vid 
njegova učenja nije bio među onima koje je Crkva izabrala da ga 
posebno istakne. Ali kako točno opravdati činjenicu da zadržava- 
mo za sebe ono što posjedujemo u “preobilju“", dok drugi skapava- 
ju od gladi — to nije lako reći. 

U svojoj knjizi Living High and Letting Die ide na visokoj 
nozi i dopuštati umiranje] njujorški filozof Peter Unger iznosi in- 
geniozan niz izmišljenih primjera kako bi preispitao naše intuicije 
o tome je li pogrešno živjeti dobro, a ne davati znatne iznose novca 
za pomoć ljudima koji su gladni, neishranjeni ili umiru od lako 

 izlječivih bolesti poput proljeva. Ovo je moja parafraza jednog od 


tih primjera. 


Bob je blizu umirovljenja. Najveći dio svoje ušteđevine 
uložio je u veoma rijedak i veoma skupocjen stari auto, 
Bugatti, koji nije mogao osigurati. Bugatti je njegov ponos 
i njegova sreća. Osim uživanja u vožnji i brizi o autu, Bob 
je svjestan da stalan porast tržišne vrijednosti auta znači 
da će ga u bilo kojem trenutku moći prodati i tako udo- 
bno živjeti nakon umirovljenja. Jednoga dana, izašavši da 
ga provozi, Bob parkira svog Bugattija pri kraju napušte- 
nog željezničkog kolosijeka i krene uzduž pruge u šetnju. 
Hodajući ugleda odbjegli vlak, bez putnika, kako se kreće 
u njegovu smjeru. Na istoj pruzi spazi maleni lik djeteta 
kako se igra u tunelu koje bi s velikom vjerojatnošću moglo 
stradati pod kotačima odbjeglog vlaka. Vlak ne može zau- 
staviti, a dijete je predaleko da bi ga upozorio na opasnost; 
no može pomaknuti skretnicu kojom će vlak biti preu- 
smjeren na kolosijek na kojem je parkiran njegov Bugatti. 
Misleći na sreću koju mu pričinja vlasništvo nad autom i 
na financijsku sigurnost koju on predstavlja, Bob odlučuje 
ne pomaknuti skretnicu. Dijete stradava. No tijekom niza 
godina koje slijede Bob uživa u svome Bugattiju i u finan- 
cijskoj sigurnosti koju on predstavlja.?? 


Bobov postupak — većina od nas bez oklijevanja će uzvratiti 
— bio je duboko pogrešan. Unger se slaže. No potom nas podsjeća 
da i mi imamo prigodu spašavati dječje živote. Mi možemo davati 
organizacijama kao što su UNICEF ili Oxfam America. Koliko 
bismo morali dati nekoj od takvih organizacija kako bismo bili 
sigurni da će, s velikim postotkom vjerojatnosti, biti spašen život 
djeteta kojemu prijeti neka od bolesti koje se mogu lako spriječi- 
ti? 

U svojem materijalu za privlačenje donatora, američki odbor za 
UNICEF navodi da donacija od 17 dolara osigurava imunizaciju 

“koja dijete doživotno štiti od šest najvažnijih bolesti od kojih dje- 
ca inače umiru ili bivaju osakaćena: ospica, dječje paralize, difte- 
rije, hripavca, tetanusa i tuberkuloze", dok donacija od 25 dolara 
osigurava 400 paketa soli za oralnu rehidraciju koja omogućuje 
spašavanje života djece kojoj prijeti dijarealna dehidracija". No ove 
nam brojke ne govore koliko je života doista spašeno imunizacijom 
ili rehidracijskim solima niti uključuju troškove prikupljanja nov- 
ca, administracije ili dostave pomoći tamo gdje je ona najpotre- 
bnija. Za približnu procjenu ovih troškova i broja života za koje je 
vjerojatno da će biti spašeni Unger se obratio odgovarajućim stru- 
čnjacima i dobio iznos od otprilike 200 dolara po glavi spašenog 
djeteta. Pretpostavivši da ova procjena nije suviše daleko od istine, 
ako još uvijek mislite da je Bob jako pogriješio što nije pomaknuo 
skretnicu koja bi preusmjerila vlak i spasila djetetov život, onda je 
teško vidjeti kako biste mogli zanijekati da je neslanje barem 200 
dolara nekoj od navedenih organizacija također duboko pogrešno. 
Osim, naime, ako ne postoji neka moralno važna razlika između 
dviju situacija. Ali koja bi to razlika mogla biti? Je li to praktična 
neizvjesnost da će pomoć doista stići do onih koji je trebaju? Nitko 
tko poznaje svijet prekomorske humanitarne pomoći ne može su- 
mnjati da takva neizvjesnost postoji. No do brojke od 200 dolara 
za spas života pojedinačnog djeteta Unger je došao oslanjajući se 
na veoma konzervativne procjene o tome koji će dio doniranog 
novca doista stići do svog cilja. Jedna istinska razlika između Boba 
i onih koji bi mogli davati organizacijama prekomorske pomoći, 
ali to ne čine, jest to da samo Bob može spasiti dijete u tunelu, dok 
postoje stotine milijuna ljudi koji mogu dati 200 dolara organiza- 
cijama prekomorske pomoći. Problem je što većina njih to ne čini. 
Znači li to da su u pravu? 

Pretpostavimo, da postoji više vlasnika skupocjenih oldtajmera 
— Carol, Dave, Emma, Fred, i tako dalje, sve do Ziggyja — svi u po- 
tpuno istovjetnoj situaciji kao Bob, svaki sa svojim vlastitim kolosi- 

jekom i svojom vlastitom skretnicom, svaki od njih žrtvujući dijete 
kako bi sačuvali svoj voljeni auto. Bi li ta činjenica opravdala Boba 
da učini isto? Odgovoriti potvrdno na ovo pitanje znači prihvatiti 
etiku slijeđenja gomile — vrstu etike koja je mnoge Nijemce navela 
da okrenu glavu u trenutku kada su činjene nacističke grozote. Mi 
ih ne opravdavamo time što se ni drugi nisu ponijeli ništa bolje. 

Čini se da nam nedostaje razumna osnova za povlačenje jasne 
moralne crte između Bobove situacije i situacije u kojoj se nalazi 
netko tko raspolaže s 200 dolara viška, ali ih ne daje nekoj od pre- 
komorskih humanitarnih agencija. Čini se da ovi ljudi postupaju 
barem jednako loše kao Bob u trenutku kada je-odlučio pustiti 
odbjegli vlak da se sjuri prema zaigranom djetetu. Dapače, čini 
se da oni postupaju daleko gore jer oprostiti se od 200 dolara za 
većinu je Amerikanaca daleko manja žrtva od one koju bi morao 
podnijeti Bob da spasi dijete. Tako ispada da činimo nešto ozbiljno 
pogrešno ako nismo spremni dati 200 dolara UNICEF-u ili orga- 
nizaciji Oxfam America u cilju suzbijanja siromaštva koje je uzrok 
tolikim preranim smrtima. S obzirom, međutim, da u svijetu po- 
stoji mnoštvo veoma potrebite djece, time se ne iscrpljuju moralni 
zahtjevi koji se pred nas postavljaju. Uvijek će biti još neko dijete 
čiji biste život mogli spasiti s daljnjih 200 dolara. Jesmo li, dakle, 
obvezni nastaviti davati sve dok nam više ništa ne preostane? U 
kojem se trenutku možemo zaustaviti? 

Vratimo se Bobu. Koliko bi daleko on trebao ići povrh gubitka 
Bugattija? Zamislimo da mu je noga zapela u tračnicu kolosijeka 
i da će mu, ako preusmjeri vlak, vlak odsjeći palac prije nego što 
udari u njegov auto. Bi li on još uvijek trebao pomaknuti skretni- 
cu? Što ako mu odsječe stopalo? A čitavu nogu? Tek kada žrtve po- 
stanu izuzetno velike većina bi ljudi bila spremna doista priznati da 
Bob ne čini ništa pogrešno u trenutku kada odluči ne pomaknuti 
skretnicu. Naravno, većina bi mogla biri u krivu; moralna pita- 
nja ne možemo rješavati ispitivanjem javnog mnijenja. No, oda- 

berite sami veličinu žrtve koju biste zahtijevali od Boba, pa onda 
razmislite koje količine novca biste se trebali odreći da vaša žrtva 
bude približno jednaka Bobovoj. Ona je zasigurno daleko, daleko 
veća od 200 dolara. Za većinu Amerikanca srednje klase, ona bi 
lako mogla biti nešto poput 200.000 dolara. U trenutku kada je 
Bob, stojeći pored spomenute skretnice, prvi puta pojmio dvojbu 
s kojom je suočen, mora da je pomislio kako ga je snašla izuzetna 
nesreća da je doveden u situaciju u kojoj je prisiljen birati između 
života nedužnog djeteta i žrvvovanja velikog dijela. svoje ušteđevi- 
ne. No on uopće nije imao nesreću. Mi smo svi u toj situaciji. 

Neki su kritičari doveli u pitanje činjeničnu pretpostavku koja 
leži u osnovi takvih argumenata. Oni ustrajavaju na tome da po- 
stoji empirijsko pitanje na koje je potrebno odgovoriti: “Koliko će 
svaki dodatni dolar pomoći koji dadem ja ili moja vlada pridonije- 
ti dugoročnoj dobrobiti ljudi u područjima koja primaju pomoć?" 
Nije dovoljno utvrditi troškove dopreme paketa soli za oralnu re- 
hidraciju do djeteta koje će, bez toga, umrijeti od proljeva. Mi mo- 
ramo gledati dalje od samog spašavanja života, naime na to kako 
će životi koje smo spasili biti življeni, eda bismo vidjeli imamo li 
razloga vjerovati da će spašavanje djeteta biti više od produžavanja 
ciklusa siromaštva, bijede i visoke stope smrtnosti djece.*! 

U svojoj studiji Ocjenjivanje pomoći Svjetska banka ističe da je 
inozemna pomoć istovremeno bila “spektakularan uspjeh" i “po- 
svemašnji promašaj“. Na strani uspjeha je sljedeće: 


Međunarodno financirani i koordinirani programi drama- 
tično su suzbili bolesti poput riječnog sljepila i bitno proši- 
rili opseg imunizacije protiv ključnih dječjih bolesti. Time 
što je omogućen pristup školovanju, čistoj vodi, sanitarija- 
ma, električnoj struji, zdravstvenim klinikama, cestama i 
navodnjavanju, zahvaćeni su životi stotina milijuna ljudi, 
a neki od njih i potpuno izmijenjeni — i sve to zahvaljujući 
sredstvima inozemne pomoći.?? 

Među promašajima je pomoć koja je otišla u Zair, koji se sada 
zove Demokratska Republika Kongo, u doba Mobutuove diktatu- 
re. Korupcija, nesposobnost i neprimjereni postupci pobrinuli su 
se da pomoć ne ostavi nikakva utjecaja. Opsežna izgradnja cesta 
u Tanzaniji nije uspjela poboljšati cestovnu mrežu jer ceste nisu 
održavane. No u studiji Svjetske banke navodi se da sada znamo 
više o tome što funkcionira, a što ne. Utvrđeno je da kada zemlja 
s dobrom upravom primi pomoć u visini jednog postotka njezina 
BNP-a, siromaštvo i smrtnost djece smanjuju se za jedan posto.* 
Novija studija Svjetske banke potvrdila je rast učinkovitosti naše 
pomoći. Dok je, prema procjeni, godine 1990. pomoć u visini 
od jedne milijarde dolara bila dostatna da 105.000 ljudi izvuče iz 
siromaštva, u 1997. i 1998. istim se iznosom iz siromaštva izvuklo 
otprilike 284.000 ljudi.“ Kao što u svome predgovoru navedenoj 
studiji ističe Joseph Stiglitz (tada glavni ekonomist Svjetske ban- 
ke), tragedija se sastoji u tome da je “baš u trenutku kada je pomoć 
dovedena do najvećeg stupnja učinkovitosti, iznos pomoći počinje 
padati i sada je na najnižoj razini svih vremena". 

Istina je da u prošlosti vladina inozemna pomoć nije bila tako 
učinkovita u suzbijanju siromaštva kao što smo se nadali. No ona 
u znatnoj mjeri i nije bila namijenjena suzbijanju siromaštva. U 
studiji naslovljenoj “Tko daje inozemnu pomoć, kome i zašto?" 
Alberto Alesina i David Dollar utvrdili su da tri najveća pružatelja 
pomoći — Sjedinjene Države, Francuska i Japan — svoju pomoć 
usmjeruju ne u one zemlje u kojima će ona biti najdjelotvornija 
u poticanju rasta i suzbijanju siromaštva, već u zemlje u kojima 
će pomoć promicati njihove vlastite strateške ili kulturne interese. 
Sjedinjene Države dobar dio svoje pomoći daju svojim prijateljima 
na Bliskom istoku: Izraelu i Egiptu. Japan daje prednost zemljama 
koje glasuju na način na koji on sam glasuje u međunarodnim 
forumima kao što su Ujedinjeni narodi. Francuska pretežno daje 
svojim bivšim kolonijama. Nordijske su zemlje najupečatljivije 

iznimke od ovog pravila — one daju zemljama koje su siromašne 
ali imaju razumno dobre vlade koje neće zloupotrijebiti dobivena 
sredstva.#* Tek ćemo tada kada najveći davatelji pomoći počnu sli- 
jediti primjer nordijskih zemalja moći reći koliko učinkovita ino- 
zemna pomoć može biti. Iskusne nevladine organizacije, kao što su 
različite nacionalne članice međunarodne grupacije Oxfam, imaju 
drugačiji model. Iza njih stoji 50 godina iskustva u tom području i 
one su u stanju učiti iz svojih pogrešaka. Uvijek je moguće naučiti 
nešto novo, ali nesumnjivo je da dobronamjerni, inteligentni ljudi, 
koji raspolažu sredstvima i iskustvom u kulturnom okruženju u 
kojem djeluju, mogu učiniti znatnu količinu dobra za one koji žive 
u krajnjem siromaštvu.?? 

Drugačiji prigovor argumentu koji smo iznijeli Unger i ja glasi: 
zagovarati moral koji većina ljudi neće slijediti loš je način postu- 
panja. Ako počnemo vjerovati da smo našim izbjegavanjem da u 
korist stranih osoba podnesemo ozbiljne žrtve učinili nešto po- 
grešno, onda bi naša reakcija mogla biti — ne da dajemo više, već 
da se manje pridržavamo onih moralnih pravila koja smo do sada 
slijedili. Moral učiniti suviše zahtjevnim može dovesti do toga da 
se prestane uvažavati čitav moralni sustav. Ovaj prigovor zapravo 
prihvaća da bismo trebali činiti daleko više nego što trenutno čini- 
mo, ali niječe da će zagovaranje veće pomoći siromašnima stvarno 
do nje i dovesti. Pitanje je stoga sljedeće: koji će način postupanja 
polučiti najbolje posljedice? Ako je istina da će zahtjev za strogim 
moralom dovesti do gorih posljedica nego zagovaranje manje stro- 
gog morala, onda ispada da trebamo zagovarati manje strogi mo- 
ral. Mogli bismo se toga i pridržavati, a da pritom još uvijek vje- 
rujemo, na razini kritičkog mišljenja, da je nepristranost razumno 
stajalište. Ovdje se dobro uklapa Sidgwickov argument: postoji ra- 
zlika između onoga “što bi bilo ispravno činiti i osobno preporuči- 
vati“ i onoga “što ne bi bilo ispravno otvoreno zagovarati“.** Mogli 
bismo, sami za sebe, imati osjećaj da bismo se trebali odreći svakog 

“preobilja" kako bismo pomogli onima koji nisu u stanju osigurari 
ni onoliko koliko je potrebno za goli opstanak, dok bismo se u ja- 
vnosti mogli odlučiti da zagovaramo onu količinu davanja za koju 
vjerujemo da će polučiti najveću moguću pomoć, a da pritom u 
ljudima ne pobudimo osjećaj da je moral nešto prezahtjevno i da 
ga mogu ignorirati. Ako bi, zagovaranjem davanja u visini od 50 
dolara godišnje (tek dolar tjedno) za pomoć najsiromašnijima u 
svijetu, stvarno bilo moguće od 75 posto Amerikanca dobiti taj 
iznos — iznos koji bi, prema istraživanju PIPA, Amerikanci bili 
voljni izdvojiti —, to bi onda bio cilj vrijedan našeg zalaganja. Ako 
bi bilo moguće dobiti 100 dolara godišnje od, recimo, 60 posto 
Amerikanaca, to bi bilo još bolje, osobito ako bi 15 posto onih koji 
su spremni dati 50 ali ne i 100 dolara još uvijek dalo tih 50 dolara. 
Pouka je ta da se kao cilj navede iznos koji će dovesti do najveće 
količine novca koju je moguće prikupiti. A to može biti samo onaj 
iznos koji se ljudima čini prihvatljivim. 

Jedan od načina da utvrdimo iznos izdvajanja koji bismo mo- 
gli predložiti kao obvezatan je da pretpostavimo kako je zadatak 
iskorjenjivanja siromaštva ravnomjerno raspodijeljen na svih 900 


milijuna ljudi u zemljama visokih prihoda. Koliko bi svaki od njih 


trebao dati? Kao što smo vidjeli, Svjetska banka procjenjuje da bi 


ostvarenje razvojnih ciljeva koje su na svome Milenijskom skupu 
postavili Ujedinjeni narodi imalo cijenu od 40 do 60 milijardi do- 
lara dodatne pomoći godišnje. Ovi ciljevi, koji zahtijevaju da se 
siromaštvo i glad prepolove do 2015., skromniji su od potpunog 
iskorjenjivanja siromaštva. Moguće je da se ti ciljevi ostvare, a da 
pritom stanje onih najsiromašnijih, u zemljama gdje su troškovi 
dostave pomoći siromašnima viši nego u zemljama s boljom infra- 
strukturom, ostane neizmijenjeno. No ti ciljevi ipak predstavljaju 
postaje na putu prema potpunijoj pobjedi nad siromaštvom, pa 
se moramo zapitati koliko bi bilo potrebno izdvojiti po osobi da 
bi se sakupio navedeni iznos. U razvijenom svijetu ima oko 200 

milijuna ljudi, od toga otprilike 600 milijuna odraslih. To znači 
da bi se donacijom od oko 100 dolara po odrasloj osobi godišnje u 
sljedećih petnaest godina mogli ostvariti ciljevi Milenijskog skupa, 
i to čak i prema onim krajnje opreznim procjenama Svjetske banke. 
Za one koji godišnje zarađuju 27.500 dolara, što je prosječna plaća 
u razvijenom svijetu, to je manje od 0,4 posto njihovih godišnjih 
prihoda ili manje od jedan posto na svaka dva dolara koje zarade. 

Postoji mnoštvo složenih pojedinosti koje navedene brojke ne 
uzimaju u obzir, ali se iz toga mogu izvlačiti oprečni zaključci. Na- 
kon što podmire svoje osnovne potrebe, ne ostaje svim stanovni- 
cima bogatih zemalja višak prihoda; no, na drugoj strani, postoje 
stotine milijuna bogatih ljudi koji žive u siromašnim zemljama, i 
oni bi također mogli i trebali davati. Mogli bismo, stoga, zagova- 
rati da bi svatko kome je, nakon što je podmirio osnovne potrebe 
svoje obitelji, ostao neki višak prihoda, trebao dati prilog od naj- 
manje 0,4 posto svojih prihoda organizacijama koje pomažu najsi- 
romašnijima u svijetu. No tako postupiti značilo bi postaviti metu 
suviše nisko, obzirom da bi bilo potrebno petnaest godina samo da 
se prepolovi siromaštvo i glad. Tijekom tih petnaest godina deseci 
tisuća djece i dalje će svakodnevno umirati od uzroka povezanih sa 
siromaštvom. Trebali bismo imati više sluha za neodgodivost isko- 
rjenjivanja siromaštva. Uostalom, nema ničeg posebnog u brojci 
od 0,4 posto nečijih prihoda. Korisnija bi bila simbolična brojka 
od jedan posto, a ujedno bliža sredstvima potrebnim da se iskori- 
jeni, a ne samo prepolovi, siromaštvo u svijetu. 

Mogli bismo stoga predložiti, kao način javnog postupanja koji 
bi mogao proizvesti dobre posljedice, da svatko tko ima dovoljno 
novca za luksuznu robu i tričarije, toliko raširene u društvima obi- 
lja, treba dati najmanje jedan cent na svaki dolar svojih prihoda u 
korist onih koji imaju teškoća da dođu do dovoljne količine hrane, 
do čiste vode za piće, skloništa pred vremenskim nepogodama i 
osnovne zdravstvene njege. One koji ne udovolje ovom zahtjevu 

treba promatrati kao da izbjegavaju preuzeti svoj pravedni udio u 
globalnoj odgovornosti i da stoga čine nešto ozbiljno moralno po- 
grešno. Riječ je o minimalnom, a ne optimalnom izdvajanju. Oni 
koji pažljivo razmišljaju o svojim etičkim obvezama uvidjet će— s 
obzirom da će biti i onih koji neće dati ni taj jedan postotak — da 
trebaju učiniti daleko više. No ako se, u cilju izmjene standarda 
našeg društva u skladu s realnim izgledima da se oni dosegnu, usre- 
dotočimo na puki minimum za koji očekujemo da će ga svatko 
zadovoljiti, potrebno je nešto reći o tome da se izdvajanje od jedan 
posto godišnjih prihoda za prevladavanje svjetskog siromaštva pro- 
marra kao minimum koji se mora doseći kako bi se živio moralno 
dostojan život. Da bi se izdvojio taj iznos nije potrebno nikakvo 
moralno junaštvo. Ne dati ga, ukazuje na ravnodušnost prema ne- 
izvjesnom produžavanju sumornog siromaštva i njime izazvanog 
umiranja koje se može izbjeći. 

U svjetlu navedenog izračuna količine potrebne pomoći, za po- 
stojeće pesimistično ozračje stavova prema pomoći znakovito je 
da se ciljevi koje su svjetski vođe postavili na Milenijskom skupu 
obično nazivaju “ambicioznima".? Naravno, oni koji su skeptični 
u pogledu njihova ostvarenja mogli bi biti u pravu — novac koji je 
do sada sakupljen ili obećan u svakom je slučaju daleko manji od 
potrebnog. Povećanje od 5 milijardi dolara koje je u ožujku 2002. 
obećao predsjednik George W. Bush, premda bolje od nikakvog, 
još uvijek je daleko od udvostručenja inozemne pomoći iz boga- 
tih zemalja koju je zatražio predsjednik Svjetske banke James D. 
Wolfensohn. Kako se, i to ne sasvim bez razloga, izrazio filantrop 
George Soros, ta je pomoć “simbolična gesta, a ne nešto što bi 
imalo povoljan učinak na većinu siromašnih zemalja".“ Nasuprot 
tome, sve što bi bilo potrebno da svijet krene prema iskorjenjiva- 
nju globalnog siromaštva daleko brže nego što je to zacrtano na 
Milenijskom skupu bio bi skroman iznos od jedan posto godišnjih 
prihoda — pod uvjetom da ga svatko tko si to može priuštiti doista 

i dade. To nam bolje od ičeg drugog govori koliko smo još uvijek 


daleko od etike koja se zasniva ne na nacionalnim granicama, nego 
na zamisli jedinstvenog svijeta. 

U petom stoljeću prije Kristove ere, kineski filozof Mozi, zgranut 
razaranjem koje je u njegovo doba prouzročio rat, zapitao se: “Koji 
je put univerzalne ljubavi i uzajamne dobrobiti?" Na svoje je pita- 
nje sam dao odgovor: “To je kada zemlje drugih ljudi smatramo 
vlastitom zemljom.' Starogrčki rušitelj konvencija Diogen, upi- 
tan iz koje zemlje dolazi, navodno je odgovorio: “Ja sam građanin 
svijeta"? U kasnom dvadesetom stoljeću John Lennon pjevao jeo 
tome kako nije teško “Zamisli[ti] da ne postoje države (...), Zami- 
sli[ti] sve ljude / Da dijele čitav svijet. Donedavno, takve su misli 
bile tek snovi idealista, bez ikakva praktičnog utjecaja na krutu 
stvarnost svijeta nacionalnih država. No sada počinjemo živjeti u 
globalnoj zajednici. Gotovo sve nacije svijeta sklopile su obvezu- 
jući ugovor o ispuštanju plinova koji uzrokuju efekt staklenika. 
Globalna ekonomija dovela je do stvaranja Svjetske trgovinske 
organizacije, Svjetske banke i Međunarodnog monetarnog fonda, 
institucija koje preuzimaju, doduše nesavršeno, zadaće globalne 
ekonomske vlasti. Međunarodni kazneni sud započinje svoj rad. 
Nove zamisli o vojnoj intervenciji u humanitarne svrhe pokazuju 
da smo u procesu stvaranja globalne zajednice, spremne da preu- 
zme svoju odgovornost u zaštiti građana u državama koje ih same 
ne mogu ili ne žele zaštititi od pokolja ili genocida. U zvučnim 
deklaracijama ili rezolucijama, od kojih su najnovije izrečene na 
Milenijskom skupu Ujedinjenih naroda, svjetske su vođe priznale 

da je olakšanje patnji najsiromašnijih nacija svijeta globalna odgo- 
vornost — premda njihova djela tek trebaju biti dovedena u sklad s 
njihovim riječima. 

U doba kada su različite nacije u većoj mjeri živjele odvojeno 
jedne od drugih bilo je lakše razumjeti stajalište — koje je, me- 
đutim, i tada bilo pogrešno — prema kojemu oni u jednoj zemlji 
nemaju nikakvih obveza, osim obveze nemiješanja, prema ljudima 
u drugoj državi. No ta su vremena davno prošla. Danas, kao što 
smo vidjeli, ispuštanje plinova koji uzrokuju efekt staklenika mije- 
nja klimatske uvjete pod kojima svi na ovom svijetu živimo. Naša 
kupovina nafte, dijamanata i drvene građe omogućuje diktatorima 
da kupe još više oružja i da pojačaju svoj stisak nad zemljama koje 
tiraniziraju. Munjevite komunikacijske veze pokazuju nam kako 
žive oni drugi, a ti pak uspijevaju saznati za nas i čeznu za našim 
načinom života. Suvremena prometna sredstva u stanju su čak i 
razmjerno siromašne ljude prebacivati tisućama milja daleko, a 
kada ljudi očajno žele poboljšati svoj položaj, nacionalne se granice 
pokazuju propusnima. Kao što je ustvrdio Branko Milanović, “nije 
realno očekivati da će se velike razlike u prihodima između sjever- 
nih i južnih obala Sredozemlja, ili između Meksika i Sjedinjenih 
Država, ili između Indonezije i Malezije, i dalje odana a da se 
pritom ne povećava migracijski pritisak." 

Razdoblje koje je uslijedilo nakon Vestfalskog mira (1648.) 
predstavljalo je vrhunac nezavisnih suverenih država, S one stra- 
ne pretpostavljene nepovredivosti nacionalnih granica u nekim su 
se zemljama ustalile liberalne demokratske institucije, dok su u 
drugima vladari provodili genocid nad vlastitim državljanima. Po- 
vremeno bi izbijali krvavi ratovi između nezavisnih država-nacija. 
Premda na to razdoblje možemo gledati s ponešto sjete, ne bismo 
smjeli žalici što je prošlo. Umjesto toga, trebali bismo postavljati 
etičke temelje novog doba jedinstvene svjetske zajednice. 

Postoji jedna velika prepreka daljnjem napretku u ovom smje- 
ru. Mora se reći, trezvenim ali jednostavnim jezikom, da su po- 
sljednjih godina međunarodni napori u cilju izgradnje globalne 
zajednice bili otežani opetovanim propustom Sjedinjenih Država 
da dadu svoj doprinos. Usprkos tome što su jedini najveći zaga- 
divač zemaljske atmosfere i, mjereno po glavi stanovnika, najveći 
rasipnik među velikim nacijama, Sjedinjene Države odbile su se 
pridružiti skupini od 178 država koje su prihvatile Protokol iz Ky- 
ota. Zajedno s Libijom i Kinom, Sjedinjene Države glasovale su 
protiv uspostavljanja Međunarodnog kaznenog suda koji bi sudio 
ljudima optuženima za genocid i zločine protiv čovječnosti. Sada 
kada će taj sud po svoj prilici zaživjeti, američka je vlada izjavila da 
nema: namjere u tome sudjelovati. Sjedinjene Države sustavno su 
propuštale platiti svoj dug Ujedinjenim narodima, a u studenom 
2001., nakon što su uoči napada 11. rujna platile dio duga, još 
uvijek su toj ustanovi dugovale 1,07 milijardi dolara. Premda su 
jedna od najbogatijih svjetskih nacija, s najjačim svjetskim gospo- 
darstvom, Sjedinjene Države daju znatno manje inozemne pomo- 
ći, gledano prema njihovu ukupnom nacionalnom proizvodu, od 
bilo koje druge razvijene nacije. Kada se najmoćnija država svijeta 
zaogrne u nešto što je — do 11. rujna 2001. — smatrala sigurnošću 
svoje vojne moći i arogantno odbije odreći se, u korist zajedničkog 
dobra, bilo kojeg od svojih prava i bilo koje od svojih povlastica 
— čak i kada se druge nacije odreknu tih istih prava i povlastica — 
izgledi da se iznađu rješenja za globalne probleme postaju neizvje- 
sni. Možemo se samo nadati da će, nakon što ostatak svijeta ipak 
nastavi kročiti pravim putem, kao što je to učinio kada je odlučio 
nastaviti s ostvarenjem Protokola iz Kyota i kao što to sada čini s 
Međunarodnim kaznenim sudom, sram možda nagnati Sjedinjene 
Države da se pridruže. Ako ne, one riskiraju da dođu u situaciju da 
ih svi — osim njezinih vlastitih samozadovoljnih državljana — pro- 
matraju kao “zlu velesilu" svijeta. Čak i s gledišta vlastita interesa, 

ako Sjedinjene Države žele suradnju s drugim nacijama u stvarima 
koje su većim dijelom njihova vlastita briga — kao što je borba 
za iskorjenjivanje terorizma — ne mogu si dopustiti takvu sliku o 
sebi. | 

Nastojao sam pokazati da kako sve više i više problema u sve 
većoj mjeri bude iziskivalo globalna rješenja, tako će se smanjivati 
i mogućnost da bilo koja nacija nezavisno određuje svoju budu- 
ćnost. Zato moramo učvršćivati institucije globalnog odlučivanja i 
učiniti ih odgovornijima prema ljudima kojih se tiču. Ovaj način 
razmišljanja vodi u smjeru svjetske zajednice sa svojom vlastitom, 
neposredno izabranom zakonodavnom vlašću, koja bi se mogla 
polagano razvijati u pravcu Europske unije. Trenutno postoj i malo 
političke podrške takvim zamislima. Neovisno o prijetnji koju ta 
zamisao predstavlja za sebični interes građana bogatih zemalja, 
mnogi bi rekli da ona previše toga stavlja na kocku radi dobitaka 
koji su i suviše neizvjesni. Opće je uvjerenje da će svjetska vlada, 
u najboljem slučaju, biti neobuzdani birokratski div u usporedbi 
s kojim birokracija Europske unije izgleda kao glatka i učinkovita 
operacija. U najgorem slučaju postat će svj etska tiranija, nepriko- 
snovena i neobuzdana. 

Ove misli treba shvatiti ozbiljno. Kako spriječiti da se globalna 
tijela pretvore bilo u opasne tiranije bilo u birokracije koje će same 
od sebe rasti i kako ih, umjesto toga, učiniti djelotvornijima i otvo- 
renima za ljude na čije živote utječu — to je nešto što tek treba na- 
učiti. Riječ je o izazovu kojemu ne bi trebali biti nedorasli najbolji 
umovi u područjima političke znanosti i javne uprave, nakon što se 
prilagode novoj stvarnosti globalne zajednice i svoju pažnju usmje- 
re na pitanja vlasti s onu stranu nacionalnih granica. Moramo učiti 
iz iskustva drugih višenacionalnih organizacija. Europska unija je 
federalno tijelo koje je usvojilo načelo da odluke uvijek treba pre- 
pustiti najnižoj razini koja je sposobna da izađe na kraj s dotičnim 
problemom. Primjena ovog načela, poznatog kao subsidijarnost, 

još uvijek se provjerava. No ako ono funkcionira u Europi, nije 
nemoguće da bi moglo funkcionirati i na svjetskoj razini. 

Srljati u svjetski federalizam bilo bi suviše rizično, ali mogli bi- 
smo prihvatiti činjenicu da nacionalne granice gube na važnosti i 
primijeniti pragmatičan, stupnjeviti pristup većoj globalnoj vlasti. 


. Prethodna poglavlja pokazala su da postoji dobar razlog za pri- 


mjenu globalnih standarda u područjima zaštite okoliša i uvjeta 
na radu. Svjetska trgovinska organizacija najavila je svoju podršku 
Međunarodnoj organizaciji rada kako bi se uspostavili temeljni 
radni standardi. Ako se ovi standardi uspostave i usvoje, od njih 
neće biti velike koristi bez globalnog tijela koje će voditi brigu da 
se u skladu s njima postupa i koje će drugim zemljama dopustiti . 
da uvedu trgovinske sankcije protiv onih dobara koja se ne proi- 
zvode u skladu sa standardima. S obzirom da WTO, kako se čini, 
jedva čeka da ovu zadaću prepusti ILO-u, moglo bi se dogoditi da 
ova potonja organizacija bitno ojača. Slično bi se moglo dogoditi 
i sa standardima zaštite okoliša. Moguće je čak zamisliti da Eko- 
nomski ili Socijalni savjet Ujedinjenih naroda na sebe preuzmu 
zadaću iskorjenjivanja globalnog siromaštva i da im se za tu svrhu 
dodijele sredstva.“ Ove i druge konkretne prij edloge za osnaživanje 
globalnih institucija koje bi obavljale konkretne zadaće trebalo bi 
razmatrati prema stupnju njihove provedivosti. 

Petnaesto i šesnaesto stoljeće proslavila su putovanja i otkrića 
kojima je dokazano da je Zemlja okrugla. Osamnaestom stoljeću 
pripadaju prve povelje o univerzalnim ljudskim pravima. Osvaja- 
nje svemira u dvadesetom stoljeću ljudskim je bićima omogućilo 
da vlastiti planet promatraju s točke izvan njega i da ga tako, do- 
slovce, vide kao jedan svijet. Sada se dvadesetprvo stoljeće suočava 
sa zadaćom uspostavljanja odgovarajućeg oblika vlasti za taj jedin- 
stveni svijet. To je zastrašujući moralni i intelektualni izazov, ali 
takav koji ne možemo ne prihvatiti. Budućnost svijeta ovisi o tome 
kako ćemo dobro odgovoriti na taj izazov. 

